
Kitty Talbot pierde tot: părinţi, logodnic, în curând 
și casa în care ea și surorile ei au crescut. 


Ce rămâne de făcut? 


Are nevoie de avere. Sau, mai degrabă, de un soț cu avere, 

care să-i salveze întreaga familie de la ruină. Dar termenul e 

strâns, are doar douăsprezece săptămâni la dispoziție să-și 
schimbe destinul. 


Totuși, Kitty nu a fost niciodată genul care să dea înapoi în 

fața unei provocări. Prin urmare, își șterge lacrimile și porneşte 

într-o călătorie de trei zile în diligenţă, cu scopul de a participa 

la Sezonul Londonez, pentru a-și face intrarea în societate și 
a-și găsi un soț. 


Pregătită pentru tot ceea ce ar putea presupune acest sezon, 

Kitty merge înainte cu toată încrederea pe care o poate 

căpăta. Dar ce nu anticipează e că, dintre toate lucrurile de 
care se poate lovi, cel mai neașteptat este chiar... iubirea! 

Aoro 


Bookzone i 
BUCUREŞTI, 2022 


„Fără să-și închipuie cine știe ce nici 
desprebărbaţi, nicidesprecăsnicie, măritișul 
fusese totdeauna ținta ei: era singura soluție 
pentru tinerele fete cu educaţie, dar cu avere 
mică; şi oricât de nesigură, sub raportul 
fericirii, era mijlocul lor de protecţie, cel mai 
plăcut, împotriva nevoilor.” 


Jane Austen, Mândrie şi prejudecată! 


1 În traducerea Anei Almăgeanu, ed. Eminescu (1970) (n. red.). 


Netley Cottage, Biddington, Dorsetshire, 1818 


— Nu mă iei de nevastă? spuse din nou domnişoara 
Talbot, nevenindu-i să creadă. 


— Mi-e teamă că nu, răspunse domnul Charles 
Linfield, cu chipul contorsionat şi cu răceală, într-o 
expresie care mima părerea de rău. 


O expresie aşa cum te-ai aştepta mai degrabă să 
vezi la cineva care te anunţă că nu mai puteţi merge 
împreună la o petrecere aniversară, nicidecum că vrea să 
pună capăt unei logodne de doi ani. 


Kitty se uita la el fără să înţeleagă. Deşi Katherine 
Talbot — Kitty, în familie şi în cercul de prieteni — nu 
era deloc obişnuită să nu înţeleagă. Dimpotrivă, era 
cunoscută nu doar printre rude, ci în tot Biddingtonul 
pentru istețimea şi spiritul ei pragmatic. Dar acum, 
rămăsese pur şi simplu năucă. Ea şi Charles urmau să 
se căsătorească. O ştia de ani de zile. Şi acum nu se mai 
întâmpla? Ce-ai putea să spui sau să simţi când ţi se dă 
aşa o veste? Totul se schimbase. Şi totuşi, Charles părea 
să fie acelaşi dintotdeauna, îmbrăcat cu haine în care-l 
mai văzuse de atâtea ori până atunci, în stilul acela voit 
neîngrijit care nu le şedea bine decât bogaţilor: o vestă 
cu broderie elaborată la care-şi încheiase nasturii greșit 

şi o cravată lată, în culori ţipătoare, mai degrabă legată 
la întâmplare decât înnodată cum se cuvine. Ar fi putut 
măcar să se îmbrace cum trebuie pentru anunţul pe 
care-l avea de făcut, îşi zise Kitty în sinea ei, uitându-se 
din ce în ce mai indignată la cravata aia îngrozitoare. 


Ceva din furia ei începuse pesemne să i se citească 
și pe chip, fiindcă Charles renunţă imediat la grimasa 
de suferinţă arogantă şi-şi luă un aer de băiețandru 
îmbufnat. 

— Ei, nu-i cazul să te uiţi aşa la mine, răbufni el. 
Nu e ca şi cum eram făgăduiţi oficial unul altuia. 

— Făgăduiţi oficial unul altuia? 

Kitty îşi regăsi imediat prezența de spirit şi 
descoperi că, de fapt, era chiar furioasă. Ticălosul! 

— De doi ani vorbim despre căsătorie. N-am 
amânat decât din cauza morţii mamei şi a bolii tatălui 
meu! Mi-ai promis... Mi-ai promis atâtea lucruri... 


— Doar atunci când am vorbit despre copii, 
protestă el, după care adăugă cu încăpățânare: Și doar 
nu puteam să rup logodna când taică-tău era cu un picior 
în groapă. Nu se cade aşa ceva. 

— A, şi acum, că-i mort — nu-i în pământ nici măcar 
de-o lună —, acum poţi în sfârşit să te descotoroseşti de 
mine? spuse ea mânioasă. Asta „se cade”? 

Charles Linfield îşi trecu o mână prin păr și aruncă 
o privire spre ușă. 

— N-are rost să discutăm când eşti în starea asta, 
zise el, afectând tonul unui bărbat greu pus la încercare, 
aflat la capătul răbdării. Poate că ar trebui să plec. 

— Să pleci? Nu poţi să-mi trântești aşa o veste şi să 
nu dai nicio explicaţie. Numai săptămâna trecută ne-am 
văzut şi am discutat să ne căsătorim în mai — nu-s nici 
trei luni până atunci. 

— Poate c-ar fi trebuit să scriu o scrisoare, spuse 
el, încă uitându-se cu jind la ușă. Mary a zis că-i mai bine 
aşa, dar cred c-ar fi fost mai simplu cu o scrisoare. Nu pot 
să-mi adun gândurile dacă stai şi ţipi la mine. 

Kitty îşi lăsă deoparte multele motive de supărare 
şi, cu instinctul unui vânător adevărat, își îndreptă 
atenţia doar spre informaţia esenţială. 

— Mary? spuse ea tăios. Mary Spencer? Şi ce 
legătură are domnişoara Spencer cu povestea asta, mă 
rog? Nu ştiam că s-a întors în Biddington. 

— A, da, da, ei bine, da, s-a întors, se bâlbâi domnul 
Linfield şi pe frunte îi apărură broboane de sudoare. 
Mama a invitat-o să stea la noi o vreme, pentru că le 
prinde bine surorilor mele să-şi facă nişte cunoştinţe de 
sex feminin. 

— Şi ai discutat cu domnișoara Spencer despre 
ruperea logodnei noastre? 

— A, da, a fost așa de înţelegătoare faţă de situaţia 
asta — față de situaţia amândurora - şi trebuie să 
recunosc că mi-a făcut foarte bine să pot să... vorbesc cu 
cineva despre asta. 

Preţ de o clipă, se aşternu tăcerea. După care Kitty 
întrebă, cu aerul cel mai firesc din lume: 

— Domnule Linfield, ai de gând să-i ceri mâna 
domnişoarei Spencer? 

— Nu! Bine, de fapt... noi deja... aşa că m-am 
gândit c-ar fi mai bine să vin aici şi să... 

— Înţeleg, zise Kitty. 

Şi, da, înţelegea prea bine. 

— În cazul ăsta, presupun c-ar trebui să te felicit 
pentru încrederea pe care o ai în forţele proprii, domnule 
Linfield. Nu-i puţin lucru să ceri mâna unei femei în timp 
ce eşti deja logodit cu alta. Felicitările mele. 

— Așa faci tu mereu! se plânse domnul Linfield, 
adunându-şi în sfârșit o brumă de curaj. Răstălmăcești 
totul până nu mai înţelege nimeni nimic. Te-ai gândit 
că poate am vrut să-ţi cruţ sentimentele? Că poate n-am 
vrut să-ţi spun adevăratul motiv, şi anume că, dacă vreau 


să am o carieră în politică, n-o pot face căsătorit cu cineva 
ca tine? 


Tonul lui batjocoritor o luă prin surprindere pe 
Kitty. 

— Ce vrei să spui? ceru ea să ştie. 

Domnul Linfield își depărtă braţele, ca şi cum ar fi 
invitat-o să se uite în jur. Kitty nu se uită. Ştia foarte bine 
ce ar vedea, pentru că stătuse în camera asta în fiecare zi 
a vieţii ei: scaunele ponosite îngrămădite lângă șemineu 
pentru căldură, covorul din faţa căminului, cândva 
elegant, dar acum zdrenţuit şi ros de molii, rafturi 
odinioară pline de cărţi, dar între timp rămase goale. 


— Degeaba locuim în acelaşi oraş: suntem din 
lumi cu totul diferite, spuse el, dând din mâini. Sunt 
fiul moşierului! Iar mama şi domnișoara Spencer m-au 
ajutat să înţeleg că nu-mi permit să fac o mesalliance 
dacă vreau să-mi fac o reputaţie. 


Kitty nu-şi auzise niciodată cu atâta claritate 
bătăile inimii, care îi duduiau ca o tobă în timpane. O 
mesalliance, asta era ea? 


— Domnule Linfield, începu ea potolit, dar tăios. 
Nu vreau să existe minciuni între noi. Nu aveai nicio 
nemulțumire faţă de logodna noastră până n-ai întâlnit-o 
din nou pe drăguţa domnişoară Spencer. Fiu de moșier, 
spui! Nu m-aș fi aşteptat ca familia dumitale să tolereze 
purtări aşa de nedemne de un gentleman. Dar poate 
c-ar trebui să fiu recunoscătoare că te-ai dovedit așa de 
necinstit înainte să fie prea târziu. 

Îi dădea loviturile cu o precizie şi cu o forță demne 
de Gentleman Jackson?, iar Charles — de-acum încolo, 
domnul Linfield — se trase în spate, împleticindu-se. 

— Cum poţi să spui aşa ceva? zise el scandalizat. 
Nu sunt deloc purtări nedemne de un gentleman. Eşti 
de-a dreptul isterică. 

De-acum domnul Linfield transpira din abundență 
şi se foia stânjenit. 

— Vreau sincer să rămânem prieteni buni, trebuie 
să-nţelegi, Kitt... 

— Domnişoara Talbot, îl corectă ea cu răceală 
protocolară. 


Îi venea să urle de furie, dar se stăpâni şi arătă cu 
un gest vehement spre ușă. 


— Să mă ierţi, domnule Linfield, dar n-o să te mai 
conduc până la ieşire. 

După un gest scurt din cap, domnul Linfield se 
grăbi să plece şi nici nu se mai uită în urmă. 

Kitty rămase nemișcată o clipă, ținându-și respiraţia 
ca pentru a împiedica dezastrul să se dezlănţuie încă și 
mai mult. Pe urmă se duse la fereastra pe care pătrundea 
soarele dimineţii, îşi sprijini fruntea de geam şi răsuflă 
încetişor. De la fereastra aceea puteai vedea întreaga 
grădină: narcisele care tocmai începeau să înflorească, 
răzoarele de legume, încă năpădite de buruieni, și găinile 
care umblau liber, ciugulind ici şi colo după râme. Afară, 
viaţa mergea mai departe, dar dincoace de geam, totul se 
destrămase. 


Erau singuri. Cu totul singuri, fără să aibă cui să-i 
ceară o mână de ajutor. Părinţii ei se stinseseră şi, în clipa 
aceea atât de sumbră, când ar fi vrut mai mult ca oricând 


2 John „Gentleman” Jackson, pugilist englez celebru la sfârşitul se- 
colului al XVIII-lea (n. red.). 

să le poată cere sfatul, nu putea s-o facă. Pur și simplu 
nu avea cui să-i ceară ajutor. Încet-încet, o cuprindea 
panica. Ce putea să facă? 

Ar fi putut rămâne aşa ore întregi, de n-ar fi între- 
rupt-o sora ei cea mai mică, Jane, în vârstă de zece ani, 
care dădu buzna înăuntru doar câteva minute mai târziu, 
pătrunsă de propria importanţă, ca un mesager al regelui. 

— Kitty, unde e cartea lui Cecily? întrebă ea. 

— Ieri era în bucătărie, răspunse Kitty, fără să-şi ia 
ochii de la grădină. 

Ar trebui să plivească răzoarele de anghinare 
în după-amiaza asta, fiindcă în curând o să trebuiască 
sădite. O auzi vag pe Jane strigând, ca să-i transmită 
cuvintele lui Cecily. 

— A căutat deja acolo, veni răspunsul. 

— Atunci să se mai uite o dată, spuse Kitty şi, pier- 
zându-și răbdarea, îi făcu semn să plece, fluturând din 
mână. 

Uşa se deschise şi se trânti cu putere. 

— Zice că nu-i acolo şi că dacă i-ai vândut-o, o să 
se supere foarte tare, pentru că era un cadou de la vicar. 

— Pentru numele lui Dumnezeu, răbufni Kitty, n-ai 
decât să-i spui lui Cecily că nu pot să stau acum să-i caut 
cartea aia caraghioasă de la vicar pentru că tocmai am 
fost părăsită şi am nevoie de câteva clipe de reculegere, 
dacă nu cer prea mult! 

Nici nu-i transmise bine Jane acest mesaj lui 
Cecily, că toată casa — cele patru surori ale lui Kitty și 
câinele Bramble - năvăli în salon, făcând o gălăgie de 
nedescris. 

— Kitty, cum adică te-a părăsit domnul Linfield? 
Chiar a făcut-o? 

— Mie nu mi-a plăcut niciodată, mă mângâia pe 
creştet ca pe un copil mic. 

— Cartea mea nu e în bucătărie. 

Cu fruntea încă sprijinită de geam, Kitty le povesti 
cât mai pe scurt ce s-a întâmplat. Se lăsă tăcerea; surorile 
se uitau una la alta, neştiind ce să zică. După câteva 
clipe, Jane, care se plictisise, se duse la pianofortele 
care scârţâia și întrerupse liniştea, începând să zdrăngă- 
nească la claviatură, cântând o melodie veselă. Nu luase 
niciodată lecţii de muzică, dar compensa lipsa talentului 
prin pasiune și volum. 

— Îngrozitor, spuse într-un sfârşit Beatrice, 
consternată. 

Dintre toate surorile, Beatrice, la cei 19 ani ai ei, 
era cea mai apropiată de Kitty atât ca vârstă, cât şi ca 
temperament. 

— Vai, draga mea Kitty, cred că suferi îngrozitor. 

Kitty își întoarse imediat capul. 


— Să sufăr? Beatrice, asta n-are nicio legătură 
cu nimic. Dacă nu mă căsătoresc cu domnul Linfield, 
suntem pierdute. Ne-or fi lăsat mama şi tata casa, dar 
ne-au lăsat şi incredibil de multe datorii. Speram ca 
averea familiei Linfield să ne salveze. 


— Voiai să te căsătoreşti cu domnul Linfield pentru 
averea lui? întrebă Cecily cu o urmă de reproş în glas. 


Deşi avea doar 18 ani, Cecily era intelectuala 
familiei, iar surorile ei erau de părere că adoptă principii 
morale cam rigide. 

— Doar nu pentru cinstea şi onoarea lui de 
gentleman! i-o întoarse Kitty cu amărăciune. Îmi pare rău 
doar că n-am avut minte să ne căsătorim mai devreme. 
N-ar fi trebuit să amânăm căsătoria când a murit mama, 

ştiam eu că o logodnă lungă e primejdioasă. Și când te 
gândeşti că tata se temea că nu se cuvine! 

— Cât de rea e situaţia noastră, Kitty? o întrebă 
Beatrice. 

Câteva clipe, Kitty se uită la ea fără să scoată o 
vorbă. Cum să le spună? Cum să le explice surorilor ei ce 
avea să urmeze? 

— E... grav, spuse Kitty, cântărindu-şi cuvintele. 
Când a reipotecat casa, tata s-a îndatorat la niște oameni 
cu o reputaţie îndoielnică. Cu lucrurile pe care le-am 
vândut — cărţile noastre, argintăria, câteva dintre bijute- 
riile mamei —, am reuşit să-i ţin la distanţă o vreme, dar 
se vor întoarce pe 1 iunie. Nu mai sunt nici măcar patru 
luni până atunci. Şi dacă n-o să avem suficienţi bani sau 
măcar dovezi c-o să putem începe să le restituim datoria, 
atunci... 

— ... O să trebuiască să plecăm? Dar asta-i casa 
noastră, murmură Harriet, cu buza tremurându-i. 


Cu toate că era aproape cea mai mică dintre surori, 
imediat după Jane, se dovedise totuşi mai sensibilă la 
ce se întâmpla decât mezina casei. Dar de-acum până 
şi Jane se oprise din cântat şi urmărea discuţia, aşezată 
cuminte pe scăunelul de la pian. 


Kitty n-avea inimă să le spună că urma să fie mult 
mai rău de-atât. Că vânzarea proprietăţii Netley Cottage 
abia putea să le acopere datoriile, fără să le mai lase ceva 
ca să se întreţină. Neavând unde să se ducă şi nicio sursă 
de venit la îndemână, le aştepta un viitor sumbru. Nu 
vor avea de ales şi vor trebui să se despartă, desigur. Ea 
şi Beatrice şi-ar putea găsi ceva de lucru în Salisbury sau 
într-unul dintre oraşele mai mari din apropiere, poate 
ca menajere — sau cameriste, dacă aveau noroc. Cât 
despre Cecily, Kitty nu-şi imagina c-ar fi dispusă sau 
măcar în stare să lucreze pentru cineva, dar, cu educaţia 

ei, putea să încerce să se ducă la o şcoală. Harriet — vai, 
Harriet era aşa de tânără! — trebuia să facă la fel. Avea 
nevoie de un loc care să-i asigure casă şi masă. Iar Jane... 
Doamna Palmer, din oraş, cu toată răutatea ei formida- 
bilă, o avusese mereu la inimă pe fată. Poate că s-ar fi 
lăsat convinsă s-o ia în grijă până când Jane avea să fie 
suficient de mare ca să-şi găsească şi ea de lucru. 

Kitty îşi imagina cum ar fi ca ele să se despartă, 
lăsându-se în voia sorții. Oare aveau să mai fie vreodată 
împreună ca acum? Şi dacă le aştepta cumva o soartă 
încă şi mai rea decât acest scenariu deja sumbru? Şi le 
imaginase pe toate patru, singure, înfometate şi căzute 
pradă deznădejdii. Kitty nu vărsase nici măcar o lacrimă 
pentru domnul Linfield — nu-i merita lacrimile —, dar 
acum i se pusese un nod în gât. Pierduseră deja atât 
de multe. Kitty fusese cea care trebuise să le explice că 
mama nu avea să se mai însănătoşească. Tot ea le dăduse 
şi vestea morţii tatei. Cum să le explice că, de fapt, ce 
era mai rău de-abia acum urma? Nu-şi găsea cuvintele. 
Kitty nu era ca mama lor, care scotea de nicăieri motive 
de optimism, ca prin magie, nici ca tatăl lor, care ştia să 
spună că totul va fi bine cu atâta convingere, încât nu 
puteai să nu-l crezi. Nu, Kitty era spiritul pragmatic 
al familiei, cea care trebuia să rezolve problemele; dar 
obstacolul cu care se confrunta acum era mult prea mare 
pentru ea ca să poată răzbi doar prin forţa voinţei. Îşi 
dorea nespus să fi avut cu cine să împartă povara asta 
atât de grea pentru o fată de doar 20 de ani, dar nu avea 
cu cine. Toate cele patru fete se uitau la Kitty, convinse 
chiar şi acum că ea o să reuşească să rezolve totul. Aşa 
cum făcuse întotdeauna. 


Aşa cum avea să facă întotdeauna. 


Trecuse vremea deznădejdii. Nu avea de gând să 
se lase înfrântă aşa uşor — nu-şi permitea. Îşi înghiţi 
lacrimile şi-şi îndreptă umerii. 

— Mai avem patru luni până pe 1 iunie, spuse 
Kitty cu hotărâre, plecând de la fereastră. Cred că e exact 
cât ne trebuie ca să realizăm ceva măreț. Într-un oraş 
ca Biddington, am reușit să prind în mrejele mele un 
logodnic bogat. Deşi s-a dovedit un ticălos, n-am de ce 
să cred că n-aş putea repeta mişcarea cu destul de multă 
ușurință. 

— Nu cred să mai locuiască vreun bărbat cu stare 
prin apropiere, îi atrase atenţia Beatrice. 

— Ai perfectă dreptate! îi răspunse veselă sora ei, 
cu o sclipire neobișnuită în ochi. Tocmai de aceea trebuie 
să mă duc pe un teren mai ofertant. Beatrice, de-acum tu 
eşti stăpâna casei, fiindcă eu plec la Londra, ~ 


Nu e deloc neobişnuit să întâlneşti oameni care 
tind să facă promisiuni neobişnuite. Mai rar e să găseşti 
oameni care le şi duc la îndeplinire, iar din această a 
doua categorie făcea parte şi domnișoara Kitty Talbot. 


La nici trei săptămâni de la dimineaţa aceea 
mohorâtă din salonul din Netley Cottage, ea și Cecily 
sporovăiau cu multă animaţie în drum spre Londra. 
Era o călătorie neplăcută, de trei zile, pe care aveau s-o 
petreacă hâţânându-se în diligenţă în compania a fel 
de fel de oameni şi orătănii şi care avea să le poarte din 
ţinut în ţinut, oferindu-le o priveliște tot mai ştearsă a 
peisajului rural din Dorsetshire. Kitty îşi petrecea mare 
parte din timp uitându-se pe geam. La capătul primei 
zile, ajunsese deja mai departe de casă decât fusese 
vreodată. 


Kitty ştia de multă vreme c-o să trebuiască să-şi 
găsească un soţ cu avere, dar sperase s-o poată face 
rămânând în apropiere de Biddington şi de familia ei, 
motiv pentru care şi pusese la cale măritișul cu Linfield, 
împreună cu mama sa. În săptămânile şi lunile de după 
moartea mamei, fusese recunoscătoare că apucase 
să-şi lege viitorul de al domnului Linfield, care trăia în 
apropiere. În cele mai sumbre momente, fusese o mare 
binecuvântare să nu fie nevoită să plece de lângă ai ei nici 
măcar o clipă. Dar iată că acum îşi lăsase aproape toate 

surorile la mulți kilometri depărtare. Cu fiecare kilometru 
pe care diligenţa îl punea între ele şi Biddington, nodul 
de griji care i se pusese în piept se făcea tot mai mare. 
Luase hotărârea corectă pentru surorile ei — singura pe 
care putea s-o ia, de altfel —, dar fără ele nu se simţea în 
apele ei. 

Ce naivă fusese să se încreadă în cinstea domnului 
Linfield! Dar tot nu înţelegea cum de se dezbărase 
aşa de repede de dragostea pe care o nutrise pentru 
ea. Domnişoara Spencer era frumuşică, nimic de zis, 
dar teribil de plicticoasă; Kitty nu înţelegea cum de se 
întâmplase aşa de repede. Ca să nu mai pună la socoteală 
că nici ceilalți membri ai clanului Linfield nu păreau s-o 
aibă prea mult la inimă pe domnişoara Spencer. Ce-i 
scăpa oare? 

— Ce naivă! spuse ea, de data asta cu voce tare. 

De lângă ea, Cecily îi aruncă o privire ofensată. 

— Nu tu, eu, adăugă Kitty. Sau, mai bine zis, 
domnul Linfield. 

Pufnind, Cecily se întoarse la cartea ei. Odată găsit 
tomul masiv pe care-l primise de la vicar, fata insistase 
să-l ia cu ea, în ciuda protestelor lui Kitty, care fusese 
de părere că o carte de asemenea dimensiuni şi greutate 
s-ar putea să nu fie tocmai cel mai nimerit tovarăș într-o 
călătorie de peste o sută cincizeci de kilometri. 

— Chiar vrei să n-am nicio bucurie, Kitty? o 
întrebase teatral Cecily. 

În clipa aceea, când stătea, aprinsă la faţă, lângă 
geamantanul mare şi burduşit al surorii sale, răspunsul 
sincer era „da“, dar Kitty capitulase şi se resemnase să 
târască după ea bagajul acela absurd tocmai până la 
Londra. Blestemă din nou decizia ridicolă şi costisitoare 
a tatălui ei de a o trimite pe Cecily doi ani la Pensionul 
pentru Domnişoare din Bath. Singurul motiv fusese 

dorinţa de a ţine pasul cu nobilimea locală — mai ales 
cu familia Linfield —, iar Cecily nu părea să se fi ales în 
urma şederii sale acolo decât cu o opinie exagerat de 
bună despre propria ei superioritate intelectuală. Şi 
totuşi, în ciuda pledoariei înfocate pe care o făcuse în 
favoarea cărţii, Cecily nu-i acordase prea multă atenţie; 
în schimb, o bătuse la cap pe Kitty cu aceleaşi întrebări 
care o frământaseră şi pe ea toată călătoria. 

— Eşti sigură c-ai înţeles bine scrisoarea mătușii 
Dorothy? spuse ea în şoaptă, luând în sfârşit în seamă 
mustrările repetate ale lui Kitty, care-i tot atrăgea atenţia 
să nu mai discute chestiuni de familie în gura mare în 
diligenţă. i 

— Ce alt înţeles ar fi putut să aibă? îi şuieră Kitty, 
destul de supărată. 

Oftă, îşi stăpâni iritarea din glas şi explică din nou, 
mimând răbdarea cu destul de mult succes: 

— Mătușa Dorothy a cunoscut-o pe mama pe 
vremea când lucrau amândouă la Lyceum Theatre. Erau 
foarte apropiate. Mama obișnuia să ne citească scrisorile 
de la ea cu voce tare, nu-ţi amintești? I-am scris ca să-i 
cer ajutorul, iar mătușa Dorothy s-a oferit să ne facă 
intrarea în lumea bună din Londra. 

Cecily pufni. 

— Şi de unde ştii dacă mătuşa Dorothy e o femeie 
respectabilă, cu purtări creştineşti? Am putea foarte bine 
să ne pomenim într-un cuib de tâlhari! 


— Tare mă tem că timpul pe care-l petreci cu 
vicarul nu ţi-a făcut niciun bine, îi zise Kitty cu severitate. 


Însă în sinea ei, și Kitty avea unele temeri legate 
de mătuşa Dorothy, deşi mama lor spusese mereu că e 
o femeie foarte respectabilă. În orice caz, nu i-ar fi servit 
la nimic să-i mărturisească lui Cecily aceste îngrijorări, 
pentru că mătuşa Dorothy era singura lor salvare. 

— Dintre toate cunoştinţele noastre, numai mătușa 
Dorothy locuieşte la Londra. Rudele tatei sunt toate pe 
continent acum — nu că ne-ar fi ajutat —, iar ea a fost 
atât de amabilă încât ne-a plătit şi călătoria. Nu putem 
să strâmbăm din nas când ea ne ajută. 

Cecily tot nu părea convinsă, iar Kitty se rezemă 
de spătarul locului ei, oftând. Amândouă ar fi preferat ca 
Beatrice s-o însoţească pe Kitty în această misiune, dar 
scrisoarea mătuşii Dorothy se încheia cu o dispoziţie cât 
se poate de clară: „Adu-o cu tine pe cea mai frumoasă 
soră a ta”. Şi, cum Beatrice nu era, după propria-i măr- 
turisire, nici adult, nici copil, în vreme ce Cecily era 
înzestrată cu o frumuseţe pe de-a-ntregul străină de 
firea ei ursuză, alegerea firească era aceasta din urmă. 
Kitty spera să nu conteze că fata era, pe lângă asta, şi 
foarte agasantă. Se consola cu gândul că Beatrice era 
mult mai potrivită decât Cecily să preia frâiele gospo- 
dăriei şi supravegherea surorilor mai mici, sub privirea 
vigilentă a soţiei vicarului. Dacă în locul lui Beatrice ar fi 
fost Cecily, până se întorcea Kitty din călătorie nici n-ar 
mai fi existat vreo casă de repus pe picioare. 


— Eu, una, tot cred că am fi mai câştigate dacă 
ne-am căuta ceva de lucru, spunea acum Cecily. Cu edu- 
caţia pe care o am, aş fi o guvernantă foarte bună. 

Urmă o clipă de tăcere, în care Kitty cântări cu 
groază posibilitatea de a lăsa finanţele familiei pe mâinile 
lui Cecily. 

— Chiar şi așa, răspunse Kitty încet şi cu prudenţă, 
plata unei guvernante nu trece de treizeci şi cinci de lire 
pe an. Mi-e teamă că nu e nici pe departe cât ne trebuie. 
Cea mai rapidă cale de ieşire din situaţia noastră este să 
mă căsătoresc cu un bărbat bogat. 


Cecily deschise gura, gata să facă, pesemne, încă 
un comentariu critic — dar cu totul inutil —, însă nu mai 


22 


12 săptămâni pentru a cuceri un lord 


apucă, pentru că le întrerupse un băieţel de pe locul din 
faţă, care-i spuse cu voce tare mamei sale: 

— Mamă, am ajuns! 

Şi, într-adevăr, când se uitară pe geam, văzură în 
zare întinderea nesfârşită a Londrei, cu lungi fuioare de 
fum brăzdând cerul de deasupra ei ca niște semnale de 
avertisment. Kitty auzise nenumărate poveşti despre 
Londra, pe care părinţii ei o pomeneau mereu cu dor, ca 
pe un bun prieten pe care-l pierduseră. Îi spuseseră 
ce întinsă şi impunătoare era, ce frumoasă şi maiestu- 
oasă, ce plină de forfotă şi de oportunităţi — regină între 
orașe, aşa îi ziseseră. Kitty îşi dorea de mult să vadă 
cu ochii ei acest ţinut străin care părea să fi fost prima 
dragoste — şi adevăratul cămin — al părinţilor ei. Şi când 
intrară de-a binelea în oraş, hurducăindu-se în diligență, 
prima ei impresie fu că Londra este... murdară. Era 
funingine peste tot, fumul se ridica din coșurile înalte, 
iar străzile erau pline de balegă de cal. Un oraş murdar 
şi... şi haotic, cu străzi care se pierdeau brutal una 
într-alta, pentru ca apoi s-o ia în lături în zigzag. Clădiri 
înclinate în unghiuri bizare — clădiri care nu erau întot- 
deauna în formă pătrată sau dreptunghiulară, ci ridicate 
după un plan fantezist, ca după desenul unui copil. Și 
era, într-adevăr, plin de forfotă, dar zgomotos — atât de 
zgomotos! Se auzeau întruna roţile şi copitele lovind 
pavajul, strigătele negustorilor şi pretutindeni domnea 
un sentiment de grabă. Un oraş zgomotos, haotic şi 
murdar, care îţi solicita atenţia şi respectul şi care era, 
într-un cuvânt, pur și simplu... 

— Magnific, murmură ea. Cecily, am ajuns, în 
sfârşit. 

La Piccadilly, lăsară diligenţa şi se suiră într-o birjă 
care le duse la reședința mătuşii Dorothy de pe Wimpole 
Street. Kitty încă nu putea deosebi cartierele elegante de 
cele sordide din Londra, dar fu mulţumită să constate 

că, deşi strada pe care stătea mătuşa Dorothy nu era nici 
pe departe la fel de impunătoare precum cele cu vilele 
fastuoase pe lângă care trecuseră, părea suficient de 
frumoasă ca să n-o facă de rușine. Birja trase în faţa unei 
case înguste, înghesuită între alte două, și, după ce Kitty 
se despărţi de una dintre preţioasele ei monede, urcară 
amândouă treptele abrupte şi bătură la uşă. Le deschise 
o menajeră cu părul de un roşu aprins — ce încântare 
pentru Kitty să vadă că mătușa Dorothy avea servitori — 
şi fură conduse într-un mic salon în care se afla mătuşa 
lor onorifică. 


În ciuda lejerităţii cu care respinsese îndoielile lui 
Cecily în timpul călătoriei, Kitty se temuse în sinea ei 
să nu fie întâmpinate de o femeie machiată strident, cu 
perucă tare caraghioasă, râs obscen şi jupe umezite de 
transpiraţie, ceea ce nu s-ar fi potrivit deloc cu planurile 
lor. Fu uşurată, prin urmare, să găsească înăuntru o 
femeie cu un desăvârşit simţ al modei, cu forme pline, 
îmbrăcată cu grijă într-o rochie de zi de un gri-deschis. 
Pletele castanii îi erau descoperite, dar o prindea acest 
stil neprotocolar, pentru că avea în ochi o sclipire de 
viclenie care nu s-ar fi împăcat bine cu o banală bonetă 
sau cu acoperământul de văduvă. Mătuşa Dorothy se 
ridică de pe scaun. Rămase pe loc, cântărindu-le o clipă 
din priviri, pe sub sprâncenele ei izbitor de negre. Kitty 
şi Cecily îşi ţineau răsuflarea, neobişnuit de emoţionate. 
Deodată, femeia zâmbi. Le întinse mâinile încărcate de 
bijuterii. 

— Dragile mele, ce mult semănaţi cu mama 
voastră, spuse ea, iar Kitty şi Cecily fugiră în braţele ei. 


Mătușa Dorothy înghesuise multe vieţi şi roluri în 
cei 48 de ani ai săi. Ca actriţă, se bucurase de o carieră 
strălucitoare şi bogată în roluri, pe când în afara scenei 
îşi petrecuse timpul în compania unora dintre cei mai 

generoşi gentlemeni londonezi. După ce a adunat astfel o 
sumă deloc modestă, când a împlinit 41 de ani şi-a vopsit 
părul roşcat într-un castaniu-închis şi s-a rebotezat atât 
ca nume, cât şi în conduită, devenind înstărita văduvă 
Kendall. În această calitate, începu să se bucure de un alt 
stil de viaţă, la marginea societăţii alese, petrecându-și | 
zilele în case în care, în tinereţe, nu-și petrecuse decât 
serile. Deși Kitty se temuse că zilele de faimă ale mătușii 
Dorothy s-ar putea dovedi mai curând un obstacol decât 
un atu — la urma urmei, actrițele nu erau tocmai bine 
văzute —, comportamentul femeii nu lăsa nicio îndoială 
că metamorfozarea sa într-o doamnă respectabilă 
fusese fără cusur. Văzând-o, Kitty câştigase încredere că 
mătușa Dorothy avea să le poată ghida bine următorii 
pași în Londra şi să susţină cu sfaturi înțelepte planurile 
ei de a pune mâna pe o avere. Însă, cu toate că avea o 
mulţime de întrebări pentru mătuşa ei, în primele lor ore 
împreună nu vorbiră decât de mama fetelor. 


— Mult aş fi vrut să fi venit la înmormântare, le 
spuse doamna Kendall cu ardoare. Ştiţi, desigur, că aş fi 
venit, dar tatăl vostru a fost de părere că... n-ar fi înţelept. 

Kitty înţelegea foarte bine această explicaţie vagă. 
Într-o lume mai bună, ar fi însemnat foarte mult pentru 
ele s-o aibă alături în clipele acelea pe mătușa Dorothy, 
care să depene amintiri despre viaţa mamei lor, dându-le 
prilejul să afle lucruri noi despre ea chiar dacă nu mai 
era printre ei. Dar domnul Talbot acţionase în interesul 
familiei nelăsând-o să vină. Prezenţa ei ar fi putut să 
ridice întrebări... şi era mai bine ca unele lucruri să 
rămână în trecut. 


— A fost o zi frumoasă, spuse Kitty în chip de 
răspuns, dregându-şi glasul. Răcoroasă. I-ar fi plăcut 
foarte mult. 

— Dacă era soare afară, nimeni n-o putea ţine în 
casă, spuse mătuşa Dorothy cu un zâmbet amar, dar 
sincer. Oricum ar fi fost vremea. 

— Am citit o bucată cu voce tare, se băgă Cecily în 
vorbă. Din The Book of the Duchess3, preferata ei. 

Nu înţelesese nimeni nicio vorbă, desigur, îşi spuse 
Kitty în sinea ei, dar Cecily citise clar şi răspicat. 

Petrecură multe ore depănând amintiri, adu- 
cându-și scaunele tot mai aproape, ţinându-se uneori 
de mână, apropiindu-se tot mai mult unele de altele, 
aşa cum li se întâmplă inevitabil celor care au trecut 
împreună printr-o asemenea pierdere. Când conversa- 
ţia ajunse, într-un târziu, la logodna lui Kitty, afară se 
făcuse întuneric. 

— Aţi făcut bine că aţi venit, o asigură mătuşa 
Dorothy pe Kitty, turnând lichior din belşug în trei 
pahare. Londra e locul perfect. Ar fi dezastruos să vă 
limitați la Bath sau Lyme Regis în astfel de împrejurări. 
Consideraţi-mă ursitoarea voastră cea bună, dragile 
mele. N-am nicio îndoială că, în doar câteva săptămâni, o 
să vă facem rost amândurora de nişte partide excelente. 

Cecily, care se lăsase distrasă o clipă de la conver- 
saţie, redeveni brusc atentă. Se uită la Kitty cu nişte ochi 
mari, acuzatori. 

— Mătuşă Dorothy, numai eu îmi voi căuta un soţ, 
spuse Kitty cu fermitate. Cecily e prea tânără. 


Mătuşa Dorothy păru surprinsă. 

— Eşti sigură? N-ar fi mai înţelept să vă găsim soţi 
amândurora? 

— Sunt sigură, spuse Kitty, iar Cecily oftă uşurată. 


3 Carte cu primele poezii importante ale lui Geoffrey Chaucer 
(n. red.). 

Mătuşa Dorothy tot nu părea convinsă, dar se 
supuse imediat. 

— Ei bine, atunci presupun că poate totuși să ne 
ajute să prindem muştele în plasă! Dar să ştiţi că avem 
multe de făcut mai înainte. Trebuie să ne ocupăm de 
garderoba voastră, de coafuri, de..., adăugă ea, făcând 
un gest vag din mână, ca pentru a le cuprinde din cap 
până-n picioare. Şi n-avem nici o zi de pierdut. Sezonul+ 
e pe cale să înceapă. 


4 Este vorba despre perioada tradiţională din an (primăvara şi 
vara) când membrii înaltei societăţi obişnuiau să organizeze baluri şi 
cine caritabile. În cadrul unora dintre aceste evenimente, fetele tinere 
aflate la vârsta măritișului îşi făceau intrarea în societate (n. red.). 


A doua zi dimineaţă, se treziră mai devreme decât 
gazda lor — Kitty îşi spuse că probabil la oraș lumea 
respecta alt program —, dar orice impresie de trândăvie 
fu repede alungată de maniera alertă în care mătuşa 
Dorothy le organiză ziua. 

— N-avem timp de pierdut, zise ea, zorindu-le 
să-și pună mantiile, apoi să iasă pe ușă şi să se suie într-o 
birjă. 

La cererea lui Kitty, prima oprire fu în dreptul unei 
clădiri discrete de pe Bond Street, unde vându ce-i mai 
rămăsese din bijuteriile mamei sale pentru suma de zece 
lire, care să le acopere cheltuielile în Londra. Avea să 
fie ultima lor reglare a balanței financiare, iar Kitty se 
cutremură la gândul că numai zece lire — care aveau să 
dispară foarte repede — stăteau între ele şi închisoarea 
datornicilor. Numai cu greu reuşi să-şi alunge gândul. 
Putea să pară nesăbuit să-şi cheltuiască preţioasele 
monede pe frivolităţi, dar ziua de răsfăţ care le aştepta 
era la fel de necesară cum fuseseră reparaţiile pe care le 
făcuseră cu un an în urmă la acoperișul spart al conacului 
Netley. 

— 'Ţinute de zi, ţinute de seară, pălării, mănuși, 
pantofi, jupe — avem nevoie de toate, explică mătușa 
Dorothy în timp ce birja le purta bocănind pe caldarâm. 
Lumea bună se duce la doamna Triaud pentru rochii, la 

Hoby's pentru cizmuliţe şi la Lock's pentru pălării. Dar 
noi o să trebuiască să ne mulţumim să ni le luăm pe toate 
din Cheapside5. 

În pofida numelui, Cheapside îi păru lui Kitty 
plin de splendoare. O mare nesfârşită de negustori 
de pânzeturi, cofetari, argintari, librari, vânzători de 
produse de galanterie, modiste, cizmari, prăvălie după 
prăvălie, stradă după stradă, kilometru după kilometru. 
Călăuzite de mâna sigură a mătuşii Dorothy, îşi croiră 
drum prin toate: li se luară măsuri pentru rochii de zi, de 
plimbare, de seară şi de bal, probară pălării, îşi plimbară 
mâinile peste ciorapi incredibil de fini şi cheltuiră șiling 
după șiling în numele investiţiei pe care o făceau. După- 
amiaza era deja pe sfârşite când se întoarseră istovite pe 
Wimpole Street. Dar mătuşa Dorothy era departe de a-și 
fi terminat socotelile cu ele. 

— Să faci rost de rochii e uşor, spuse ea cu îngrijo- 
rare. Dar să te porţi ca o domnişoară din lumea bună e 
mult mai greu. Aţi avut ocazia să petreceţi timp în înalta 
societate? 

— Am luat cina deseori la conacul Linfield, 
răspunse Kitty, fără să fie sigură că așa ceva contează. 

Domnul Talbot şi moşierul fuseseră prieteni 
buni încă dinainte de logodna copiilor, împărtăşind 
acelaşi interes pentru coniac scump şi pariuri. Așa că 
familia Talbot era deseori invitată să ia cina la reședința 
grandioasă a familiei Linfield. 

— Bun, aprobă mătuşa Dorothy. Pentru început, 
vreau să vă închipuiţi că de fiecare dată când ieşiţi din 
casa asta vă duceţi să cinaţi la conacul Linfield. Staţi 
drepte și relaxate, mergeţi încet — fără mişcări smucite, 
fiecare gest trebuie să fie languros şi grațios. Trebuie să 
vorbiţi suav şi să pronunţaţi cuvintele clar, fără argouri 


5  Întraducere liberă, cartierul s-ar putea numi Chilipir (n. red.). 

sau vulgarităţi, iar când aveţi îndoieli, e mai bine să nu 
ziceţi nimic. 

Timp de trei zile, mătușa Dorothy le instrui te- . 
meinic, învăţându-le cum să meargă, cum să-și aranjeze 
părul după ultima modă, cum să ţină un evantai, o 
furculiţă, o poșetă. Kitty ajunse în curând la concluzia că, 
pentru a deveni o domnişoară cu maniere alese, trebuia 
să te înfrânezi cu atâta stricteţe, încât de-abia mai puteai 
să respiri. Întregul trup trebuia să devină un corset pentru 
orice lipsă de delicateţe, de graţie sau orice element de 
personalitate. Kitty asculta cu atenţie fiecare fărâmă de 
informaţie şi o constrânse pe Cecily să facă la fel, fiindcă 
surorii sale îi stătea în obicei să se lase distrasă de alte 
lucruri de îndată ce constata că o conversaţie anume nu o 
interesează. Aşa se face că, în momentul în care le sosiră 
primele rochii, erau deja copleșite de tot ce învăţaseră. 


— Slavă Domnului, spuse mătuşa Dorothy când 
fură aduseră coletele. Bine măcar că acum puteţi să ieşiţi 
din casă fără să vă faceţi de ruşine. 


Kitty şi Cecily duseră cutiile sus, unde le despa- 
chetară cu nu puţină mirare. Moda, după cum desco- 
pereau acum, se schimba mult mai repede în Londra 
decât în Biddington, iar frumoasele rochii din pachete 
nu semănau decât foarte vag cu cele cu care erau ele 
obişnuite. Erau rochii de zi în nuanţe plăcute de albastru 
şi de galben, rochii din muselină, mantii groase, jachete 
de satin şi, cele mai impresionante dintre toate, două 
rochii de seară care erau mai elegante decât orice văzuse 
Kitty vreodată. Cele două surori se ajutară cu grijă să 
îmbrace cele două rochii de seară. Își aranjară părul așa 
cum le arătase mătușa Dorothy, împodobindu-și-l cu 
flori proaspete, și, când terminară, arătau cu totul altfel. 


Pe când se admirau în oglinda mare din dormitorul 
mătușii Dorothy, Kitty fu uimită de ce văzu. Era obișnuită 
ca Cecily să arate mereu de parcă tocmai se trezise 


31 


| 
T 
|4 


SOPHIE IRWIN 


dintr-un somn adânc, dar acum sora ei arăta ca un înger, 
rochia înfoiată, de un alb strălucitor, făcând-o să pară 
că mai avea puţin și se evapora, iar părul blond, care-i 
încadra chipul în bucle, îi îndulcea și mai mult trăsătu- 
rile. Şi Kitty era îmbrăcată în alb, aşa cum i se cuvenea 
unei tinere în primul ei Sezon. Albul rochiei îi scotea în 
evidenţă ochii închişi la culoare şi părul negru — drept, 
dar ondulat de data asta, ca să se potrivească cu buclele 
surorii ei —, precum şi linia fermă a sprâncenelor care 
îi adumbreau privirea scânteietoare. Kitty îşi spuse că 
fetele din oglindă arătau impresionant. Arătau ca şi cum 
locul lor era acolo, în Londra. 

— Arătaţi excelent! spuse mătușa Dorothy, bătând 
din palme de încântare. Cred că sunteţi gata. Începem 
diseară. 


Ajunseră la Theatre Royal din Covent Garden chiar 
când se lăsa seara. La lumina lumânărilor, teatrul arăta 
minunat cu sălile sale bogat ornamentate şi cu tavanele 
înalte, cu arcadă. Deşi nu era încă așa de multă lume cum 
avea să fie în toiul Sezonului, pretutindeni se auzea un 
murmur de entuziasm. 


— Ce de lume, constată mătuşa lui Kitty cu 
mulțumire. Simţiţi câte ocazii bune plutesc în aer, dragile 
mele? 

— „Semne de slăbiciune, semne de jale“, spuse 
sumbră Cecily, cu vocea pe care o folosea când vorbea 
în citate. 

Mătuşa Dorothy îi aruncă o privire circumspectă. 
Când trecură în foaier, îi şuieră lui Kitty la ureche, încet, 
ca să nu audă Cecily: 


— E nebună? 


6 Vers din poemul „London” al lui William Blake (n. tr.). 

— Intelectuală, o lămuri Kitty în șoaptă. 
— Exact de ce mă temeam, oftă mătușa Dorothy. 


Îşi croiră încetişor drum până la locurile lor, în 
timp ce mătuşa Dorothy se uita scrutător în jur şi le făcea 
cu mâna cunoscuţilor din mulţime. 


— Avem mare noroc, spuse ea încet când intrară în 
lojă. Nu mă aşteptam să văd atâţia bărbaţi eligibili chiar 
de la deschiderea Sezonului. 

Kitty încuviinţă şi luă loc, dar ceva îi reţinu privirea. 
Zărise cea mai distinsă familie pe care o văzuse vreodată, 
ceea ce avu darul de a-i monopoliza imediat atenţia, fără 
drept de apel. Cei trei străini, care stăteau mult deasupra 
lor într-o lojă, aveau ceva deosebit, chiar şi pentru ochiul 
neantrenat al lui Kitty. Frumoşi şi frumos îmbrăcaţi, 
tânărul, tânăra şi femeia nemaivăzut de fermecătoare 
formau sigur o familie, una care, după cum zâmbeau și 
râdeau între ei, nu avea nicio grijă pe lumea asta în afară 
de propria distracţie. Mătușa Dorothy urmări privirea 
lui Kitty şi chicoti dezaprobator. 

— N-are rost să-ţi îndrepţi privirea într-acolo, 
draga mea. Îţi admir ambiția, desigur, dar să nu ne uităm 
locul. 

— Icar, se băgă Cecily în vorbă, deşi nu era clar 
dacă o făcuse ca să aprobe vorbele mătuşii sau doar ca să 
dea conversaţiei un aer mai intelectual. 

— Cine sunt? întrebă Kitty, încă uitându-se în sus. 

Dezaprobarea mătuşii fu repede învinsă de ispita 
bârfei. 

— Familia de Lacy, răspunse ea, aplecându-se spre 
Kitty. Contesa Lady Radcliffe, văduvă, şi cei mai tineri 
dintre copiii ei, domnul Archibald de Lacy şi Lady Amelia 
de Lacy. Este o familie incredibil de bogată. Desigur, 
partea leului îi aparţine fiului mai mare, contele Radcliffe, 
dar ceilalţi doi vor primi şi ei o avere frumușică: cel puţin 

opt mii pe an, după estimările mele. Despre amândoi se 
crede că vor face nişte partide excelente. 


Mătușa Dorothy se rezemă la loc de spătar, fiindcă 
piesa tocmai începea, dar Kitty nu reuşi să-și ia ochii 
de la familia de Lacy nici măcar când publicul începu 
să râdă şi să-și manifeste uimirea. Cum era oare să ştii 
de la naştere că viitorul tău e sigur şi fericit? Să domini 
întreaga societate din loja ta exclusivistă? Kitty trebui 
totuşi să recunoască în sinea ei că familia de Lacy arăta 
ca şi cum acolo îi şi era locul: la înălțime. Ar fi putut oare 
un alt curs al evenimentelor s-o facă să merite şi ea un 
loc alături de ei? La urma urmei, tatăl ei se născuse în 
înalta societate şi, înainte să se căsătorească, își ducea 
viaţa în compania unor astfel de lorzi şi lady în cel mai 
firesc mod. Dacă evenimentele ar fi decurs puţin altfel... 
Preţ de o clipă, Kitty fu geloasă pe această versiune a sa, 
care ar fi putut să facă parte din aceeaşi lume ca străluci- 
toarea familie de Lacy. De-abia când mătușa Dorothy o 
înghionti, Kitty își îndreptă privirea în altă parte. 

În antract, mătuşa Dorothy le ţinu ocupate pe 
Kitty şi Cecily, făcându-le cunoştinţă cu tot felul de 
persoane, cu negustori bogaţi şi cu fiii, fiicele şi soțiile 
lor, cu avocaţi, ofiţeri îmbrăcaţi în culori fermecătoare 
şi femeile dichisite de la braţul lor. Kitty cunoscuse 
deja într-o singură seară mai mulţi oameni decât în 
întreaga ei viaţă de până atunci şi nu putu să nu se simtă 
întrucâtva descurajată — ca şi cum ar fi fost din nou o fată 
de 15 ani îndreptându-se spre conacul Linfield, înfrico- 
şată să nu facă vreo greşeală la prima ei serată. Își aducea 
aminte că mama îi şoptise la ureche vorbe de încurajare 
în seara aceea, gâdilându-i nasul cu parfumul ei cu apă 
de trandafiri. „Fii numai ochi şi urechi, draga mea”, îi 
spusese ea. „Fii atentă şi fă ce fac şi ei, nu e aşa greu.” 


Kitty trase aer atât de adânc în piept, încât i se 
păru că mai are puţin și simte izul de apă de trandafiri în 

aer; îşi adună curajul şi se strădui să impresioneze. Așa 
cum ai îndoi o pălărie ca s-o faci să fie iar la modă, ea se 
mula după partenerul de conversaţie: bărbaţilor care se . 
credeau foarte spirituali le punea la dispoziţie râsul ei, 
faţă de cei-vanitoşi se arăta plină de admiraţie, iar celor 
timizi le zâmbea des și le vorbea mai mult. Dorothy era 
în vervă în drum spre casă. 


— Domnul Melbury are o mie pe an, le povesti 
ea în trăsură. Domnul Wilcox părea chiar fermecat de 
Cecily şi... 

— Şi am căzut de acord că Cecily n-o să-şi caute 
soţ, o întrerupse Kitty. 

Lângă ea, Cecily, care se încordase, se destinse din 
nou. 

— Bine, bine, spuse mătuşa Dorothy, dând nepă- 
sătoare din mână. Impresiile domnului Pears au fost mai 
greu de descifrat, dar la moartea tatălui său îl aşteaptă o 
frumoasă avere de două mii pe an, din comerţ maritim. 
Iar domnul Cleaver... 

— Se găsesc printre cunoștințele tale și bărbaţi cu 
mai mult de două mii pe an? o întrerupse Kitty din nou. 

— Mai mult de două mii pe an? se miră mătușa ei. 
La ce te așteptai, draga mea? 

— Domnul Linfield avea o avere de patru mii pe 
an, spuse Kitty, încrețindu-şi fruntea. 

— Patru? repetă Dorothy, nevenindu-i să creadă. 
Dumnezeule, moșierul trebuie să se fi descurcat 
remarcabil de bine. Doar nu vă aşteptaţi ca un asemenea 
miracol să se repete. Nu e deloc uşor să deţii aşa o avere 
fără pământ, draga mea, iar în cercul meu de cunoştinţe 
nu veţi găsi prea mulţi domni cu pământ. 

Kitty primi greu această veste neplăcută. Ştia că 
domnul Linfield era bogat, suficient de bogat ca să poată 

să le acopere datoriile fără niciun fel de dificultate, dar 
crezuse că vor mai găsi mulţi ca el în Londra. 

— Să nu mă aştept să găsesc bărbaţi cu o avere 
comparabilă? întrebă Kitty, cu un nod în stomac. 

— Nu printre cunoştinţele mele, râse mătuşa 
Dorothy. 
Kitty se aprinse la faţă şi îi era ciudă de propria 
naivitate. Ce n-ar fi dat să fie din nou în Wimpole Street, 
ca să aibă la dispoziţie cerneală şi hârtie şi să poată face 
calculele în linişte. I-ar fi ajuns oare două mii pe an, când 
trebuia să le întreţină şi pe surorile ei, ca apoi să le ofere 
Şi zestre? Era suficient? 


l — Cât de mare e datoria? întrebă Dorothy cu 
viclenie. l 

Kitty îi spuse. Lui Cecily — deşi Kitty credea că nu 
e atentă — i se tăie răsuflarea, iar mătușa Dorothy îşi 
îngădui să fluiere a pagubă, cu toate că nu era un gest 
cuvenit unei doamne. 


— O, Doamne, spuse ea, făcând ochii mari. Atunci 
trebuie să-l alegem pe domnul Pears, fără îndoială. 


— Da, fu de acord Kitty, deşi avea unele îndoieli. 


Un venit de două mii de lire pe an era, cu siguranţă, 
mai bun decât nimic, dar ea nu trebuia doar să acopere 
datoria. Era oare de ajuns ca să achite datoria, să păstreze 
Netley şi apoi să asigure şi viitorul surorilor ei? Dacă avea 
nevoie vreuna dintre surorile ei de zestre ca să se poată 
căsători cu bărbatul ales? Dacă aveau toate nevoie? Sau 
invers, dacă avea nevoie vreuna dintre ele de bani ca să 
se poată mărita cu un bărbat sărac? Cecily, ce-i drept, 
ar fi fost mai fericită fără soţ, în schimb ar fi vrut să aibă 
foarte multe cărţi. Kitty se așteptase ca domnul Linfield 
să aibă grijă de toate acestea, dar cu doar două mii pe 
an, nici măcar cel mai generos bărbat din lume nu i-ar fi 
putut promite aşa ceva. 

— Oare un loc ca... Almack's e frecventat de domni 
mai înstăriți? întrebă ea gânditoare. 


— Almack's Assembly Rooms? Kitty, ar fi mult 
prea ambițios din partea ta, spuse Dorothy în culmea 
exasperării. E o mare diferenţă între societatea aleasă 
şi înalta societate. În înalta societate — lumea lorzilor, a 
pământului şi a averii — nu-ţi pot face intrarea. Trebuie 
să te fi născut în ea, pentru că altfel nu ai cum să obţii 
o invitaţie. Lasă deoparte gândurile astea periculoase 
şi îndreaptă-ţi în schimb atenţia asupra unor oameni 
ca domnul Pears, pentru că ai fi foarte norocoasă să pui 
mâna pe un astfel de soţ. 


Ajunseseră în Wimpole Street. Kitty urcă în camera 
ei şi a lui Cecily fără să mai scoată o vorbă. Cuprinsă de 
melancolie, cugetă pe îndelete la cuvintele lui Dorothy 
în timp ce-şi făcea toaleta de seară şi nu terminase nici 
măcar când Cecily suflă în lumânare, urcându-se în pat 
lângă ea. Sora ei adormi numaidecât, iar Kitty îi ascultă 
răsuflarea pe întuneric, invidiind-o pentru ușurința cu 
care îşi putea alunga din minte grijile de peste zi. 

Două mii de lire nu aveau să pună capăt supărări- 
lor şi zbuciumului, dar măcar aveau să fie de ajutor. La 
urma urmei, mama ei se mulțumise cu mult mai puţin 
de-atât — de fapt, suma era mult mai mare decât cea pe 
care o primiseră domnul și doamna Talbot ca să plece 
împreună din Londra cu atâţia ani în urmă. Sigur, nu le 
fusese de ajuns, mai ales fiindcă tatăl lui Kitty nu reuşise 
să renunţe la stilul de viață de pe vremea când era un 
burlac înstărit și să se adapteze la cel potrivit unui tată 
cu cinci copii şi cu un venit de cinci sute de lire pe an, 
care se subţia văzând cu ochii. Kitty nu era o împătimită 
a jocurilor de noroc şi nici nu avea vreo pasiune pentru 
sticle de Porto vechi de o sută de ani, dar tot avea patru 
surori de întreţinut și, spre deosebire de părinţii ei, nu 

putea să se bucure de luxul unei căsnicii din iubire, care 
să-i aducă alinare când banii aveau să se termine. 


Kitty regretă — poate pentru a suta, a mia oară — că 
nu se putea sfătui cu mama ei. Era recunoscătoare s-o 
aibă pe destoinica mătuşă Dorothy ca ghid prin Londra, 
dar nu era acelaşi lucru. Îşi dorea nespus să discute cu 
cineva care o cunoştea bine şi care le iubea pe surorile 
ei la fel de mult ca ea — care să fie la fel de simţitoare 
ca ea la posibilitatea ca Jane, Beatrice, Harriet și Cecily 
să rămână singure, surghiunite în cine ştie ce colţuri 
întunecoase și neprimitoare ale ţării —, cineva care să 
înţeleagă, aşa cum ar fi făcut-o mama ei, că nu trebuie 
precupeţit niciun efort pentru a le asigura fericirea. Kitty 
era sigură că mama ei ar fi ştiut ce e de făcut şi nu şi-ar 
pune singură beţe-n roate sinchisindu-se de ierarhii și 
ranguri sociale; la urma urmei, ea, şi nu mătușa Dorothy, 
avusese îndrăzneala să se îndrăgostească de un bărbat 
aflat cu mult deasupra ei pe scara socială. 

Kitty se răsuci pe partea ei de pat, încercând să-şi 
cheme la ordine gândurile rebele. N-avea niciun rost să 
piardă atâta timp gândindu-se la lucruri pe care nu le 
putea schimba. Mama ei nu mai era, iar Kitty trebuia 
să ducă singură povara. Mătuşa Dorothy era singurul ei 
sfetnic, iar ea râsese când Kitty o întrebase de bărbaţi 
mai avuţi decât domnul Pears. Nu o făcuse cu răutate; i 
se păruse cu adevărat absurd şi poate că nepoata ei ar fi 
trebuit să ţină seama de asta. 


Somnul veni greu în noaptea aceea şi Kitty se trezi 
de multe ori în timp ce epuizarea şi grijile îşi disputau 
întâietatea. Şi chiar şi când era gata să adoarmă, Kitty 
tot se întreba: era oare chiar așa de greşit din partea ei 
să-și dorească, dacă tot trebuia să se vândă de dragul 


familiei sale, ca măcar să-și ofere mâna unui bărbat care 


să liciteze mai mult decât domnul Pears? 

A doua zi dimineaţă, Kitty se trezi cu dorința de 
a lua o pauză de la forfota străzilor londoneze. După 
micul-dejun, o convinse pe Cecily să iasă cu ea la 
plimbare în Hyde Park. Însoţite, la insistenţele mătușii 
Dorothy, de menajera Sally, care le urma la doi pași 
distanţă, Kitty şi Cecily găsiră uşor drumul către parc. Îşi 
începură plimbarea pe Serpentină”, pasul lor rapid fiind, 
în ciuda poveţelor mătuşii Dorothy, destul de departe de 
mersul leneș al celorlalte domnișoare, iar Kitty trase cu 
ușurare în piept aerul curat şi mirosul proaspăt al ierbii 
şi al copacilor înverziţi. Deşi mult mai ordonată decât 
peisajele din Biddington, priveliștea îi aducea lui Kitty 
aminte de casă mai mult decât orice mai văzuse până 
atunci în Londra. 


Se întrebă dacă părinţii ei se plimbaseră vreodată 
împreună pe aici. Cu siguranţă nu pe o vreme aşa de 
frumoasă. Domnul Talbot nu avusese ocazia să-i facă 
curte viitoarei lui soţii în felul obișnuit: cum familia 
Talbot se împotrivise cu nespusă înverşunare legăturii 
lor, întâlnirile trebuie să se fi petrecut departe de văzul 
lumii, în locuri discrete, de la marginea societăţii. Când 
era frumos afară şi lumea bună lua cu asalt zonele 
înverzite ale Londrei, ei se adăposteau de mulţimi 


7 Lac în Hyde Park, creat în 1730 la porunca reginei Caroline 
(n. red.). A 

înăuntru; era mult mai probabil să se fi plimbat prin 
Hyde Park pe ploaie și vânt, când puteau fi siguri că 
n-o să-i vadă nimeni. Kitty ştia că pe mama ei nu a 
deranjat-o. Deşi se născuse şi crescuse la oraş, nimic 
nu-i plăcea mai mult decât să fie afară, înfruntând orice 
fel de vreme, pe când pasiunile domnului Talbot îl 
ţineau mai degrabă în interior. 


Amintirile cele mai dragi pe care i le păstra Kitty 
tatălui ei erau de când jucau împreună cărţi în salon în 
fiecare duminică după-amiază, lucru pe care-l făcuseră 
chiar până cu o zi înainte de moartea lui. O învățase 
whist, faro şi multe alte jocuri de cărţi şi jucaseră mereu 
pe bani adevăraţi — deşi doar pe sume foarte mici, la 
insistența lui Kitty —, fiindcă domnul Talbot credea cu 
toată convingerea că joci altfel cu bani pe masă. Kitty 
încă îşi mai aducea aminte cum jucaseră piquet pentru 
prima dată. După ce învățase regulile, Kitty alesese să 
parieze de fiecare dată doar o jumătate de penny. 

— De ce aşa de puţin, draga mea? râsese tatăl ei. Ai 
o mână bună. o 

— În caz că pierd, spusese ea, de parcă ar fi fost 
evident. 

Tatăl ei pufăise din pipă şi clătinase din deget în 
chip de mustrare. 

— Niciodată să nu începi un joc făcând concesii, 
o avertizase el. Joacă numai ca să câştigi, draga mea. 
Întotdeauna. 


— O, se auzi vocea lui Cecily, făcând-o să tresară şi 
aducând-o din nou în prezent. Cred c-o cunosc. 

Kitty îşi ridică privirea. Familia de Lacy de la teatru 
era chiar în faţa lor, plimbându-se prin parc. Domnișoara 
Amelia, brunetă, purta o manta cochetă şi era încruntată, 
iar domul de Lacy, blond, părea nespus de plictisit. 


— Cum adică „o cunoşti”? o întrebă Kitty tăios. 

— Am fost la şcoală împreună, răspunse vag Cecily, 
deja gata să-şi piardă interesul. Era doar puţin mai mică 
decât mine şi ne plăcea amândurora literatura. Lady 
Amelia de... ceva. 

— Şi nu ţi s-a părut că ar fi cazul să-mi spui? şuieră 
Kitty, apucând-o de umăr cu putere. 

— Au, se plânse Cecily. Cum să-ţi fi spus mai 
devreme, dacă de-abia acum i-am văzut? 

Nu mai aveau mult şi urmau să se intersecteze. 
Kitty spera că Lady Amelia o să-şi ridice privirea şi o 
s-o recunoască şi ea pe Cecily, dar stătea cu privirea 
plecată şi erau aproape zece metri între ele — o adevărată 
prăpastie. 

Nu era momentul potrivit. 

Când cei doi fraţi erau la zece paşi de ele, Kitty se 
încordă. Când nu-i mai despărțeau decât trei metri, Kitty 
s-a prefăcut brusc că s-a împiedicat. Pantoful îi zbură din 
picior, iar Kitty se sprijini de sora ei, scoțând un strigăt 
de surpriză. 

— O, nu! 

Cecily fu luată. prin surprindere, dar reuși să-i 
susțină greutatea cu uşurinţă. 

— Kitty? Ai nevoie să stai jos? 

— Domnişoară Talbot? zise şi Sally, grăbindu-se 
să-i vină în ajutor, dar Kitty o goni cu un gest din mână. 

— Mi-am luxat glezna, spuse ea cu un icnet. Dar... 
Vai, unde mi-e pantoful? Mi-a căzut din picior. 

Unu, doi, trei... 

— Mă scuzaţi, domnişoară, este al dumneavoastră? 

Perfect. Îşi ridică privirea şi-l zări pe tânărul domn 
de Lacy întinzându-i îmbujorat pantoful şi luminându-se 
la faţă când îi văzu chipul. | 

— Mulţumesc, spuse ea recunoscătoare, luându-i-l 
din mână. 

Gândindu-se că ar fi nimerit să roşească şi ea, Kitty 
se strădui să-şi facă obrajii să se supună, dar în zadar. Se 


ocări în sinea ei pentru faptul că nu era genul care să se 
îmbujoreze. 


— Cecily? Domnişoara Cecily Talbot? : 

Lady Amelia se apropiase de ele, recunoscând-o pe 
Cecily. Măcar de n-ar dezamăgi-o Cecily acum... 

— Lady Amelia, spuse Cecily, cu o uşoară 
plecăciune din cap şi întinzându-i mâna. 

— Te-ai mutat în Londra? E sora dumitale? 

Lady Amelia nu pierdea vremea cu preţiozităţi de 
complezenţă. Să se dispenseze de ele era privilegiul celor 
bogaţi. 

— Da, e sora mea, domnişoară Talbot. Kitty, 
dumnealor sunt Lady Amelia şi... 


Cecily se uită întrebător la domnul de Lacy. Se 
descurca chiar foarte bine. Cea mai bună soră. 


— Fratele ei, domnul de Lacy, se grăbi el să se 
prezinte, iar pe buze îi înflori imediat un zâmbet în timp 
ce-şi plimba privirea, plin de admiraţie, de la o soră la 
cealaltă. 

— Sper că nu v-aţi lovit prea tare, zise Lady Amelia. 
Archie, pentru numele lui Dumnezeu, oferă-i braţul tău! 

Domnul de Lacy — Archie, se pare — îi aruncă 
surorii sale o privire urâtă. 

— Trebuie să ne daţi voie să vă conducem acasă, 
propuse el galant. N-ar trebui să mergeţi.cu glezna 
luxată. Putem să vă ducem noi cu trăsura. Vă rog, 
sprijiniţi-vă de braţul meu. 

Kitty acceptă cu graţie, luându-l de braţ şi spriji- 
nindu-se de el în aşa fel încât să-şi pună pantoful în picior 

pe sub rochie. Domnul de Lacy îşi drese glasul, ferindu-şi 
privirea. În scurt timp, alaiul lor se îndrepta încet spre 
un şir de trăsuri din depărtare. Cecily şi Amelia mergeau 
înainte, cu frunţile plecate într-o intimitate rapid 
regăsită, iar Kitty şi domnul de Lacy veneau în urma lor. 
Kitty îşi dădu seama într-o clipă că şchiopăta cu piciorul 
greşit, dar remedie eroarea suficient de rapid î încât să fie 
sigură că n-a băgat nimeni de seamă. 


O fi mers Kitty încet, dar mintea îi mergea repede. 
Se ivise un prilej pe care n-ar fi avut cum să-l prezică 
şi n-avea de gând să-l piardă. Estima că n-aveau la 
dispoziţie decât douăzeci de minute ca să-i facă pe fraţii 
de Lacy să le ţină minte: cele şase sau şapte minute până 
găseau trăsura şi apoi scurtul drum până în Wimpole 
Street. Kitty nu-l cunoştea deloc pe domnul de Lacy — nu 
ştia, adică, ce abordare s-ar fi potrivit mai bine cu felul 
lui de a fi —, dar nu avea cum să fie foarte diferit de alți 
bărbaţi. 

— Vă consider eroul meu, domnule de Lacy, spuse 
Kitty, întorcând spre el nişte ochi mari. Ce amabil din 
partea dumneavoastră să ne salvaţi! Altfel nu ştiu cum 
ne-am fi descurcat. 

Domnul de Lacy îşi plecă fruntea, ruşinându-se de 
compliment. Da, părea că-l ghicise bine: peştele muşcase 
şi trăgea de undiţă. 

— N-am făcut decât ce-ar fi făcut oricine în locul 
meu, protestă domnul de Lacy. Doar ce se cuvine să facă 
un gentleman. 

— Sunteţi mult prea modest! insistă Kitty cu toată 
căldura și apoi îl întrebă cu un glăscior cristalin: Aţi 
luptat în Peninsulă*? Aveţi alura unui soldat. 


8 Este vorba despre Războiul Peninsular, pe care Spania, Por- 
tugalia şi Regatul Unit l-au dus în Peninsula Iberică împotriva lui 
Napoleon (1807-1814) (n. tr.). 

Domnul de Lacy se înroşi până în vârful urechilor. 


— Nu, nu, se grăbi el s-o corecteze. Eram prea 
tânăr. Aş fi vrut să merg, dar încă nu-mi terminasem 
studiile. Fratele meu a luptat la Waterloo. N-ar fi trebuit, 
desigur, fiind întâiul născut, dar el n-a ţinut niciodată 
seamă de astfel de lucruri... 


Domnul de Lacy se întrerupse, dându-și seama că 
începuse să divagheze. 

— Dar am fost căpitanul echipei de crichet la Eton! 

— Încântător! Sunt sigură că sunteţi un sportiv 
desăvârşit. 

Domnului de Lacy complimentul îi făcu prea multă 
plăcere ca să nu-l primească, chiar dacă roşi din nou. De 
altfel, în următoarele câteva minute avu plăcerea de a 
descoperi tot felul de lucruri noi despre sine: că avea o 
alură de soldat, instincte de erou, un braţ vânjos, desigur, 
dar şi că avea foarte mult umor şi o minte deosebit de 
ageră. Părerile lui erau ascultate cu multă atenţie, iar o 
poveste de pe vremea când mergea la şcoală, faţă de care . 
familia lui arătase doar o politeţe îngăduitoare, se dovedi 
pentru domnişoara Talbot extraordinar de comică, aşa 
cum Archie bănuise dintotdeauna că ar fi. I se părea 
că domnişoara Talbot avea un simţ al umorului foarte 
dezvoltat. Desigur, nici nu bănuia că, în timpul conver- 
saţiei lor încărcate de complimente, domnișoara Talbot 
scotea de la el, cu dibăcie, un şir nesfârşit de informaţii: 
că îl adora pe fratele său mai mare, Lord Radcliffe, capul 
familiei, dar că acesta din urmă numai rareori trecea 
prin Londra, sau că domnul de Lacy urma să împlinească 
în curând douăzeci şi unu de ani, vârstă la care avea să 
primească o parte consistentă din averea care îi revenea. 
Nu, domnul de Lacy nu ştia decât un singur lucru, şi 
anume că nu mai avusese niciodată parte de o plimbare 
aşa de plăcută. Mai mult, o considera pe domnişoara 

Talbot cea mai bună parteneră de conversaţie pe care o 
avusese vreodată. 


-Nu trecu mult şi ajunseră la trăsuri. Lady Amelia 
se opri în dreptul unei caleşti elegante, cu acoperitoa- 
rea lăsată, ca pavăză în calea vântului de primăvară. La 
sosirea lor, vizitiul şi valetul luară poziţie de drepţi. După 
ce-i spuse lui Sally să se întoarcă în Wimpole Street pe 
jos şi-şi luă o clipă să admire caii — patru armăsari suri —, 
Kitty fu ajutată să urce. Lady Amelia şi Cecily luară loc 
una lângă alta pe bancheta din faţă, aşa că domnul de 
Lacy fu nevoit să se aşeze lângă domnişoara Talbot. Își 
drese glasul, teribil de stânjenit de apropierea lor, şi avu 
grijă să lase între ei distanţa cuvenită. Cât despre Kitty, 
ea se uită la domnul de Lacy dintr-o parte, pe sub gene 
- lucru care se dovedi mai greu decât crezuse —, şi fu 
recompensată când el, întâlnindu-i privirea, se îmbujoră 
din nou. 

Caii porniră la trap lin, iar străzile Londrei 
începură să treacă în viteză pe lângă ei. Kitty îşi refăcu 
iute socotelile: avansau prin aglomeraţia oraşului mult 
mai repede decât se așteptase, ca și cum caii şi trăsurile 
se grăbeau să le elibereze drumul la simpla vedere a 
emblemelor de Lacy; prin urmare, aveau să ajungă în 
Wimpole Street în doar câteva minute. Kitty suspină 
teatral, ridicându-și privirea spre domnul de Lacy. 


— Credeţi oare că..., începu ea, dar se întrerupse 
şi-şi coborî privirea, cu un regret calculat. 

— Da? întrebă domnul de Lacy cu nerăbdare. 

— Nu, nici n-ar fi trebuit să-mi treacă prin minte, 
spuse Kitty. Aţi fost deja nespus de amabil. 

— Vă rog, cereţi-mi orice, domnişoară Talbot, 
zise el. 

Kitty capitulă cu graţie. 

— Eu şi sora mea depindem foarte mult de 
plimbările noastre zilnice, ca să luăm o gură de aer 
proaspăt. Mi-ar fi foarte greu fără aceste plimbări. Dar 
mi-e teamă că Cecily n-are suficientă forţă ca să mă 
sprijine acum, că mi-am luxat glezna... 

Se întrerupse cu subînţeles, iar domnul de Lacy 
se uită la ea cu toată simpatia, gândindu-se profund. 
Deodată, îi veni o idee. 

— Ah, dar am putea să vă însoţim din nou şi dum- 
neavoastră aţi putea să vă sprijiniți de mine! declară el 
galant. 

— Sunteţi sigur că nu v-ar deranja prea tare? 


întrebă Kitty. V-am fi profund recunoscătoare. 


— Nici vorbă, nu e absolut niciun deranj, nici 
vorbă, se grăbi el s-o asigure. 


Intraseră pe Wimpole Street. 


— Atunci să ne întâlnim de dimineaţă, lângă West 
Gate? propuse Kitty, zâmbindu-i. 

— Minunat! izbucni domnul de Lacy, dar apoi, 
cuprins de îndoială, o întrebă: Sunteţi sigură că glezna 
dumneavoastră o să fie mai bine până atunci? 

— N-am nicio îndoială, răspunse Kitty cu toată 
sinceritatea. 

Îşi luară la revedere cu multă căldură, iar cele două 
surori urmăriră cu privirea trăsura aceea strălucitoare 
— mult mai impunătoare decât strada pe care se afla — 
pe când cotea pe lângă clădire. Kitty suspină încântată. 
Părerea ei era că fiecare îşi face singur norocul, iar acum, 
după toate aparențele, norocul avea să-i bată la ușă. 

Wimpole Street, luni, 9 martie 
Draga mea Beatrice, 


Kin ajuns cu bine în Londra, iar mătusa Dorothy 
e exact asa cum speram să fie. Să nu ai nicio grijă în 
privinta noastră: eu si mălusa Dorothy suntem sigure 
că-mi voi găsi logodnic înainte de încheierea Sezonulai. 
Sä nu ne pierdem curajul, fiindcă în câteva luni, totul o 
să fie bine, promil. 

Cum esti? Scrie-mi de îndată ce primesti scrisoarea 
mea si dă-mi veşti de acasă Fi reusit să umpli cămara? 
Ji ajung banii pe care ti i-am lsat? Dacă nu, o să mă 
străduiesc sã- -éi mai trimit, asa că scrie-mi fără Înconjur 
dacă ajungi la strâmtoare. Dacă aveți necazuri, apelati 
numaidecât la doamna Swift. Sunt sigură că o să vă ajule 
până reusiti să mă contactati pe mine. 

PA mai sufăr că nu o să fim acolo pentru aniversarea 
ui Jane. Fa săptămâna aia, ar trebui să sosească bâlciul în 
Petherton si am pus deoparte câtiva bănuti anume ca să-l 
vizitaţi. O. să-i găsiți în sertarul de la biroul tatei. Jacercati 
să-i oferiti lui Jane o aniversare cât mai veselă, în ciuda 
absentei noastre. 


Nu am răgaz să -ti scriu pe îadelete cum ne petrecem 
timpul, dar o să-mi dau silinta să tin minte toate amănuntele, 

ca să ti le povestesc la întoarcere. Yà rog să faceti la fel si voi 
trei pentru mine si Cecily, ca atunci când ne vom găsi din 
nou împreună, să fie ca si cum nici nu ne-am fi despărți. 

Nee dor de voi, vă iubim si ne vom întoarce de îndată 
ce putem. 


Sora ta iubitoare, 


Kitty 


Contesa Lady Radcliffe, văduvită la doar 46 de ani, 
rămăsese cu o avere frumoasă şi mult mai multe libertăţi 
decât avusese când era căsătorită. Plânsese amarnic 
dispariţia soţului, desigur, şi încă o durea absenţa lui. 
Dar după o vreme începuse să aprecieze distracţiile pe 
care i le oferă viaţa când nu eşti legată de un bărbat a 
cărui fire austeră nu se pretează la frivolităţi. La câţiva 
ani de la moartea lui, Lady Radcliffe descoperise că se 
împacă foarte bine cu viața de văduvă înstărită. În acest 
nou capitol al vieţii sale, preocupările ei principale erau 
copiii (şi grijile pe care și le făcea pentru ei), lumea bună 
(şi distracţiile de care avea parte în sânul ei) şi propria-i 
sănătate (sau, mai degrabă, propriile boli). 

Toate trei laolaltă ar fi fost îndeajuns ca să ţină 
pe oricine ocupat şi, prin urmare, era de înţeles dacă 
lui Lady Radcliffe i se mai întâmpla din când în când ca 
una dintre aceste preocupări s-o oblige, din păcate, s-o 
neglijeze pe alta. Aşa se face că Lady Radcliffe se smulse 
din contemplarea tremurului mâinii sale stângi — fără 
îndoială, un simptom al leşinurilor ei din ultima vreme 
— ca să se ocupe de fiul său mai mic, pe care-l găsi pradă 
unei noi obsesii feminine. 


— Cine e domnișoara Talbot? 


Lady Radcliffe nu-și amintea să mai fi auzit numele 
ăsta până atunci. Archie dădu ochii peste cap, ușor iritat. 

— Ştii doar, mamă, spuse el. Surorile Talbot. Ne 
plimbăm cu ele în fiecare zi prin Hyde Park. 


— Vă întâlniți în fiecare zi cu aceleași domnișoare? 
se miră Lady Radcliffe, încruntându-se. 


Nu era ieşit din comun ca Archie — sau orice alt 
tânăr de vârsta lui — să se lase fermecat de câte o nouă 
cunoştinţă feminină, dar de data asta se întâmplase 
neaşteptat de repede. 


— Da, spuse Archie visător. E cea mai frumoasă 
fiinţă pe care ai văzut-o vreodată, mamă. Mă consider 
cel mai norocos bărbat din lume s-o fi întâlnit prin așa o 
întâmplare. 


Tulburată, Lady Radcliffe vru să ştie cum anume 
le întâlniseră pe surorile Talbot. Archie dădu un răspuns 
dezlânat, în care se amestecau un incident cu un pantof, 
o gleznă luxată şi o descriere foarte amănunţită a culorii 
ochilor surorii mai mari, ceea ce nu avu deloc darul de a 
domoli temerile mamei. Când erai aşa de bogat cum erau 
cei din familia de Lacy şi aveai o obârşie așa de aleasă, 
nu-ți permiteai să nu fii circumspect. În opinia lui Lady 
Radcliffe, lumea era la fel de plină de primejdii la adresa 
bunului renume al cuiva cum era şi de primejdii la adresa 
sănătăţii, şi era absolut necesar să-ţi menții vigilenţa atât 
faţă de unele, cât și faţă de celelalte. Indivizi de obârşie 
modestă o să încerce mereu să intre în anturajul unor 
oameni onorabili, cu titluri de nobleţe, ca ei, așa cum fac 
paraziţii şi în natură. La urma urmei, influenţa, averea 
şi locul lor în societate erau toate comori ispititoare, 
cultivate și păstrate de secole. Și când aveai trei copii la 
vârsta căsătoriei, cum avea ea, pericolul era şi mai mare. 
Lady Radcliffe ştia prea bine că oricare dintre copiii ei, 
cu venitul generos care-i revenea, ar fi o pradă minunată 
pentru un vânător de avere şiret. 


— Aş vrea să le cunosc şi eu pe aceste domnișoare, 
dacă vă sunt prietene aşa de apropiate, spuse ea cu 

hotărâre, întrerupându-l pe Archie, care tocmai povestea 
un flecușteţ amuzant pe care-l zisese cu o zi în urmă și 
care o distrase copios pe domnişoara Talbot. 


— Serios? zise Archie surprins. Credeam că... nu te 
simţi în apele tale săptămâna asta. 


— Dacă te referi la leşinuri, spuse Lady Radcliffe 
cu dispreţ, pentru că sesizase în glasul fiului ei o urmă 
de îndoială care i se păru de-a dreptul necuviincioasă, 
atunci să ştii că mă simt mult mai bine. Aş vrea să le 
cunosc pe aceste domnişoare Talbot. Invită-le la noi 
după ce vă faceţi plimbarea. 


Archie acceptă propunerea cu seninătate, fără să 
bănuiască vreun motiv ascuns din partea mamei sale, și, 
mai târziu în dimineaţa aceea, porni cu veselie spre Hyde 
Park. În schimb, Lady Radcliffe îşi petrecu timpul, până 
la întoarcerea lor, lăsându-se în voia furiei şi a grijilor. 
Ce proastă fusese să se lase distrasă într-un astfel de 
moment! Era clar că Archie se îndrăgostise de această 
domnişoară, care cu siguranță avea să se dovedească 
o partidă cu totul nepotrivită, dacă umbla prin oraş 
pierzând pantofi. Lady Radcliffe se întrebă dacă ar fi 
cazul să-i scrie lui James ca să-l pună în gardă, dar până 
la urmă se hotărî să n-o facă. De când se întorsese de la 
Waterloo, fiul ei cel mare se retrăsese la Radcliffe Hall 
din Devonshire şi, cu toate că lui Lady Radcliffe îi plăcea 
să-l ţină la curent cu toate chestiunile familiale, încerca 
să nu-l deranjeze decât dacă era cu adevărat nevoie. Atât 
ea, cât şi tatăl lui James se opuseseră participării lui la 
Războiul de O Sută de Zile, dar Lady Radcliffe nu-i putea 
lua acum izolarea în nume de rău. La urma urmei, ce știa 
ea despre război? 

Timpul trece greu când eşti consumat de griji, iar 
ei i se păru că trecuse un secol până se întoarseră Archie 
şi Amelia, cu surorile Talbot după ei. De-acum, Lady 
Radcliffe ajunsese pe aşa culmi ale neliniştii, încât mai 

că se aştepta să dea cu ochii de două escroace cu fuste 
din cârpă şi cu rânjete largi pe buze de un roşu ţipător. 
Constată însă cu ușurare că domnişoarele Talbot măcar 
păreau să fie nişte tinere bine-crescute: rochiile lor de 
plimbare şi mantiile erau după ultima modă — deşi sigur 
nu erau opera doamnei Triaud, îşi spuse ea cu o privire 
critică —, părul le era împodobit aşa cum se cuvine, iar 
mișcările, graţioase .şi modeste. Poate că greşise să se 
sperie de această situaţie ca de ceva mai mult decât una 
dintre iubirile pasagere ale lui Archie. Se ridică să le 
întâmpine. 

— Bună ziua, domnişoară Talbot, domnişoară 
Cecily, ce plăcere să vă cunosc, spuse ea cu gingăşie. 

Pe urmă tăcu, aşteptându-le pe domnișoarele 
Talbot să facă o reverență — cum Lady Radcliffe avea cel 
mai înalt rang, ele trebuiau să facă reverenţa primele — 
și, după puţin mai mult timp decât se obișnuia, cele două 
musafire își făcură plecăciunea. Una mult mai adâncă 
decât era corect — de fapt, adâncă așa cum se face în faţa 
unei ducese. Lady Radcliffe se crispă. O, Doamne... 


Archie bătu din palme, plin de energie. 


— Ne aduce Pattson ceai şi gustări? întrebă el, 
ajungând din câţiva paşi la un fotoliu şi trântindu-se în 
el, dar se ridică imediat, rușinat. Vă rog să mă iertaţi. 
Domnişoară Talbot, domnişoară Cecily, n-aţi vrea să 
luaţi loc? le pofti el cu o mișcare largă a braţului. 


Se așezară cu toții. Văduva le măsură din nou 
din priviri pe cele două domnişoare, cu un ochi şi mai 
critic, zăbovind asupra tivului rochiilor, care era puţin 
murdar de noroi, şi asupra vârfului pantofilor, care 
aveau inconfundabilii nasturi de lemn din Cheapside. 
Hmm. Pattson intră grăbit, urmat de trei fete în casă 
cu ceainice aburind, tăvi pline de prăjituri gustoase și 
setul de porțelan albastru. Lui Lady Radcliffe i se păru 
că domnişoara Talbot se uita la gustări cam mirată, de 

parcă nu mai văzuse niciodată ceva așa de elegant. O, 
Doamne! 

— Domnişoară Talbot, am înţeles de la Archie că 
staţi la mătuşa dumneavoastră, spuse Lady Radcliffe, 
încercând măcar să fie amabilă. Locuieşte lângă parc? 

— Nu foarte departe, răspunse domnişoara Talbot, 
bând din ceașca de ceai. Pe Wimpole Street. 

— Ce frumos, zise Lady Radcliffe, fără urmă de 
sinceritate. 

Wimpole Street nu era nici pe departe în vreunul 
dintre cartierele pe care ea le considera elegante. Se 
întoarse spre domnişoara Cecily. 

— Iar de la Amelia am înţeles că aţi fost împreună 
la pensionul pentru domnişoare din Bath. 

— Da, doi ani, răspunse domnişoara Cecily, tare şi 
răspicat. 

— Numai doi? întrebă Lady Radcliffe. Aţi fost 


“mutată în altă parte pentru continuarea educaţiei 


dumneavoastră? 


— Nu, familia a rămas fără bani, aşa că m-am întors 
acasă, îi zise domnişoara Cecily, luând o gură zdravănă 
dintr-o prăjitură. 

Domnișoara Kitty Talbot încremeni cu ceaşca în 
mână. Lady Radcliffe îşi lăsă jos ceaşca de ceai cu un 
clinchet ferm. Doamne, era mai rău decât îşi închipuise. 
Ce dâclass€ să suferi de o lipsă de bani atât de grăitoare! 
Darămite să mai şi vorbeşti despre asta în public — și încă 
în faţa unor străini! Cele două tinere trebuiau scoase din 
casă imediat. 

— Tocmai mi-am adus aminte, anunţă ea cu 
şiretenie. Suntem aşteptaţi astăzi la reşedinţa Montagu. 


9 Care nu mai aparţine clasei sale sociale, ci uneia inferioare 
(n. red.). 

— Serios? se miră Archie, care tocmai se pregătea 
să-şi vâre în gură o felie de prăjitură. Credeam că încă nu 
s-au întors în Londra. 

— Da, ce uitucă sunt, continuă Lady Radcliffe, 
ridicându-se în picioare. Însă ar fi o mare nepoliteţe din 
partea noastră să nu mergem. Aveţi scuzele mele sincere, 
domnişoară Talbot, domnişoară Cecily, dar mi-e teamă 
că trebuie să încheiem prematur vizita dumneavoastră. 

Cu ajutorul indispensabilului Pattson, Lady 
Radcliffe le dădu afară pe surorile Talbot cu nenumărate 
înflorituri politicoase care de fapt nu lăsau loc de discuţie 
— echivalentul șutului în fund în înalta societate. Doar 
câteva clipe mai târziu, cele două se pomeniră în prag. 
Archie ieşi în fugă după ele, cerându-şi scuze peste scuze. 

— Mamei nu-i stă în obicei să uite astfel de lucruri, 
îl auzi Lady Radcliffe spunând precipitat. Vă rog să ne 
iertaţi... Ce ghinion să se întâmple aşa ceva... Foarte 
nepoliticos din partea noastră să vă invităm pentru o 
vizită aşa de scurtă. 

— Nu e nimic, îl asigură domnişoara Talbot cu 
căldură. Ne vedem mâine în Hyde Park? 


Nu şi dacă avea Lady Radcliffe un cuvânt de spus. 

— Da, da, sigur, promise Archie nesăbuit. 

— Archie! răsună poruncitor în stradă glasul lui 
Lady Radcliffe. 

Archie dădu fuga înăuntru, după ce îşi mai ceru 
o dată iertare de la cea pe care o îndrăgea. La semnalul 
ferm al lui Lady Radcliffe, Pattson le trânti uşa în nas 
surorilor Talbot. 


— Fireşte că v-a dat afară, spuse mătuşa Dorothy, 
răbufnind de exasperare. Mă mir că v-a lăsat să intraţi. 

Sfinte Doamne, la ce vă aşteptaţi? Zău așa, Kitty, nu pot să 
înţeleg nici în ruptul capului de ce eşti aşa de surprinsă! 

În urma dezastruoasei lor vizite la Lady Radcliffe, 
Kitty simţi că e cazul să-i mărturisească mătuşii exact ce 
anume făceau în timpul plimbărilor zilnice, deși până 
atunci păstrase tăcerea, de teamă că ar dezaproba astfel 
de activităţi. După cum se aştepta, mătuşa Dorothy o 
făcuse proastă fără înconjur. 

— Nu sunt surprinsă, zise Kitty supărată, ci 
frustrată. Dacă n-ar fi luat-o gura pe dinainte pe Cecily 
când a zis că n-avem bani... 


— Lady Radcliffe tot şi-ar fi dat seama ce hram 
purtaţi, dar cu o secundă mai târziu, îi tăie vorba mătușa 
Dorothy. Știu eu bine cum sunt cei de felul ei: îşi petrec 
cea mai mare parte a timpului ferindu-se de vânătorii de 
avere. la aminte la ce-ţi spun, draga mea: n-o să-l mai 
vezi pe tânărul ăla. 

În ciuda predicţiilor mătușii Dorothy, tinerele se 
întâlniră a doua zi cu frații de Lacy în Hyde Park. Archie 
părea cam rușinat, dar se bucura s-o vadă pe Kitty. De 
îndată ce fură cu toţii suficient de aproape ca să se audă 
între ei, Lady Amelia le întâmpină pe surori cu veselie, 
spunând: 

— Mama crede că vreţi să puneţi mâna pe averea 
noastră! E adevărat? 

— Amelia! strigă domnul de Lacy, scandalizat. 
Cum poţi să spui una ca asta? 

Se întoarse spre Kitty cu o mină sinceră, cerându-i 
iertare din priviri: 

— Vă rog să ne scuzaţi, fireşte că nu vreţi să ne 
luaţi averea, numai că mama... e obişnuită să creadă că... 


Mai bâigui câteva frânturi de fraze pe subiectul 
ăsta, pentru ca într-un târziu să încheie neajutorat: 

— Vrea doar să ne apere. 

Cuvintele lor o ajutară pe Kitty să-și facă o imagine 
destul de clară în privinţa acuzațiilor care le fuseseră 
aduse după plecarea de la reşedinţa Radcliffe. Kitty 
de-abia își stăpâni un geamăt de frustrare. Se săturase 
până peste cap de bărbaţi duși în lesă de alte femei. 
Venise vremea să treacă la atac. | 

— Înţeleg pe deplin, îi zise ea lui Archie. E firesc, la 
urma urmei, să vrea să vă apere. Mi-e limpede că încă vă 
vede ca pe un băieţaș. 

— Dar nu mai sunt un băieţaş, protestă Archie 
încăpățânat, cu maxilarul încleștat. 


— Nu, îi dădu ea dreptate. Sigur că nu mai sunteţi. 
Îşi începură plimbarea. 


— Sper... Sper că nu vorbele lui Cecily despre 
situaţia noastră financiară au pus-o pe gânduri pe mama 
dumneavoastră, murmură Kitty. . 


În loc de răspuns, Archie bâigui niște vorbe fără 
sens. | 

— Tata întotdeauna ne-a spus că numai caracterul 
contează, ce e în inima noastră..., zise Kitty cu privirea 
pierdută în zare, ca şi cum ar fi fost cufundată în amintiri. 
Dar ştiu bine că nu toată lumea gândeşte la fel. Dacă o 
deranjează pe mama dumneavoastră, poate ar fi mai 
bine să nu fim prieteni. 


Era o minciună, desigur, dar cacealmaua îţi atinse 
ținta. 

— Vai, nu spuneţi asta, domnişoară Talbot, o 
imploră domnul de Lacy, alb la faţă. Să n-o lăsăm pe 
mama să ne distrugă prietenia. Ştiţi, ea are vederi foarte 
învechite, dar eu, unul, sunt cu totul de acord cu tatăl 
dumneavoastră. Mai mult — începu el, îndreptându-se 
de spate, cât era de lung, ca să se pregătească pentru o 

declaraţie romantică —, de-aţi fi prinţ sau cerşetor, pe 
mine nu m-ar interesa câtuşi de puţin! 

Lăsând la o parte greşeala de gen, Kitty fu 
mulțumită de cuvintele lui. li convenea de minune ca 
domnul de Lacy să se considere un erou romantic, iar 
pe Lady Radcliffe s-o vadă ca pe dragonul care păzeşte 
castelul. 

— Domnule de Lacy, ce uşurare să vă aud vorbind 
așa, îl lăudă ea. 

Kitty se opri pe potecă, făcându-l şi pe el să se 
oprească. 

— Sper să nu vi se pară o îndrăzneală prea mare 
din partea mea, spuse ea cu toată căldura de care era în 
stare, dar încep să vă consider un prieten preţios. 


— Şi eu la fel, domnişoară Talbot, spuse Archie 
dintr-o suflare. Sunt hotărât să ne vedem în continuare. 
O să vorbesc cu mama azi. Sunt sigur c-o s-o fac să 
înţeleagă. 

Kitty se felicită în sinea ei pentru măiestria cu care 
condusese discuţia. O oră mai târziu, când se despărţi de 
el, era mulţumită de felul în care decursese ziua aceea. 
Dar nici nu se întoarseră bine în Wimpole Street, că 
Cecily o întrebă din senin: 


— Ții la domnul de Lacy? 

— De ce întrebi? zise Kitty, încruntându-se pe când 
îşi desfăcea panglicile bonetei. 

Nodul de sub bărbie îi dădea de furcă. 

— Am auzit ce-a spus el, că nu l-ar interesa dacă ai 
fi prinţ sau cerşetor. Dar pentru tine ar conta, nu-i aşa? 

Kitty ridică din umeri, uitând pentru o clipă că 
Dorothy îi interzisese categoric să mai facă un astfel de 
gest dizgraţios. 

— ÎL admir, sigur, zise Kitty defensiv. Are multe 
| calităţi. Dar dacă mă întrebi dacă îl vreau pentru averea 
lui, atunci răspunsul e da, Cecily. Nu pentru asta am 
venit aici? 

Cecily păru descumpănită. 

— Credeam că..., începu ea, ezitând. Credeam c-o 
să încerci să găseşti un bărbat bogat la care să şi ţii. 

— Ar fi foarte frumos dacă am avea timp de-așa 
ceva, răspunse Kitty tăios. Dar nu ne-au mai rămas decât 
opt săptămâni până vin creditorii la Netley să ne ceară 
socoteală. Și de data asta n-o să mai plece cu mâna goală. 


A doua zi se anunţa senină şi însorită. O vreme 
excelentă pentru vânătoarea de avere, își spuse Kitty în 
sinea ei. Începutul acesta promiţător se dovedi însă de 
scurtă durată, fiindcă, atunci când se întâlniră cu fraţii de 
Lacy, domnul de Lacy se arătă ruşinos ca un mielușel. 

— Mi-e teamă că mama nu s-a lăsat convinsă, 
recunoscu el de îndată ce-și începură plimbarea. Am 
încercat să vorbesc cu ea, vă rog să mă credeţi, dar 
aproape că şi-a ieşit din minţi când am dat să-i explic ce-a 
spus tatăl dumneavoastră despre ce se află în interiorul 
unui om. l 

Kitty înțelese cu părere de rău că imaginea evocată 
de discursul ei suferise o deformare destul de importantă 
în relatarea domnului de Lacy către mama sa. 

— I-a scris fratelui nostru despre dumneavoastră, 
se băgă în vorbă Lady Amelia, veselă ca de obicei. 

O încânta elementul de spectacol pe care surorile 
Talbot îl aduseserä cu ele, întrerupând monotonia lunii 
aceleia. 

— Vai, dar de ce? întrebă Kitty alarmată. 

Numai asta mai lipsea, să mai apară un de Lacy 
vigilent, care s-o țină sub observație. 

— O să-i ceară să-și spună cuvântul, probabil. Să mă 
împiedice să vă mai văd sau ceva de felul ăsta, zise Archie 

nepăsător. Dar n-aveţi de ce să vă faceţi griji, James nu-şi 
pleacă urechea la aiurelile ei. 

Chiar şi așa, Kitty voia neapărat să-l scoată pe Archie 
de sub influenţa mamei lui înainte ca ea să întreprindă și 
mai multe pentru a-i despărți. Dar cum? 

— Domnule de Lacy, pot să vă pun o întrebare? zise 
ea când Cecily şi Lady Amelia o luară înainte. Vedeţi dum- 
neavoastră, încă nu m-am obișnuit cu felul în care se fac 
lucrurile în Londra. Se obişnuieşte ca un bărbat de vârsta 
şi poziţia dumneavoastră în societate să locuiască acasă la 
mama sa? 

Domnul de Lacy păru surprins. 

— Aşa fac toţi prietenii mei de la şcoală, mărturisi 
el. Fratele meu James are, ce-i drept, casa lui în oraș, deşi 
reşedinţa de Lacy îi aparține lui acum. Mama s-a oferit să 
plece, dar el n-a vrut să audă de aşa ceva. Cu toate astea, 
din moment ce numai rareori trece prin Londra, nu prea 
se folosește de niciuna dintre case. 

— Înţeleg, zise Kitty, căzând pe gânduri. Credeţi 
că v-ar da voie să le folosiţi dacă aţi vrea? Mărturisesc că, 
dacă aş fi în locul dumneavoastră, mi-ar plăcea foarte mult 
libertatea de care aş putea să mă bucur trăind singură. 

— Ce vreţi să spuneţi? întrebă domnul de Lacy, 
neînţelegând. 

Nu-i trecuse niciodată prin cap că ar putea să aibă 
o casă a lui. 

— Aţi putea să faceţi ce doriţi oricând aţi vrea, 
sugeră Kitty. Să veniţi şi să plecaţi după pofta inimii, de 
pildă. 

— N-ar trebui să le mai dau socoteală mamei și lui 
Pattson, care parcă îmi găsesc nod în papură în tot ce fac, 
zise domnul de Lacy, prinzându-se. 

— Aţi putea, de exemplu, să luaţi micul-dejun la 
cină, spuse Kitty şăgalnic. Şi să staţi treaz până la ce oră 
aţi vrea dumneavoastră. 

— Ei, nici chiar aşa, chicoti el, găsind ideea de-a 
dreptul scandaloasă. 

— Era doar o propunere, zise Kitty. Ar putea să fie 
minunat, să ştiţi. 

Spera ca apropourile ei să fie suficiente ca să-l facă 
pe domnul de Lacy să acţioneze, dar şi-a dat seama chiar a 
doua zi că tactica ei a fost greşită. Lady Amelia le întâmpină 
cu vestea că ei şi fratelui ei li se interzisese să le mai vadă 
vreodată pe domnișoarele Talbot — o poruncă pe care erau 
nerăbdători s-o încalce, atracţia companiei tinereşti a lui 
Kitty şi a lui Cecily dovedindu-se prea puternică pentru a 
fi ignorată într-o Londră altfel pustie. 

— Mama era să leşine când Archie a zis că vrea 
o locuinţă a lui, le povesti Lady Amelia. Dă vina pe 
dumneavoastră, domnişoară Talbot. 

— Sunt doar prostii! zise domnul de Lacy, grăbin- 
du-se să respingă acuzaţiile. Se dă în spectacol. Să nu 
puneţi la suflet, domnişoară Talbot, o să se dea pe brazdă 
cât de curând. 

— N-o să observe că aţi venit să vă vedeţi cu noi, ca 
de obicei? întrebă Cecily. 

— Deloc, spuse domnul de Lacy. Are din nou amețeli 
- am uitat cum le zice acum. Au trecut deja s-o vadă doi 
doctori, iar noi am profitat de agitaţie ca să ieşim pe furiş. 

— Şi bine am făcut, completă Amelia. N-aş mai 
suporta să vorbesc despre sănătatea ei nici o clipă. În 
plus, e mai palpitant așa, pe ascuns, adăugă ea, luând-o 
pe Cecily de braţ. 

Kitty se descurajă. Nu era deloc bine ca aranjamen- 
tul lor să fie unul ascuns. Ascuns însemna scandal, iar 
Kitty ştia prea bine unde duc scandalurile. Nu era deloc 
viaţa pe care şi-o dorea. 

— Domnule de Lacy, îmi pare rău că v-am provocat 
atâtea supărări, spuse ea. Nu vreau ca mama dumnea- 
voastră să mă antipatizeze aşa de tare. 

Archie dădu din mână a nepăsare, în semn că nici 
nu se sinchisea de asemenea lucruri. 

— O să-şi schimbe părerea, nu vă faceţi griji, zise el 
fără nicio grijă. Trebuie neapărat să vă spun despre ultima 
scrisoare de la Gerry, prietenul meu de la Eton. Ştiţi, o să 
vină în oraş cam într-o săptămână. Ei, să vedeţi ce s-a 
întâmplat... 

Domnul de Lacy se apucă să le spună o lungă şi 
plicticoasă poveste despre cea mai recentă escapadă a 
lui Gerry şi, deşi Kitty râse împreună cu el, gândurile ei 
erau în altă parte. Dacă domnul de Lacy trecea prin viaţă 
cu inima uşoară, încrezător că până la urmă totul o să se 
aranjeze aşa cum îşi doreşte el, Kitty nu era așa. Avea mari 
îndoieli că doamna Radcliffe o să-şi schimbe opinia fără 
vreo intervenţie din afară, așa că trebuia să găsească o cale 
de a o face pe mama fraţilor de Lacy s-o placă. Dar cum? 

— Îmi pare foarte rău să aud că mama dumneavoas- 
tră nu se simte bine, zise ea cu blândeţe când domnul de 
Lacy îşi încheie monologul. Ce n-aş da să pot face ceva... 

— Eu, unul, nu mi-aş bate capul cu asta, îi spuse 
domnul de Lacy. Doctorii o să ajungă la concluzia că n-are 
nimic, ea n-o să-i creadă şi până la urmă o s-o vindece 
nu ştiu ce leac băbesc de la bucătăreasă sau de la Lady 
Montagu. Şi apoi o s-o ia de la capăt. 

— Aşa deci, murmură Kitty gânditoare şi, o clipă mai 
târziu, adăugă: V-am spus că sunt pasionată de medicină? 

— Nu. Sau cel puţin nu din câte-mi amintesc eu, 
mărturisi Archie. 

— Ei bine, sunt. În Dorsetshire, folosim deseori 
remedii naturiste, minţi ea. Am mai auzit de amețeli ca 
ale mamei dumneavoastră. Îmi aduc aminte că doamna 
Palmer din oraşul nostru avea aceeaşi supărare, iar eu am 
reţeta elixirului care a vindecat-o. Îmi daţi voie să-i scriu 
un bilet ca să i-o recomand? 

Domnul de Lacy păru luat prin surprindere de 
această propunere, dar încuviinţă cu o mişcare din cap şi, 
când ajunseră în Wimpole Street, Kitty îi ceru vizitiului să 
aștepte. Dădu fuga înăuntru şi scoase nişte hârtie de scris. 
Cu cea mai aleasă caligrafie, îi scrise doamnei Radcliffe 
un bilet scurt şi se întoarse repede la trăsură ca să i-l 
înmâneze domnului de Lacy. 

— Sunteţi nespus de mărinimoasă, domnişoară 
Talbot, îi spuse domnul de Lacy, uitându-se la ea cu 
admiraţie. 

Kitty îi mulțumi cu modestie. Desigur, nu era nici 
pe departe motivată de mărinimie, iar remediul pe care-l 
recomandase era pe de-a-ntregul inventat şi perfect 
inofensiv. Kitty ştia din experienţă că oamenii sănătoşi 
care suferă des de boli închipuite, ca Lady Radcliffe, 
preţuiau foarte mult simpatia pe care le-o arătai şi dispo- 
nibilitatea de a discuta cu ei despre suferinţa lor. Spera ca 
lipsa de interes a copiilor şi a doctorilor faţă de bolile ei 
s-o fi făcut pe Lady Radcliffe să simtă nevoia unei tovarăşe 
care s-o înţeleagă. Era doar o presupunere, Kitty ştia asta, 
dar era singura manevră care-i venise în minte. 


A doua zi dimineaţă, în Wimpole Street toată lumea 
era în toane proaste. Erau toate obosite: mătuşa Dorothy 
după jocul de whist cu vechea ei prietenă, doamna Ebdon, 
care se prelungise până târziu în noapte; Kitty din cauza 
încordării din ultimele zile, iar Cecily din cauza... Ei bine, 
din cauza lucrurilor care o oboseau pe ea de obicei. Vremea 
primăvăratică atât de promițătoare se stricase, iar din est 
bătea un vânt rece. Cele trei femei se uitau pe fereastră 
puţin cam posomorâte, fiind, ca toţi britanicii, deosebit 
de sensibile la starea vremii. Şi totuşi, în Biddington, 
vânticelul de acum nu le-ar fi ţinut în casă toată ziua. 
Celelalte surori ale lui Kitty se plimbau, fără îndoială, prin 
oraș, fără să ţină seama de vreme, deşi nu avea de unde să 
ştie cu adevărat, pentru că încă nu primise de la ele nicio 
scrisoare. Hotărâseră să-și scrie cât mai rar, pentru că 

de-abia își permiteau să plătească taxe poștale, dar, chiar 
şi aşa, Kitty tânjea să afle veşti de la ele. 

— Ajut-o pe Sally să intre cu micul-dejun, te rog, 
draga mea, îi spuse mătușa Dorothy lui Kitty, dar tânăra 
nu apucă, pentru că în clipa următoare ușa se deschise și 
Sally își făcu apariţia, cu un bilet în mână în loc de tava cu 
care era aşteptată. 

— E pentru dumneavoastră, domnișoară, spuse 
ea, dându-i-l lui Kitty. Băiatul care l-a adus zice că e de la 
văduva Radcliffe. 


O zisese cu atâta îndoială în glas, încât era clar că 
i se părea a fi o minciună. Kitty desfăcu sigiliul. Biletul, 
scris cu frumoase litere cursive pe o hârtie bej, groasă, era 
scurt. 


Dragă domnişoară Talbot, 

Vă mulțumesc pentru biletul dumneavoastră plin de 
solicitudine. Reteta pe care mi-ati trimis-o s-a dovedit 
foarte eficace. Kim urmat-o ieri, iar simptomele mi-au 
dispărut cu desăvârşire. Dacă ati avea amabilitatea să-mi 
faceti o vizită mâine, mi-ar face plăcere să vă mulțumesc 
personal Lhi fi acasă între orele două si patru. 


S dumneavoastră, 


Lady Selena Radelife 


Kitty zâmbi. 

Al şaptelea conte Radcliffe se afla în salonul pentru 
micul-dejun al reşedinţei sale de la ţară, savurându-și 
pe îndelete masa şi frunzărind un teanc de scrisori. 
Cum Sezonul londonez nu avea să înceapă decât peste 
două săptămâni, nu era singurul care îşi petrecea aceste 
zile departe de agitația orașului, mulţi dintre membrii 
înaltei societăţi alegând să profite de această împreju- 
rare. Era însă singurul care evitase Londra aproape cu 
totul în ultimii doi ani. De la moartea tatălui său şi de 
când primise titlul de conte, Lord Radcliffe preferase 
să stea la reşedinţa familiei din Devonshire decât să 
dea ochii cu hoardele nesătule ale Londrei. Şi totuşi, în 
cămașa lui albă, apretată, cu eşarfa aranjată impecabil şi 
cizmele negre, lustruite, cu carâmb înalt, arăta exact ca 
un tânăr sofisticat din elita londoneză, singura concesie 
făcută poziţiei sale fiind felul dezordonat în care-şi purta 
buclele brunete. 

— Ai primit ceva important, Jamie? îi strigă leneş 
prietenul său, Henry Hinsley, fost căpitan în Brigada a 
7-a, din şezlongul în care stătea tolănit. 


— Doar afaceri, Hinsley, îi răspunse Radcliffe, şi 
un bilet de la mama. 


Hinsley râse scurt. 

— Eatreia scrisoare pe careţi-o trimite săptămâna ` 


asta. E bolnavă? 


— Întotdeauna, murmură Radcliffe absent, plim- 
bându-şi privirea pe pagină. 

Hinsley se sprijini în coate, ca să-şi vadă mai bine 
prietenul. 

— Lumbago? Variolă? întrebă el, rânjind. Sau e 
doar furioasă din cauza femeiuştii de care s-a îndrăgostit 
Archie? 

— Ultima variantă, deşi domnişoara în cauză 
a trecut de la statutul de „femeiușcă” la cel de 
„Zzgripţuroaică”. 

l — Mă faci să roşesc, James, protestă Hinsley, 
ducându-şi mâna la inimă. Ce-a făcut biata fată ca să 
merite aşa o calomnie? 


Radcliffe începu se citească scrisoarea cu voce tare: 


— „Dragul meu James, mă văd nevoită să te rog 
să vii de urgenţă la Londra. Dragul nostru Archie, fiul 
meu iubit şi fratele tău mai mic...” — oare-şi închipuie 
c-am uitat cine-i Archie? — „... e în pragul dezastrului. Îşi 
petrece fiecare clipă cu cotoroanţa care l-a prins în laţ şi 
nu-i mai dă drumul. Mi-e teamă că în scurt timp nu se va 
mai putea face nimic.” 


Radcliffe încheie lectura pe un ton atât de sumbru 
şi rău-prevestitor, că Hinsley izbucni în râs. 

— Urmăreşte să-i compromită onoarea, deci. Ce 
tânăr norocos! Şi te duci să-l salvezi? 


— Asta pare să se aştepte de la mine, zise Radcliffe 
cu o urmă de ironie, ajungând la finalul scrisorii. Deşi 
mă gândesc c-ar fi cam stânjenitor să dau buzna peste 
fratele meu mai mic în timpul întâlnirii lui pe ascuns cu 
această femeie. 

— Foarte urât să-i faci așa ceva unui membru al 
familiei, aprobă Hinsley imediat şi apoi rămase tăcut 
o clipă, cântărind problema. Crezi că e ceva adevăr în 
povestea asta? Când împlineşte vârsta, Archie o să mog- 
tenească o sumă frumușică. N-ar fi exclus ca fata să vrea 
să pună mâna pe avere. 

Radcliffe îşi ridică uimit privirea din scrisoare. 

— Et tu, Harry? Ai puţină încredere, dragul meu. 
Archie e doar un băiat, iar asta e doar una dintre iubirile 
lui pasagere. Primesc astfel de scrisori în fiecare an. 
Dac-ar fi vorba de-o dragoste statornică, aş afla chiar de 
la Archie, nu de la mama. 


Flutură din mâna cu scrisoarea spre Hinsley, în 
chip de reproş, dar prietenul lui zâmbi parșiv. 

— Deci tu crezi că băiatul încă te venerează? Deși 
stai ascuns la ţară de doi ani? Cred că-i eviţi aşa de mult, 
încât de-abia îl vezi. 


— Nu-i evit, spuse Radcliffe cu răceală. Mama ştie 
foarte bine cum să conducă familia. N-are nevoie de 
ajutorul meu. 


Acum, că 0 zisese cu voce tare, sunase necon- 
vingător, iar Radcliffe se încruntă la auzul propriilor 
vorbe. 

— Ei, uite că acum îţi cere totuși ajutorul, nu-i așa? 
zise Hinsley, privindu-l în ochi cu o seriozitate care nu-l 
caracteriza. Ştii foarte bine că, mai devreme sau mai 
târziu, tot o să trebuiască să-ţi iei în primire rolul de lord. 
Nu poţi să te ascunzi aici la nesfârşit, James. 

Radcliffe se prefăcu că nu l-a auzit. Ştia că Hinsley 
estebine intenţionat — mai mult, din moment ce luptaseră 
împreună pe continent, Harry poate că înţelegea de ce 
James ezita să accepte o capă care ar fi trebuit să fie 
încă a tatălui său. La urma urmei, fuseseră martori la 
aceleaşi orori, deşi lui Hinsley, care luptase în armata 

lui Wellington mult mai mult timp decât Radcliffe, părea . 


să-i fie mult mai uşor să nu se lase copleşit de ele. Şi 
oricât o fi crezut Hinsley, împreună cu restul lumii, că 
războiul s-a terminat, Radcliffe nu era de aceeaşi părere. 
Aici, la Radcliffe Hall, îi era mai uşor: se ocupa de moşie, 
vorbea cu arendașii, se obişnuia cu noile sale îndatoriri. 
Asta putea să accepte. Dar să se întoarcă la oraș cu titlul 
de conte, să ocupe locul tatălui său în Camera Lorzilor, 
să-şi însoţească familia la baluri gălăgioase ca şi cum 
nimic nu s-ar fi întâmplat... Nu. Asta nu putea să facă. Şi 
nici nu era nevoie. 

— Îţi mulţumesc pentru grijă, dragul meu prieten, 
spuse el după o clipă, cu glas stăpânit şi blând. Dar, după 
cum spuneam, dacă sentimentele lui Archie ar fi fost 
serioase, mi-ar fi scris chiar el. 


Majordomul lui Radcliffe își drese glasul. 

— Domnule conte, cred că în teanc este şi o 
scrisoare de la domnul Archibald, îi atrase Beaverton 
atenţia cu politeţe. 

— O, nu! râse Hinsley. Te pomeneşti că ţi-a scris 
că e îndrăgostit! 

Încruntându-se, Radcliffe căută prin mormanul de 
scrisori până o găsi pe cea cu scrisul fratelui său pe plic. 

— Da, spuse el, plimbându-şi ochii pe hârtie mult 
mai repede decât înainte. Așa se pare. Şi crede că vrea 
s-o ia de nevastă pe fata asta. 

— Măi să fie! l 

Hinsley se ridică şi se aplecă peste umărul lui 
Radcliffe ca să vadă scrisoarea cu ochii lui. Radcliffe i-o 
luă din față, iritat. Vârând-o la loc în plic, îşi termină 
cafeaua dintr-o sorbitură şi se ridică de la masă. 

— Cum se poate, în doar câteva săptămâni? se 
minună Hinsley, mai turnându-și nişte cafea. 

— Bună întrebare, comentă James adumbrit la 
chip. Mi-e teamă c-o să trebuiască să-ţi închei vizita 
inopinat, Harry. Se pare că e totuşi nevoie de prezenţa 
mea în Londra. 


Când păşi în reşedinţa de Lacy din Grosvenor 
Square, Lord Radcliffe observă nu fără oarecare neliniște 
că era cufundată într-un întuneric aproape desăvârşit şi 
într-o liniște mormântală, cu toate draperiile trase ca 
să oprească soarele puternic de afară. Fu întâmpinat, 
ca de obicei, de Pattson, care conducea gospodăria din- 
totdeauna și care fusese în copilăria lui o prezenţă la 
fel de constantă ca părinţii săi. Radcliffe îl salută cu o 
strângere fermă de mână. Pe chipul bărbatului se citi o 
mare uşurare. 

— Ce mai are acum, Pattson? întrebă el temător. 

— O migraine cred că se cheamă, domnule, 
răspunse Pattson, atât de încet, încât de-abia îşi mişcă 
buzele. 

— O, Doamne, carevasăzică, o boală franţuzească. 
Unde a auzit de ea? 

O maladie de provenienţă străină era întotdeauna 
mai rea. 

— Din câte am înţeles, spuse Pattson prudent, 
diagnosticul a venit prin Lady Jersey, care a suferit de 
acelaşi lucru. 

— Înţeleg. Şi e... o boală gravă? se interesă Lord 
Radcliffe. 

Știa din experienţă că e bine să ia în serios aceste 
suferinţe, fiindcă o perspectivă prea optimistă putea 
constitui o ofensă ireparabilă. 

— În alte cercuri, cred că e cunoscută îndeobşte ca 
durere de cap, răspunse Pattson cu gentileţe. A contrac. 
tat-o subit... De fapt, imediat după vizita lui Lady Jersey, 

Chipul lui Pattson nu trăda nimic. De-abia reţi- 
nându-şi un zâmbet, Radcliffe intră în salon, având grijă 
să nu facă zgomot. Aici era încă şi mai întunecos, aşa că îi 


luă ceva vreme să desluşească silueta mamei sale, întinsă | 


teatral pe recamier. 


— Bună dimineaţa, mamă, spuse el, la fel de încet 
pe cât vorbise şi Pattson. 


Contesa se îndreptă imediat pe recamier. 
— James?! Tu eşti? Minunat! zise ea, ridicându-se 


“imediat în picioare. Nu văd nimic! spuse ea indignată şi 


apoi strigă: Pattson! Pattson! Nu văd nimic. Trage, te 
rog, draperiile, e ca la morgă aici! 

Pesemne din pricina stării sale de sănătate, 
Lady Radcliffe părea să fi uitat că în încăpere se făcuse 
întuneric la indicaţiile sale, dar Pattson nu suflă o vorbă, 
ci trase draperiile din câteva mişcări rapide, inundând 
salonul cu lumină. Lady Radcliffe era en déshabillé, cu 
părul despletit şi cu un halat simplu, gri. Se duse cu pas 
sprinten spre fiul ei mai mare şi îl strânse într-o îmbrăţi- 
şare plină de iubire. 

— James, dragul meu, cât mă bucur să te văd! 

Ținându-l de mâini, se dădu un pas în spate ca să-l 
admire. 

` — Ce mai faci? zâmbi el, strângându-i mâinile cu 

căldură. Am auzit de la Pattson că nu te-ai simţit prea 
bine în ultima vreme. 


— Ei, fii serios, protestă ea. 


Peste umărul mamei sale, Radcliffe văzu pe chipul 
lui Pattson o umbră de mâhnire. 


— Ştii doar că nu mă ţine nicio boală prea mult. 

Era adevărat. Câteodată era de-a dreptul miraculos 
felul în care dispăreau bolile lui Lady Radcliffe chiar la 
timp pentru evenimentele sociale la care ţinea ea cel mai 
mult să participe. 

— Dar de ce ai venit, James? Credeam că te 
hotărâseşi să mai stai la Radcliffe Hall o vreme. 

Fiul ei ridică din sprâncene. 

— Aşa e, dar scrisorile tale m-au convins să vin. 
Trebuie să-mi spui totul despre Archie şi domnişoara 
Talbot. | 

Dar dacă se aştepta la o transpunere scenică a 
scrisorii ei prăpăstioase, Radcliffe avea să fie dezamăgit. 

— O, te rog, James, nu-i nevoie să spui nimic, 
exclamă ea, ducându-şi mâinile la obraji într-un gest 
glumeţ de falsă ruşine. Ştiu că am fost caraghioasă! 

— Caraghioasă..., repetă el. 

Ce-i drept, era cam supărător să fi străbătut o 
distanţă aşa de mare într-un timp așa de scurt, dar noua 
întorsătură de situaţie simplifica mult lucrurile. 

— Da, recunosc c-am luat-o pe domnișoara Talbot 
drept o femeie vicleană — și încă una cât se poate de 
nepotrivită pentru Archie —, dar chiar nu avem de ce să 
fim îngrijoraţi. 

— Sunt uşurat, zise el, întrebându-se cât de repede 
ar putea să plece înapoi în Devonshire. 

— Ştiu, ştiu. Nu-mi vine să cred că m-am înșelat 
așa de tare în privinţa ei. E o fiinţă minunată. 

— Mhm, făcu el absent. 


Caii aveau nevoie de odihnă, ceea ce putea să-l 
mai ţină aici o vreme... Dar deodată, înţelese ce-i zisese 
mama lui. 

— Mamă, vrei să spui că Archie încă se vede cu 
domnişoara Talbot? 

— Cum să nu! Ea şi sora ei sunt deseori musafiri 
în casa noastră. Domnişoara Cecily şi Amelia au studiat 
amândouă la pensionul din Bath, iar surorile Talbot 
sunt bune prietene cu familia Linfield din Dorsetshire, 
Recunosc că le-am judecat greşit. Ştii câte griji îmi fac 
eu pentru voi, copiii mei, să nu ajungeţi pe mâna unor 
oameni de soi rău din cauza averii noastre. 

Radcliffe ştia, într-adevăr. În scrisori, mama lui 
folosise o expresie mai dură: „femei uşoare şi dubioase“. 

— M-am înșelat teribil. Domnișoara Talbot e de 
fapt o tânără foarte mărinimoasă. A fost plină de soli- 
citudine săptămâna trecută, când aveam leşinuri şi m-a 


'vindecat de ele cu un remediu din Dorsetshire. 


— Serios? murmură James îngândurat, lăsându-se 
pe spătarul scaunului. 


— Da, şi eu, una, sunt convinsă că atitudinea faţă 
de sănătatea altora spune multe despre caracterul cuiva, 
nu crezi? 


— Sunt întru totul de acord. Spune foarte multe, 
într-adevăr, răspunse el. 


Vorbise cu o voce stăpânită, dar ceva din tonul lui o 
puse pe gânduri pe mama lui, pentru că ea adăugă, ceva 
mai îngrijorată: 

— Mi-ar plăcea ca Archie să aibă prieteni cu mai 
multă greutate, desigur. Dar dacă sentimentele care-i 
unesc se vor dovedi statornice, cred că ar fi fericit. Şi, ca 
mamă, ăsta e cel mai important lucru pentru mine. 


Cum căsătoria mamei sale fusese una aranjată, 
părinţii ei dându-i mâna unui bărbat mult mai în vârstă 
decât ea, lui Radcliffe nu-i venea greu să creadă asta şi 
nici nu putea s-o condamne pentru sentimentul căruia 
tocmai îi dăduse glas. Şi totuşi... 

— Parcă fuseserăm de acord că şi Archie, și Amelia 
sunt mult prea tineri ca să se gândească la ataşamente pe 
termen lung, spuse el cu blândeţe. 


— Aşa am convenit, recunoscu ea. Şi chiar sunt 
prea tineri. Dar nu văd niciun pericol în a-i lăsa să-şi 
frecventeze prietenele. Sunt şanse mari să se plictisească 
amândoi până la urmă. De ce să nu se mai bucure o 
vreme unii de compania altora? Mai ales că au şi aceleaşi 
interese! 


Radcliffe mormăi din nou, în chip de aprobare 
vagă. 

— James, te rog să nu fii urâcios, îl mustră ea. Dacă 
mai poţi să rămâi, trebuie să apară din clipă-n clipă. Au 
o influenţă așa de bună asupra lui Archie şi a Ameliei! Îi 
invită în fiecare zi la plimbare, cred că Amelia n-a mai 
luat atâta aer curat de ani de zile. Aerul curat face așa de 
bine! Sunt sigur c-o s-o adori pe domnişoara Talbot de 
îndată ce-o s-o cunoşti, îl încredinţă Lady Radcliffe. Toţi 
o adorăm, până și Dottie. 

— Mi-ar face mare plăcere s-o cunosc, spuse el 
destul de afabil, deşi, în inima lui, sămânţa suspiciunii 
fusese sădită. 

Şi, la urma urmei, cu toate că Dottie cunoştea bine 
oamenii şi era, într-adevăr, greu de impresionat, era 
totodată doar o pisică. 

Urmându-i pe domnul de Lacy şi pe Lady Amelia 
pe treptele care duceau la casa lor impunătoare din 
Grosvenor Square, domnişoara Kitty Talbot era foarte 
mulțumită de sine. De o săptămână încoace se simţea aşa 
aproape în permanenţă, acum, că reuşise să câştige nu 
doar afecțiunea domnului de Lacy, ci şi pe a mamei sale. 
Solicitudinea şi interesul pe care le arătase Kitty faţă de 
sănătatea ei o cuceriseră pe deplin pe Lady Radcliffe şi, 
odată ce remediul din Dorsetshire (elixirul însănătoșşirii, 
după cum îi spunea Kitty, deşi era doar apă cu codițe de 
soc şi mlădiţe uscate de lămâiţă) o vindecase pe contesă 
de leşinuri, femeia ajunsese s-o considere pe Kitty nici 
mai mult, nici mai puţin decât un înger. ` 

Kitty estima — judecând după căldura cu care 
vorbea domnul de Lacy când i se adresa, după privirile 
lungi admirative cu care o onora când erau împreună, 
după entuziasmul cu care o ruga să se întâlnească cu 
el — că nu mai era decât cel mult o săptămână până la 
logodna lor. Tocmai intra în salon, adâncită în aceste 
gânduri fericite, când fu smulsă din ele de un strigăt de 
lângă ea: 

— James! 

Domnul de Lacy şi Lady Amelia se repeziră 
amândoi să întâmpine o siluetă înaltă, care tocmai se 
ridica de pe un scaun cu spătar înalt, iar Kitty fu lăsată 

în prag, nedumerită. Tânăra se nelinişti destul de tare. 
După primirea aceea şi după numele folosit, nu putea fi 
vorba decât de Lordul Radcliffe, dar i se dăduse de înţeles 
că el nu venea des în Londra. 

Tinerii de Lacy se învârteau în jurul fratelui lor 
ca nişte căţeluşi nerăbdători. Din contactul sporadic al 
Lordului Radcliffe cu familia lui, Kitty dedusese că nu 
ţine prea mult la ea, dar vedea limpede acum — în privirea 
lui prietenoasă când Archie îi strânse mâna mult prea 
mult timp, precum şi în zâmbetul îngăduitor pe care-l 
avea pe chip când îşi înclină capul spre Amelia, care îl 
prinsese de cot — că se înșelase. Agitaţia îi dădu ocazia 
să-l observe fără fereală, și se bucură de prilejul ivit. 
Radcliffe era înalt, cu o constituţie atletică ce sugera un 
stil de viaţă activ, şi era, fără îndoială, foarte chipeş, cu 
păr des şi negru, ochi cenuşii, blânzi şi un aer dezinvolt 
şi plin de încredere în forţele proprii. Nimic din toate 
acestea nu avu însă darul de a-l face plăcut în ochii lui 
Kitty. Din experienţa ei, cu cât un bărbat era mai arătos, 
cu atât avea mai puțin caracter, iar dacă avea şi avere şi 
un titlu nobiliar, lucrurile stăteau încă şi mai rău. Kitty 
se apropie încetişor, cu Cecily pe urmele ei, ca să facă o 
reverență în faţa lui Lady Radcliffe. 

— Sper că n-am venit într-un moment nepotrivit, 
spuse Kitty. N-am ştiut c-o să-l aveţi în vizită pe Lordul 
Radcliffe. | 

— Nu, draga mea, nici vorbă, zise văduva, 
făcându-le semn să se apropie. James, James, aş vrea 
să-ţi fac cunoştinţă cu domnişoarele Talbot, noile şi 
dragile noastre prietene. 

— Domnişoară Talbot, domnişoară Cecily, le 
salută Radcliffe, făcând o plecăciune pe când ele își 
făceau reverenţa. l 

Când se îndreptă de spate, Kitty îi întâlni pentru 
prima oară privirea. Cum de i se păruse biândă mai 

devreme? Lumina trebuie să fi fost de vină, pentru că 
acum ochii lui o cântăreau cu răceală. Preţ de o clipă 
îngrozitoare, Kitty se simţi văzută până în adâncul inimii. 
Ca şi cum bărbatul acesta ştia toate lucrurile ruşinoase pe 
care le făcuse sau gândise vreodată, până la ultimul, şi o 
condamna pentru fiecare dintre ele. Cu răsuflarea tăiată, 
Kitty descoperi că putea totuşi să se îmbujoreze. Radcliffe 
îşi întoarse privirea de la ea, momentul trecu, iar Kitty îşi 
recăpătă stăpânirea de sine. Se aşezară cu toţii în salon, 
iar Pattson aduse o tavă cu gustări. Domnișoara Talbot 
acceptă o felie de prăjitură cu un murmur de mulţumire. 


— Domnişoară Talbot, i se adresă Radcliffe când ea 
luă prima îmbucătură. Sunt nerăbdător să-mi povestiţi 
cum aţi făcut cunoştinţă cu familia mea. Scrisoarea lui 
Archie pomenea ceva de un... pantof, parcă? 

— O, Doamne! zise Kitty şi îşi plecă privirea, prefă- 
cându-se ruşinată. Da, le sunt foarte recunoscătoare lui 
Lady Amelia și domnului de Lacy că ne-au venit în ajutor 
în ziua aceea și ne-au scos din impasul neobişnuit în care 
ne găseam. Ce frumos totuși că a prilejuit reîntâlnirea a 
două prietene așa de bune! 


Îi zâmbi surorii sale, dar Cecily nu catadicsi să facă 
vreun comentariu. Nu era deloc uşor. Și totuşi, domnul 
de Lacy o sorbea din priviri, topindu-se ca untul, iar Kitty 
încercă să-şi găsească o oarecare consolare în asta. 

— Da, o coincidenţă frumoasă, aş zice chiar mira- 
culoasă, fu de acord Lordul Radcliffe și, cu toate că 
îi vorbea în continuare politicos, pe Kitty o neliniști 
comentariul lui. 


— Se pare că sunt foarte norocoasă, spuse ea și 
apoi se întoarse spre Lady Radcliffe, încercând să pună 
capăt acestor întrebări: Am auzit că vremea o să devină 
tot mai frumoasă, doamnă. Sper că ne putem aștepta la 
o scădere a umidității, care sigur este una dintre cauzele 
îngrozitoarelor dumneavoastră migraines. 

— Şi eu sper la fel, draga mea, răspunse Lady 
Radcliffe pe un ton fatalist, deşi eu, una, nu mă aştept la 
vreo îmbunătăţire. 

Se întoarse spre fiul ei: 

— Ai lăsat Radcliffe Hall în stare bună când ai 
plecat? 

— O, da, în stare foarte bună, răspunse el prompt. 

— Domnul de Lacy îmi spune că Radcliffe Hall e 
foarte frumos, îi zâmbi Kitty, încercând să-i intre în graţii. 
Mi-ar plăcea enorm să-mi spuneţi mai mult despre el. 

— Mi-e teamă că o astfel de descriere ar fi foarte 
plictisitoare pentru ceilalţi, răspunse Radcliffe cu răceală. 
Mai bine spuneţi-ne dumneavoastră despre conacul 
familiei dumneavoastră. Netley, nu-i aşa? 

Zâmbetul lui Kitty deveni crispat. 


— Cu mare plăcere, deși cred că e prea mult să-i 
spunem conac. 

— Serios? întrebă Radcliffe. Din ce mi-a spus 
Archie, îmi închipui că aveţi mult pământ. | 

Lui Kitty îi trebui multă stăpânire de sine ca să nu-i | 
arunce lui Archie o privire de reproș. Parcă înțelegând că | 
făcuse o gafă, domnul de Lacy se grăbi să intervină: 

— Nu, nu, James. Am zis, într-adevăr, că e o moşie 
impresionantă, dar am vrut să spun în frumuseţe, nu în 
întindere. 

Archie păru foarte mulţumit de sine pentru felul în 
care salvase situaţia și se uită radios la Kitty, căutându-i 
aprobarea. Kitty zâmbi din nou, fiindcă nu avea niciun 
rost să pară supărată. Chiar şi așa, era oare prea mult să 
se aştepte din partea lui să nu le zădărnicească eforturile 
cu exagerări inutile? Acum părea că îl indusese în eroare 
în mod deliberat. Era de-a dreptul jignitor. 


an anainte 

— Nu ştiu dacă aş putea să afirm aşa ceva, şovăi ea. 
Noi, cel puţin, aşa credem. 

Încercă din nou s-o includă pe Cecily în conversaţie, 
aruncându-i o privire în aşteptarea vreunui comentariu, 
dar Cecily se uita undeva în depărtare. Kitty se gândi că 
erau totuşi norocoase că încetineala minţii nu era consi- 
derată un defect la femei. 


— Sunt convins că așa şi este, spuse Radcliffe înda- 
toritor. În West Country, nu-i aşa? 


Felul în care îi pusese întrebarea o făcu pe Kitty 
să simtă că ar trebui să fie prudentă, dar nu avea cum să 
evite răspunsul. 


— Dorsetshire, confirmă ea. Chiar la vest de 
Dorchester. 

— Tare mi-ar plăcea s-o văd, sări Archie entuzias- 
mat, iar reacţia lui sinceră o mai îmbună puţin pe Kitty 
faţă de el. 

— Când vreţi dumneavoastră, promise ea cu 
nesăbuinţă, iar el se lumină la faţă. 


Pe urmă, domnul de Lacy şi Lady Amelia, plicti- 
sindu-se de interesul pe care fratele lor îl arăta faţă de 
domnişoara Talbot, duseră conversaţia în altă direcţie. 
La rândul ei, Kitty reuşi să se întoarcă la eforturile sale de 
a intra în grațiile familiei, ascultându-i pe toţi cu atenţie 
şi împărțind râsete cristaline din belşug şi murmure 
de interes de fiecare dată când cineva făcea o remarcă 
potrivită. Până la plecarea surorilor Talbot, Lady Amelia 
și domnul de Lacy erau amândoi foarte joviali, datorită 
combinației îmbătătoare dintre linguşelile lui Kitty, pe 
de o parte, şi atenţia pe care le-o acorda în sfârșit fratele 
lor, pe de altă parte. Kitty era de părere că gestionase 
bine provocarea neaşteptată din ziua aceea. De-acum nu 
mai trebuia decât să-i arate lui Radcliffe cât de fericit îl 

făcea pe fratele lui. La urma urmei, dacă mama lui nu ` 
avea nicio obiecţie, el de ce ar avea? | 
| Îşi luară la revedere, domnul de Lacy promiţân- 
du-i cu fervoare că se vor revedea a doua zi, iar Kitty 
îi făcu reverenţa lui Radcliffe chiar la sfârșit. Atunci 
întâlni pentru a doua oară privirea aceea tulburătoare 
care îi dădea de înţeles, fără menajamente, că nu avea ce 
căuta acolo. Se urcă în trăsura familiei de Lacy — pe care 
Lady Radcliffe o chemase de îndată ce aflase că surorile 
au de gând să plece — cu un sentiment de stinghereală. 
De ce se uitase la ea cu atâta dispreţ, din moment ce 
avea aprobarea întregii familii? Ce făcuse să provoace o 
asemenea reacţie? Nu avea nicio bănuială şi nu-i plăcea 
câtuşi de puţin. 

În schimb, câteva ore mai târziu, Radcliffe plecă 
spre apartamentul său din St James's Place cu trei 
certitudini. În primul rând, că fratele său mai mic și 
întreaga familie erau primejdios de îndrăgostiţi de 
domnişoara Talbot. În al doilea rând, că domnișoara 
Talbot nu avea niciun fel de sentimente pentru Archie, 
în afară de un interes pentru averea lui. Şi, în al treilea 
rând, că lui îi revenea sarcina de a-i pune beţe-n roate. 

Kitty trânti biletul pe masa cu micul-dejun, 
făcându-le pe sora şi pe mătușa ei să tresară. 

— Fraţii de Lacy au anulat plimbarea de azi, 
le explică ea supărată. Domnul de Lacy îşi petrece 
după-amiaza cu Radcliffe, iar Lady Radcliffe şi Lady 
Amelia au fost invitate să vadă marmurele Elgin'* 
cu fiicele lui Lady Montagu. 


— Doar e firesc ca Radcliffe să vrea să petreacă 
timpul cu fratele lui, nu-i aşa? zise Cecily nepăsătoare. 
Cât despre marmurele Elgin, și eu aș vrea să le văd, 
adăugă ea visătoare, fiindcă descoperise cu dezamăgire 
că vânătoarea de soţ nu le lăsase prea mult timp pentru 
turism. 

— De două ori într-o săptămână? răbufni Kitty. Nu 
e firesc, e intenționat. Radcliffe încearcă să pună capăt 
prieteniei noastre. 


Cecily era confuză, neînţelegând acest salt de 
logică. 
10 O colecţie de sculpturi şi detalii arhitectonice greceşti din 
marmură, care, din anul 1816, se află la British Museum din Londra. 
În prezent, acestea sunt mai cunoscute sub numele de Sculpturile 
Partenonului, pentru că au fost luate de la Partenonul din Atena şi 
din alte clădiri antice şi trimise în Anglia, în urma unui aranjament 
al lui Thomas Bruce, al VII-lea Lord Elgin, ambasadorul britanic în 
Imperiul Otoman (n. red.). 

— "Ți-am spus eu! le aminti Dorothy, cu chipul pe 
jumătate acoperit de cel mai recent număr din La Belle 
Assemblée”. Oi fi păcălit-o tu pe mama lor, dar Lord 
Radcliffe ăsta se pare că te-a mirosit bine... Încă nu e 
prea târziu să încerci să-l cucereșşti pe domnul Pears, să 
ştii. 

Kitty se ridică intempestiv. 

— Ia-ţi pălăria, Cecy, şi cheam-o pe Sally. Ieşim. 

— Acum? se văicări Cecily când Kitty se duse cu 
paşi hotărâți la ușă. Unde? 

— Vrei să vezi marmurele alea sau nu? îi strigă 
sora ei peste umăr. 


Pe drumul înapoi spre Grosvenor Square, în lumina 
blândă a amurgului violet, Archie era în culmea fericirii. 
Radcliffe îl dusese la clubul lui, White's, de două ori 
într-o singură săptămână, un prag al maturității pe care 
Archie se aştepta să-l atingă abia la 30 de ani, în pragul 
morţii. Fusese încă și mai interesant decât şi-ar fi putut 
imagina: încăperi întunecoase, murmurul conversaţiilor 
dintre domni, perdeaua fumului de trabuc. Straşnic. Era 
așa de încântat, încât nu se putu abţine să nu-i relateze 
lui Radcliffe ultimul lor joc de whist, mutare cu mutare, 
deşi fratele lui fusese şi el la masă. 

— Ai văzut ce faţă a făcut când i-am arătat ce mână 
am, James? întrebă Archie, cuprins de un entuziasm 
adolescentin. 

— Am văzut, spuse Radcliffe cu răbdare. Sunt sigur 
că nu i-a plăcut câtuşi de puţin. 

— Îi venea să urle, nu altceva, se umflă în pene 
Archie, plin de voie bună. Ce lovitură i-am dat! 


11 Revistă britanică pentru femei, care a apărut între 1806 şi 1837 (n. tr.). 

Pentru Radcliffe, după-amiaza nu fusese așa de 
interesantă. Când era mai tânăr, petrecuse mult timp la 
White's şi în alte cluburi de acelaşi fel, dar nu simţise 
nevoia să mai treacă pe acolo de ani buni. Însă nu avea 
nicioîndoială căvizita lui fusese cu folos. Chiar dacă Archie 
îl plictisea cumplit cu relatarea amănunţită a șederii lor 
acolo, măcar nu mai vorbise despre domnișoara Talbot 
din dimineaţa aceea. Cu o zi înainte, o ridicase-n slăvi 
pe domnișoara Talbot ore-n şir, exprimându-și adorația 
față de ea şi diversele ei virtuţi, precum şi dorinţa de a 
o lua poate de soţie. Radcliffe era mulţumit să constate 
că o după-amiază de jocuri de noroc fără miză mare 
avusese efectul scontat, distrăgându-i atenţia lui Archie 
de la domnişoara Talbot. Dacă mai petreceau câteva 
zile așa, ameninţarea pe care o reprezenta tânăra avea 
să devină de domeniul trecutului. Chiar şi aşa, Radcliffe 
fu ușurat când ajunseră la Grosvenor Square, fiindcă 
de-abia aştepta să i-l predea pe Archie înapoi mamei sale 
şi să se retragă în liniștea relativă a apartamentului din 
St James's Place. 


— Pattson, mama și sora mea sunt acasă? strigă 
Archie, dând buzna în hol. Trebuie neapărat să le 
povestesc şi lor jocul! 


Dându-şi seama că, dacă ar fi rămas, ar fi fost 
nevoit să asculte peroraţia lui Archie din nou, Radcliffe 
tocmai se pregătea să-i ureze noapte bună — gândindu-se 
deja la focul din şemineu și la liniştea binecuvântată din 
biroul lui —, când, deodată, veni răspunsul lui Pattson: 


— Iau o gustare în salon cu domnişoarele Talbot, 
domnule. 


— E aici şi domnişoara Talbot? sări Archie entuzi- 
asmat. Minunat! Vii şi tu, James? 


— Da, cred c-o să vin şi eu, spuse Radcliffe şi-l 
urmă calm în salon. 

— Dragii mei! îi întâmpină contesa. Nici nu se 
putea să veniţi într-un moment mai potrivit! 

— Ce noroc să vă găsim pe toate aici, pândin- 
du-ne sosirea, zise Radcliffe, făcând o plecăciune în faţa 
doamnelor. 


— Ne faceţi să părem aproape diabolice! îi întoarse 
vorba domnişoara Talbot, veselă. 


Archie scoase un hohot la gluma ei, dar Radcliffe 
nu râse. 

— Vă rog, luaţi loc, îi pofti Lady Radcliffe. James, 
marmurele au fost minunate, exact cum ai spus. Şi ce 
plăcere să ne întâlnim acolo şi cu domnişoarele Talbot! 


— Ce coincidenţă... fericită, comentă Radcliffe, 
uitându-se o clipă la domnişoara Talbot, care îşi ridică 
bărbia. | 

— Doamne, chiar așa! zise Archie surprins, uitând 
cu desăvârşire că el era cel care o anunţase pe domnișoara 
Talbot ce planuri au mama și sora lui, în scrisoarea pe 
care i-o trimisese de dimineaţă. 


Apariţia domnişoarelor Talbot încununa o zi deja 
excelentă, aducându-l pe domnul de Lacy în culmea 
fericirii. Îşi dădu seama că uitase să le salute şi le făcu o 
plecăciune aşa de adâncă, încât ai fi zis că-s ducese, nu 
lipitori diabolice, cum începuse Radcliffe să le considere. 
Luară loc, Archie aşezându-se în mod previzibil lângă 
iubita inimii lui şi părând hotărât să-i facă pe plac. 

— Domnişoară Talbot, a trecut o veşnicie de 
când nu ne-am mai văzut, începu el, dar apoi, dându-și 
seama că vina era a lui, îngăimă o scuză: Ştiţi, am fost la 
White's, explică el cu venerație pentru locul acela şi cu 
un entuziasm specific tinerilor. E un loc pur şi simplu 
minunat. 

Fără să-l ia în seamă pe Archie, Radcliffe se uită 
direct la domnişoara Talbot. Nu arăta ca o femeie 

diabolică, dar, pe de altă parte, nu aşa procedează 
diavolul când vrea să ne amăgească? Cum îşi schimbă 
lupul blana, așa şi ea se îmbrăcase anume ca să se potri- 
vească în peisaj: îşi pusese o rochie diafană, de ultimă 
modă, şi îşi purta părul coafat în bucle din acelea delicate, 
gândite să le dea domnişoarelor o aparenţă de maximă 
fragilitate. Ce-i drept, îşi purta bine podoabele, dar 
Radcliffe detecta la ea o vitalitate — ba chiar robusteţe 
— care nu se potrivea deloc cu sensibilitatea excesivă 
atât de populară la vremea aceea în cercurile înalte. Cu 
siguranţă nu te-ai fi putut aştepta, cum era moda atunci, 
ca domnişoara Talbot să leşine din te miri ce. 


După adoraţia nedeghizată care se putea citi în 
ochii lui Archie — şi care îi amintea lui Radcliffe de un 
căţeluş care aşteaptă nerăbdător o gustărică —, era clar că 
fratele său mai mic nu observase nimic din toate acestea. 
Nu era doar rușinos, ci şi nepoliticos, căci era evident 
că Archie nu-i dădea nicio atenţie domnișoarei Cecily, 
care tocmai descria marmurele lui Elgin. Ce-i drept, 
Radcliffe nu putea să i-o ia în nume de rău, dat fiind 
că descrierea pe care o făcea domnişoara Cecily era 
incredibil de plicticoasă. Până la urmă, domnişoara 
Talbot fu cea care îi salvă de monotonie, deși n-o făcu 
tocmai din altruism. 


— Doamnă, începu ea, trebuie neapărat să vă 
spun de cartea din care am citit azi-dimineaţă. E atât de 
interesantă! Povestea pe larg despre efectele benefice 
ale mişcării asupra creierului. Lady Amelia mi-a zis că 
sunteţi o călăreaţă iscusită şi eu, una, cred că o plimbare 
pe cal s-ar putea să fie chiar leacul potrivit pentru 
suferinţa dumneavoastră. 


— O idee excelentă! sări Archie înainte ca maică-sa 
să apuce să scoată vreo vorbă. Mamă, hai să ieşim cu toții 
mâine să călărim! 

` — Nu ştiu ce să zic, şovăi maică-sa. Voi, copii, 
călăriţi cu atâta iuţeală, că mă simt încă de pe-acum 
obosită. 

— Oh, oftă domnișoara Talbot, uitându-se la ea cu . 
mâhnire. Dacă aş avea un cal aici, în oraş, v-aş însoți cu 
cea mai mare plăcere, în ritmul dumneavoastră, Lady. 
Radcliffe. 


— Vai, dar poţi folosi un cal din grajdul nostru, 
se băgă în vorbă şi Lady Amelia, pe care o scandaliza 
gândul că ar putea cineva să nu aibă întotdeauna un cal 
la dispoziţie. 

— Da, chiar aşa! De fapt, haideţi să mergem cu 
toţii, zise Archie. Să facem un drum călare până la 
Wimbledon! Mâine! Domnişoară Talbot, puteţi s-o luaţi 
pe Peregrine. 

Kitty se arătă nespus de surprinsă, ducându-şi 
mâna la inimă. 

— Vă rog, aveţi milă, nu mă tachinaţi! îl imploră 
ea prefăcută. Sunteţi sigură că nu vă pricinuiesc niciun 
deranj? întrebă ea respectuoasă, întorcându-se spre 
Lady Radcliffe. 

Dar Lordul Radcliffe fu cel care-i răspunse. 

— Dimpotrivă, spuse el galant. Mai mult, aş vrea 
să vă însoțesc şi eu. 

— Straşnic! exclamă Archie. 

— Da... încântător, încuviinţă domnișoara Talbot. 

Radcliffe se întrebă dacă tânăra scrâşnea din dinţi 
şi de-abia se abţinu să nu şi-i dezvelească pe ai săi. 

Archie şi Amelia începură să sporovăiască entuzi- 
asmaţi, punând la cale expediţia de a doua zi, dar fără 
să bănuiască măcar că domnişoara Talbot îi jucase 
pe degete. Radcliffe fusese naiv să-şi închipuie că 
rezolvase problema. Foarte naiv — își dădea seama acum. 

Domnișoarele Talbot nu mai zăboviră mult după aceea, 
şi nici n-ar fi avut de ce, își zise Radcliffe întristat, din 
moment ce îşi îndepliniseră cu atâta succes scopul pentru 
care veniseră. Se despărţiră veseli, făcându-și unii altora 
reverenţe. frumoase şi promiţându-şi să se întâlnească 
devreme a doua zi, ca să pornească în aventură. 


Când ajunse la reședința lui londoneză, aflată doar 
câteva străzi mai încolo, Lordul Radcliffe era cufundat 
în gânduri, aşa că nu fu o surpriză tocmai plăcută să-și 
găsească prietenul, pe căpitanul Hinsley, lăfăindu-se în 
biroul său, servindu-se după pofta inimii din cel mai 
scump coniac. 

— Ia spune, James, ai scăpat de ea? îl întrebă 
Hinsley nerăbdător. 


— Nu, răspunse Radcliffe cu părere de rău, tur- 
nându-şi şi el un pahar. Se pare că e chiar așa de încă- 
păţânată şi periculoasă după cum mă avertiza mama 
în scrisori. Nu că mama şi-ar mai aminti acum de ele. 
Domnișoara Talbot îi joacă pe toţi pe degete. Numai 
Dumnezeu ştie ce-ar fi făcut din reputaţia familiei mele 
dacă nu m-aș fi întors la timp. Din fericire, nu mai sunt 
nici două săptămâni până începe Sezonul, iar atunci 
atenţia lui Archie o să fie solicitată în mod plăcut de un 
puhoi de tinere care mai de care mai nerăbdătoare să se 
facă remarcate. Nu trebuie decât să-l împiedic s-o ceară 
în căsătorie în următoarele şapte zile, spre binele lui. 

Hinsley îl măsură din priviri o clipă, după care pe 
buze i se întinse un zâmbet larg. 

— Ia uită-te la tine! spuse el, aproape cu mândrie. 
Ai început să vorbeşti ca bătrânul tău. 


Radcliffe se uită la el cu dezgust. 
— De ce mă jigneşti? Nu vorbesc deloc ca el. 


— Ba da, insistă prietenul lui. Lucrurile astea pe 
care le spui despre binele lui Archie și reputaţia familiei. 

De unde ştii că nu aşa vorbea şi taică-tu când ţi-a făcut 
bagajele şi te-a trimis pe continent să iei notițe de la 
Wellington? 

Radcliffe îi aruncă o privire tăioasă. | 

— Ştii foarte bine că n-a fost vorba numai despre 
asta. 

— Da, şi slavă Domnului că bătrânul Bonaparte a 
scăpat, fiindcă altfel te-ai fi plictisit de moarte în Viena, 
zise Hinsley cu un zâmbet batjocoritor. 

— Dar eu n-am de gând să-l trimit pe Archie în exil 
pentru că mi se pare mie că a căzut în patima băuturii şi 
a jocurilor de noroc, sublinie Lordul Radcliffe, ignorând 
comentariul lui Hinsley ca să se întoarcă la subiectul 
discuţiei. Încerc doar să mă asigur că nu cade victimă 
unei femei ca domnișoara Talbot. 

Sorbi îngândurat din băutură şi apoi adăugă: 

— Cu toate astea, nu te înşeli chiar aşa de tare. Nu 
eram de acord cu tata în multe privinţe — ba pot chiar să 
spun că mi-am petrecut o bună parte din viaţă urându-l 
—, dar el ştia, aşa cum ştiu şi eu, că este de datoria celor 
care fac parte din familia asta să se apere între ei de astfel 
de vipere. Şi exact asta am de gând să fac. 

— Nu vrei să se însoare cu o femeie oarecare, ghici 
Hinsley. 

— Nu vreau să se însoare cu o femeie căreia nu-i 
pasă de el nici cât negru sub unghie, îl corectă Radcliffe. 
Ia aminte la ce-ţi spun: într-o lună de zile, n-o să mai 
ştim nici măcar cum o chema. 

A doua zi dimineață, când Lordul Radcliffe sosi 
călare în Grosvenor Square, Kitty şi sora ei erau deja 
în şa. Kitty era pe iapa pe care o folosea de obicei Lady 
Radcliffe, care — dacă puteai s-o convingi să se urnească 
„din letargie — era o călăreaţă surprinzător de bună. 
Peregrine era cea mai frumoasă iapă pe care o văzuse 
Kitty vreodată şi era incredibil de blândă, o împrejurare 
cât se poate de nimerită, pentru că trecuse ceva vreme de 
când călărise domnișoara Talbot ultima dată. Pierderea 
domnului Linfield le răpise surorilor Talbot posibilita- 
tea de a împrumuta cai din singurul grajd la care aveau 
acces. Până la urmă, Lady Radcliffe se hotărâse să nu 
îi însoţească, fiindcă între timp căzuse la pat, simţin- 
du-se foarte obosită, dar nici Kitty, nici Radcliffe nu fură 
dezamăgiţi de această veste. Amândoi erau de părere că 
sarcina pe care şi-o asumaseră pentru ziua aceea avea să 
fie mai uşor de dus la îndeplinit în absenţa ei. 


Deşi deasa pădure urbană a Londrei i se părea 
lui Kitty nesfârşită, o lăsară în urmă destul de repede, 
caldarâmul cedând locul cărărilor de ţărână, iar păien- 
jenişul de străzi pietruite fiind cotropit treptat de iarba 
de pe margine. Ar fi fost periculos să lase garda jos — 
ziua aceea era la fel de importantă pentru viitorul ei ca 
toate cele de până atunci —, dar chiar şi aşa, Kitty simţi 
că se destinde întrucâtva când se văzu în mijlocul naturii. 

Încordarea îi reveni însă imediat, pentru că Radcliffe îşi 
aduse calul la stânga ei încă de pe la începutul călătoriei. 
Cum pe potecă nu aveau loc decât doi cai unul lângă 
altul, domnul de Lacy rămase în spatele lor, cu o figură 
cam decepţionată, întinzându-şi gâtul ca să încerce să-i 
audă. 


Domnișoara Talbot se aștepta să fie luată la întrebări 
după apariţia ei la Grosvenor Square cu o zi înainte, dar 
nu ştia cât de direct avea de gând să-i vorbească Lordul 
Radcliffe acum, că se vedea în sfârşit liber de constrânge- 
rile pe care i le impunea prezenţa mamei sale. 


— De unde spuneaţi că sunteţi, din Devonshire? o 
întrebă el din senin. | 


— Din Dorsetshire, îl corectă ea. Deşi m-am născut 
la Londra. 


— Hmm, şi de ce aţi plecat? 

— Pentru aerul curat, răspunse ea prompt. 

— Şi atunci de ce v-aţi întors? 

— Pentru companie. 

— Mai aveţi fraţi? 

— Patru surori mai mici. 

— Niciun frate? 

— Nu. 

— Şi părinţii? 

— Au murit. 

— De boală? 

— James, zău aşa! exclamă domnul de Lacy cu 
oarecare indignare, dar fratele său şi iubita inimii sale îl 
ignorară amândoi. 

— De tifos, răspunse Kitty. Întâi mama, iar tata un 
an mai târziu. 

O surprinse să se audă spunând-o cu atâta 
simplitate, să lase să se ghicească totul dintr-o singură 
propoziţie, de parcă ar putea vreo explicaţie să facă 
dreptate tuturor lucrurilor prin care trecuseră; dar nu 
voia să-i dea lui Radcliffe satisfacția de a vedea asta pe 
chipul ei. Era clar că voia s-o prindă cu o minciună. De 
parcă putea ea să fie atât de nesăbuită încât să-i ascundă 
domnului de Lacy adevărul despre situaţia financiară a 
familiei sale. Ce ar fi rezolvat dacă Archie ar fi descoperit 
abia în noaptea nunţii că ea avea o droaie de surori 
nemăritate şi nicio altă zestre în afară de proprietatea 
împovărată cu datorii a tatălui ei? 


— Şi aveţi de gând să vă întoarceţi în Dorsetshire 
după ce vă găsiţi un logodnic? 

Kitty nu se aştepta la o lovitură aşa de directă, iar 
domnul de Lacy scoase și el un strigăt de surpriză, fiindcă 
până atunci nu-i trecuse gândul acesta prin cap. 


— Nu intenţionăm să stăm în Londra decât pe 
durata Sezonului, recunoscu domnişoara Talbot cu 
glas scăzut. Voiam să-i înlesnesc lui Cecily intrarea 
în societatea londoneză. E mult prea tânără ca să se 
gândească la căsătorie, desigur, dar mi s-a părut că ar fi 
înţelept s-o ajut să se obişnuiască să fie în societate, să se 
pregătească. Mi s-a părut că e de datoria mea acum, că 
mama noastră nu mai e. 


Kitty nu avea nevoie să-l vadă pe domnul de Lacy 
ca să ştie că se topise la auzul vorbelor ei; îşi dădea seama 
după figura încruntată a lui Radcliffe. 

— Dar ce bine călăriţi amândoi! spuse ea, luând 
frâiele conversaţiei. Mult mai bine decât m-aș fi aşteptat 
de la nişte orăşeni! | 

— Ce înţepătură! zise domnul de Lacy cu veselie. 
Sper că n-o s-o laşi fără să-i dai replica, James! 

Radcliffe nu îl luă în seamă. 

— Sunteţi prea bună, domnişoară Talbot, deşi 
poate aţi uitat că eu trăiesc la ţară, așa că nu pot să 
primesc complimentul. 

— A, da, într-adevăr, uitasem, minţi ea. Ce greşeală 
din partea mea! Doar mi-a spus Lady Radcliffe că au 
trecut aproape doi ani de când n-aţi mai venit în Londra. 
Radcliffe Hall trebuie să fie foarte frumos, dacă v-a ţinut 
departe de familie aşa de mult timp. 


Radcliffe nu se lăsă provocat — dintre ei doi, el avea 
mai multă experienţă în duelul conversaţiei —, dar lui 
Kitty i se păru că îl vede încruntându-se. 

— Afacerile mă ţin la ţară. | 

— Înseamnă că aveţi multe afaceri, îi întoarse ea 
vorba, pe un glas jucăuș. Mă mir că nu aveţi pe cineva 
care să vă ajute să administraţi moșia, dacă e aşa de mult 
de muncă. Dacă aţi tocmi un om de încredere, sigur ați 
avea mai mult timp să veniţi în vizită. 


— A, dar avem pe cineva! sări domnul de Lacy, 
grăbindu-se să-și apere fratele. Un om extraordinar, 
domnul Perkins. E în slujba noastră încă de când tata... 


Se întrerupse, dându-și seama că asta era mai 
curând o dovadă a neglijenţei fratelui său, nu invers. 
Întorcând capul, Kitty văzu că Archie părea descumpă- 
nit. Pentru prima dată, idolul lui fusese coborât de pe 
piedestal. Kitty zâmbi. 


— Sunt sigur că n-o să mi-o luaţi în nume de rău, 
domnişoară Talbot, dacă o să am mai multă încredere 
în priceperea mea decât în a dumneavoastră, răspunse 
Radcliffe tăios. Nu i se cade unui lord să lase administra- 
rea pământului în seama altcuiva. E o datorie care vine 
împreună cu titlul. 


— Înseamnă că aveţi o părere foarte proastă despre 
ceilalţi lorzi, spuse ea, făcând pe naiva. Că doar îşi petrec 
primăvara la Londra în fiecare an, nu? 

— Şi mătușa dumneavoastră, doamna Kendall, 
e sora mamei dumneavoastră sau a tatălui? i-o tăie 
Radcliffe, ca şi cum nici n-ar fi auzit-o. 

"— A mamei, răspunse ea prompt. 


Era deja a treia ei minciună pe ziua aceea, dar i 
se păruse necesară de la bun început, ca să-și păstreze 
trecutul cât mai curat. 


— Îmi pare rău că încă n-am cunoscut-o, spuse 
domnul de Lacy, regretând sincer. 


Radcliffe îi aruncă domnişoarei Talbot o privire 
vicleană. Ea încercă să pară netulburată, dar nu reuși. 


— Ce neglijenţă din partea ta să nu te fi dus să te 
prezinţi, îi reproşă Radcliffe fratelui său. 

— Aşa crezi? zise Archie, simțindu-se deodată 
vinovat. Trebuie s-o invităm în Grosvenor Square! 


— Sunteţi mult prea amabil, răspunse Kitty, 
încercând să găsească repede o ieșire din situaţia în care 
se găsea. 

Mătuşa Dorothy cu siguranţă n-avea să vină 
în Grosvenor Square, nu când se opunea cu atâta 
înverșunare planurilor şi așa precare ale lui Kitty. 

— Şi mătuşa Dorothy oboseşte repede, se grăbi 
Kitty să adauge. Şi, cu toate că au trecut mulţi ani de la 
moartea unchiului meu, încă se consideră în doliu. 

Cărarea se lărgi şi cei cinci putură în sfârşit să 
călărească umăr la umăr, Archie îmboldindu-și calul în 
așa fel încât să-l aducă lângă iapa lui Kitty. 

— Oare o cină liniştită cu mama ar fi chiar aşa de 
obositoare pentru mătuşa dumneavoastră? o întrebă el, 
neîncrezător. 


— Despre ce vorbiţi? se interesă Lady Amelia, care 
acum auzea şi ea conversaţia. 

— Archie încearcă s-o invite pe mătuşa domnişoa- 
rei Talbot la cină mâine-seară, o puse la curent Lordul 
Radcliffe. Deocamdată însă, fără succes. 

— A, nu se poate, se băgă în vorbă şi Cecily. Am 
promis c-o s-o însoţim mâine-seară pe mătuşa Dorothy 
la Vauxhall Pleasure Gardens. Nu mai ţii minte, Kitty? 

Lui Kitty îi venea s-o ia la palme. 


_— A, da, murmură Lordul Radcliffe. Am auzit că 
Pleasure Gardens au devenit în ultima vreme o atracţie 
foarte îndrăgită de îndoliaţi. 

— Excelent! strigă Archie. O să vă însoțim! 


Kitty nu putu să refuze, fiindcă nu-i mai veni 
în minte nicio scuză, aşa că se mulțumi să schimbe 
subiectul, sperând ca invitaţia să fie abandonată. Restul 
dimineţii trecu fără ranchiună, iar Kitty aproape că reuși 
să se lase în voia plăcerii acelei excursii, bucurându-se 
de compania fraţilor de Lacy, care mergeau în galop mic 
pe potecile înverzite și făceau salturi periculoase peste 
tufișuri. Nu prea se mai iviră prilejuri de conversaţie, 
iar Kitty fu uşurată să aibă parte de un răgaz. Îşi lăsară 
caii să se odihnească o vreme la Wimbledon, cât luară 
ei o gustare la un han de acolo. Kitty o invită pe Cecily 
să-şi spună opinia despre William Cowper şi a sa ceuvre. 
Domnișoara Talbot nu înţelegea cine mai era şi omul 
ăsta şi nici măcar ce înseamnă œuvre, dar ştia bine ce 
prelegere urma şi, după cum se aștepta, monologul lui 
Cecily pe această temă ţinu aproape cât tot drumul de 
întoarcere. 


Când ajunseră în Grosvenor Square, Kitty refuză 
invitaţia lui Lady Radcliffe de a lua o gustare, în speranţa 
că, dacă evita conversaţia, mult temutul plan privind 
plimbarea la Vauxhall Gardens ar putea fi dat uitării. 
Numai că Archie, copleşit de vina de a-și fi neglijat atât de 

grav îndatoririle de îndrăgostit, nu se lăsă tras pe sfoară 
şi-i făcu mamei sale propunerea de îndată ce intrară. 

— Minunat! exclamă Lady Radcliffe, bătând veselă 
din palme. Să mergem cu toții! Putem să închiriem un 
petic de verdeață! 

— Dar nu sunteţi obosită? se interesă Kitty în 
disperare de cauză. 


— Nu, mă simt bine acum! anunţă Lady Radcliffe 
senină. 

„Afurisita asta de boșoroagă sănătoasă“, îşi spuse 
Kitty în gând, plină de ciudă. 

Soarta le era pecetluită; Kitty nu avea de ales, 
trebuia să se supună. Cu un zâmbet chinuit, își luă 
rămas-bun de la Lady Radcliffe, Lady Amelia şi domnul 
de Lacy — care îi strânse mâna cu o căldură grăitoare —, 
dar surâsul îi pieri când se întoarse spre Lordul Radcliffe. 


— Pe mâine, domnişoară Talbot, spuse el, luându-i 
mâna şi făcând o plecăciune. 

— Da, pe mâine, încuviinţă ea. 

Rămaseră aşa o clipă, măsurându-se din priviri. Şi 
se gândiră amândoi- deşi, bineînţeles, nici prin cap nu 
le trecea — că ar fi putut la fel de bine să-şi fi promis să se 
dueleze în zori ca doi pistolari. 


Pe când își croia drum cu şareta prin traficul 
londonez, Radcliffe se pomeni regretând dispariţia tatălui 
său. Acum, că o cunoscuse pe domnişoara Talbot, avea 
mult mai multă apreciere pentru dârzenia aspră de care 
dăduse dovadă fostul Lord Radcliffe când se confruntase 
cu ameninţări la adresa prestigiului familiei sale. Nu l-ar 
fi interesat, ce-i drept, decât reputaţia familiei — nu şi 
fericirea ei, ca pe James —, dar cu siguranţă ar fi ştiut 
ce paşi trebuie făcuţi pentru a zdrobi ameninţarea fără 

nici cel mai mic efort. Așa cum făcea neamul de Lacy de ` 
secole. 


În schimb, Radcliffe se îndoia în clipa aceea că ar 
fi în stare de aşa ceva. Să-și fi subestimat adversarul aşa 
de mult era cât se poate de enervant, iar tatăl lui (dacă 
ar mai fi fost în viaţă) şi-ar fi pierdut, fără îndoială, şi 
respectul pe care îl mai avea faţă de întâiul său născut 
(asta dacă mai avea vreo brumă de respect). Radcliffe 
aproape că-l şi auzea, de parcă alături de el în şaretă ar 
fi fost taică-său, şi nu Lawrence — valetul lui, cocoţat pe 
locul rândaşului, care urmărea cu o privire de expert 
felul în care Radcliffe mânuia hăţurile. 


„Mi se pare cât se poate de grăitor”, ar fi spus cu 
siguranţă tatăl lui, „că nici măcar din cariera diplomatică 
pe care ţi-am pregătit-o nu ai învăţat nimic despre cum 
să fii un lord. Mereu ai fost incredibil de risipitor.” 

Radcliffe nu prea ştia cum ar fi trebuit scurta sa 
carieră ca ataşat la Congresul de la Viena să facă din el 
un tip cu experienţă în alungatul vânătorilor de avere 
— ce-i drept, când venea vorba de acaparat pământuri, 
domnişoara Talbot nu era cu nimic mai prejos decât 
miniştrii de externe de acolo —, dar, chiar şi aşa, tatăl 
său sigur s-ar fi răsucit în mormânt. Tot atât de puţin 
îl ajuta şi experienţa de război, încă şi mai scurtă decât 
cea de atașat şi, totodată, o schimbare de carieră care îl 
înfuriase la culme pe tatăl său. Desigur, pe câmpul de 
luptă, Radcliffe ar fi fost liber s-o împuşte pe domnişoara 
Talbot, perspectivă care nu îi displăcea deloc. Se 
complăcu o clipă în această reverie, după care îşi aminti 
centrul de comandă de la Waterloo, figura formidabilă 
a Ducelui de Fier” pe când încerca să ghicească felul în 
care funcţionează mintea inamicului său, să-i înţeleagă 
motivațiile, psihologia. 


12 Ducele de Wellington (n. tr.). 

Radcliffe ajunse la intersecţia aglomerată de 
la colţul Regent Street şi își verifică surii cu mişcări 
graţioase. În timp ce aştepta, doi bărbaţi bine îmbrăcaţi 
îşi întrerupseră plimbarea ca să-i admire faimoşii cai. 
Dar nici măcar această admiraţie sinceră pentru caii săi, 
care de obicei îi aducea atâta satisfacţie, nu putu să-l 
smulgă din gândurile lui. 


— Nu mai fi aşa înnegurat, Radcliffe, îi strigă jovial 
Lawrence din spate. 

Trecătorii rămaseră cu gura căscată când îl auziră. 
pe servitor adresându-i-se cunoscutului Lord Radcliffe 
fără titlu onorific, iar Radcliffe, pentru prima dată în ziua 
aceea, își simţi buzele arcuindu-se într-un zâmbet sincer. 


— Pot să sper oare ca în curând să începi să mi 
te adresezi cum se cuvine? întrebă el politicos. Nu mai 
suntem pe continent, dragul meu. 


— Se vede, răspunse Lawrence mohorât. Acolo se 
întâmplau mult mai multe lucruri. Până şi în Devonshire 
se întâmplau mai multe lucruri. Aici parcă doar ne 
plimbăm cu şareta de la o casă la alta. 


— Trebuie să fie îngrozitor pentru tine, se scuză 
Radcliffe. Neapărat să-mi spui dacă pot să-ţi fac şederea 
mai agreabilă. 

Nu glumea decât pe jumătate. După viaţa primej- 
dioasă pe care o duseseră în Europa şi după libertatea de 
la Radcliffe Hall, lui Radcliffe nu îi era greu să înţeleagă 
că rolul lui Lawrence în Londra — de a-și însoţi stăpânul 
prin oraş, mânându-i caii și asigurându-se că surii fac 
mișcare — era plicticos prin comparaţie. 

— Ai putea să mă duci la Tattersall's, propuse 
Lawrence imediat, cu un rânjet lipsit de orice scrupul. 


— Cu prima ocazie, conveni Radcliffe, nu fără o 
urmă de ironie. 

Lawrence era perspicace din fire, iar Radcliffe 
bănuia că această familiaritate excesivă era pe jumătate 
naturală, pe jumătate calculată. Se ştiau de atâta vreme, 
încât le venea uşor să-şi ghicească unul altuia intenţiile, 
Când petreci mult timp cu cineva, ajungi, vrând-nevrând, 
să-l cunoşti bine. Şi, după cum îi plăcea lui Wellington să 
spună, cunoaşterea înseamnă putere. 

— Din întâmplare, continuă Radcliffe după o clipă 
de tăcere, cântărind lucrurile, am să-ţi dau o însărcinare 
care poate c-o să ţi se pară mai interesantă. 


— Ce însărcinare? întrebă Lawrence suspicios. 
— Cât de bine cunoşti Dorsetshire? 


1i 


La lumina lunii care se revărsa în seara aceea 
de primăvară neaşteptat de caldă și plăcută, Vauxhall 
Gardens părea de basm. Coborând din bărcuţa cu care 
străbătuseră râul, se plimbau acum pe cărări mărginite 
de copaci înalţi, în crengile cărora atârnau felinare scân- 
teietoare pentru a le lumina drumul. Kitty se uita cu ochi 
mari la toţi cântăreții, jonglerii și saltimbancii pe lângă 
care treceau şi cărora jocul de lumini şi umbre al feli- 
narelor le dădea atâta strălucire. Parcă era o grădină a 
zânelor din poveştile pe care li le zicea mama la culcare 
- una în care aveai grijă să nu te abaţi de la cărarea cea 
bună, de teama primejdiilor care ar putea să se ascundă 
dincolo de ea. 


Văzându-le pe contesă și pe Dorothy mergând cu 
paşi uşori în faţa ei, Kitty îşi dădu seama că n-avea de 
ce să-şi facă griji în legătură cu prestaţia mătuşii sale. 
Ca întotdeauna când avea o provocare dinainte, doamna 
Kendall era la înălţime. 


— Nu sunt de acord cu iniţiativa asta, Kitty. Mi 
se pare nesăbuită şi riscantă şi e foarte probabil să se 
întoarcă împotriva ta, spusese ea cu asprime cu o seară 
înainte. Dar fireşte c-o să te ajut. 


Se contraziseseră puţin în legătură cu rochia în 
care urma să apară mătuşa Dorothy. Nemulţumită că i se 
cerea să joace rolul de văduvă retrasă, Dorothy îşi pusese 

o rochie care, deşi era făcută dintr-un crep bej, avea un 
decolteu care numai sobru nu putea fi numit. : 

— Crede-mă, draga mea, o să-mi fie mult mai ușor ` 
să mă împrietenesc cu Lady Radcliffe dacă mă îmbrac | 
așa, spusese ea. Din ce-am auzit, e o femeie foarte 
cochetă. 


Singura concesie pe care o făcu îndoielilor lui Kitty 
fu să-şi pună o pereche de mănuși negre, deşi nepoata ei 
nu reuși nici aşa să-şi alunge impresia că rochia e prea 
răscroită pentru o văduvă — cu sau fără mănuși. 

Se pare totuși că Dorothy îşi înţelesese bine 
publicul. Lady Radcliffe fusese vădit ușurată să constate 
că doamna Kendall era o femeie cochetă şi nu o văduvă 
sobră şi mereu cârcotaşă — şi, îmbrăcată şi ea foarte 
elegant, etala un decolteu la fel de generos ca al doamnei 
Kendall. Cu toate că mătuşa Dorothy, fidelă descrierii 
pe care i-o făcuse Kitty, le povestise tuturor ce mult şi-a 
iubit răposatul soț şi cât de îndurerată era încă după 
moartea lui (şi tot aşa), abandonă pe urmă subiectul cu 
totul, trecând numaidecât la ultimele bârfe din lumea 
bună, o temă de discuţie mult mai pe placul lui Lady 
Radcliffe. Bârfele — auzite de mătuşa Dorothy de la Sally, 
care părea să le ştie pe toate menajerele din Londra — 
erau suficient de proaspete ca Lady Radcliffe să se lase 
imediat cucerită de noua ei prietenă. 


Dar era clar că şi Radcliffe venise pregătit de luptă. 
Îl invitase pe prietenul său, căpitanul Hinsley, al cărui 
rol era, în mod vădit, acela de a fi însoţitorul lui Kitty, 
pentru ca să nu poată face nici măcar o singură mişcare 
fără ca el să i se alăture. Scopul era, cu siguranţă, de a 
o împiedica să aibă vreo discuţie romantică între patru 
ochi cu domnul de Lacy la lumina lunii — o strategie bine 
gândită, din moment ce Kitty era absolut hotărâtă să-i 
vorbească acestuia în particular până la sfârşitul serii. 
Farsa cu Radcliffe dura deja de prea mult timp şi venise 

vremea să provoace o cerere în căsătorie. De-ar putea să 
scape de însoţitorul ei enervant... 


Prilejul se ivi când ajunseră în rotondă. Pe când 
ascultau orchestra, nişte bărbaţi îmbrăcaţi impecabil 
se desprinseră dintr-un grup ca să-l strige gălăgioşi pe 
Radcliffe. Acesta se crispă, vădit nemulţumit, dar bărbaţii 
se apropiau de ei cu braţele deschise şi cu încântare pe 
chip. 

— Radcliffe! Şi Hinsley! Nu ştiam că sunteţi în 
oraş. 

În hărmălaia care a urmat cât timp au făcut ei 
schimb de saluturi, Kitty s-a retras lângă domnul de 
Lacy. Îi atrase atenţia, punându-și mâna pe braţul lui. 

— Mă însoţiţi până. la masa cu răcoritoare, 
domnule de Lacy? îl întrebă ea cu gingăşie. Mi s-a făcut 
o sete cumplită. 


În culmea entuziasmului, domnul de Lacy se grăbi 
să accepte — şi fu exact la ţanc, deoarece Kitty îl văzu pe 
căpitanul Hinsley îndreptându-se spre ei. Fu oprit de 
mătuşa Dorothy, care-l prinse în conversaţia ei cu Lady 
Radcliffe, iar Kitty profită de ocazie, luând-o în direcţia 
opusă şi ieşind pe furiş din rotondă cu domnul de Lacy. 
Trebuia să aibă grijă să nu lipsească mai mult de zece 
minute şi să se ferească de aleile întunecoase sau prea 
ferite, precum şi de orice alt loc care ar fi putut să arunce 
vreo urmă de îndoială asupra onoarei lor. Şi totuşi, multe 
se puteau face în zece minute, chiar şi într-o grădină 
aglomerată şi puternic luminată. Așteptă să ajungă 
undeva unde nu-i putea auzi nimeni și apoi zise: 

— Ce fericită sunt că am prins ocazia să vorbesc 
cu dumneavoastră între patru ochi, domnule de Lacy, 
spuse ea. 

— Şi eu la fel, zău aşa, răspunse el, luându-i mâna 
într-a lui. Ce seară minunată, nu-i așa? 

— Așa e, zise ea. Dar ţineam să vă vorbesc pentru 
că am mare nevoie de un sfat și numai la dumneavoastră - 
pot să apelez. l E 

— Vai de mine! sări el, măgulit, dar și puțin 
alarmat, pentru că nu prea era obişnuit să dea sfaturi. Ce 
s-a întâmplat? 

— Mătușa mea spune că trebuie să mă căsătoresc 
cât mai curând, începu Kitty, încercând să comunice prin 
tonul ei o disperare abia reţinută. Mi-a găsit un oarecare . 
domn Pears, care este un om bun și blând, desigur, dar 
pe care mi-e greu să-l accept. 


— Vai de mine! De ce nu? spuse domnul de Lacy, 
care stătea ca pe ghimpi. 

— Sigur ştiţi, domnule de Lacy... 

Se opri o clipă şi trase adânc aer în piept, ca pentru 
a-și face curaj, mulțumită că avea toată atenţia lui. 

— Sigur ştiţi — sau cred că măcar bănuiţi — că inima 
mea îi aparţine altcuiva... 

Lăsă cuvintele să plutească o vreme în aer, fără alte 
proptele, uitându-se drept în ochii domnului de Lacy, ca 
el să nu poată să-i interpreteze vorbele greşit și avu satis- 
facţia de a-l vedea îmbujorându-se. 

— Mărturisesc că... că mă gândisem eu că ăsta s-ar 
putea să fie motivul, murmură el. 


— Vedeţi deci în ce situaţie grea mă găsesc, continuă 
ea. O să am oare curajul să-l refuz pe domnul Pears, când 
ştiu foarte bine că trebuie să mă căsătoresc ca să le pot 
întreţine pe surorile mele? După cum v-am mărturisit 
deja, domnule de Lacy, situaţia noastră financiară de 
după moartea tatei face din căsătorie un pas indispensa- 
bil. Dar să acţionez împotriva inimii mele... 


Ar fi vrut ca ochii să-i sclipească de lacrimi, dar, 
din păcate, îi rămaseră cât se poate de uscați. 

— Domnișoară Talbot, zise domnul de Lacy cu 
fervoare, Domnişoară Talbot, ce-ar fi... ce-ar fi să te căsă- 
toreşti cu mine? 

Lui Kitty i se tăie respiraţia la auzul propunerii lui 
atât de neașteptate. 

— Domnule de Lacy, spuse ea, vorbiţi serios? 

— Xăă... aşa cred, se bâlbâi el. De fapt, sunt sigur! 
Doar n-o să vă măritaţi cu un om pe care-l cheamă Pear”, 
nu se cade aşa ceva. Nu se poate să... să nu ştiţi cât ţin 


la dumneavoastră. Vă iubesc de ani de zile, domnişoară 
Talbot! 


Kitty se gândi că nu e cazul să-i aducă aminte că nu 
se cunosc decât de câteva săptămâni. [i strânse mâna cu 
emoție. 

— Sunt copleşită, spuse ea cu răsuflarea tăiată. O, 
ce fericită m-aţi făcut, domnule de Lacy! 

— Vă rog, zise el, spuneţi-mi Archie. 

— Archie. Atunci trebuie să-mi faci și dumneata 
onoarea de a-mi spune Kitty. Dar... 

— Dar? o îngână el cu îngrijorare. 

— Archie, trebuie să ne asigurăm totuși că avem 
binecuvântarea familiei dumitale. Nu ar fi corect să 
facem un asemenea pas fără ea. 

— Desigur, așa e! se grăbi el să-i dea dreptate. 
Foarte nepoliticos din partea mea, ar fi trebuit să fi vorbit 
cu fratele meu mai înainte. De vrut am vrut, dar nu ştiu 
de ce n-am făcut-o. 

— Atunci suntem de aceeaşi părere, ca întotdeauna. 

Se uitară zâmbind unul la altul — el, gâtuit de 
emoție, iar ea, jubilând în sinea ei. Aproape că reuşise. 
Simţea adierea victoriei. 


13  „Pară” (din lb. engl.) (n. red.). 

— N-am putut să fac nimic, James, mătuşa ei nu 
voia să-mi dea drumul, îi spunea căpitanul Hinsley luj | 
Radcliffe, care se străduia să afişeze un zâmbet politicos, ` 
Dar uite că vin! N-au lipsit mai mult de zece minute. N-a; 
de ce să-ţi faci griji. 

Se vedea de la o poştă, îşi zise Radcliffe sumbru, că 
Hinsley nu petrecuse suficient timp în compania domni- 
şoarei Talbot. 

— Dragii mei, tocmai începeam să ne facem griji 
pentru voi, îi întâmpină Lady Radcliffe când domnul de 
Lacy şi domnişoara Talbot ajunseră în dreptul ei. 


— Îmi cer scuze, mamă, am însoţit-o pe Kit... 


domnișoara Talbot să-şi ia o limonadă. 


Un bărbat mai slab de înger poate c-ar fi pălit, dar 
Radcliffe nu dădu niciun semn că ar fi sesizat scăparea 
lui Archie. Mama lui, la fel de bine-crescută, doar îşi mări 
ochii puţin, pe când doamna Kendall trebui să-şi plece 
privirea ca să-şi ascundă zâmbetul. În cele zece minute pe 
care le petrecuseră singuri, era limpede că Archie fusese 
invitat să-i zică domnişoarei Talbot pe numele mic. Se 
mișcase repede domnişoara Talbot. Radcliffe trebuia să-i 
despartă din nou — fără întârziere. 


— Mergem la cină? propuse el grupului cu voce 
tare, iar Hinsley se şi înființă lângă domnişoara Talbot, 
oferindu-i braţul. 

Ea i-l luă cu destul de mult curaj, renunțând pe 
moment la ofensivă, şi se îndreptară cu toţii spre separe- 
urile în care avea să se servească masa de seară. Nici nu 
apucă bine Radcliffe să ofteze uşurat, că Archie își şi făcu 
apariţia la stânga lui, împingându-şi maxilarul în față 
cu hotărâre. 

— Trebuie să vorbesc cu tine, James. Despre 
Ki... domnişoara Talbot. E foarte important, trebuie 
să vorbim. 

O, Doamne... 
— Sigur, bătrâne, spuse Radcliffe ca să-l liniș- 
tească. Dar cred că locul ăsta nu e tocmai cel mai potrivit 
pentru o discuţie serioasă, iar de mâine o să fiu plecat 
câteva zile. Nu poate să mai aştepte? 

Archie cântări propunerea. 

— Ba cred că da, zise el într-un târziu. Dar n-o să 
uit, adăugă, fixându-şi fratele cu o privire severă. 


Mătușa Dorothy avu grijă să nu-şi iasă din rol nici 
la cină, nici la spectacol şi nici pe drumul spre casă, dar, 
după ce trecură pragul casei din Wimpole Street, nu-și 
mai putu ţine gura nicio clipă: 

— Gata? Te-ai logodit? 


— Nu încă, răspunse Kitty, descheindu-și nasturii 
mantiei. Dar mi-a cerut mâna. 


Mătușa Dorothy bătu din palme. 


— Şi ai zis da? întrebă Cecily. Putem să mergem 
acasă? 


— Curând, îi promise sora ei. I-am spus că nu pot 
să zic da până nu avem aprobarea familiei lui, altfel n-ar 
fi prudent. L-am invitat să-mi ceară mâna din nou după 
ce o obţine. 

Mătușa ei încuviinţă. 

— Te-ai gândit bine. Dacă e suficient de insistent, 
nu cred că mama lui o să se opună, spuse ea şi, după o 
clipă de gândire, adăugă: Dar ai avut dreptate să te ferești 
de fratele lui. E foarte vigilent. Şi nu te are deloc la inimă. 

— Ei bine, acum nu mai poate să facă mare lucru în 
privinţa asta, zise Kitty cu nepăsare. 

Se trânti. într-un fotoliu şi îşi petrecu un picior 
peste braţul lui, lăfăindu-se într-un mod cât se poate 
de dizgraţios. 

— Numai un miracol l-ar mai putea face pe Archie 
să-şi ia cuvântul înapoi. În câteva zile, o să pun definitiv, . 
mâna pe averea care ne trebuie. 

— Nu prea îmi place cum vorbiţi voi despre el, 
le critică Cecily, pufnind. De parcă ar fi... un vulpoi pe 
care-l vânaţi. 

Kitty era prea mulţumită ca să se supere. 

— Cecily, ştim amândouă foarte bine ce mult o 
să-ţi placă să fii bogată. Gândeşte-te numai la câte cărţi 
o să ai! : 

Acest apel la dimensiunea ei intelectuală fu 
considerat mai puțin respingător din punct de vedere 
moral decât argumentele anterioare, iar Cecily se îmbună 
suficient cât să zâmbească la gândul ăsta. 

— Oricum, zise Kitty, toți bărbații de felul lui sunt 
sortiţi să aibă parte de căsnicii aranjate şi lipsite de 
dragoste. Şi dacă tot e să se bucure vreo femeie de averea 
lui, de ce nu noi? 


Kitty zâmbi larg, triumfătoare. Cu greu s-ar fi putut 
găsi cineva pe lumea asta care să fie mai ușurat decât era 
ea în clipa aceea. Reuşise. Domnul de Lacy — Archie — îi 
ceruse mâna. Nimeni nu putea să-i răpească asta, nici 
măcar Lordul Radcliffe. 

În următoarele două zile, deveni clar că Radcliffe 
capitulase. Domnul de Lacy şi Lady Amelia li se alătura- 
seră din nou surorilor Talbot în plimbările zilnice, fără 
paza fratelui lor mai mare, deși, ce-i drept, într-o companie 
suficient de mare ca să facă imposibile orice gesturi 
intime, în afară de câteva schimburi de priviri ruşinoase şi 
de zâmbete pe furiş. Nu existaseră riposte, nicio încercare 
de a-i despărţi din nou pe Archie şi pe Kitty, nici măcar o 
vorbă din partea lui Radcliffe. Kitty câștigase — aproape. 
Archie încă nu vorbise despre logodnă nici cu fratele, 
nici cu mama lui — amândoi petrecându-și sfârşitul de 
săptămână departe de Londra —, dar jurase îndelung şi cu 
fervoare să obţină acordul amândurora când aveau să se 
întoarcă. 

În duminica aceea, Kitty tocmai îi scria lui Beatrice 

„oa doua scrisoare — ca să le asigure pe surorile ei că totul 
mergea bine şi că primise o cerere în căsătorie —, când 
Sally intră şi o anunţă că Lordul Radcliffe o aşteaptă jos. 

— Eşti sigură? zise Kitty, luată pe nepregătite, dar 
Sally se mulţumi să întrebe dacă să-l primească sau nu. 

Bâlbâindu-se, Kitty îşi dădu consimțământul şi 
apoi, certându-se singură pentru lipsa ei de stăpânire de 
sine, se ridică în picioare şi-şi trecu mâna prin buclele 
ceva mai dezordonate decât de obicei. 

Radcliffe părea cam nelalocul lui în holul acela, pe 
care prezenţa lui îl făcea să pară dintr-odată mai îngust 
şi mai puţin înalt. După felul în care îi zăbovea privirea 
asupra pieselor de mobilier — care-i păruseră lui Kitty 
atât de luxoase când venise aici şi care erau totuși atât de 
palide în comparaţie cu mobila din Grosvenor Square =, 
era clar că şi Radcliffe gândea la fel. 

— Bună seara, domnişoară Talbot. Vă rog să mă 
scuzaţi că am venit fără invitaţie. 

Domnişoara Talbot avu amabilitatea de a-l ierta. 

— Cu ce vă pot ajuta? întrebă ea cu aceeași politeţe, 
poftindu-l să ia loc. Fraţii şi mama dumneavoastră sunt 
bine? 

— Da, foarte bine. Şi aşa vreau să şi rămână, 
răspunse el şi o privi drept în ochi, lăsând să treacă o clipă 
de tăcere. 

Așteptau amândoi ca celălalt să întrerupă tăcerea, 
iar Kitty avu trista mulțumire de a-l auzi pe Radcliffe 
luând primul cuvântul. 

— Domnişoară Talbot, mi-e teamă că trebuie să 
pun capăt prieteniei dintre dumneavoastră și familia mea. 
Să mă iertaţi că vă vorbesc aşa direct, dar n-o să vă las să-l 
păcăliţi pe Archie să se însoare cu dumneavoastră doar ca 
să vă satisfaceţi lăcomia. 

Dispreţul fin care i se simţea în glas era aşa de dis- 
trugător, încât nici dacă ar fi ţipat la ea nu ar fi lovit-o 
atât de tare. Kitty simţi că se încinge. Se întrebă dacă să 
protesteze, să-i spună că îi face o nedreptate și că-l iubeşte 
pe Archie, dar privirea lui rece îi dădu de înţeles că aşa ceva 
ar fi de-a dreptul inutil. În loc de asta, Kitty lăsă cortina să 
cadă, studiindu-l cu acelaşi calm cu care o studia și el pe 
ea. În sfârşit, privirile lor se întâlneau cu sinceritate, ca ale 
unor jucători calculați. 

— Înţeleg, Îmi permiteţi să vă întreb dacă singurul 
motiv pentru care vă opuneţi căsătoriei e pentru că aveţi 
impresia că vreau să pun mâna pe un soţ bogat? 

Radcliffe făcu un gest elocvent cu mâna. 

— Iertaţi-mă, dar nu e un motiv suficient de bun? 

— Nu, nu cred că e. Nu ştiu de ce vă repugnă aşa de 
tare spiritul meu practic. 

— Spirit practic? repetă el. Așa i-aţi spune? Nu 
şiretenie, lăcomie, manipulare? Sunt niște cuvinte mult 
mai puţin onorabile, dar mi-e teamă că pe ele le-aş folosi 
eu ca să vă descriu, domnişoară Talbot. 

— Numai bogaţii îşi permit luxul onoarei, spuse ea 
cu răceală. Și numai bărbaţii au privilegiul de a-și face 
singuri averea. Eu am patru surori care depind de mine, 
iar profesiile pe care poate să le practice o femeie ca mine 
- guvernantă sau poate croitoreasă — nu m-ar ajuta să le 
întreţin nici măcar pe două dintre ele. Ce altceva să fac, 
dacă nu să-mi caut un soţ bogat? 

— N-aveţi inimă, o acuză el. 

— Iar dumneavoastră sunteţi naiv, îi întoarse ea 
vorba, colorându-se în obraji. Dacă Archie nu se însoară 
cu mine, o să se însoare pur şi simplu cu o altă tânără cu 
relaţii care-i iese în cale și căreia o să-i pese de inima lui 
nu mai mult decât de punga lui. Puteţi să negaţi asta? 

— Dar măcar o să fie alegerea lui, ripostă Radcliffe. 
Căsnicia lui n-ar fi o minciună. 

— Ce minciună? Nu am pretins că sunt altcineva 
decât sunt. Ştie că nu sunt bogată. Cunoaşte situaţia 
familiei mele. Am fost sinceră. 

— Sinceră? accentuă el cuvântul cu dispreţ. 

— Da, zise ea. 

— Să cred deci că ştie tot adevărul despre familia 
dumneavoastră? întrebă el înţepat. 

— Nu ştiu la ce vă referiţi, domnul meu, spuse ea 
încetişor, deşi înlemnise pe scaun. 

— Ba eu cred că ştiţi, zise el. Vedeţi dumneavoastră, 
ştiu de ce au plecat părinţii dumneavoastră din Londra în 
Dorsetshire aşa de brusc. 

Kitty strânse tare din buze, ca nu cumva să-i scape 
ceva. Poate era o cacealma — sigur era o cacealma. 

— Dacă vreţi să mă șantajaţi, atunci vă rog să nu 
umblaţi cu aluzii, spuse ea tăios. 

— Prea bine, zise el, făcând o plecăciune în 
batjocură. Părinţii dumneavoastră s-au... cunoscut 
înainte de căsătorie, nu-i aşa? De fapt, am auzit că mama 
dumneavoastră a avut o carieră destul de avantajoasă 
întreținând astfel de... relaţii cu mai mulţi domni. La fel şi 
buna dumneavoastră „doamnă Kendall”. 

Kitty nu scoase o vorbă. Nici măcar nu mai ştia dacă 
respiră, deși inima îi bătea cu putere în timpane. 

— Şi când tatăl dumneavoastră s-a hotărât să se 
însoare cu amanta sa, continuă Radcliffe pe acelaşi ton 
reţinut, familia lui s-a opus — ceea ce e de înţeles, presupun 
— şi l-a izgonit din Londra ca să evite scandalul. O cădere 
în dizgrație destul de spectaculoasă, aş zice. 

După aceste cuvinte, între ei se aşternu o tăcere 
prelungă. 

— Pot să vă întreb cum aţi ajuns la această încân- 
tătoare teorie? zise Kitty, nelăsându-şi vocea să tremure. 

Radcliffe o privi triumfător, cu o sclipire în ochi. 

— Rândașul meu, Lawrence — un băiat foarte înda- 
toritor, face mult mai multe pentru mine, nu se ocupă 
doar de cai —, a aflat povestea de la servitorul domnului 
Linfield acum câteva zile. Ştiaţi că din acest motiv 
domnul Linfield a rupt aşa de brusc logodna cu dum- 
neavoastră? Tatăl dumneavoastră i-a mărturisit totul 
moşierului într-o seară, la beţie, cu puţin timp înainte 

să moară. După aşa o revelaţie, familia Linfield nu a mai 
putut aproba căsătoria. 

Kitty se forţă să clatine din cap, deşi adevărul 
vorbelor lui o izbise în plin. Deci de-asta îl pierduse pe 
domnul Linfield, iar părinţii lui i-o scoseseră în cale pe 
domnişoara Spencer cu atâta grabă — pentru că tatăl ei 
dăduse în vileag secretul lor de familie, după atâţia ani în 
care îl păziseră cu străşnicie. Simţi cum urcă în ea un val 
de disperare și mânie — împotriva tatălui ei, a lui Radcliffe 
şi chiar a întregii lumi pentru că aduseseră aşa o năpastă 
pe capul ei. 

Cu o răsucire elegantă a încheieturii, Radcliffe priză 
niște tutun, iar nepăsarea lui — când ea trecea prin aşa un 
şoc — o înfurie atât de tare pe Kitty, încât o ajută să-și pună 
ordine în gânduri. 

— Şi ce relevanţă are trecutul mamei mele pentru 
discuţia asta? întrebă ea, reuşind din nou să se adune. 

"Radcliffe ridică o sprânceană. 

— Mie mi se pare extraordinar de relevant, spuse 
el calm. Oricât de sinceră veţi fi fost în ceea ce priveşte 
situaţia financiară a familiei dumneavoastră, mă îndoiesc 
că i-aţi divulgat lui Archie amănuntele scandaloase ale 
obârşiei dumneavoastră. Iar el, oricât de bun la suflet 
este, nu ar primi bine o astfel de revelaţie. O poveste de 
dragoste e captivantă, sigur, însă Archie a fost crescut 
în spiritul unei admirabile aversiuni faţă de scandal. Şi 
dacă ar fi ca vestea să se răspândească, oraşul ăsta nu s-ar 
dovedi un loc prea primitor pentru dumneavoastră. 

Kitty îşi încleştă pumnul, tremurând. 

— Şi ca să nu se răspândească vestea, bănuiesc 
că-mi cereţi să plec din Londra? întrebă ea fără ocolişuri. 

— O, nu sunt chiar aşa de hain. 

Radcliffe îşi închise tabachera cu un pocnet ferm, 
ca și cum s-ar fi pregătit de plecare acum, că rezolvase 
problema. 

— N-aveţi decât să decideţi singură unde să vă duceţi 
şi când. Puteţi chiar să încercaţi să seduceţi un alt bărbat 
din înalta societate. Pentru mine nu are nicio importanţă, 
spuse el nepăsător. Dar vă cer să-l lăsaţi în pace pe Archie 
şi să nu vă mai apropiaţi de familia mea. 

Din nou se aşternu tăcerea. Kitty se gândi că ar fi 
putut să fie mai nemilos în victoria lui, mai răzbunător, 
Dacă ar fi fost în locul lui, l-ar fi gonit cu poștalionul de 
dimineaţă şi l-ar fi condus chiar ea pe drumul de plecare. 

Dar oare chiar fusese blând cu ea? Sezonul londonez, 
stătea să înceapă şi, fără relaţii bune, Kitty nu avea acces 
decât la periferia lui, în cercuri pe care nu le frecventau 
cei foarte bogaţi. Nu avea niciun sens. Şi, cu puţinii bani 
de care dispunea, ar fi fost şi scump. Ar fi fost nevoită să 
se mulțumească cu unul dintre bărbaţii pe care îi alesese 
inițial mătuşa Dorothy. La urma urmei, n-avea de ce să 
strâmbe din nas la un venit de două mii de lire pe an... 
Se gândi la lejeritatea cu care se raportau cei din familia 
de Lacy la averea lor: de parcă nici nu merita să-și bată 
capul cu ea, de parcă era doar un fapt oarecare, ca aerul 
pe care-l respirau. Ce n-ar fi dat ca şi surorile ei să trăiască 
fără griji... 

— Ne-am înţeles, domnişoară Talbot? zise Radcliffe, 
atrăgându-i din nou atenţia. 

Nu-i mai vorbea cu asprime. Oare simţea cumva 
o urmă de înţelegere pentru decepţia pe care o vedea în 
ochii ei? 

— Dacă ne-am înţeles..., spuse ea încet, zăbovind 
asupra fiecărei silabe. Da, cred că da. Înţeleg că simţiţi 
nevoia să mă daţi în vileag ca să vă descotorosiţi de mine. 
Şi mai înţeleg că, în chip de răspuns, o să mă duc cu Archie 
în Gretna Green“ şi o să ne căsătorim acolo. Presupun că, 


14 Probabil cel mai romantic loc din Scoţia, cunoscut în istoria 
Regatului pentru că acolo se puteau căsători cu ușurință îndrăgos- 
tiţii care fugeau de familie sau cutume, ori care trăiau o poveste de 

dat fiind faptul că ţineţi la el aşa de mult, o să vă străduiţi 
după căsătorie să muşamalizaţi fuga noastră atât de 
scandaloasă. 

Radcliffe, renumit pentru calmul şi stăpânirea 
de sine de care dădea dovadă chiar şi în cele mai crunte 
bătălii, rămase cu gura căscată. 

— Gretna Green? repetă el prosteşte. - 

— Ce-i drept, e o provocare să facem o călătorie aşa 
de lungă într-o zi de duminică, dar la nevoie, cred c-o să 
mă descurc. La urma urmei, nevoia te duce şi pe unde nu 
ţi-e voia. 

Radcliffe căsca gura la ea, nevenindu-i să creadă. 

— Nevoia te duce şi pe unde nu ţi-e voia, o îngână 
el, gâtuit. 

Se uită la ea, cum stătea graţioasă pe scaun, cu o 
eleganţă care nu făcea decât să-i ascundă sufletul urât. 

— Domnişoară Talbot, îşi regăsi el glasul, apăsând 
pe „t”-ul final de parcă de-abia se abţinea să nu o scuipe, 
nu am mai întâlnit o femeie atât de lipsită de delicateţe ca 
dumneavoastră. Nu știu cum de aveţi tupeul să ameninţaţi 
că-i veţi terfeli onoarea fratelui meu ca o... ca o scorpie 
dintr-un vodevil de doi bani! 

— De doi bani? repetă ea, uşor jignită. Să ştiţi că 
mi-aţi spus nişte vorbe foarte aspre. 

Radcliffe se holbă la ea neajutorat. Dar apoi izbucni 
brusc în râs. Kitty se uită la el cu circumspecţie. Oare 
avea o cădere nervoasă? La urma urmei, familia lui era 
predispusă la tot felul de boli. 

— Vreţi nişte ceai? propuse ea cu prudenţă, 
nevăzând cum altcumva ar putea să reacționeze. 

El slobozi un nou hohot de râs. 


dragoste interzisă. De asemenea, ceremonia de căsătorie era una 
foarte simplă şi scurtă (n. red.). 

— Ar fi extraordinar, domnişoară Talbot, răspunse 
el, plecându-şi curtenitor fruntea. 

Kitty ieşi din cameră ca s-o cheme pe Sally şi reveni 
în câteva clipe. Sally ducea o tavă, iar Kitty intră în urma 
ei cu nişte ceşti. Radcliffe o urmări cum toarnă ceaiul, încă 
sub impulsul râsului de mai devreme. 

— Se pare că iarăşi v-am subestimat, spuse el 
simplu când Sally ieşi din încăpere, închizând uşa în urma 
ei. Am ajuns amândoi într-un impas. Nu pot să vă las să vă 
căsătoriţi cu fratele meu. Aş face orice ca să-l ţin departe 
de dumneavoastră, dar, în același timp, aş vrea să evit o 
scenă neplăcută pe drumul spre Scoţia. 

— Nu am de ales, spuse ea direct şi fără ruşine. Aş fi 
o nevastă bună pentru el, adăugă ea în glumă, privindu-l 
printre gene. 

Pentru o clipă, Radcliffe înţelese cum de-l cucerise 
pe Archie aşa de ușor. | 

— Vă jucaţi rolul prea strident, spuse el batjocori- 
tor, iar aerul ei jucăuş fu înlocuit de o încruntătură. Sigur 
puteţi găsi un alt tânăr bogat, nu-i aşa? insistă el, între- 
bându-se ce spunea despre caracterul lui faptul că era 
gata să sacrifice orice alt bărbat din Londra ca să-şi scape 
familia de femeia asta blestemată. 

— O spuneţi de parcă ar fi ușor. Culoarele aurite 
pe care umblaţi sunt impenetrabile, domnul meu. L-am 
întâlnit pe Archie cu totul întâmplător şi nu cred că o 
să-mi mai cadă în poală un asemenea prilej. Ca să merite 
să renunţ la Archie, aş avea nevoie să fiu prezentată unor 
bărbaţi înstăriți. Aş avea nevoie de invitaţii. De patronaj, 
ca să zic aşa, 

— Şi credeţi c-aş avea eu cum să obţin lucrurile 
astea pentru dumneavoastră? întrebă el curios. 

— Domnule Radcliffe, nu am nicio îndoială cu 
privire la poziţia dumneavoastră în societate, zise ea, 
încercând să pară rezonabilă. Nici cu privire la ce-aţi 

putea realiza dacă aveţi voinţă. Sunt sigură că vă stă în 
putință să mă ajutaţi să-mi găsesc un loc în societate, iar 
de restul m-aș ocupa eu. 

Lui Radcliffe nici măcar nu-i venea să creadă că îşi 
îngăduia să poarte o astfel de conversaţie. 

— Vreţi să devin complicele dumneavoastră? 
întrebă el, nevenindu-i să creadă. 

Ea dădu scurt din cap. 

— Da. Ori asta, ori să vă daţi binecuvântarea pentru 
căsătoria mea şi a lui Archie. 

— Asta e nebunie curată, spuse el, încercând să facă 
apel la bunul ei simţ. 

— Mai gândiţi-vă, zise ea, ridicând din umeri, deşi 
aștepta decizia lui cu răsuflarea tăiată. Vă asigur că nu am 
făcut o ameninţare goală. Nu-mi voi dezamăgi familia. 

Lordul Radcliffe se rezemă de spătarul scaunului, 
tulburat. Decenţa și bunul-simţ îi cereau, desigur, să 
respingă oferta categoric. Nu era cuviincios, nu era corect 
şi nici măcar nu era cu adevărat necesar. Dacă acţiona cu 
rapiditate, putea s-o împiedice să-şi ducă ameninţarea 
la îndeplinire. Putea să-i spună la ureche mamei sale tot 
ce aflase, să-l ducă intempestiv pe Archie la ţară şi să-şi 
pună astfel familia la adăpost de influența domnişoarei 
Talbot. Nu avea însă de unde să ştie ce dezastru ar putea 
provoca ea ca ripostă. Numele și reputaţia familiei de Lacy 
nu puteau fi pătate prea uşor, dar era oare dispus să riște 
după ce o subestimase deja de atâtea ori? 

Ar fi oare aşa de rău dacă ar accepta? După metoda 
ei, avea măcar să-i fie mai ușor să monitorizeze rezultatul. 
Şi... şi-o imagină pentru o clipă pe domnișoara Talbot 
făcând ravagii în lumea bună, păcălindu-i pe gardienii ei 
prăfuiţi și îmbrăcaţi la patru ace, numai că de data asta 
familia lui ar fi la adăpost. Era o perspectivă atrăgătoare. 
Ce haos avea ea să dezlănţuie? Cum avea să dea peste cap 
socotelile mamelor chibzuite care călcau cu îndârjire pe 

urmele fiilor încă de când împliniseră douăzeci şi unu de 
ani? Cu siguranţă le-ar face să-şi vadă lungul nasului dacă 
s-ar pomeni cu vipera de Kitty Talbot punând ghearele pe 
unul dintre fiii lor. Şi, indiferent dacă domnişoara Talbot 
ar reuşi sau nu, şi-ar da arama pe faţă, iar lui Archie i s-ar 
deschide în sfârşit ochii. 

Kitty îl lăsă să cântărească propunerea în linişte o 
vreme, după care i se adresă cu blândeţe — așa cum i-ar fi 
vorbit şarpele Evei, îşi spuse el. 

— Săptămâna viitoare, mama dumneavoastră orga- 
nizează o serată la care i-a invitat pe cei mai iluștri domni 
și doamne dintre cunoştinţele sale. Convingeţi-o să mă 
cheme şi sigur o să obţin o invitaţie pentru unul dintre 
primele baluri din Sezon. 

— Atâta tot? comentă el sardonic. 

Kitty căzu pe gânduri. 

— Nu, spuse ea, iar Radcliffe își ridică privirea spre 
cer, ca pentru a-i cere lui Dumnezeu să-i dea putere. O să 
dansaţi cu mine la primul bal din Sezon. 

— O invitaţie şi un dans? zise el, meditând. 

Din nou tăcere. 

— E foarte neobişnuit, îi spuse Radcliffe cu 
severitate. Şi dacă veţi face vreun rău familiei mele, o să 
fac tot ce pot ca să vă distrug, fără nicio remuşcare. 

— Dar? zise ea imperturbabilă. 

— Dar cred că ne-am înţeles. O să fac în aşa fel încât 
să vă înlesnesc intrarea în înalta societate. În schimb, noi 
-scăpăm de dumneavoastră pentru totdeauna. 

Kitty zâmbi. 

Radcliffe se întrebă dacă așa se simţise și Faust. 

După familie şi sănătate, următoarea preocupare 
majoră a lui Lady Radcliffe era lunga ei rivalitate socială 
cu Lady Montagu. Tocmai competiţia dintre ele fusese 
cea care îi dăduse lui Lady Radcliffe ideea organizării unei 
serate anuale care să deschidă Sezonul: Lady Montagu, 
tot o contesă văduvă, cu avantajul de a avea două fiice, 
amândouă mai mari decât Amelia, inaugurase Sezonul 
londonez în anii trecuţi cu baluri foarte somptuoase. 
Cum Amelia nu-şi făcuse încă intrarea în societate, 
Lady Radcliffe nu putea să organizeze un eveniment 
al ei, care să rivalizeze cu balul lui Lady Montagu. Dar 
în ultimii doi ani ţinuse o serată intimă cu câteva zile 
înainte de balul Montagu, serată la care lumea se ducea 
cu plăcere și despre care se vorbea mult, chiar dacă era 
un eveniment restrâns. Exclusivismul făcea ca invitaţiile 
să fie cu atât mai preţioase, iar serata era o coup d'état 
pe care Lady Radcliffe o dădea cu mare satisfacţie. Lista 
de oaspeţi era alcătuită cu multe luni înainte ca invitați- 
ile să fie trimise și cuprindea un grup select de paispre- 
zece sau șaisprezece persoane: cei mai apropiaţi prieteni 
ai familiei şi copiii acestora, care făceau cu toţii parte, 
printr-o mare coincidenţă, din crema înaltei societăţi. 

Aşa se face că Radcliffe nu se aştepta să-i fie deloc 
uşor să o convingă pe mama sa să modifice aşa de târziu 
felul în care avea de gând să-i aşeze pe invitaţi la masă. 

Într-adevăr, contesa se uitase la fiul ei de parcă l-ar fi 
crezut nebun când el îi sugerase să le invite pe domnişoa.- . 
rele Talbot şi pe doamna Kendall. 

— Dar le-aş invita doar cu o zi înainte! spusese ea 
la început, scandalizată. Ar da peste cap aranjamentul de 
la masă dacă am avea atâtea domnişoare printre oaspeţi. 
Ca să nu mai spun că... 


Aici Lady Radcliffe avu o ezitare. 


— Tin foarte mult la doamna Kendall şi la domni- 
şoarele Talbot, după cum ştii, dar ăsta a fost întotdeauna 
un eveniment foarte... exclusivist. Mai ales doamna 
Burrell ţine foarte mult la treburile astea... 


Nu-și mai duse vorba la capăt, fiindcă nu-i făcea 
plăcere să spună explicit că doamna Kendall şi domni- 
şoarele Talbot, oricât de alese ar fi fost purtările lor, nu 
aveau să se ridice la standardele de nobleţe ale doamnei 
Burrell. Nu aveau titluri, nu aveau relaţii şi erau niște 
necunoscute, până la urmă. 


Radcliffe oftă. Venise vremea să încerce şi el unul 
dintre trucurile din manualul de manipulare al domni- 
şoarei Talbot. 


— Adevărul e că speram să particip şi eu la serată 
anul ăsta şi m-am gândit că dacă le invităm pe domnişoa- 
rele Talbot, ăsta ar fi cel mai simplu mod de a nu strica 
aranjamentul de la masă, mamă. Nu ştiu cine altcineva 
din lumea bună n-ar fi jignit de o invitaţie târzie. 

Lady Radcliffe se lumină la faţă. 


— James! Vorbeşti serios? Mărturisesc că nu 
mi-am închipuit niciodată c-aş putea să te conving. Ai 
fost atât de critic la adresa familiilor Montagu şi Sinclair 
în anii trecuţi. 

— Lucru pe care-l regret, minţi Radcliffe. Dacă 
i-am invita pe Hinsley, pe doamna Kendall şi pe domni- 
şoarele Talbot, am fi suficienţi, nu? 

Lady Radcliffe cumpăni propunerea. Desigur, nu 
era ideal să invite trei persoane care nu aveau să adauge 
nimic la importanţa evenimentului, dar prezenţa lui 
James și a căpitanului Hinsley compensa peste măsură 
acest neajuns. Contesa era suficient de perspicace ca 
să-și dea seama că James nu-și câștigase farmecul decât 
prin absenţa sa din Londra. Întoarcerea lui avea să fie o 
surpriză deosebită. Nu mai rămânea de clarificat decât 
un singur lucru. 


— Nu te deranjează că asta o s-o scoată din nou 
pe domnișoara Talbot în calea lui Archie? întrebă ea. 
De când m-am întors din Richmond, Archie a sugerat 
de mai multe ori că vrea să-ţi ceară aprobarea ca să o ia 
în căsătorie. Dacă ai de gând să te opui, poate că n-ar fi 
înţelept să... 

— Nu-mi mai fac griji în privinţa asta, o linişti 
Radcliffe. 

Nu era cazul să-i spună că Archie încercase deja de 
două ori să-l abordeze, deşi, din fericire, Radcliffe fusese 
plecat de acasă în ambele dăţi. 


— Te asigur, mamă, că nici sentimentele lui Archie, 
nici ale domnișşoarei Talbot nu sunt puternice. 


— Atunci le scriu surorilor Talbot chiar acum! 
conchise mama lui, înseninându-se. Crezi că l-ai putea 
convinge pe Hinsley să poarte uniforma regimentului, 
dragule? 


— O serată? izbucni mătușa Dorothy, scandali- 
zată de parcă Kitty i-ar fi propus să-și pună jartierele în 
public. 

— Da, nu-i aşa că-i minunat? zise Kitty radioasă în 
timp ce flutura scrisoarea. O să fie acolo unii dintre cei 
mai importanţi membri ai elitei. Dacă totul merge bine, 
o să începem Sezonul în mod sclipitor! 

Doamna Kendall îi puse o mână pe frunte. 

— Ce mă oboseșşti, copilă, spuse ea vlăguită. Nu 
pot să te las singură nici cinci minute, că imediat te 
lansezi într-o schemă nesăbuită. Lordul Radcliffe ne-a 
descoperit deja planurile. Nu cred că e prudent să facem 
pasul ăsta acum. 

— Ba este, zise Kitty vehement. Având în vedere 
că Radcliffe ameninţa să le spună tuturor despre mama, 
cred c-ar trebui să mă lauzi pentru felul în care am reuşit 
să întorc situaţia în favoarea mea. 


YA 


— Ce să le spună despre mama? se băgă în vorbă şi 
Cecily din colţul în care stătea. 

Kitty avu otresărire uşoară. Uitase cu totul de Cecily. 

— O, zise ea degajată, nu-ţi bate capul cu asta. 

— Vreau să ştiu, insistă Cecily. Dacă e vorba de 
mama, merit şi eu să ştiu. 

Kitty oftă, fiindcă ştia prea bine privirea aceea de 
catâr pe care o avea acum sora ei, și se duse să se aşeze 
lângă ea. 


— S-ar putea să te tulbure, începu ea, neavând 
timp s-o menajeze, dar mama obişnuia să... Adică mama 
era 0... o curtezană. Așa l-a cunoscut pe tata. 


Cecily rămase cu gura căscată. 

— Ce? spuse ea uluită. Nu se poate. Era actriță. 

— Da, zise Kitty. Dar, în acelaşi timp, şi o... 

Cecily îşi duse repede mâinile la urechi. 

— Nu! 

Kitty nu avea răbdare acum pentru reacţiile ei 
copilăreșşti. Nu era timp pentru aşa ceva când avea atâtea 
pregătiri de făcut. 

— Nu... nu-mi vine să cred. Ne plăcea să vorbim 
despre marii dramaturgi, îngăimă Cecily. Despre Sha- 
kespeare şi... şi Marlowe. l 

— Hai, hai, o alină Kitty. Rămâne aceeaşi persoană, 
Cecily; tot mama noastră este. Asta nu înseamnă că nu-i 
plăcea Shakespeare şi... celălalt. Doar că ai aflat ceva nou 
despre ea. Nu ţi se pare măcar interesant? 


După privirea cruntă pe care i-o aruncă, era clar că 
lui Cecily nu i se părea interesant. 


— De ce nu mi-ai spus? ceru ea să ştie. 


— Mama credea că te-ar afecta. Şi se vede că a avut 
dreptate! 

— Dar ţie ţi-a spus! o acuză Cecily. 

Kitty îşi muşcă buza, neştiind dacă să-i spună 
adevărul. Adevărul era că mama lor nici nu s-ar fi gândit 
s-o tulbure pe Cecily cu aşa o confidenţă. Cecily era 
visătoarea familiei, intelectuala — mama lor vorbea cu ea 
despre cărţi şi piese de teatru, şi numai lui Kitty îi vorbise 
despretrecut. Între Kitty şi mama ei nu existaseră secrete: 
discutaseră cu sinceritate despre dificultăţile financiare 
în care se găseau şi, împreună, puseseră la cale tot felul 
de scheme prin care să le depășească; în schimb, Cecily 
avusese cu totul altă relaţie cu ea. 

— Kitty, nu putem să mergem, interveni mătuşa 
Dorothy, acoperind bolboroselile lui Cecily. 

— De ce te opui cu atâta înverșunare? o întrebă 
Kitty, încruntându-se la ea. E o ocazie foarte bună, 
mătuşă, mi se oferă o mare şansă. 

— Şi mama ta a avut o mare şansă, şi uite unde a 
ajuns! răbufni mătuşa Dorothy, ţipând la ea. 

Kitty şi Cecily tresăriră amândouă, speriate. 
Mătușa Dorothy îşi duse la gură o mână tremurândă. 

— N-am vrut, zise ea. Îmi pare rău... Doar că îi 
semeni atât de mult. Şi ea era convinsă că poate să le 
aibă pe toate: şi iubire, şi căsnicie, şi bani, toate deodată. 
Dar când încerci să pătrunzi în lumea bună, lucrurile nu 
sunt aşa de simple şi poţi să pierzi totul într-o clipită. A 
fost izgonită şi n-am mai văzut-o niciodată. 

În cameră se aşternu tăcerea. N-o mai văzuseră 
niciodată pe mătușa Dorothy pierzându-și cumpătul. 

— Diferenţa e că eu n-o să mă îndrăgostesc de 
nimeni, spuse Kitty. 

— Nu ştiu dacă asta ajută la ceva, zise mătuşa 
Dorothy, ridicându-şi mâinile într-un gest de frustrare. 
E un plan cât se poate de nesăbuit. Nu ştim cum ar trebui 
să ne purtăm la un astfel de eveniment, niciuna dintre 
noi nu are nici cea mai vagă idee. 


— Eu credeam c-o să ştii tu, mărturisi Kitty. Ai mai 
socializat cu domni. 


— Nu în prezenţa nevestelor, sublinie mătuşa 
Dorothy. Ar fi la fel de nou pentru mine ca şi pentru voi. 
Evenimentele astea sunt guvernate de tot felul de reguli 
despre care nu ştim nimic, Şi te-ai gândit ce s-ar întâmpla 
dacă mă recunoaște vreunul dintre domnii de acolo? 

— Au trecut totuşi douăzeci ani, îi atrase atenţia 
Kitty, cu îndoială în glas. 


— Douăzeci de ani despre care ştiu din surse de 
încredere că au fost foarte blânzi cu mine, îi spuse mătuşa 
Dorothy cu asprime. Noroc că sunt brunetă acum, și nu 
roşcată. Nu degeaba îi evit pe oamenii ăștia, Kitty. Cât 
despre tine, ești leit maică-ta! Ai face bine să-i scrii lui 
Lady Radcliffe şi s-o anunţi că nu putem participa. 

— Şi să mă dau bătută? ripostă Kitty, ridicându-şi 
sfidătoare bărbia. Nu, o să aflu tot ce trebuie să ştim. 
Mergem la serată şi cu asta, basta! 

Kitty se ţinu de cuvânt şi, în după-amiaza 
aceea, porni curajoasă într-o expediţie de culegere de 
informaţii. Se duse, cu Cecily pe urmele ei, la bibliotecă, 
pentru că sora ei îi vorbise adesea despre cărţile de bune 
maniere pe care le primeau la pension şi din care învățau 
despre grațiile feminine. Însă o aştepta o dezamăgire. 
Spre regretul ei, nici măcar cele mai didactice dintre 
aceste volume nu conţineau decât instrucţiuni sumare şi 
inutile. Cum s-o ajute pe ea la serată sfaturi prostești ca 
„păzeşte adevărul cu sfinţenie” sau „fii demnă, dar fără 
mândrie”? Plecară de acolo cu mâna goală, iar Kitty evită 
în seara aceea privirea mătuşii Dorothy. 


Niciuna dintre ele nu mai deschise subiectul şi se 
duseră la culcare devreme, deşi Kitty nu dormi. De când 
venise în Londra, se obişnuise cu zumzetul aproape 
neîntrerupt al oraşului, dar încă nu se împăca bine cu 
zgomotul care pătrundea prin ferestre chiar și noaptea, 
pe întuneric. Acasă, la Netley, când ea şi Beatrice nu 
puteau dormi, îşi şopteau confidenţe sub așternut, împăr- 
tășindu-și secretele şi temerile până când îşi aparţineau 
mai mult una alteia. Şi, cu toate că erau şi secrete pe care 
Kitty nu i le spusese lui Beatrice — dimensiunea reală 
a datoriilor pe care le aveau şi povestea relaţiei dintre 
părinţii lor înainte de căsătorie fuseseră poveri pe care 
le dusese singură —, se obişnuise să se poată sprijini pe 
Beatrice în momentele de cumpănă. Mai ales în anii de 
după moartea mamei lor, când Kitty se simţise cumplit 
de singură, iar să o aibă pe Beatrice alături fusese cea 
mai mare alinare la care ar fi putut să spere. 

Acum însă, nu o mai avea. 

— Cecy? şopti Kitty pe întuneric, dar un sforăit 
încet îi dădu de ştire că Cecy dormea deja buştean. 


Lui Kitty îi părea rău că nu vorbise cu tatăl ei 
despre eticheta lumii bune cât încă era în viaţă. Avusese 
atâtea prilejuri, dar de unde să fi știut ea pe atunci cât 

de preţioase aveau să devină aceste cunoștințe? Pentru 
Kitty, unul dintre cele mai rele lucruri pe care le adusese 
moartea părinţilor ei nu venise în primele zile de doliu, 
oricât de tulburătoare şi de dureroase fuseseră ele. Venise : 
mai târziu: se confrunta cu el în fiecare zi, de fiecare 
dată când avea o întrebare să le pună — o nedumerire 
pe care o avusese în mod vag dintotdeauna, dar căreia 
nu se gândise niciodată să-i dea glas, ceva nebunesc sau 
important — şi îşi dădea seama, o clipă mai târziu, că, 
desigur, nu mai erau alături de ea ca să poată să-i întrebe, 
Acum mai mult ca oricând, Kitty ar fi dat aproape orice 
să poată să-i pună unuia dintre ei întrebările care i se 
învârteau prin minte. Ar fi vrut să-l întrebe pe tatăl ei 
despre înalta societate — da, asta era una dintre ele +, 
dar şi dacă era pe calea cea bună. Trebuia s-o asculte 
pe mătușa Dorothy sau să aibă încredere în propriile 
instincte? Aveau să iasă cu bine din situaţia în care se 
găseau? Doamne, ce n-ar da să i se mai spună o dată că 
totul o să fie bine, să mai simtă pentru o ultimă oară o 
mângâiere plină de consolare pe frunte. 

Cecily sughiţă în întuneric, iar Kitty scutură din 
cap ca să și-l limpezească. Ce-i trebuia ei de fapt era să 
discute cu cineva care cunoștea lumea asta ca pe propriul 
buzunar, care să ştie toate regulile şi ritualurile pe care 
ea nu le-ar fi putut sesiza. Cineva care să ştie exact cum 
îi identifică membrii acestei societăţi închise pe intruși 
şi, mai ales, cineva cu care să poată vorbi sincer, fără să 
se teamă de ceea ce ar spune această ignoranță despre 
ea. De-abia când cerul deveni, din purpuriu, negru ca 
cerneala recunoscu în sinea ei că era o singură persoană 
cu care putea să vorbească. 


Majordomul Lordului Radcliffe, Beaverton, fu 
surprins să deschidă ușa de la intrare a casei lui Radcliffe 
din oraș, din St James's Place, la ora zece a doua zi 

dimineaţă, şi să dea cu ochii de domnişoara Talbot şi de 
o servitoare, uitându-se nerăbdătoare la el de pe ultima 
treaptă. Reacţia firească într-o împrejurare aşa de neo- 
bișnuită era, cu siguranţă, de a le informa pe domnişoare 
că stăpânul său nu primeşte vizitatori şi să le spună să 
plece. Numai că în loc de asta, fără să-şi dea nici el seama 
prea bine cum s-a întâmplat, Beaverton se pomeni con- 
ducându-le pe domnișoare în bibliotecă şi urcând scările 
ca să-l anunţe pe Lordul Radcliffe de sosirea lor. 


— Domnișoara Talbot? întrebă mirat Radcliffe din 
capătul dormitorului său cufundat în întuneric. Aici? 
Acum? Ce naiba...? 


Se smulse cu greu din aşternuturi şi coborî în 
bibliotecă în nici cincisprezece minute, cu o înfăţişare 
ceva mai neîngrijită decât obişnuia să aibă în faţa 
musafirilor. Rămase în prag, uitându-se nedumerit la 
domnișoara Talbot. Oricât de inexplicabil era, ea se afla, 
într-adevăr, acolo. 


— Domnişoară Talbot, zise el într-un târziu, fără 
nicio plecăciune. 

Văzând că nu mai spune nimic, domnişoara Talbot 
trase concluzia că, deşi Radcliffe se dăduse jos din pat, 
nu-şi adusese şi manierele cu el. 

— Să luăm poate o gustare? propuse ea, bănuind 
că Radcliffe avea nevoie de puţin ajutor. 

El strânse din buze, dar îl trimise pe majordom 
după ceai și gustări şi o invită pe domnișoara Talbot să 
ia loc. 


— Nu mă aşteptam la vizita dumneavoastră, 
domnişoară Talbot, zise el, încercând să-şi revină din 
stupoare. Şi încă la o oră la care nu m-aş aştepta să 
primesc nicio vizită, nici măcar una aşteptată. 

Kitty se uită la el mirată. 

— Dar e deja trecut de zece! protestă ea. Nu vă 
treziserăţi? 

— Să lăsăm asta, zise el cu multă stăpânire. De 
ce aţi venit? Nu văd ce-am mai avea de discutat, din 
moment ce cu siguranţă aţi primit ieri invitaţia din 
partea mamei. Asta dacă nu cumva vreţi să anulaţi înțe- 
legerea noastră...? l 

— Nu, nici vorbă, spuse ea, alungând sugestia cu 
un gest al mâinii. Am de gând să-mi ţin cuvântul. Nu 
aveţi niciun motiv de îngrijorare, Archie nu mai e în 
niciun pericol. Dar aş vrea să vă pun nişte întrebări. 

Radcliffe se uită scurt spre Sally, care stătea pe un 
scaun de lângă ușă, apoi privirea i se întoarse la Kitty. 
O întrebare din priviri. Domnişoara Talbot îi alungă 
temerile cu un nou gest al mâinii. 

— A, Sally ştie toată povestea, nu vă faceţi griji. 
N-o să sufle o vorbă. 

— Înţeleg. Să mă iertaţi, dar nu am aceeași 
încredere. Ar putea aștepta pe hol. Sau poate vă e 
teamă că aş putea avea intenţii necurate în privinţa 
dumneavoastră? 

O spusese cu ourmă de ironie, care sugera că ideea 
era ridicolă; Kitty încercă să nu se simtă jignită. După ce 
uşa se închise în urma lui Sally, Radcliffe se arătă mai 
puţin arogant. 

— Credeam că m-am achitat de partea mea de 
înţelegere, zise el imediat. Am avut grijă să fiți invitată şi 
apoi am lăsat lucrurile în seama dumneavoastră. 

— Doar nu v-aţi închipui că e chiar aşa de simplu, 
îi reproşă Kitty, uitând că şi ea crezuse la fel înainte să-i 
deschidă ochii mătuşa Dorothy. 

— Să mă iertaţi, dar da, așa mi-am închipuit. 

— Sunt multe lucruri pe care trebuie să le aflu 
despre evenimentul lui Lady Radcliffe, multe lucruri 
care ar putea să meargă prost. 

— Serios? zise el, gândindu-se cu jind la patul lui. 

— Sigur. Mama dumneavoastră m-a catalogat 
drept o intrusă la doar câteva secunde după ce-am făcut 
cunoştinţă. Trebuie să am grijă să nu se mai întâmple. 

— Şi primul dumneavoastră gând a fost să-mi 
cereţi mie ajutorul? spuse el cu îndoială. Numai ieri am 
încercat să ne şantajăm unul pe celălalt. 

— Primul meu gând a fost să caut în bibliotecă, îl 
corectă ea. Dar puteam să citesc şi Biblia, că tot atât de 
puţine aş fi aflat ca din cărţile alea caraghioase de bune 
purtări. Şi oricum, nu e aşa de deplasat să vă întreb pe 
dumneavoastră. Bănuiesc că vreţi să am succes. Să nu 
uităm că avem o înţelegere. 

— Una pe care regret tot mai mult că am făcut-o, 
cu fiecare clipă care trece, zise Radcliffe, trecându-și 
mâinile peste faţă, dorindu-și să fi cerut cafea, nu ceai. 

Kitty nu-l luă în seamă. 

— Cine mai vine în seara asta? 

— Contesa Montagu, fiul ei, Lordul Montagu, cele 
două fiice ale ei, începu el să-i înșire, fără să-şi ia mâinile 
de pe faţă. Lordul şi Lady Salisbury, domnul şi doamna 
Burrell, domnul şi doamna Sinclair, fiul lor, Gerald, 
domnul Holbrook şi căpitanul Hinsley, cu care aţi făcut 
deja cunoștință. 

Kitty încuviinţă, ţinând minte numele ca să i le 
spună mătuşii Dorothy mai târziu. l 

— Când o să-i fiu prezentată lui Lady Montagu, cât 
de adâncă să fac reverența? 

Radcliffe se holbă la ea în tăcere câteva clipe. 

— Potrivit de adâncă, răspunse el într-un târziu, 
sperând că asta era tot. 

Kitty se ridică. 

— Îmi arătaţi? întrebă ea. 

— Să vă arăt? 

— Da, puteţi, vă rog, să-mi arătaţi la ce nivel 
trebuie făcută reverenţa în faţa unei contese? Ştiu sigur 
că nu am făcut-o cum trebuie când am cunoscut-o pe 
mama dumneavoastră. 


— Dar eu nu sunt femeie, ţinu el să sublinieze. 


— Bănuiesc că le-aţi văzut de multe ori făcând 
reverenţe, totuşi, nu-i așa? zise ea, dând din mână a 
nerăbdare. 

Dacă n-ar fi fost o oră atât de matinală și dacă ar 
fi fost cât de cât pregătit pentru vizita ei, poate că ar fi 
refuzat. Dar el era nepregătit şi era foarte devreme, 
aşa că, în faţa unor cereri aşa de insistente, i se păru 
mai simplu să se supună. Se ridică în picioare şi făcu 
o reverență cât de cât acceptabilă în faţa unei contese. 
Domnișoara Talbot îl urmări cu un ochi critic — era o 
reverență mult mai puţin adâncă decât ar fi crezut — şi 
apoi făcu şi ea la fel. 

— E altfel pentru Lordul şi Lady Salisbury? 

— Da, pentru că el e marchiz, iar ea e marchiză. Se 
face aşa. 

Făcu din nou o demonstraţie, apoi şi pentru soţii 
Sinclair şi Burrell, care nu aveau niciun titlu nobiliar. 

Când fu încredinţată că le-a reţinut pe toate, 
domnişoara Talbot se aşeză la loc pe scaun. 

— Şi ce o să se întâmple? întrebă ea mai departe. 
Ne aşezăm imediat la masă? Ce o să fie în meniu? Ar 
trebui să mă aşez undeva anume? Despre ce vorbiţi şi 
cum vă îmbrăcaţi? 

| Domnişoara Talbot reuşi să scoată de la el o 
adevărată comoară de informaţii înainte ca Radcliffe să 
se dezmeticească de-a binelea şi să înceapă să vocifereze 
împotriva prezenţei lui Kitty la el în casă. Aşa că, atunci 
când îi porunci „să plece de îndată şi să nu se mai 
întoarcă”, ea nu mai avea niciun motiv să nu se supună. 
Radcliffe o conduse chiar el până la uşă — cu 
pănuiala sumbră că s-ar putea ca altfel să nu se dea dusă 
niciodată — şi îi ură scurt o zi bună, la care ea răspunse 
cu mult prea multă voie bună. 

— Şi, oricât de puţin v-ar păsa, adăugă el cu 
severitate înainte să închidă ușa, în lumea bună e 
considerat foarte nepoliticos ca o femeie necăsătorită să 
vină acasă la un bărbat necăsătorit, cu sau fără servitoare. 
Kitty își dădu teatral ochii peste cap. 

— Doamne, ce uşor se scandalizează ARE) Să 
fie oare lipsa de aer curat? 

Radcliffe trânti cu năduf uşa în urma ei, dar Kitty 
cobori veselă treptele împreună cu Sally. I se părea că 
aflase acum tot ce trebuia să ştie ca să facă o impresie 
extraordinară în societate. Se simţea pregătită să facă 
faţă la orice. 

— Niciodată nu poţi să ştii sigur ce-ar trebui 
să porţi la un astfel de eveniment. Tare sper ca Lady 
Montagu să nu vină îmbrăcată foarte elegant, spuse Lady 
Radcliffe cu voioşie pe când stătea în salon, aşteptând 
sosirea oaspeţilor. 


Radcliffe de-abia își reţinu un zâmbet. Era cât se 
poate de limpede că nimic nu i-ar fi plăcut mai mult 
mamei sale decât ca Lady Montagu să facă un astfel de 
faux pas. 

Când ceasul bătu ora şapte, începură să sosească 
oaspeţii şi, în timp ce făcea plecăciuni şi murmura cuvinte 
de întâmpinare, Radcliffe îşi dădu seama că aştepta cu 
teamă sosirea surorilor Talbot. 


— Doamna Kendall, domnişoara Talbot și 
domnişoara Cecily Talbot! anunţă Pattson, iar cele trei 
doamne intrară. 


Aveau nişte ţinute încântătoare, după ultima 
modă: doamna Kendall purta o rochie violet stins, iar 
domnișoara Talbot şi domnişoara Cecily aveau aceleaşi 
rochii albe pe care le purtaseră și când fuseseră în 
Vauxhall Gardens, dar cu şaluri din voal argintiu, ca să le 
facă să pară noi. 

— Bună seara, domnişoară Talbot, spuse Radcliffe 
curtenitor în timp ce doamna Kendall era întâmpinată - 
de mama lui, iar domnişoara Cecily, de Amelia. : 

Kitty îşi plecă uşor capul şi spuse în şoaptă: 

— Mai aveţi regrete? 

— O, nenumărate, o asigură el. 

Kitty zâmbi. 

— Aveţi vreun pretendent potrivit pentru mine în 
seara asta? se interesă ea ştrengăreşte. 

— Foarte puţini, din păcate, dar cum dumnea- 
voastră aţi considerat că evenimentul ăsta e esenţial 
în demersurile pe care le faceţi, mă tem că eroarea vă 
aparţine şi că nu am nicio vină. 

— Dacă nu credeţi că vă puteţi ţine de cuvânt, 
trebuie doar să-mi spuneţi, zise ea, neputând rezista 
ispitei de a-l critica. 

— Poate c-ar trebui să alcătuiesc o listă de domni 
suficient de bogaţi ca să vă fie pe plac şi totuşi atât de 
lipsiţi de caracter, încât să vă pot lăsa să vă dezlănţuiţi 
asupra lor fără să simt vreo remuşcare, răspunse el, plin 
de solicitudine. 

Ea îi tăie vorba cu o privire dispreţuitoare. 

— Ce frumos din partea dumneavoastră, îi zise şi 
se îndreptă spre Lady Radcliffe. 

— Domnişoară Talbot, arătaţi minunat! Şi broşa - 
divină! Neapărat să-mi daţi numele bijutierului. 

Întrebarea era pesemne doar retorică, pentru că 
Lady Radcliffe îi şopti imediat, pe un ton confidenţial: 

— Lady Montagu aproape că întârzie, fierb de 
furie. E foarte nepoliticos. N-are niciun strop de respect 
faţă de mine, m-am lămurit. 

— Onorabilul conte de Montagu, onorabila contesă 
de Montagu, Lady Margaret Cavendish şi Lady Jane 
Cavendish, anunţă Pattson cu aplomb din prag. 

— Dragii mei! strigă Lady Radcliffe cu voie bună, 
întâmpinându-i cu braţele deschise. 

Ea şi Lady Montagu se salutară cu o căldură 
aproape caraghioasă. 

— Vino, trebuie neapărat să-ţi fac cunoştinţă cu 
doamna Kendall şi nepoatele dumneaei, domnișoarele 
Talbot, noile noastre prietene. Lady Montagu îmi este 
o bună prietenă, iar acesta este fiul ei, Lordul Montagu. 
Fl și Archie se au ca fraţii. Lady Montagu, domnişoara 
Talbot e cea care m-a ajutat cu atâta succes să scap de 
malaise. 


Kitty şi Cecily făcură o reverență în faţa ei. 

— Am auzit atâtea despre voi, spuse Lady Montagu 
cu un zâmbet pe buze, dar cântărindu-le din priviri. 

Kitty trase aer adânc în piept, străduindu-se să-şi 
stăpânească emoţiile. Era vital să reuşească în seara 
aceea să intre în grațiile tuturor doamnelor de acolo. O 
fi fost Londra o lume a bărbaţilor, dar femeile acestea 
erau cele care deţineau cheile — ele făceau invitaţiile, 
răspândeau bârfele și o puteau distruge sau ridica în 
slăvi dintr-o singură vorbă. 

— Talbot? întrebă Lady Montagu. Sunteţi rude cu 
familia Talbot de la Paris? 

Da, își zise Kitty în sinea ei, numai că n-ar fi vrut să 
facă cunoscut acest amănunt, ca nu cumva să facă cineva 

legătura cu scandalul căsătoriei părinţilor săi. 

| — Nu, minţi ea cu calm. Noi suntem din 
Dorsetshire. 

— O, în cazul acesta bănuiesc că-i ştiţi deja pe soții 
Salisbury. 

— Încă nu am făcut cunoştinţă, recunoscu 
domnişoara Talbot, 

— Înţeleg, spuse Lady Montagu, iar ochii îi fugiră 
o clipă peste umărul lui Kitty, ca şi cum şi-ar fi pierdut 
imediat o parte din interes. Atunci, familia Digby? Ce 
moşie superbă au, nu-i aşa? Fetele mele şi-au petrecut 
acolo vara anul trecut. 

— Nu am fost, zise Kitty, clătinând din cap. Deşi 
am auzit că e foarte frumoasă, într-adevăr. 

Lady Montagu păru din nou dezamăgită şi se 
întoarse spre mătuşa Dorothy. 


— Şi... doamna Kendall, nu-i așa? 


Chiar şi pentru urechile lui Kitty, numele de Kendall 
suna cam prea banal. Îi părea rău că nu se gândiseră la 
alt nume, dar acum era mult prea târziu. Mătuşa Dorothy 
se purtă exemplar, povestind o anecdotă despre felul în 
care făcuse cunoştinţă cu răposatul — și fictivul — ei soț, 
dar era clar că Lady Montagu nici n-o ascultă. Odată ce 
descoperi cât de lipsite de relaţii erau, Lady Montagu 
începu să le considere inutile şi ardea de nerăbdare să 
treacă la un alt grup, de unde putea culege mai multe 
roade. 

Spre dezamăgirea lui Kitty, după acelaşi tipar 
decurseră toate prezentările din acea seară: părea că toţi 
oaspeţii simțeau aceeaşi nevoie de a le plasa pe domni- 
şoarele Talbot şi pe doamna Kendall în mediul lor social 
şi erau destul de contrariaţi să constate că nu pot. Surorile 
Talbot arătau şi se purtau ca nişte domnişoare educate şi 
de familie bună, și totuşi nu cunoșteau pe nimeni dintre 
cei pe care ar fi trebuit să-i cunoască. Cum devenea tot 
mai clar că nu cunoşteau nici măcar o singură familie 
din elita socială a West Country, aroganţa musafirilor 
faţă de ele începu să crească. Era o lume mai mică decât 
bănuise Kitty şi nu puteai fi acceptat în ea decât după ce 

ţi se stabilea locul. Singurul noroc de care avură parte fu 
că oaspeţii erau aşa de interesaţi de prezenţa Lordului 
Radcliffe, încât nu stătură să-i pună prea multe întrebări. 
Radcliffe era o figură plină de farmec în ochii lor — avea 
avere, titlu şi era burlac, dar la toate astea se adăuga 
faptul că numai rareori era văzut în cercurile înalte de 
când se întorsese de pe continent. Fusese ataşat pe lângă 
Wellington şi apoi luptase la Waterloo, deşi rolul lui ar fi 
trebuit să fie doar diplomatic — nu era genul de postură 
în care te-ai fi aşteptat să găseşti un întâi născut, iar 
înalta societate, care ţinea la ierarhii cu nespus de multă 
înverșunare, era cu atât mai atrasă de această poveste. 


Când Radcliffe deschidea gura să spună ceva, 
întreaga încăpere îşi domolea zumzetul, ca şi cum ar fi 
sperat să-l audă povestind fapte de vitejie din război. 
El însă nu făcu asta, iar Kitty fu uşurată când Lady 
Radcliffe anunţă că masa e gata. Contesa nu o aşezase pe 
Kitty lângă domnul de Lacy, lucru pentru care Kitty era 
recunoscătoare — dată fiind recenta ei promisiune de a-l 
lăsa în pace pe Archie, îi evitase privirea toată seara. La 
stânga ei era domnul Sinclair, iar la dreapta, căpitanul 
Hinsley. 

Când luară loc la masă, Hinsley îi făcu cu ochiul, 
la care ea îi răspunse cu o privire ca de gheaţă, fiindcă 
nu-l iertase pentru piedicile pe care i le pusese pe când 
încerca să pună mâna pe domnul de Lacy. Sosi primul 
fel de mâncare şi, în ciuda emoţiilor, Kitty îşi îngădui o 
clipă de răgaz ca să se minuneze de bucatele pe care i le 
ofereau domnul Hinsley şi domnul Sinclair. Fie şi numai 
cantitatea era impresionantă: patru castroane mari cu 
supă de anghinare ocupau cele patru colţuri ale mesei, 
iar între ele erau farfurii cu calcan în sos de unt, file de 
vițel şi cel puţin încă douăzeci de feluri de mâncare, toate 
cu sosuri pe care Kitty nici măcar nu le cunoştea. Nici 
nu se compara cu mâncarea de legume şi momiţele cu 

untură care fuseseră ultima lor masă înainte de plecarea 
din Netley. 

Radcliffe îi spusese că o doamnă trebuie să ; 
se adreseze mai întâi domnului din stânga, aşa că se 
întoarse spre domnul Sinclair, zâmbindu-i șovăielnic şi 
sperând să se dovedească un partener de conversaţie maj 
agreabil decât nevastă-sa, care nu putea cu niciun chip 
să înțeleagă cum de Kitty nu cunoştea familia Beaufort, 
şi pur şi simplu nu voia să abandoneze subiectul. Din 
păcate însă, deşi domnul Sinclair era un om afabil, nu 
era chiar atât de afabil încât s-o scutească pe Kitty de 
întrebările obișnuite. 

— Din Biddington? Ah, dar cunosc bine zona! 
spuse el. Sigur ştii de Ducky, nu-i aşa? 

Ducky? Oare auzise bine? Aşa păruse să zică: 
Ducky. Se uită la el, fără să înţeleagă. Ce era Ducky? Un 
loc? O rață adevărată, care, dintr-un motiv sau altul, 
devenise faimoasă în cercurile astea? Începură să-i 
transpire palmele şi se întrebă care ar fi cel mai prudent 
răspuns. Între timp, domnul Sinclair părea tot mai 
nedumerit de tăcerea ei. 

— Lordul Mallard, explică el într-un târziu, când 
devenise clar că domnişoara Talbot nu avea să spună 
nimic. 

— O, murmură ea. 

Era o poreclă, deci. 

— Nu, din păcate, nu. 

Domnul Sinclair se încruntă. 


— Nu se poate, insistă el. Are o cabană de vânătoare 
în zonă, sunt sigur. 


Kitty nu mai suporta. Se hotărî să-şi asume un 
risc. Nu era de-ajuns să încerce să scape de întrebări fără 


15 În engleză, ducky înseamnă „rățuşcă” (n. tr.). 

nicio explicaţie; ca să încheie seara cu bine, trebuia să şi 
arate de ce nu-i cunoştea pe oamenii aceştia. 


— Drept să spun, începu ea, renunțând la orice 
prudenţă, nu știu pe nimeni în Londra în afară de 
mătuşa mea şi de familia de Lacy. Vedeţi dumneavoas- 
tră, tata ne-a ţinut departe de lumea bună. Îi era teamă 
că am putea s-o apucăm pe căi greşite, aşa că n-am ieșit 
niciodată din orășelul nostru. 

— Serios? făcu domnul Sinclair, părând intrigat. 
Un om excentric, deci. 


— Într-adevăr. Vă mărturisesc că eu şi sora mea 
ştim foarte puţin despre lume, așa că vă rog să-mi iertaţi 
sfiiciunea, pur și simplu mi-e teamă să nu spun ce nu 
trebuie! l 


— Atunci sunteți cele mai neexperimentate fete 
din toată Londra, decretă domnul Sinclair. 


O studie o clipă pe domnişoara Talbot pe sub 
sprâncenele lui stufoase, după care se hotărî să considere 
acest amănunt încântător. 

— N-aveţi de ce să vă faceţi griji, o asigură el, 
arătându-i încăperea. Sunteţi în mijlocul celei mai pri- 
etenoase adunări din oraş! Fiţi încredinţată c-o să avem 
grijă de dumneavoastră. 


Faptul că tocmai se prezentase drept un om de 
încredere nu-l împiedică pe domnul Sinclair — odată ce 
- primul fel de mâncare fu luat de pe masă şi se întoarseră 
şi el, şi Kitty spre celălalt vecin de masă — să-i transmită 
şi doamnei Salisbury vestea despre creșterea neobișnuită 
de care avuseseră parte domnişoarele Talbot, iar doamna 
Salisbury o comunică şi ea mai departe cu prima ocazie. 
Informaţia fu primită cu murmure de interes şi, până 
la sfârşitul celui de-al doilea fel (încă şi mai îmbelşugat 
decât primul, cu gâscă, homar şi bibilică, printre 
altele), surorile Talbot erau privite cu multă curiozitate. 

Aroganţa începu să se estompeze. Oaspeţii începură 
să se întrebe dacă nu cumva Lady Radcliffe dăduse de 
fapt dovadă de foarte mult discernământ invitându-le 
pe aceste tinere atât de încântătoare în stranietatea lor, 
Uitându-se pentru o clipă de cealaltă parte a mesei, Kitty 
prinse privirea mătuşii Dorothy şi îşi zâmbiră discret una 
alteia, uşurate. Când se uită şi la Cecily, Kitty fu plăcut 
surprinsă s-o vadă în vervă. Părea să-i ţină tânărului 
Lord Montagu o prelegere despre filosofia safică, ceea 
ce o făcea să tremure de plăcere — aşa cum se întâmplă 
de obicei când ţi se dă ocazia să vorbeşti pe larg despre 
propriul intelect. În sinea ei, Kitty îi mulţumi tânărului 
pentru bunele sale maniere, fiindcă rămânea atent la ce 
spunea Cecily, deşi cu siguranţă se plictisea de moarte. 


Înalta societate nu era chiar aşa de diferită de 
oamenii obișnuiți, iar Kitty nu se mai simţea asaltată. Pe 
de o parte, vorbeau nazal şi făceau din politeţe un adevărat 
ritual, iar jargonul lor era de-a dreptul incomprehensi- 
bil — toate discuţiile lor erau despre Eton, guvernante, 
Londra, porecle de lorzi pe care ar fi trebuit să le cunoşti, 
dar pe care ai voie să le foloseşti numai în cazul în care 
cunoşti şi persoanele care le poartă. Dar, pe de altă parte, 
mâncau ca toată lumea şi se dădeau în vânt după bârfe, 
deşi îşi mascau indiscreţia sub pretextul îngrijorării sau 
al simpatiei, ca s-o facă să pară mai politicoasă. 

— Ce veşti îngrozitoare despre tânărul Egerton, 
nu-i aşa? spuse doamna Burrell cu glas scăzut, dar în așa 
fel încât o auzi toată lumea de la masă. 

— Ce-a păţit? întrebă doamna Sinclair cu îngrijo- 
rare pe chip, dar cu ochii sticlindu-i de curiozitate. 

— A pierdut ditamai averea la cărţi. Bietul de 
el, toţi ai lui sunt foc şi pară, răspunse Lady Montagu, 
clătinând cu tristeţe din cap. Au trebuit să vândă o sută 
de acri ca să acopere datoria. 

— Şi când te gândeşti ce familie aleasă! comentă 
Lady Radcliffe, pe care vestea o indispusese. A fost la 
Waterloo, nu-i așa, Radcliffe? 

Nici.nu rosti bine întrebarea, că imediat îşi dori 
să-și ia cuvintele înapoi. La masă se așternu tăcerea 
şi toate privirile se îndreptară spre Lordul Radcliffe, 
care, în chip de răspuns, se mulţumi să murmure ceva 
nedeslușit. Când fu clar că nu avea de gând să le facă pe 
plac cu o poveste, Lady Salisbury îşi luă inima-n dinţi și 
zise peste masă: 

— Bunul meu Lord Radcliffe, trebuie neapărat să 
ne ziceţi cum a fost la Waterloo. Ardem de nerăbdare să 
ne povestiţi. 


— Radcliffe a obosit să tot vorbească despre război, 
interveni iute mama lui. 


— O, sunt sigură că poate să ne facă pe plac, insistă 
Lady Salisbury. Nu-i așa, Radcliffe? Dacă te rugăm 
frumos? 

— Ce-aţi vrea să știți, doamna mea? întrebă 
Radcliffe cu răceală. 

— Cum a fost? zise ea, aplecându-se peste masă cu 
nerăbdare. 

— Cumplit, spuse el, plimbându-și vinul prin 
pahar. 

Vorbea firesc, dar domnișoarei Talbot i se păru că 
simte în glasul lui un avertisment — şi, după crisparea 
de pe chipul lui Lady Radcliffe şi de pe cel al căpitanului 
Hinsley, părea și ei îl simțeau —, dar Lady Salisbury nu 
se lăsă descurajată. 

— Ce privelişte trebuie să fi fost! spuse ea, extaziin- 
du-se. Toate regimentele aliniate, caii, uniformele roşii... 

— Moartea? sugeră Radcliffe, zâmbind amar. 
Fiindcă mărturisesc că de asta-mi aduc eu aminte ce] 
mai bine din ziua aceea, nu de uniformele roşii. 


Lady Radcliffe se ridică imediat de pe scaun. 


— Ce ziceţi, doamnelor, ne retragem pentru ceai? 
propuse ea cu voioşie, iar Kitty îşi abandonă budinca din 
farfurie nu fără o urmă de tristeţe. 

Bunăvoinţa care le fu arătată domnişoarelor 
Talbot şi doamnei Kendall la ceai nu mai semăna deloc 
cu reținerea glacială de mai devreme. Singura care nu se 

lăsase impresionată de explicaţia cu tatăl foarte protector 

era doamna Burrell. În schimb, Lady Montagu şi doamna 
Sinclair — mereu în pas cu tendinţele noi — decretaseră că 
surorile Talbot sunt „cele mai bine-crescute domnişoare” 
pe care le cunoscuseră vreodată. La rândul ei, Kitty 
şi-a intrat şi mai adânc în rol, cerându-le doamnelor 
sfaturi despre cum să se poarte în societatea londoneză. 
Obişnuite ca domnişoarele să încerce să pară stăpâne pe 
grațiile lumeşti în prezenţa lor, le măgulea francheţea 
cu care Kitty le recunoştea înalta poziţie socială. Până 
li se alăturară şi domnii, lui Kitty i se promiseseră deja 
invitaţii la trei baluri, toate în luna următoare. 

— Cred că putem să considerăm că am avut succes, 
nu-i aşa? îi şopti Kitty mătuşii Dorothy în trăsura care le 
ducea acasă. 

— Da, spuse mătuşa Dorothy, gânditoare. Da, în 
ciuda tuturor probabilităților, cred că da. 


Se întoarse spre nepoata ei, iar Kitty se întrebă 
dacă se pregătea să-i ţină o nouă prelegere despre cât de 
riscantă şi de nepotrivită era strategia ei. Însă mătușa ei 
o surprinse din nou. 

— Încă sunt de părere că eşti foarte nesăbuită, o 
avertiză ea. Iar încăpăţânarea ta mi se pare obositoare. 
Dar trebuie să recunosc că seara asta a fost destul de... 

palpitantă, mărturisi ea şi, după o clipă de tăcere, adăugă: 
. Ce vreau să spun e că m-ai convins, draga mea. O să fac 
tot ce-mi stă în putinţă ca să te ajut. 

— Acum cu cine mai vrei să te căsătoreşti? se 
păgă Cecily în vorbă, destul de nedumerită. Cu Lordul 
Montagu cumva? Tânărul interesant care stătea lângă 
mine la masă? 

Kitty îşi dădu ochii peste cap. 

— Cecily, nu sunt atât de absurdă încât să încerc să 
pun mâna pe un domn cu titlu nobiliar, cu atât mai puţin 
pe unul dintr-o familie aşa de puternică. Ai și tu măcar 
atâta încredere în mine. 

— A, bine atunci, spuse Cecily în doi peri, iar 
atenţia îi fugi din nou în altă parte. 

Mulțumită să lase restul călătoriei să treacă în 
tăcere, Kitty închise ochii şi-şi sprijini capul pe banchetă. 

În cealaltă parte a oraşului, Radcliffe se ducea 
pe jos acasă — St James's Place fiind foarte aproape de 
Grosvenor Square —, la fel de uşurat pe cât era și Kitty. 
Domnișoara Talbot se achitase magistral de partea ei 
de înţelegere, iar lui mai că-i era ruşine de cât de ușor 
căzuseră în plasă cei din cercul lui. 

Aproape îi era ruşine pentru ei, dar nu chiar. După 
cât îl sâcâise Lady Salisbury în legătură cu Waterloo, nu-l 
mai deranja deloc să-i lase pe toţi în plata Domnului. De 
altfel, în curând avea să scape cu totul de rolul pe care-l 
avea de jucat în planul domnişoarei Talbot. Mai trebuia 
să rămână în oraş doar cât să-i acorde dansul promis, 
dar, în afară de asta, nu mai era nevoie de implicarea lui 
şi nici de prezenţa lui în Londra. După seara aceea, nu 
mai avea nicio îndoială că grijile pe care şi le făcuse din 
cauza domnişoarei Talbot luaseră într-adevăr sfârșit. 

— Cotillon, cadrilul, probabil, şi toate dansurile 
de societate obișnuite, spuse el resemnat. Şi vals, deşi 
ţi-aş recomanda să-l eviţi deocamdată, când încă nu ţi-ai 
consolidat reputaţia. Conservatorii îl consideră un dans 
cam rapid. 


Kitty încuviinţă, luându-și notițe rapide. 
— La balurile particulare se serveşte cina sau 
trebuie să mănânc dinainte? întrebă ea pe urmă. 


— Se serveşte cina. 


— Şi poţi să mănânci sau înalta societate preferă 
să considere că domnișoarele n-au nevoie de mâncare? 


Radcliffe clipi contrariat. 


— Poţi să mănânci, zise el. Deşi lumea de obicei ia 
masa acasă înainte de bal. 

— La ce oră e politicos să ajungi? Invitaţia e pentru 
ora opt, dar asta înseamnă că trebuie să ajung chiar la 
opt sau puţin înainte? 

Restul întrebărilor fură în acelaşi spirit — vizau 
tot felul de amănunte cărora Radcliffe nu se gândise 
niciodată să le dea vreo atenţie şi pe care spera din suflet 
să le poată da din nou uitării cât de curând. Se întrebă 
vag unde îi dispăruse voinţa de a se împotrivi. Parcă-l 
părăsise toată energia în faţa caietului aceluia şi nu-i mai 
rămânea decât să asiste cu disperare mută la acapararea 
dimineţii sale până atunci atât de tihnite. Fu ușurat 
când ea își închise caietul, dar chinul nu se terminase. 
Domnișoara Talbot scoase din poşetă un exemplar din 
La Belle Assemblée şi îl deschise la o pagină unde era 
desenată o rochie. 


— Ne gândeam să purtăm ceva de felul ăsta. Ar fi 
„potrivit? 

— Aşa cred, zise el neajutorat. 

— E ceva anume ce-ar trebui să evit să fac? 

— Multe lucruri, spuse el, iar vocea i se auzi 
înăbușit, pentru că-şi îngropase faţa în mâini. 

— Îmi spuneţi şi mie unul? zise ea înţepător. 

— Nu, i-o trânti el supărat. 

Văzând că Radcliffe îşi pierduse răbdarea, Kitty se 
ridică să plece şi-i ură o dimineaţă frumoasă şi însorită, 
la care el nu-i răspunse nimic. 

— Pentru numele lui Dumnezeu, ieşiţi pe uşa din 
spate! strigă Radcliffe în urma ei. 

Dar era prea târziu. Domnişoara Talbot plecase 
deja. 

Lui Radcliffe îi luă ceva timp să-şi recâştige 
echilibrul în ziua aceea. Din fericire, nu mai primi nicio 
vizită, dar răul fusese făcut. În loc să-și petreacă ziua 
ocupându-se de corespondenţă și trimițând instrucţiuni 
la Radcliffe Hall privind întoarcerea sa iminentă, aşa 


- cum avusese de gând, câteva ore bune nu făcu decât să 


se gândească indignat la insolenţa domnişoarei Talbot, 
la lipsa ei de obraz, la tupeul pe care-l avusese. Mai că-și 
dorea ca ea să vină înapoi, ca să poată s-o dea afară cum 
se cuvine. Când s-a dus la culcare, încă se mai temea 
întrucâtva că s-ar putea să se trezească a doua zi cu o 
nouă vizită din partea domnişoarei Talbot. Din fericire, 
asta nu se întâmplă. Din păcate însă, se trezi cu o vizită 
din partea fratelui său, Archie. 


Archie era cam iritat că dura atât de mult să prindă 
un prilej de a discuta cu Radcliffe despre logodnă. 
Ultimele două încercări de a-l găsi la St James's Place 
fuseseră zadarnice, aşa că acum îl aborda pe fratele său 
cu multe zile mai târziu decât plănuise iniţial. Ce-i drept, 
nu avea nevoie cu adevărat de permisiunea lui Radcliffe, 
mai ales că mai avea doar câteva săptămâni până la 
majorat, dar asta nu conta pentru Archie. Radcliffe era 
capul familiei şi, aşa cum ar fi cerut binecuvântarea 

tatălui său, acum trebuia să o ceară pe a lui James. Așa 
se cuvenea. i 

— Archie, cărui fapt datorez această plăcere? 
întrebă Radcliffe, cu toate că ştia prea bine ce-l adusese 
pe fratele său acolo. 

Archie trase adânc aer în piept. 

— Vreau să-ţi vorbesc într-o chestiune de cea mai 
mare importanţă. 

Radcliffe de-abia se abţinu să nu ofteze. 

— Da, Archie? 

— Dacă-ţi amintești, ţi-am scris — înainte să te 
întorci în Londra — ca să-ţi cer permisiunea sau, mai 
bine zis, binecuvântarea să-i vorbesc deschis domnişoa- 
rei Talbot despre sentimentele mele pentru ea. 

Trase din nou aer în piept. 

— Nu m-am răzgândit. Şi aş vrea să discut cu tine... 

Radcliffe ridică mâna să-l oprească, gândindu-se 
că n-ajuta la nimic dacă-l lăsa pe Archie să termine ce 
are de spus. 

— Archie, înainte de asta, dă-mi voie să-ţi spun că 
nu cred că domnișoara Talbot este potrivită pentru tine. 

Archie era năucit. 

— De ce? întrebă el. Doar nu crezi balivernele alea 
pe care le îndruga mama despre ea într-o vreme, cum că 
ar vrea să pună mâna pe averea mea? 

— Nu, nu e vorba despre asta, minţi Radcliffe. 

Se hotărî să schimbe tactica, pentru că orice injurie 
la adresa domnișoarei Talbot nu avea decât să-l facă pe 
Archie să-i ia apărarea, curajos şi pătimaș. 

— Numai că nu-nţeleg care-i graba, Archie. N-o 
cunoşti pe domnişoara Talbot decât de câteva săptămâni. 
De ce nu v-aţi cultiva prietenia deocamdată? 

Archie simţea că nu puteau să facă asta. Așa zisese 
domnişoara Talbot, ştia sigur, doar că nu-și mai aducea 
aminte exact de ce. Parcă ceva legat de o pară? 

— Ei bine, mie mi se pare... Adică odată ce te-ai 
îndrăgostit, nu ai niciun temei să amâni. 

Fu mândru de el pentru afirmaţia asta — făcuse o 
treabă foarte bună, chiar dacă trebuise să improvizeze. 

Radcliffe nu era convins. 

— Chiar şi aşa, eşti încă foarte tânăr. De-abia 
ai devenit bărbat. Mai e timp de căsătorie. Ar trebui 
să-ţi lași timp să te mai îndrăgosteşti de vreo zece ori 
înainte să te hotărăşti să-ţi îndrepţi toată atenţia spre o 
domnişoară anume. 

Îi vorbea afabil şi cu blândeţe, însă Archie se 
burzului imediat. 


— Nu mai sunt un băieţandru, spuse el aprins. 


Văzând că Radcliffe continuă să se uite la el cu 
înţelegerea amuzată a unui frate mai mare, se enervă şi 
mai tare. 


— Ai şti şi tu asta, dacă te-ai fi sinchisit să petreci 
vreo clipă cu familia ta în ultimii ani! 

La auzul acestor cuvinte, Radcliffe ridică imediat 
din sprâncene, iar fratele său regretă că vorbise pe 
negândite. 

— Iartă-mă, n-am vrut, se bâlbâi el. 

— Am fost la ţară cu afaceri, Archie, îi aminti 
Radcliffe cu răceală. 

Archie lovi marginea covorului cu vârful pantofului. 


— Înseamnă că ai avut multe afaceri, nu glumă, 
murmură el, nu fără amărăciune. 


Poate pentru a douăsprezecea oară în săptămâna 
aceea, Radcliffe o blestemă pe domnişoara Talbot din 

toată inima. Familia lui nu avea deloc astfel de probleme 
înainte să le bage ea în cap gândurile ei de viperă. 

— Nu mă împotrivesc căsătoriei din principiu, 
dragul meu, zise el, împreunându-și rugător mâinile. 
Singura mea cerere e să aştepţi să vezi ce are Sezonul de 
oferit. Dacă peste câteva săptămâni încă eşti hotărât să te 
căsătorești cu domnişoara Talbot, iar ea îţi împărtăşeşte 
dorinţa, atunci hai să discutăm din nou atunci. 

Îşi puse mâna pe umărul lui Archie, îl răsuci cu o 
mişcare dibace şi îl conduse cu blândeţe spre uşă. 

— De parcă acum am discutat, se plânse Archie, 
târşâindu-şi picioarele. 

__. — Dacă tot au venit în oraş Montagu şi Sinclair, 
ce-ar fi să luaţi caii şi să faceţi o excursie în afara Londrei, 
să vă distraţi puţin? îi sugeră Radcliffe, prefăcându-se 
că nu l-a auzit şi împingându-l discret peste prag. Ne 
vedem mâine la balul de la Montagu! îi zise el cu veselie, 
luându-și la revedere, şi, cu toate că uşa nu s-a trântit în 
urma sa, lui Archie i se păru că nici mult n-a mai lipsit. 

Se uita buimac la clanţa lustruită. Ce-l apucase pe 
James? E adevărat că fusese rezervat încă de când se 
întorsese de la Waterloo, dar când era în Devonshire, 
se arăta măcar interesat de viaţa lui Archie în scrisorile 
pe care le trimitea. În schimb, acum era cât se poate de 
evaziv. Când fratele său se întorsese în Londra, lui Archie 
i se păruse că începe un nou capitol din viaţa familiei 
sale, unul în care vor fi toţi iarăşi împreună, şi totuşi, 
chiar dacă acum se aflau în acelaşi oraş, James nu părea 
să vrea să aibă prea multe tangenţe cu ei. 

Archie plecă în linişte, încercând să-şi alunge aceste 
gânduri negre. Trebuia să vorbească din nou cu Radcliffe 
cât de curând, ca să-l convingă că iubirea lui era trainică. 
Nu putea decât să spere ca domnişoara Talbot să nu se 
supere prea tare din cauza întârzierii. Deşi, îşi spuse el cu 

amărăciune, nici ea nu păruse prea dornică să vorbească 

_cuel în ultima vreme: anulase plimbările lor împreună și 
nu părea să o deranjeze deloc că nu se văd cu zilele. Era 
limpede că făcea el ceva greşit, că-i scăpa ceva legat de 
felul în care trebuie procedat în astfel de situaţii şi, cum 
nu putea să-i ceară sfatul fratelui său mai mare, se hotărî 
să-i întrebe pe prietenii lui cei mai buni, care în sfârşit se 
întorseseră în Londra. 


Ceva mai târziu, când Archie li se alătură la Cribb's 

` Parlour, Gerry Sinclair, care participase la serata din 

Grosvenor Square, tocmai se plângea că domnișoara 
Cecily Talbot e „plicticoasă ca moartea”. 


— Mi-a împuiat capul cu ditamai monologul despre 
opera italiană, spuse el indignat, cu paharul în mână. O 
întrebase cineva? Asta vreau eu să ştiu. Dar amândouă 
erau extraordinar de frumoase, Archie. 

— Dar ţi s-a părut că e îndrăgostită de mine? vru 
Archie să ştie. 

— Ca să fiu sincer, Archie, nu părea să-ţi dea niciun 
pic de atenţie, îi spuse Gerry cu părere de rău. Eşti sigur 
c-ai auzit-o bine? 

— Da, zise Archie, deși cu îndoială în glas. Aş putea 
să jur că mi-a spus să vorbesc cu familia mea înainte 
să-i cer mâna. Și n-ar fi spus asta dacă n-ar fi vrut să ne 
logodim, nu? 

Gerry încuviinţă. Rupert, celălalt membru al 
grupului, nu părea să-i asculte. Tânărul Lord Montagu se 
considera un mare poet şi-şi petrecea zilele compunând 
versuri deprimante sau meditând la propriul talent 
artistic. Când Archie insistă să-i afle părerea, Rupert 
spuse sumbru că discuţia aceea ameninţa să polueze 
dispoziţia artistică în care se găsea. 

— În plus, nu mă mir că domnişoara Cecily ţi s-a 
părut plicticoasă, Gerry, din moment ce intelectul ei îl 
depășește cu mult pe al tău. 

Aşa se face că discuţia o luă pe alt făgaş, iar când se 
lăsă seara erau aşa de plini de vervă, încât se aventurară 
în Soho, nimerind într-o speluncă ordinară în care se 
jucau cărţi. Dar aici, după ce luă ceva de băut, Archie 
căzu pradă melancoliei. Se uită mohorât prin încăpere 
la specimenele acelea de bărbaţi, vădit superioare lui, și, 
căzându-i ochii pe un domn pe care-l recunoscu drept 
fermecătorul Lord Selbourne, îi spuse sumbru lui Gerry: 


— Pun pariu că lui i-ar da atenţie domnișoara 
Talbot. 


— O, eu m-aş feri de Selby, zise Gerry, aruncând o 
privire peste umărul lui Archie. Arată ca un nobil, încă-şi 
mai are titlul, dar am auzit că e un afemeiat de cea mai 
joasă speţă. 

— Afemeiat, întări Rupert pe un ton grav. 


— Nu vreau să spun decât că pare genul care ştie 
cum să ceară mâna unei femei în aşa fel încât să-l ia toată 
lumea în serios. 


Se uitară cu toţii la Lordul Selbourne, care, simţin- 
du-le privirea, îşi ridică ochii şi le arătă laconic un deget 
în loc de salut. Ei îşi întoarseră repede privirea, înroşin- 
du-se la faţă. 

— Vreau să fiu şi eu ca el, anunţă Archie cu 
îndrăzneală. 

— N-are nici măcar o leţcaie şi e îngropat în 
datorii. E mai bine să fii tu însuţi, îl asigură Gerry cu 
toată convingerea. 

După ce pierdură spectaculos la jocul de cărţi, o 
luară înapoi, pornind haihui prin Londra. În ciuda orei 
târzii, pe străzi încă mai vedeai câteva personaje, la fel 
de ameţite de băutură ca şi ei, aşa că nu bănuiră că s-ar 

putea să aibă probleme decât când nişte bărbaţi veniră 
după ei pe o străduţă lăturalnică, ce se îngusta în capătul 
celălalt. Câteva clipe mai târziu, în faţa lor mai apăru un 
grup de bărbaţi, tăindu-le calea. Archie se trase în spate, 
iar senzaţia clară că se află în pericol îi străbătu trupul, 
făcându-i greață. 

— M-măi să fie, îl auzi pe Gerry bâlbâindu-se. 

Până şi Rupert renunţase la obișnuita lui atitudine 
flegmatică şi intrase în panică. Gândindu-se că situaţia 
s-ar putea rezolva cu puţină politeţe, Archie făcu o 
plecăciune şi întrebă curtenitor: 

— Cu ce vă putem ajuta, domnilor? 

— Scoateţi banii, spuse calm unul dintre bărbaţi, şi 
n-o să vă facem niciun rău. 

— Problema e că nu mai avem niciun ban, interveni 
Gerry. Am pierdut tot mărunţişul la cărţi. 

— lar de restul nu prea ne putem lipsi, întări 
Archie neliniștit. 

— Ce păcat, spuse bărbatul, făcând un pas în faţă. 

Archie văzu scânteierea unei lame de cuţit. 

— Ce se întâmplă acolo? strigă cineva de pe stradă. 

Un foc de pistol răsună în aer. Bărbaţii fugiră care 
încotro. Archie răsuflă ușurat, întorcându-se cu recu- 
noștinţă spre salvatorul lor. Când omul se apropie de ei, 
Archie îl recunoscu, după culoarea roşu-aprins a vestei 
brodate, pe Lordul Selbourne. | 

— Mulţumesc, domnul meu! spuse el cu gratitu- 
dine. Multe mulţumiri. | 

— Pentru nimic, răspunse Lordul Selbourne, 
băgându-şi cu nonşalanţă pistolul înapoi în buzunar. 
Zona asta poate să fie foarte periculoasă. Tu eşti fratele 
lui Radcliffe, nu-i așa? întrebă el retoric şi-i întinse mâna 
lui Archie, care se agăţă de ea ca de o ancoră de salvare. 

Mai bine plecaţi de aici, băieţi. Într-o noapte ca asta, nų `` 
ştii niciodată peste cine dai. 

ÎI urmară cuminţi pe Lordul Selbourne până pe 
străzile îngrijite din Grosvenor Square, unde îi lăsă cu 
un zâmbet şi o plecăciune. Tinerii se despărţiră visători, 
fiecare dintre ei rescriind evenimente în minte ca să-şi 
dea un rol mai eroic. Nici măcar primirea isterică pe care 
i-o făcu maică-sa nu putu să-i strice lui Archie dispoziţia 
şi se urcă în pat cu un zâmbet pe chip. Acum domnişoara 
Talbot cu siguranță avea să-i dea atenţie. 

Nettley Cottage, joi, 9 aprilie 


Draga mea Kitty, 


Ne-a bucurat mult ultima ta scrisoare, desi a sosit 
abia ieri — serviciul postal nu pare să se grăbească prea 
tare să livreze corespondenta în regiunea asta. Trebuie să 

ne răsteti cu o descriere amänuntită a fiecărui bal — atât 
cât poale să încapă pe o foaie de hârtie —, pentru că ne-ar 
face mare plăcere să ne imaginăm cum a fost pentru tine si 
Cecily să călcați în niste locuri asa de impresionante si să vă 
petreceti timpul în compania unor oameni asa de importanti. 

Noi am avut câteva săptămâni de vreme blândă, desi 
chiar ieri s-a pornit un vânt puternic, care a smuls peste 
noapte un număr mare de tigle de pe acoperis. Dacă vremea 
se mentine frumoasă, ar trebui să fim bine, dar dacă încap 
din nou ploile, iarăşi o să curgă apă prin acoperis. Ge mă 
sfătuieşti să fac? Banii pe care ni i-ai lăsat ne ajung pentru 
cheltuielile săptămânale, dar nu ar putea să acopere costul 
reparațiilor si nu cred că putem să plătim si pentru una, și 
pentru alta. 

Gu și Jane ne-am întâlnit cu domnul Linfield în 
Biddington ieri. © căsătorit acum si ne-a vorbit foarte de 
sus. Ehiar şi asa, asta nu scuză în niciun fel comporta - 
mentul lui Jane — a fost evident pentru toată lumea că a 


153 


SOPHIE IRWIN 
păsturnal intentionat napii peste el Desigur că am certat -o 
aspru pentru ipsa de politete, dar au pot să neg că mi-a 
făcut plăcere să-l văd, pe Linfield acoperit de legume. 

Ne e farte dor de voi şi de-abia așteptăm să vă 


intoarceti, 


Sora ta iubitoare, 
Beatrice 


16 


Venise şi seara primului lor bal şi totul era pregătit. 
Kitty, Cecily şi mătuşa Dorothy alergaseră de colo-colo 
în ultimele zile, de la modistă la croitoreasă și la lecţiile 
de dans, iar acum erau cât se poate de pregătite. Învelite 
în mantii şi înghesuite într-o birjă, înaintau cu greu pe 
străzile Londrei spre casa Montagu din Berkeley Square. 

Cum petrecuse deja aproape șase săptămâni în 
capitală, Kitty ar fi trebuit să se fi obişnuit de-acum cu 
splendoarea caselor de pe străzile cele mai bogate ale 
Londrei şi cu luxul cartierelor foarte elegante. Dar nimic 
n-ar fi putut s-o pregătească pentru priveliştea pe care o 
oferea Londra în timpul Sezonului, pentru felul în care 
arăta acest oraş grandios când cei mai bogaţi oameni din 
lume se adunau toţi la un loc și se străduiau din răsputeri 
să se pună în valoare. Casa Montagu strălucea mai ceva 
ca luna de pe cer, ferestrele erau ca nişte felinare și-și 
trimiteau lumina aurie până în piaţă. Birja se opri în 
capătul străzii, neavând loc să treacă de atâtea trăsuri, 
iar Kitty se aplecă peste margine cât de mult putu ca să 
admire spectacolul cu ochii ei. Văzu un şir neîntrerupt 
de doamne în ţinute strălucitoare coborând cu grijă din 
trăsuri — care purtau toate însemnele complicate ale 
marilor case nobiliare — și intrând în pas uşor în reşedinţa 
Montagu. Arătau ca niște păuni sau ca nişte păsări 
rare din vreo ţară exotică, aduse la o mare expoziţie. 

„Ce lume, şi ce şansă pentru noi”, se gândi Kitty cu 
răsuflarea tăiată. Se întoarse spre Cecily, care se uita 
peste umărul ei, şi, pentru prima dată, împărtăşiră 
amândouă aceeaşi uimire, cu ochii cât cepele. 

— Suntem gata, domnişoarelor? întrebă mătuşa 
Dorothy, apucându-şi poalele rochiei ca să fie gata să 
coboare, pentru că trăsurile din faţa lor se puseseră din 
nou în mişcare. 


Când fu rândul lor să coboare, Kitty avu grijă să 
aibă aceeaşi graţie ca a celorlalte domnişoare de acolo, 
chiar dacă ea nu avea niciun valet care să vină sprinten 
s-o ajute. De acum încolo, avea să fie în văzul tuturor, 
„Kitty apucă poalele rochiei — un strat de satin de culoarea 
fildeşului, acoperit cu un strat fin de mătase albă — şi 
porni încetişor cu sora şi mătuşa ei pe aleea de la intrare, 
până ajunseră în bârlogul ursului. 


Trebuie să fi fost o mie de lumânări acolo, aprinse 
special pentru bal, îşi spuse Kitty, uitându-se în jur 
şi minunându-se. Când înainta şi își întoarse capul 
spre candelabrul de deasupra lor, îşi spuse că erau cel 
puţin o mie de lumânări. Răspândeau prin încăpere o 
lumină măgulitoare, care îi făcea pe toţi să pară încă şi 
mai frumoşi, şi se răsfrângea în bijuteriile de la urechi, 
încheieturi şi gât ca o mângâiere languroasă, Kitty se 
străduia să nu scoată nicio exclamaţie, dar nu-şi putea 
opri ochii să nu se rotească neputincioşi prin încăpere, 
neştiind unde să se oprească. Oriunde s-ar fi uitat, vedea 
semnele unei bogății cum nu mai văzuse în viaţa ei: biju- 
teriile, rochiile, lumânările, bucatele, valeţii îmbrăcaţi 
impecabil rotindu-se fără niciun efort, graţioşi ca niște 
dansatori, pe când duceau tăvi cu pahare de şampanie. 

Fură întâmpinate afabil de contesa Montagu, care 
îşi aminti numele lor şi le complimentă pentru ţinute. 
Kitty îi cercetă cu atenţie chipul, căutând semne de 
nesinceritate, dar nu văzu niciunul. Abia apoi putură să 

intre, în sfârșit, în sala de bal. Dansul încă nu începuse, 
iar oaspeţii se adunaseră în grupuleţe, vorbind şi râzând 
împreună. Kitty constată cu mulţumire că rochiile lor, 
deși nu la fel de încărcate ca altele din jur, aveau croiala 
potrivită. Dar acest moment de ușurare nu ţinu mult, 
pentru că își dădu în curând seama că nimeni nu avea 
de gând să intre în vorbă cu ele până nu făcea altcineva 
acest pas. Nu o pregătise nimeni pentru asta. Kitty căuta 
cu disperare un chip familiar, dar nu vedea decât figurile 
aspre ale celor care le judecau şi care începură să-i 
danseze ameţitor prin faţa ochilor. 


— Lady Radcliffe ne face cu mâna, îi spuse mătușa 
Dorothy la ureche, ca s-o liniştească. Uite, acolo! 

Kitty îi urmări privirea şi, într-adevăr, Lady 
Radcliffe îi zâmbea, făcându-i cu mâna. Începând din nou 
să respire normal, își conduse sora şi mătușa într-acolo 
de parcă ar fi avut tot timpul din lume. „Fii cu ochii-n 
patru, cu urechile ciulite şi fă ce fac şi ei”, îşi spuse Kitty. 

— Arătaţi minunat! le întâmpină Lady Radcliffe cu 
voioşie. 

Încercară să-i întoarcă complimentul, dar ea nici 
nu voi să audă. 

— Sunt o epavă, insistă ea. De-abia am pus geană 
pe geană, am avut o noapte de pomină... A, doamnă 
Cheriton, ce mă bucur să vă văd! Aţi făcut cunoștință cu 
doamna Kendall? 


În compania lui Lady Radcliffe, totul deveni 
deodată mult mai ușor. Familia de Lacy cunoştea o 
mulţime de oameni, iar Lady Radcliffe era generoasă 
cu prezentările. În doar câteva clipe, lui Kitty i se părea 
că schimbase zâmbete, reverenţe şi complimente cu 
jumătate din familiile din înalta societate. Câteva minute 
mai târziu, apăru şi domnul de Lacy, care fusese trimis 
să aducă ceva de băut pentru mama lui. Era încântat s-o 


157 


SOPHIE IRWIN 


vadă pe domnişoara Talbot şi ardea de nerăbdare să-i 
povestească aventura de cu o noapte în urmă. Ca să nu-i 
întrerupă conversaţia, se întoarse mai întâi, fără chef, 
spre domnişoara Cecily. 


— E cald în seara asta, nu-i așa? zise el cu o veselie 
politicoasă. Vă vine să credeți că suntem deja în aprilie? 


— „Cu pas tăcut şi iute, / Nerăbdătoare trece ora. 
peste an”, spuse Cecily cu gravitate. 


— Că bine zici, răspunse domnul de Lacy cam 
nedumerit. 


Nu-i plăcea când i se citau versuri. Îl stingherea 
foarte tare, pentru că nu ştia niciodată ce voiau de fapt 
să spună ceilalţi cu asta, mai ales dacă nu-şi amintea ce 
autor prăfuit scrisese versurile în cauză — şi de amintit 
nu-și amintea niciodată. O lăsă pe Cecily în compania 
Lordului Montagu de îndată ce putu și se duse imediat 
lângă Kitty. 

Kitty se gândise că, dacă lasă pasiunea domnului 
de Lacy să se stingă de la sine, acesta ar fi cel mai blând 
şi mai simplu mod de a pune capăt scurtei lor povești de 
dragoste. Spera că, procedând astfel, avea să evite vreo 
conversaţie neplăcută care s-o oblige să se depărteze de 
familia lui, de care încă depindea foarte mult. Însă nu se 
aştepta ca domnul de Lacy să fie încă aşa de nerăbdător 
să-i vorbească între patru ochi. De îndată ce se lăsă 
monopolizată de el, Archie se porni să-i înşire o poveste 
dezlânată despre aventurile lui de noaptea trecută, 
părând foarte încrezător că ea avea să aştepte finalul 
cu sufletul la gură. Ce-i drept, domnul de Lacy n-avea 
de unde să ştie, desigur, că atașamentul ei era mult mai 
nestatornic acum, că domnișoara Talbot nu mai avea 
nicio motivaţie financiară care să-i mângâie orgoliul. 


16 Versurile de început ale poemului „Autumn” de Samuel Johnson 
(n. tr.). 

Kitty dădea din cap, zâmbind politicos în timp ce se uita 
peste umărul lui, căutând oameni mai interesanţi. 

— Şi, deodată, am fost atacați! De tâlhari la drumul 
mare! spuse el cu încântare. Aveau muschete și... şi 
cuțite, şi erau hotărâți să ne omoare sau cel puţin să ne ia 
toţi banii. Totul părea pierdut, dar, deodată... POC! S-a 
tras un foc! 

— Domnul de acolo e cumva Beau Brummell? îl 
întrerupse domnişoara Talbot, neputându-se stăpâni. 

Pe domnul de Lacy îl ului această îngrozitoare 
dovadă de nepăsare. După o clipă de tăcere, îi răspunse 
cu răceală: 


— Nu aş putea să vă spun, domnişoară, dar sunt 
sigur că domnul Brummell e încă pe continent. 

„Domnişoară”? Kitty se uită surprinsă la el şi-i 
văzu chipul împietrit de supărare. 

— Vai, domnule de Lacy, vă rog să mă iertaţi, zise 
ea, chinuindu-se să-şi îndrepte toată atenţia asupra lui. 
Mi-a zburat mintea în altă parte, dar vă rog să continuaţi, 
vreau neapărat să aflu cum se termină povestea. 

— V-a tulburat aşa de puţin faptul că eram 
ameninţat cu moartea, îi spuse el aprins şi vexat, încât 
mă gândesc serios să nu vă mai spun dacă am fost sau 
nu ucis. 

În ciuda vehemenţei lui, Kitty reuşi să scoată de 
la el sfârşitul poveştii şi izbuti apoi să spună, cu toată 
sinceritatea: 

— Sună foarte periculos, domnule de Lacy. I-aţi 
spus fratelui dumneavoastră? 


— Ce să-mi spună? 
Radcliffe apăruse în spatele ei şi arăta — trebuia 
s-o recunoască — foarte şic. Oricât ar fi pretins el că 

dispreţuia evenimentele mondene, juca foarte bine rolul 
lordului tânăr şi elegant. 

— James, n-o să-ţi vină să crezi, începu domnul de 
Lacy, recâştigându-şi o parte din entuziasm, dar deveni 
dezamăgit şi de el, pentru că singura reacţie a fratelui 
său fu să ia o priză de tutun. 


— Am auzit deja povestea de la mama. De două 
ori, atât în scris, cât şi faţă în faţă, aşa că n-am nevoie 
s-o aud şi a treia oară, zise el şi, pentru că Archie se 
dezumflase, adăugă cu ceva mai multă căldură: În orice 
caz, sunt ușurat să constat că n-am niciun motiv să cred 
că ai fost ucis. 

— Ei, o ştii pe mama, face tămbălău din orice. N-a 
fost deloc așa, îl asigură Archie. 

— Mă bucur să aud asta. Ea era pornită să-ţi 
găsească un turn în care să te închidă până la sfârșitul 
zilelor. 


— Serios? făcu Archie cu gura căscată. Ce idee 
ciudată! 

— Nu-ţi face griji, îl linişti fratele său, i-am explicat 
că nu ai plete pentru aşa ceva. | 

Cumpănind o clipă vorbele astea, Archie îşi dădu 
seama că Radcliffe îl lua peste picior şi scoase un hohot 
de râs. 

— Poate ar fi mai bine să iei o birjă data viitoare 
când te duci în Soho? 

— Şi care ar mai fi distracţia? spuse Archie îngrozit. 
N-ar avea niciun farmec. 

Kitty iarăşi nu mai urmărea conversaţia. Îi urmărea 
pe tinerii care o înconjuraseră pe sora ei şi încerca să 
ghicească ce avere au, aşa că nu fu atât de atentă la urmă- 
toarele ei cuvinte pe cât ar fi fost în mod obișnuit. 

— Atunci ar trebui să aveţi un pistol la dumnea- 
voastră, spuse ea într-o doară. 

Cel puţin domnul înalt trebuia să fie bogat, 
judecând după lanţul de la ceas! 

Archie se bâlbâi uimit. Radcliffe priză tutun cu 
ceva mai multă forță decât avusese de gând. 

— N-am pistol, recunoscu Archie, după care se 
întoarse spre fratele lui şi întrebă: Ar trebui să am? 

— Nu, răspunse el calm. 

Dar domnișoara Talbot continuă: 

— V-ar ajuta să ţineţi la distanţă astfel de indivizi 
pe viitor. Nu e greu să tragi cu pistolul dacă ai puţin 
antrenament. Mă scuzaţi, cred că mătuşa mea are nevoie 
de mine. 

Se grăbi se plece, bucuroasă să scape de amândoi, 
iar ei se uitară lung după ea; pentru prima dată, îi lăsase 
pe amândoi fără grai. 

Domnișoara Talbot nu se aștepta să-şi găsească 
un soţ într-o singură seară — oricât o fi fost ea de neex- 
perimentată, nu era chiar așa de naivă —, dar se bucura 
că atrăsese deja aşa de multă atenţie, ajutată fiind de 
nepreţuita legătură cu familia de Lacy. 

Chiar dacă cei mai mulţi dintre bărbaţii cu care 
vorbise erau, desigur, motivaţi mai curând de curiozitate 
decât de vreo intenţie mai serioasă, se gândi că măcar 
unii dintre ei s-ar putea s-o viziteze a doua zi — şi le dădu 
de înţeles foarte clar că ar da curs unei astfel de atenţii. 
Odată ce reuşise să le facă tuturor o bună primă impresie, 
nu mai rămânea decât dansul. 


Așa cum se înţeleseseră, păstrase primul loc liber 
pentru Radcliffe, dar când celelalte perechi începură să 
se ia de mână, nu reuşi să-l zărească în mulţime. Dacă-i 
păstrase primul loc degeaba... ei bine, lui Radcliffe 
nu aveau să-i placă repercusiunile. Se uită în jur după 
silueta lui înaltă. Lumea se dădu puţin la o parte şi Kitty 
îl văzu îndreptându-se spre ea, cu o figură de parcă s-ar 
fi dus la eșafod. Radcliffe îi oferi mâna cu o plecăciune 
ușor ironică. 

— Cred că v-am fost promis pentru acest dans, 
spuse el pe un ton curtenitor, dar inversând maliţios 
formula uzuală. 

Ea îşi puse cu graţie mâna într-a lui, regretând că 
nu putea să-i arunce lui Radcliffe cea mai urâtă privire de 
care se simţea în stare. 

— Nu prea v-aţi grăbit, îi zise ea cu dulceaţă în 
glas, strângându-l cam tare de braţ. 

— Asta pentru că sunt șantajat, explică el politicos, 
conducând-o pe ringul de dans. Neliniştea pe care 
mi-o induce aşa o situaţie nu prea se împacă bine cu 
punctualitatea. 


— Aţi fi avut şi mai multe motive de neliniște 
dacă nu v-aţi fi ţinut de cuvânt, îi întoarse ea vorba cu 
seninătate. 


— Pe cuvântul unui gentleman puteţi oricând să 
contaţi. Păcat că nu se poate spune acelaşi lucru şi despre 
cuvântul unei domnişoare. 

Kitty se abţinu să-i dea replica, pentru că își dădu 
seama când își ocupară locurile — aveau să înceapă cu 
un contradans — că sute de ochi erau îndreptaţi asupra 
lor. Pentru prima dată în seara aceea, zâmbi cu since- 
ritate. Da, aranjamentul era foarte bun. Evazivul Lord 
Radcliffe, atât de rar văzut la evenimentele mondene în 
ultimii doi ani, dansând acum cu necunoscuta — şi fer- 
mecătoarea — domnişoară Talbot? Asta sigur o s-o înalțe 
în ochii tuturor. 

© — Păreţi foarte mulţumită de dumneavoastră, îi 
spuse Radcliffe lipsit de orice plăcere. Nu văd cum o să 
vă ajute faptul că dansaţi cu mine. 

Începură să cânte viorile. El făcu o plecăciune, iar 
ea, o reverență. 

— Sunteţi bărbat şi, în plus, ştiţi foarte puţine, îi 
spuse ea cu superioritate. Dansul ăsta e totul. 

Se mişcară în tăcere câteva măsuri, paşii dansului 
făcându-i când să se apropie, când să se depărteze. 

— V-aţi făcut o listă scurtă? se interesă el când fură 
din nou suficient de aproape cât să nu poată fi auziţi de 
alte perechi. De posibile victime? 

— Dacă vă referiţi la pretendenți, atunci nu prea. 
Am vorbit cu atâţia bărbaţi în seara asta, încât mi-e greu 
să-i țin minte. 

Din partea altcuiva, ar fi fost cea mai sfruntată 
laudă de sine, dar Kitty o zisese cu o uşoară mâhnire, care 
îi dădu de înţeles lui Radcliffe că pe ea chiar o nelinistea 
faptul că nu reușea să reţină atâtea nume. 


— În orice caz, îi am în vedere mai ales pe domnul 
Pemberton şi pe domnul Gray, continuă ea. Şi domnul 
Stanfield este, desigur, fermecător. 


— Deci Lordul Hanbury nu prea v-a impresionat? 
Nici Lordul Arden? întrebă el, zâmbind din colţul gurii. 
V-am văzut discutând îndelung cu amândoi. 

— Sunt realistă, îi spuse ea cu eleganţă. 

Kitty se prinsese deja că Lordul Arden era cel mai 
mare afemeiat din Londra. 

— Oricum, nu aş alege niciodată un lord. 

Radcliffe păru destul de surprins. 

— Un bărbat cu titlu are mult mai puţină libertate 
să-şi aleagă drumul în viaţă, explică ea. Nu ar fi o mişcare 
bună din partea mea. 

— Pentru prima dată, sunt de acord cu dumnea- 
voastră, zise Radcliffe. Un bărbat cu titlu ar considera că 
e de datoria lui să afle totul despre viitoarea lui soţie şi 
niciunul dintre cei pe care-i cunosc nu ar privi cu ochi 
buni un trecut ca al dumneavoastră. 

Deşi se obişnuise de-acum cu insultele lui Radcliffe, 
cea de acum o duru. Trecutul ei... De parcă ea nu era, ca 
atâtea alte femei de acolo, fiica unui gentleman. 

— Şi dumneavoastră, domnul meu? întrebă ea 
tăios când se luară din nou de mână. Sunt sigură că 
mama dumneavoastră are planuri mari pentru căsătoria 
dumneavoastră. 

— Hmm, făcu el. 

— Nu-i așa? insistă ea. 

— Dacă își face sau nu astfel de planuri are foarte 
puţină relevanţă în ceea ce priveşte viitoarele mele 
acţiuni şi încă şi mai puţină relevanţă pentru conversaţia 
noastră. 

— Asta a fost o punere la punct? întrebă Kitty, 
intrigată şi încântată de descoperire. Dacă da, atunci a 
fost foarte bună. 

— În fine, zise el, hotărât să n-o ia în seamă, aveţi 
dreptate, în orice caz, să-l evitaţi pe Hanbury. Moşia 
familiei lui e împovărată de datorii. Nu m-ar mira dacă 
ar da faliment până la sfârşitul anului. Şi ştiu sigur că are 
de gând să se însoare cu o femeie cu avere. 


— Eoinformaţie foarte utilă, spuse Kitty surprinsă. 
Mai sunt şi alţi lorzi aproape falii de care ar trebui să 
ştiu? 

— Vreţi şi mai mult ajutor din partea mea? Mi-e 
teamă că alte sfaturi nu mai sunt dispus să vă dau. 

— M-aș fi așteptat să vreţi totuși să mă ajutaţi cât 
de cât, se plânse ea mâhnită. 

— Domnişoară Talbot, m-am achitat cu vârf şi 
îndesat de partea mea de înţelegere. Nu vreau deloc să 
fiu de ajutor. 

Dansul se apropia de sfârşit. Și — după aerul 
definitiv al cuvintelor şi tonului lui Radcliffe — s-ar fi zis 
că la fel şi relaţia lor. 

— Sper că de acum vă descurcaţi și singură, spuse 
el când se opri muzica, făcând o plecăciune. 

— Da, răspunse ea. Da, cred că mă descurc. 


Archie se plimba fără ţintă prin încăperi, luând 
îmbufnat din gustările din sala în care avea să se 
servească masa şi ignorând orice încercare de-a fi atras 
în vreo conversaţie. Nu înţelegea deloc de ce faptul că 
se luptase cu nişte bandiți nu-i trezise mai mult interes 
şi respect domnişoarei Talbot şi nici de ce părea ea aşa 
hotărâtă să nu vorbească cu el. Era un comportament cu 
totul inacceptabil. Ce rost avea să ţi se întâmple lucruri 
palpitante, dacă ele nu păreau să conteze în ochii celor pe 
care îţi doreai cel mai mult să-i impresionezi? Şi fratele 
lui, care-l tratase ca pe un copil chiar în faţa ei! 


Archie își mai îndesă în gură o felie de tartă de 
prune, ca să-şi mai ridice moralul, dar apoi se îmbufnă 
din nou. Cufundat în aceste gânduri negre, chiar când se 
pregătea să dea naibii întreaga petrecere, Archie fu cât 
pe ce să dea peste un domn care tocmai ieşea din camera 
în care se jucau cărți. 

— O, Doamne, vă rog să mă iertaţi! exclamă el când 
domnul cu pricina îl prinse de braţ ca să-l împiedice să 
cadă. 

— Nu-ţi cere scuze, dragul meu, zise tărăgănat 
omul. Nu mi se întâmplă în fiecare zi să-mi cadă cineva 
în braţe. 

Dându-și seama că era vorba de o glumă, Archie își 
ridică zâmbind privirea şi dădu cu ochii de chipul amuzat 
al Lordului Selbourne. 

— Măi să fie! zise el încântat, în chip de salut. 

— A, da, domnul de Lacy, spuse Lordul Selbourne 
zâmbind. Mă bucur să vă revăd. 

Archie radia de fericirea de a fi fost recunoscut de 
un om pe care acum îl vedea ca pe un zeu. 

— Vrei să mi te alături la un joc de cărți? îl invită - 
Selbourne, deşi mai devreme părea să vrea să pără. 
sească încăperea. 

Archie ezită. Începea muzica şi se gândea că. 
maică-sa se aștepta probabil să ia și el parte la dans. Se 
uită spre ringul de dans şi văzu că perechile se formau 
deja. Fir-ar să fie! Dacă n-ar fi pierdut atâta timp plân- 
gându-şi de milă, ar fi putut să-și adune curajul și s-o 
invite la dans pe domnișoara Talbot, ceea ce poate c-ar fi 
rezolvat totul. Se uită după ea, întrebându-se dacă încă 
mai avea timp s-o facă. O văzu pe sora ei, care era condusă 
pe ringul de dans de Montagu — i se cam aprinseseră 
călcâiele după ea, nu-i aşa? —, şi apoi şi pe domnișoara 
Talbot... dansând cu Radcliffe. Ce straniu! Credea că 
James n-o prea are la inimă. 


— Domnule de Lacy? se auzi glasul Lordului 
Selbourne, aducându-l înapoi în prezent. Facem un joc? 

— Da, sigur, încuviinţă Archie, fericit să aibă ceva 
care să-i distragă atenţia de la acest ultim mister. 

ÎI urmă pe Selbourne în anticamera slab luminată, 
unde luară loc la o masă, alăturându-li-se unor bărbaţi 
pe care Archie nu-i cunoștea şi care tocmai se pregăteau 
de un nou joc de whist. l 

— E un joc insipid, îi şopti Selbourne lui Archie, 
dar e cel mai bun din ce se joacă aici. 

Archie fu de acord, tot în șoaptă, deși lui nu i se 
părea deloc insipidă această întorsătură de situaţie. 
De-abia aștepta să-i spună lui Gerry. Avea să se facă 
galben de invidie, nu alta! 


— Tu nu eşti putred de bogat, dragul meu? îl 
întrebă Selbourne provocator, uitându-se la Archie pe. 
deasupra cărţilor sale. 

Archie nu era obişnuit ca lumea să i-o spună așa 
de deschis. 

— Da, aşa s-ar zice, răspunse el şi apoi recunoscu: 
Sau cel puţin aşa o să fiu peste câteva săptămâni, aupa 
majorat. 


Maică-sa îi spusese mereu cât de importantă e 
sinceritatea și, chiar dacă Selbourne avea poate să-l 
respecte mai puțin știind că nu a împlinit încă douăzeci 
şi unu de ani, Archie se gândi că e mai bine să spună 
adevărul. 

— În locul tău, eu m-aş distra mult mai mult, 
comentă Selbourne nepăsător. Asta ți se pare ție 
distracție? adăugă el, arătând spre cameră în așa fel încât 
gestul să surprindă întregul lui dezgust faţă de balul acela 
şi oamenii care veniseră. 


— Presupun că nu, răspunse Archie. Sigur că nu. 
Ce înghesuială afurisită! 

— Eu am venit doar din datorie, desigur, explică 
Selbourne apatic. Se pare că numai așa pot să-mi găsesc 
o nevastă, iar maică-mea mă pisează întruna. Cică pentru 
numele familiei, poveşti din astea. Dar când nu sunt aici, 
adăugă el, aplecându-se confidenţial spre Archie, care 
făcu același lucru, sorbindu-i cuvintele, când nu sunt 
aici, ştiu foarte bine cum să mă distrez... 


Carneţelul de bal al lui Kitty fu plin toată seara. 
După ce-şi încheie dansul cu Radcliffe, primi o grămadă 
de invitaţii în doar câteva minute. Făcând piruete 
dintr-un capăt în altul al camerei în compania elitei 
londoneze, se simţea de parcă plutea — și se simţea cu 
adevărat puternică: lumea i se oferea pe tavă, iar ea era 
singura suficient de curajoasă ca s-o înșface. Rămaseră 
la bal până la primele ore ale dimineţii, dansând toată 
noaptea în pantofii lor scânteietori, până când mătuşa 


17 Se obişnuia la astfel de baluri ca tinerele fete să-şi noteze numele 
viitorilor posibili parteneri de dans (n. red.). 

Dorothy le făcu un semn scurt din mână că era timpul 
să plece. O culeseră pe Cecily din mers — smulgând-o 
din conversaţia în care-l prinsese din nou pe Lordul 
Montagu -—, își luară la revedere de la gazdă şi ieşiră în 
aerul nopţii. 

În birjă, Kitty se lăsă pe spătarul banchetei cu un 
oftat. 

— Te-ai simţit bine, Cecy? se interesă ea, cum era 
firesc. 

— Nu, minţi sora ei. 


18 


Ce schimbare putea să producă o singură seară! 
După balul lui Lady Montagu, calendarul social al 
surorilor Talbot deveni, dacă nu aglomerat până la 
refuz, atunci în orice caz ocupat în mod plăcut, fiindcă 
invitaţiile şi cărţile de vizită începură să aterizeze pe 
pragul lor la doar câteva ore de la întoarcerea acasă. 
Mai trebuiau să se pregătească pentru două baluri chiar 
săptămâna aceea. Iar la ele se adăugau nenumărate 
invitaţii la cină — de la mame, la cererea fiilor, bănui 
Kitty — şi teancuri întregi de cărţi de vizită de la tineri 
care puseseră ochii pe cele două surori. Entuziasmată, 
Kitty o anunţă şi pe Cecily la micul-dejun, dar biata fată 
își fărâmiţa fără vlagă felia de pâine prăjită din farfurie, 
fără să dea niciun semn de interes. 

— Ar trebui să citesc Platon, murmură ea necon- 
solată în chip de răspuns. Sau să studiez lucrările 
marilor artiști... dar tu mă pui să te însoțesc întruna la 
petreceri stupide. 

— Ai toată compasiunea mea, Cecily, spuse Kitty. 
Dar cum ai de gând să pui mâncare pe masă după o zi în 
care n-ai făcut decât să citeşti filozofie? Nu cred că filo- 
zofia face bani, deși, pe de altă parte, e adevărat că nu 
prea o înţeleg. 

Sally nici nu strânsese bine masa, că se și întoarse 
să le anunţe că la uşă aștepta un domn care ceruse să 
fie primit. 

— Spune-i să intre, zise imediat domnișoara 
Talbot, aşezându-se graţioasă pe canapea. 

Trase aer în piept, promiţându-şi să-şi ţină 
mintea deschisă, să fie cu ochii în patru şi să nu uite 
să zâmbească nicio clipă. Primul care intră fu bietul 
domn Tavistock (trei mii pe an, după cum aflase mătuşa 
Dorothy de la o Lady Montagu încântător de indiscretă). 
El începu prin a o complimenta pe Kitty pentru ochii 
ei albaştri ca safirul. Dându-şi amândoi seama că ochii 
lui, Kitty erau de fapt căprui, fură cuprinși de o stânje- 
neală din care nu-şi mai reveniră. Pe urmă veni domnul 
Simmons (patru mii pe an), care, cu bărbia în piept, se 
încăpăţână să o contrazică pe Kitty în tot ce zicea, chiar 
şi în descrierea (de maximă acuratețe) pe care o făcu ea 
vremii din ziua aceea. Cel mai rău fu domnul Leonard, 
care ceru să o vadă pe Cecily şi deschise conversaţia cu 
un compliment aşa de onctuos, încât Kitty se miră 
că nu-i curge unsoare de pe buze. 


— Nu e obositor să fiți mereu cea mai frumoasă 
femeie din încăpere? şopti el mieros, făcând-o pe Cecily 
să se cutremure cu vădită repulsie. 

Kitty îl dădu foarte repede afară, fără mustrări 
de conștiință; Cecily nu trebuia deranjată de astfel de 
bărbaţi şi toți tinerii care veniră s-o vadă după domnul 
Leonard fură urmăriţi îndeaproape. Dintre propriii 
vizitatori, cel mai mult îi plăcu lui Kitty domnul Stanfield. 
Ştia că ar fi o greşeală foarte gravă să se îndrăgostească 
de vreun pretendent, dar îşi dădea deja seama ce uşor ar 
fi fost să cadă în capcana asta cu domnul Stanfield. Cum 
petrecuse mult timp vorbind cu el în seara precedentă 
şi fusese impresionată de abilitatea lui de a conduce 

o conversaţie, se bucură să-l vadă apărând în salonul 
mătuşii Dorothy. l 

Lăsând la o parte vorbele măgulitoare cu care 
contemporanii lui îşi împopoţonau discursul, domnul 
Stanfield se mulţumi să-și plece capul în tăcere când 
îi luă mâna lui Kitty şi, zâmbindu-i degajat, se uită 
îndelung în ochii ei. Arăta ca un gentleman londonez 
tipic, din cap până-n picioare — cu o cămaşă albă, 
„imaculată, perfect apretată, o cravată legată elegant la 
gât şi pălăria din blană de castor în mână —, dar când 
zâmbea avea o frumuseţe ștrengărească, precum cea a 
unui hoţ de buzunare foarte carismatic. 


— Povestiţi-mi despre Dorsetshire, spuse el, aşe- 
zându-se cu eleganţă lângă ea și privind-o drept în ochi 
(lucru pe care se părea că-l făcea des). Am auzit că e 
minunat. 


— Este, confirmă ea şi îi descrise cu plăcere locul 
în care crescuse. 


El o ascultă şi-i puse întrebări (ceea ce Kitty ştia 
că n-ar fi trebuit să spună prea multe despre caracterul 
unui om, şi totuși spunea, pentru că nu se mai găsise 
printre admiratorii ei nici măcar unul care să facă asta). 

— Şi primiţi în Dorsteshire orăşeni ca mine? 
întrebă el, fixând-o din nou cu privirea. Sau ne respingeţi 
pe toţi ca pe nişe oameni teribil de inutili? 

Kitty îşi dădu seama că flirta cu ea. Era foarte 
plăcut. 


— Cred c-ar depinde de persoană, răspunse ea cu 
şiretenie. Mai aveţi şi alte aptitudini în afară de legatul 
cravatei şi jocurile de noroc? 

El râse. Sally — care se cam săturase de munca în 
plus la care o obligau acești domni — veni încruntată să-l 
anunţe pe domnul Pemberton, iar domnul Stanfield îşi 
cedă locul cu părere de rău. 

— O să vă văd la Almack's săptămâna asta? o 
întrebă el. 


Kitty şovăi. Almack's Assembly Rooms era locul 
cel mai exclusivist din toată Londra. Ştia că participase 
şi tatăl ei de câteva ori şi că el îi zicea — cum se pare 
că-i ziceau şi toţi ceilalți membri ai înaltei societăți — 
târgul căsătoriilor. Kitty ştia că sălile strălucitoare erau 
deschise în fiecare seară de miercuri, dar nu puteai 
participa decât cu invitaţie, iar ea încă nu reușise să afle 
cum făceai să primeşti o invitaţie. Încă un lucru care ar 
fi fost altfel dacă familia domnului Talbot n-ar fi găsit 
de cuviinţă să-i repudieze pe părinţii ei fără drept de 
apel. l 

— Nu săptămâna asta, răspunse ea evaziv. 


El încuviință, dar în ochi i se citea o oarecare 
ezitare, iar Kitty înjură în sinea ei. Absența invitației 
cântărea împotriva ei. Fiind o necunoscută în lumea 
aceea, o invitaţie la Almack's i-ar fi asigurat pe admira- 
torii lui Kitty de bunul ei statut, iar lipsa unei invitaţii 
nu avea să treacă neobservată. 

— Dar o să fiu la balul doamnei Sinclair, adăugă 
ea, iar domnul Stanfield îi luă mâna şi făcu o plecăciune. 

— Atunci o să am grijă să fiu şi eu acolo, promise 
el cu un zâmbet. 

Kitty îşi luă rămas-bun de la el, iar Stanfield plecă. 
Domnișoara Talbot se hotărî să-şi dea voie, măcar o 
dată, să se gândească cu plăcere la revederea lor. 


Domnișoara Talbot nu se aşteptase să-l mai vadă 
pe Lordul Radcliffe până la sfârşitul Sezonului. De fapt, 
crezuse că n-o să mai dea ochii cu el toată viaţa. Așa 
că fu surprinsă să-i zărească silueta înaltă plimbân- 
du-se fără scop undeva în fundul sălii de bal a familiei 
Sinclair. Ce noroc! Se duse imediat la el. Între timp o 

mai întrebaseră doi pretendenți dacă o s-o găsească 
la Almack's miercurea viitoare, iar lui Kitty îi era clar 
acum că trebuia să afle mai multe despre cum se obţin 
invitaţiile. Radcliffe sigur avea să ştie. 

Îl salută cu veselie, iar el îi răspunse fără niciun 


wY A, 


strop de entuziasm. Kitty nu se lăsă însă descurajată. 
— Cine trimite invitațiile pentru Almack’s? 
întrebă ea. 


Radcliffe îşi dădu ochii peste cap, ca şi cum încerca 
să-şi adune răbdarea. 


— Prinţesa Esterhâzy, contesa Lieven, doamna 
Burrell, Lady Castlereagh, Lady Jersey, Lady Sefton 
şi Lady Cowper, le înşiră el pe degete. Se întâlnesc în 
fiecare săptămână să hotărască cine să fie pe listă, dar 
nu cred că ai șanse prea mari. 


— De ce? E ceva ce nu fac bine? 


— Cred..., spuse el încet, scoțându-și tabachera 
cu o lentoare exasperantă, cred sincer că... aţi abuzat 
suficient de răbdarea mea, domnişoară Talbot. Nu 
vă mai dau voie să mă trataţi ca pe o bibliotecă de 
împrumut. Şi acum vă rog să plecaţi. 

— Asta e ultima întrebare! insistă Kitty, frustrată 
la culme. | 

— Nu, zise el, prizând impasibil nişte tutun. 
Plecaţi, până nu încep să strig că sunteţi o afurisită de 
vânătoreasă de averi. 

Kitty îi aruncă o căutătură cruntă. 

— Dacă aţi avea măcar un strop de blândeţe, v-aţi 
strădui ceva mai mult să-mi fiți de folos, zise ea furioasă. 
Nu vă costă nimic să mă ajutaţi, să-mi explicaţi ce e 
Almack's şi să-mi spuneţi pe cine trebuie să cunosc. Nu 
sunteţi prea mărinimos, domnule. 

Radcliffe ridicase din sprâncene în timpul acestei 
tirade şi, când ea termină, îşi închise tabachera cu un 
pocnet ferm. 

— Vai, dar aveţi dreptate, spuse el cu o sclipire 
în ochi. Foarte urât din partea mea. De acum încolo, 
o să mă dedic trup şi suflet cauzei dumneavoastră, 
domnişoară Talbot. 

— Serios? se miră ea, primindu-i cu circumspec- 
ţie schimbarea de atitudine. 

— Vai, dar o să fiu preaplecatul dumneavoastră 
servitor, o asigură el. 


Kitty avusese însă dreptate să fie circumspectă, 
fiindcă în scurt timp deveni clar că propunerea lui 
Radcliffe nu avea în spate decât dorinţa maliţioasă de 
a-i juca un renghi. Tot restul serii, stătu lipit de ea ca 
o umbră supărătoare, şoptindu-i la ureche comentarii 
„utile” despre fiecare domn cu care vorbea ea sau la care 
se uita. 


— La stânga o să-l vedeţi pe domnul Thornbury, 
spunea el sotto-voce. Patru mii de lire pe an, nu-i rău 
deloc, dar e cam într-o ureche. E moştenire de familie. 
Vă împuşcă în mai puţin de-o săptămână, o să vă ia 
drept o vulpe sau mai ştiu eu ce. În schimb, domnul de 
colo nu-i deloc nebun, aşa că are o bilă albă. Dar e plin 
de urme de vărsat de vânt, din câte am auzit. Cât de tare 
vă deranjează? 

Kitty încerca să nu-l ia în seamă, dar era ca şi cum 
ar fi bâzâit pe lângă ea o muscă deosebit de gălăgioasă 
şi de agasantă, pe care nu reuşea s-o ignore, oricât s-ar 
fi străduit. Când nu găsea pe moment ce să zică de 
rău despre tinerii care se perindau prin faţa lui Kitty, 
Radcliffe se mulțumea să-i şoptească la ureche „bogat” 
sau „sărac”. 

— Potoliţi-vă odată! şuieră ea când se lămuri că 
nu are cum să facă abstracţie de prezenţa lui. 

— Încerc doar să vă fiu de folos, draga mea 
domnişoară Talbot, răspunse el, prefăcându-se chinuit 
de remuşcări. Mă străduiesc să fiu mărinimos şi atunci 
nu cred că pot să vă las să vorbiţi cu un om lipsit de 
ţinută morală fără să vă pun în gardă. 

— Să nu vă audă cineva, şopti ea ameninţător. 

— Dacă mă aud şi alţii, atunci sper să ţină şi ei 
cont de avertismentul meu, zise el cu generozitate. 

Kitty se uită după cineva care s-o salveze de 
Radcliffe şi-i zâmbi larg unui domn care se apropia, dar 
care, din păcate, găsi expresia de pe chipul ei mai curând 
alarmantă decât prietenoasă şi făcu stânga-mprejur. 
După ce avu parte de aceeaşi reacţie de mai multe ori, 
Kitty avu o revelaţie care o îngrozi: 

— Lumea crede că-mi faceţi curte! Doamne sfinte! 

Din fericire, vestea păru să-l sperie şi pe Radcliffe, 
iar ea se folosi de prilej ca să-şi piardă urma în mulţime. 
Nu era de ajuns că-i distrusese deja planurile o dată? 
Trebuia să se ţină mereu după ea ca un blestem? Kitty 
ajunse lângă masa cu gustări şi băuturi şi se opri o clipă, 
prefăcându-se că admiră bucatele, dar de fapt căutând 
un nou partener de dans. Îl zări pe Lordul Arden 
îndreptându-se legănat spre ea şi se întoarse repede 
cu spatele. Întâlni privirea unei văduve foarte elegante 
- cu pieptul generos încărcat de bijuterii — şi, cum 
doamna în cauză îi zâmbea, invitând-o în mod evident 
să i se alăture, Kitty nu avu încotro şi se apropie, chiar 
dacă fără tragere de inimă. 

În timpul pe care-l petrecuse până atunci în 
Londra, Kitty ajunsese să nutrească o neîncredere 
respectuoasă faţă de astfel de doamne. Din câte-şi 
dădea ea seama, negocierile care făceau sau distrugeau 

potenţiale căsătorii erau purtate în întregime de aceste 
femei foarte tenace, în numele celor care se lăsau pe 
mâna lor. Activitatea lor era mai discretă decât un 
asediu — făceau prezentări, manipulau conversații și îşi 
sabotau adversarii cu mult tact —, dar era pusă la cale şi 
dusă la îndeplinire cu acelaşi sânge-rece ca o campanie 
militară. 

— Doamnă, zise Kitty politicos, încheindu-și 
reverenţa, fiindcă încă nu ştia cum să i se adreseze. 

— Domnișoara Talbot, nu-i aşa? spuse femeia cu 
căldură. Sunt Lady Kingsbury, încântată de cunoştinţă. 
Să ne prefacem repede că suntem absorbite de o 
conversaţie foarte serioasă, că altfel o să vină Lordul 
Arden să vă invite la dans. 

Îi aruncă o privire complice, cu ochii scânteind 
ştrengărește, iar Kitty o plăcu imediat. 

— Ia spuneţi-mi..., începu Lady Kingsbury, aple- 
cându-se spre ea cu o intimitate exagerată. 

Cu coada ochiului, Kitty îl văzu pe Lordul Arden 
îndepărtându-se. 

— .. Chiar urmează să puneţi mâna pe cel mai 
dorit burlac al Sezonului? întrebă Lady Kingsbury, 
făcând un semn din cap spre Radcliffe, care tocmai 
vorbea cu mama lui. 


Îi pusese întrebarea cu atâta dibăcie — afabil, cu 
un aer de bârfă între prietene —, încât Kitty rămase 
mută de admiraţie. Dacă ar fi avut ceva mai puţin dis- 
cernământ sau dacă ar fi interesat-o Radcliffe câtuşi de 
puţin, ar fi cedat uşor tentaţiei de a discuta subiectul cu 
Lady Kingsbury. 

— Mi-e teamă că nu ştiu ce vreţi să spuneţi, 
doamna mea. Dacă vă referiţi la Lordul Radcliffe, nu-l 
cunosc decât prin legăturile mele cu familia de Lacy, 
zise Kitty şi apoi, îmboldită probabil de aceeași pornire 

maliţioasă care-l făcuse pe Radcliffe să-i stea ca un 
ghimpe-n coastă toată seara, adăugă cu toată candoarea: 
Deşi ştiu că s-a întors, într-adevăr, la Londra ca să-şi 
caute o soţie, sunt sigură că are ambiţii mult prea mari 
ca să se oprească asupra persoanei mele. 

Lady Kingsbury se uită la ea cu toată simpatia, 
dar era deja cu gândul în altă parte — Kitty parcă o şi 
vedea răsucind în minte această delicioasă fărâmă de 
informaţie şi, când se despărţi de ea, doamna nu pierdu 
nicio clipă ca să li se alăture din nou tovarăşelor ei. 
Toată lumea avea să afle vestea până la sfârşitul serii şi, 
în curând, Radcliffe avea să fie prea ocupat ca s-o mai 
deranjeze. 


— Domnişoară Talbot, cred că mie mi-aţi promis 
acest dans! 


Kitty se întoarse și dădu cu ochii de un domn 
Pemberton plin de transpiraţie. Alungând din minte 
ecoul vorbelor lui Radcliffe — „bogat, dar îngrozi- 
tor” —, acceptă invitaţia cu un zâmbet. Sentimentele ei 
faţă de Pemberton erau amestecate. Înalt, cu mustață 
mare şi foarte arogant, Kitty l-ar fi considerat extraor- 
dinar de plicticos dacă şi-ar fi permis luxul de a avea 
această opinie. Dar, cum avea opt mii de lire pe an, 
trebuia să-l considere un candidat foarte bun. Se lansară 
într-un contradans foarte vioi, iar Kitty era recunos- 
cătoare că paşii nu le permiteau să facă prea multă 
conversaţie, mai ales că domnul Pemberton părea să 
creadă că o interesa prelegerea lui despre Regent Street 
şi expansiunea ei spre vest. 

— Un lucru pe care puţini oameni îl ştiu..., începu 
el să-i explice înainte ca paşii dansului să-i îndepăr- 
teze din nou unul de altul, cărămida e... lipsiţi de orice 
educaţie... nici nu v-ar veni să credeţi... 

Nu-şi bătea capul să-şi întrerupă tirada când ea 
nu era lângă el, aşa că domnişoara Talbot nu putea să-l 

urmărească; după expresia de pe chipul femeilor din 
jurul ei, înţelese că fiecare dintre ele primea frânturi 
scoase din context ale aceleiaşi prelegeri pe măsură ce 
schimbau partenerii. Din fericire, domnul Pemberton 
nu avea nevoie de nimic de la ea în afară de atenţie, 
ceea ce ea se străduia să-i ofere în reprize zâmbitoare. 
Dansul se încheie, iar domnul Pemberton se apropie 
nerăbdător, încântat de succesul lui şi hotărât să 
continue conversaţia. 


— Scuză-mă, Pemberton, dar cred că următorul 
dans îmi aparţine, se auzi o voce gravă de alături. 


Kitty se întoarse și-l văzu pe domnul Stanfield 
lângă ea, cu un zâmbet parşiv pe chip. Îi dădu mâna 
lui Kitty şi porni cu ea repede spre următorul grup de 
dansatori, lăsându-l pe domnul Pemberton în urmă, 
nemulțumit. 


— Ce neglijent din partea mea, domnule, dar nu 
cred că am numele dumneavoastră în carnetul meu de 
bal, spuse Kitty când se aşezară pe locurile lor. 

— Mi-aţi ierta oare lipsa de politeţe dacă v-aș 
mărturisi că am făcut-o din motive cavalerești? întrebă 
el, zâmbind ştrengăreşte. Nu m-aş mai putea considera 
un gentleman dacă aş lăsa o domnişoară în compania 
dragonului ăluia. | 

Kitty râse şi se lăsă apoi purtată de cotillon. 
Conversaţia era la fel de dificilă ca în timpul dansului 
anterior, dar domnul Stanfield nici nu încercă să 
deschidă vreo discuţie. Se mulțumi să râdă cu Kitty 
în timp ce executau mișcările rapide şi schimburile de 
parteneri. Picioarele îi erau la fel de iuți ca vorba şi, 
împreună, nu greşiră niciun pas. Dansul se încheie, 
mult prea repede, iar ei se opriră din râs, gâfâind şi 
zâmbind. 

— O să lipsesc din oraş câteva zile, îi spuse el, 
făcând o plecăciune. Dar o să mă întorc nerăbdător să 
vă mai iau la un dans ca ăsta, domnişoară Talbot. 

— Nu pot să vă promit c-o să vă păstrez un loc, îl 
avertiză ea glumeţ. 

— Nici nu v-aş cere-o, zise el cu un zâmbet larg, 
de teamă să nu fiu tras la răspundere de unul dintre 
mulţii mei rivali. 

Domnul Gray — căruia îi promisese de fapt dansul 
acela — venise lângă ea, cu un aer foarte iritat. Domnul 
Stanfield i-o încredinţă râzând pe Kitty, iar ea îl urmări 
cum străbate încăperea şi abordează o altă domnişoară. 
Kitty o studie cu atenţie. Era blondă, cu pielea şi părul 
foarte deschise la culoare şi — trebuia s-o recunoască — 
avea aerul acela de fragilitate care părea să le placă aşa 
de mult bărbaţilor din Londra. 

— Domnule Gray, întrebă ea, fără să-și ia ochii 
de la cei doi — Stanfield tocmai o invita la dans —, cine 
e domnișoara de acolo, cea care arată ca un pahar cu 
lapte? 

Domnul Gray tuşi, uşor stingherit. 


— Ah, cred că e domnişoara Fleming, domnişoară 
Talbot. 

— Nu o ştiu, se încruntă Kitty. 

Se străduise să afle tot ce se putea despre domni- 
şoarele cu care concura, dar niciunul dintre cunoscuţii 
ei nu o pomenise pe domnişoara Fleming. 

— Familia a sosit de curând în oraş, explică 
domnul Gray. Domnișoara Fleming şi-a făcut debutul 
săptămâna asta la Almack's, unde cred că a făcut 
cunoştinţă cu domnul Stanfield. 

Kitty se încruntă şi mai tare. Nu degeaba se 
numea Almack's „târgul căsătoriilor”, fiindcă domnul 

Stanfield şi domnişoara Fleming păreau, într-adevăr, 
foarte apropiaţi. Kitty avu o neliniște chinuitoare. Ce 
încrezătoare fusese după primul bal, cât de convinsă 
fusese că o să pună mâna pe un soţ în cel mai scurt 
timp — le-o spusese până şi surorilor ei când le scrisese, 
Fuseseră speranţe deşarte, înţelegea asta acum şi îşi 
regreta orgoliul. Dacă nu era vigilentă, încă putea să 
dea greș. Era clar că orice progres făcea la balurile 
particulare avea să fie anulat în fiecare miercuri, când 
ea era lăsată pe margine, iar domnişoarele mai bine 
plasate în societate puteau să-şi încerce farmecele, fără 
concurenţă, asupra celor mai doriţi burlaci ai Sezonului. 
Nu se mai putea aşa. Kitty era hotărâtă acum să obțină 
o invitaţie la Almack's de la una dintre organizatoare, 
dacă viaţa ei depindea de asta. 


19 


Radcliffe stătuse deja în Londra mult mai mult 
decât avusese de gând, şi totuşi, fără să ştie nici el de ce, 
încă nu-şi alesese o zi în care să se întoarcă în Devonshire. 
Asta în ciuda faptului că viaţa în oraş devenea tot mai 
apăsătoare. De la balul doamnei Sinclair, Radcliffe 
începuse să fie căutat cu asiduitate de un lung şir de tinere 
domnişoare şi de mamele lor, încă şi mai insistente. 


Fusese luat cu asalt de invitaţii la baluri, serate, 
petreceri cu jocuri de cărţi, picnicuri şi plimbări, precum 
şi de o avalanşă de cărţi de vizită. Ba se mai pomeni şi 
cu oaspeţi nepoftiţi când o domnişoară şi mama ei îi 
bătură la uşă ca să se pună la adăpost de zăpuşeala unei 
dimineţi blânde de primăvară, pretinzând că le luase 
cu leşin. De data asta, reuși cel puţin să scape ieşind în 
grabă pe uşa din spate. Radcliffe ştia că un om ca el — cu 
titlu, o avere considerabilă şi, spre deosebire de mulţi alţi 
lorzi, cu toţi dinţii în gură — trebuia să se aştepte întot- 
deauna la insistenţe din partea pieţei matrimoniale, dar 
i se părea că asaltul de acum atingea o fervoare nemaivă- 
zută până atunci. Nu bănuia deloc ce-ar fi putut să le dea 
tuturor admiratoarelor sale un asemenea imbold şi, dacă 
lucrurile aveau s-o ţină tot aşa, nu-i mai rămânea decât 
să se retragă în mod laş. 

De-abia când luă cina cu mama şi sora lui în 
Grosvenor Square i se elucidă misterul. Nici nu intră 

bine în cameră, că Lady Radcliffe se şi aruncă în braţele 
lui, deopotrivă încântată şi mustrătoare. Radcliffe întâlni 


privirea surorii lui peste umărul mamei, dar Amelia nu ~; 


făcu decât să-i zâmbească din colţul gurii. 
— S-a întâmplat ceva, mamă? Te simţi bine? 
întrebă el grijuliu. 


Lady Radcliffe îi dădu drumul. 


— Să nu crezi că nu sunt încântată, spuse ea criptice, ` 
dar cum de nu mi-ai zis? - 


De-abia când fu adus primul fel de mâncare 
înţelese Radcliffe sensul deplin al acestor replici în doi - 
peri — şi anume că mama lui credea că el rămăsese în 
Londra ca să-şi găsească o soţie, Radcliffe începu să 
transpire abundent. 


— Pur şi simplu nu e adevărat, negă el cu 
vehemenţă. 


— Ţi-am spus eu! ciripi pi Amelia. 
— Unde ai auzit aşa ceva? vru Radcliffe să ştie. 


—'Mi-a spus Lady Montagu, zise mama lui 
îmbufnată. Şi-ţi închipui ce lovitură a fost pentru mine 
să primesc vestea tocmai de la ea! 


— Nu e nicio veste, şuieră el printre dinţi. Ea de | 
unde a auzit? | 

— Ei, ştii tu, zise maică-sa, rotindu-şi mâna într-un 
gest vag, ca să se refere probabil la bursa zvonurilor. Aşa 
i-a spus cineva lui Lady Kingsbury. 

— Lady Kingsbury mereu a fost o. viperă şi 
jumătate, comentă Radcliffe cu amărăciune. Dar de unde 
o fi auzit aşa o prostie... 

Se opri, fiindcă îşi aminti deodată că o văzuse 
pe domnişoara Talbot vorbind confidenţial cu o Lady : 
Kingsbury încărcată de bijuterii î în timp ce îl priveau 
amândouă. 

— Afurisita, spuse el în barbă. 
-— Poftim? făcu mama lui jignită, iar Radcliffe îşi 
ceru nenumărate scuze. | 

= — Atunci pot să te întreb, James, care e motivul 
pentru care ai rămas cu noi în Londra? se interesă Lady 
Radcliffe, convingându-se în sfârşit că fiul ei îi spunea 
adevărul. 


Se uită la el cu o preis în care speranța se îmbina 
cu neliniştea. 

— Credeam că nu mai suporţi să fii printre noi 
după Waterloo, zise ea, întinzându-se şi luându-l de 
mână. Te-ai întors la noi? 

El îi strânse mâna, ştiind că Lady Radcliffe nu se 
referea doar la Londra. 


— Nu ştiu, recunoscu el. 


Mama lui avea dreptate: de când pusese din nou 
piciorul pe pământ britanic, ceva mai slab şi bântuit de 
tot ce văzuse, Radcliffe se ţinuse departe de mulţime, 
de pompă, de spectacolul înaltei societăţi londoneze. În 
afară de înmormântarea tatălui său, se folosise de orice 
prilej ca să evite... întreaga lume, de fapt. 1 se păruse 
mai simplu să se ferească de așteptările apăsătoare ale 
societăţii londoneze cât timp încerca să afle cine este. 
Acum însă, profita de orice pretext ca să mai zăbovească 
„aici. Nici el nu înţelegea cu adevărat de ce. 


— Nu ştiu, zise el din nou. Dar cred c-o să mai stau ` 
o vreme. 

Mama lui zâmbi fericită. 

— Mă bucur, spuse ea cu simplitate. Mă conduci tu 
la balul doamnei Salisbury în seara asta? Pe Archie pur 
și simplu nu mai pot să contez, nici nu mai ştiu pe unde 
umblă zilele astea. 

Radcliffe era sigur că domnişoara Talbot era de 
vină pentru necazurile lui romantice. După scurta lui : 
prezenţă în armata Majestății Sale, îşi dezvoltase un 
simţ fin pentru depistarea vicleşugurilor şi asta îl făcea 
să se ducă direct la ţintă. Așa că, atunci când domnişoara 
Talbot ajunse în seara aceea la balul doamnei Salisbury, 
fu abordată aproape imediat de un Radcliffe roșu la faţă, 
care îi făcu o plecăciune de mântuială și apoi o informă, 
- cu toată politețea, că e o viperă. 


— Serios? făcu ea, de parcă el tocmai o anunţase 
că e răcoare afară. Mărturisesc că nu ştiu la ce vă referiţi. 


— Deşi îmi displace să vă contrazic, sunt sigur că 
ştiţi foarte bine. Nu din cauza dumneavoastră mi s-a 
cerut să fac nu mai puţin de trei cereri în căsătorie de 
când am vorbit ultima dată? 


Kitty nu se putu abţine să nu zâmbească. 


— Domnul meu, nu pot decât să-mi cer scuze, zise 
ea cutoată nevinovăția de care era în stare. Orice cuvinte 
nesăbuite voi fi rostit, am făcut-o doar ca să vă apăr 
reputaţia de vreo asociere înjositoare cu persoana mea. 


— A, deci așa îmi apăraţi dumneavoastră onoarea, 
invitându-le pe toate mamele şi fetele din oraş să dea 
năvală asupra mea? | 

Kitty îşi muşcă buza ca să-şi reţină un zâmbet încă 
şi mai larg; începuseră să-i placă micile dueluri verbale 
cu Radcliffe — nu doar pentru că faptul de a fi văzută în 
compania lui îi întărea poziţia în societate, ci şi pentru 
că îi plăcea să ştie că, pe când ceilalţi trebuiau să se mul- 
țumească cu masca lui de.om politicos, ea era singura 
în faţa căreia Lordul Radcliffe îşi dezlănțuia sarcasmul 
muşcător. 


— Da, aşa, răspunse ea cu gravitate. 
Privirea lui Radcliffe nu trăda nicio emoție. 

— O să regretaţi, îi promise el. O să vă plătesc dis- | 
confortul pe care mi l-aţi cauzat. 

— Dacă tot e să facem schimb de ameninţări, ar 
fi mai bine s-o facem în timp ce dansăm, ca să nu fim 
auziți, spuse ea şi se uită la Radcliffe, așteptând. Nu mă 
invitaţi la dans? 

— Mi s-a părut că dumneavoastră m-aţi invitat pe 
mine, spuse el. Dacă asta se poate numi invitaţie. 

— Nu, eu v-am întrebat dacă aveţi de gând să 
mă invitaţi dumneavoastră pe mine, îl corectă ea cu 
fermitate. Dar cum e clar că sunteţi încăpățânat azi, aş 
prefera să nu mă invitaţi. 


— Numai bine, pentru că oricum v-aş fi refuzat. 
Îmi i impun să nu dansez decât cu persoane care-mi plac, 
în niciun caz cu femeiuști fără rușine.. 

— Sunteţi la fel de necioplit cu toată lumea? se 
oțări ea, jignită. 

— Dimpotrivă, zise el calm. Toată lumea bună mă 
consideră fermecător. 

— Nu cred că putem să le luăm în nume de rău . 
naivitatea asta, dat fiind că atâţia oameni din lumea 
„bună au obiceiul de a se mărita cu verii lor primari, i-o 

trânti ea. | 

Radcliffe trase aer adânc în piept, înecându-se cu 
șampania, şi apoi, tușind, eliberă un hohot de râs. 

_— Bravo, domnişoară Talbot, îi spuse el, neputând 
să-i poarte pică nimănui pentru o vorbă de spirit bine 
țintită. 

— Acum dansâţi cu mine? întrebă ea. 

— Niciodată! declară el cu un aer melodramatic 
care ar fi fost mai potrivit pe scena unui teatru. 

Kitty îi întoarse spatele cu un gest la fel de melo- 
dramatic şi simţi un fior de ceva — cu siguranţă ciudă că 

Radcliffe nu avea să danseze cu ea în seara aceea. Era, în 
mod clar, doar frustrarea de a nu avea parte de vizibili- 
tatea pe care i-ar fi adus-o el în ochii domnilor eligibili 
prezenţi la bal. Doar atât şi nimic altceva. 


La urma urmei, avea de lucru în seara aceea şi, 
de data asta, nu trebuia doar să cucerească bărbaţi. 
Doamnele care patronau clubul Almack's erau cele mai 
respectate şi mai importante personalităţi din perioada 
Regenţei'ă şi fiecare dintre ele deţinea o nemaipomenită 
putere socială. Un permis de acces în clubul Almack's, 
acordat de una dintre aceste doamne, ar fi fost cel mai 
important semn că fusese acceptată. Era mult mai mult 
decât o invitaţie şi făcea diferenţa dintre societate şi . 
Societate, după cum zisese odată domnul Talbot. Lui, 
după cum ştia Kitty, i se păreau cam plicticoase părţile 
astea ale înaltei societăţi, preferând să petreacă timpul 
cu mama lor decât cu elitele prăfuite ale Londrei. Ce 
ironic, se gândi Kitty, că ea se vedea nevoită să urzească 
tot felul de planuri ca să pătrundă tocmai în locurile pe 
care domnul Talbot le evitase. Dar era prea îngrijorată 
acum ca să poată să guste umorul acestei răsturnări de 
situaţie. . 

Ca să obţină un permis Almack's, Kitty avea la 
dispoziţie mai multe căi de atac. Pe prinţesa Esterhâzy 
şi pe contesa Lieven nici nu le luă în calcul. Nici măcar 

„Kitty nu avea curaj să intre în vorbă cu nişte doamne așa 
de sus plasate. Cu doamna Burrell făcuse cunoștință la 
serata lui Lady Radcliffe, desigur, dar nu o mai întâlnise 
nicăieri. O identifică pe Lady Cowper cu ajutorul lui 
Lady Kingsbury şi petrecu aproape o oră pe lângă grupul 
lor, încercând să le facă să o includă şi pe ea, dar în 
zadar. Frustrată, renunţă la plan şi căută altceva. Din 
întâmplare, le zări pe Lady Radcliffe şi pe Lady Montagu 


18 Intervalul 1811— 1820 din istoria Regatului Unit (n. red.). 

adâncite în conversaţie cu Lady Jersey în celălalt capăt al 
camerei. „Perfect.” Îşi croi drum până la ele. 


— Domnişoară Talbot! strigă Lady Radcliffe. Ce 
mai faci, draga mea? 

Dar apoi, spre groaza lui Kitty, în loc s-o includă în 
conversaţie, Lady Radcliffe o trase deoparte, cu o mână 
pe cot. 


— Lady Montagu, Lady Jersey, vă rog să ne scuzaţi. 


Kitty se uită peste umăr cu jind spre Lady Jersey în 
timp ce Lady Radcliffe o ducea într-un colţ liniştit. 


— Voiam să vorbesc cu doamna Kendall, draga 
mea, spuse ea confidenţial. Dar pot să-ţi spun şi 
dumitale. Ți se pare înţelept s-o laşi pe domnișoara 
Cecily să facă eforturi atât de evidente de a-l seduce pe 
Lordul Montagu? 


Kitty clipi nedumerită. 


— Să-l seducă? repetă ea cu îndoială în glas. Sigur 
vă înşelaţi. Cecily nu e pornită să seducă pe nimeni. 


Lady Radcliffe o strânse uşurel de braţ. 


— Poate n-ai observat că a dansat de două ori cu 
Lordul Montagu numai în seara asta? Şi tot de două ori 
la balul doamnei Sinclair? Se mişcă puţin cam repede, 
draga mea. 


Kitty clipi din nou. Doamne, pentru oamenii ăştia 
două dansuri într-o seară însemnau așa un semnal 
evident al intenţiei de căsătorie? Regreta că Radcliffe nu 
catadicsise să-i împărtăşească şi ei acest amănunt. Mul- 
țumindu-i din inimă lui Lady Radcliffe, începu să se uite 
disperată după Cecily. Iat-o. După cum observă Kitty 
cu exasperare, vorbea cu Lordul Montagu, ceea ce nu o 
ajuta deloc şi... şi părea că se pregăteşte să danseze cu el 
a treia oară. Kitty nu alergă până acolo, dar cu siguranţă 
grăbi pasul. 

— Cecily! strigă ea veselă. Şi Lord Montagu, bună 
seara. Mi-e teamă că vă caută mama dumneavoastră, 
vrea să vă vorbească urgent. Poate ar trebui să mergeţi 
s-o căutaţi? 


Lordul Montagu rămase perplex și păru cum 
iritat de această întrerupere, dar se DORMEA cu umerii 
plecați. 


— Cecily, şuieră Kitty, n-aveai de unde să ştii, dar 
n-ai voie să dansezi cu un bărbat decât o singură dată 
pe seară. Dacă dansezi de mai multe ori, oamenii ăştia 
consideră că te mişti prea repede. 

Era rândul lui Cecily să rămână perplexă. 

— Ce pudibonderie, zise ea, numai vag interesată. 
Mi se pare foarte prostesc. Gândeşte-te numai că-n 
Grecia antică... 


— Nu suntem în Grecia antică! îi tăie Kitty vorba, 
ridicând glasul puţin cam mult. Suntem în Londra şi 
astea sunt... astea sunt regulile. 


— Dar mie îmi place să dansez, se plânse sora ei. 
E singurul lucru care-mi place din tot ceea ce facem aici. 


Kitty nu avea vreme de aşa ceva. Se uită din nou 
prin cameră după Lady Jersey, dar nici urmă de ea. 
Orologiul din colţ bătu ora unsprezece, iar bătăile lui, 
care acopereau chiar şi zumzetul serii, o neliniștiră 
teribil pe Kitty. Timpul era pe sfârşite — în seara asta, 
“săptămâna asta și în general. Trebuia să facă rost de 
permisul de acces. 


Chiar în clipa aceea, o zări pe doamna Burrell în 
cealaltă parte a camerei. Slavă Domnului! Nu o cunoștea 
pe niciuna dintre femeile cu care discuta, dar asta sigur 
nu avea nicio importanţă — doar făcuse deja cunoștință 
cu ea şi, la urma urmei, era doamna cu cel mai mie rang 
dintre patroane. 

_— Hai, Cecy, porunci ea, pornind spre doamna 
Burrell. Doamnă Burrell, zise Kitty, salutând-o cu o 
reverență adâncă. 

Doamna Burrell se uită la ea fără să pară că ar. 
recunoaşte-o. 


— Ne-am cunoscut la serata lui Lady Radcliffe 
săptămâna trecută, îi aminti Kitty. 

— A, da..., spuse doamna Burrell într-un sfârșit, 
tărăgănând vorbele cu răceală. Doamna Tallant, nu-i 
„aşa? | | 
| — Talbot, o corectă Kitty, dar, după sclipirea din 

ochii doamnei Burrell, fu convinsă că femeia știa deja. 
Voiam doar să vă spun ce frumoasă mi se pare rochia 
dumneavoastră, perseveră ea. 


Complimentele erau întotdeauna o mişcare sigură, 
nu-i aşa? 

— Mulţumesc..., spuse doamna Burrell cu aceeași 
„lentoare deconcertantă şi apoi o măsură pe Kitty din 
priviri în mod ostentativ. Şi mie îmi place... broderia de 
pe evantaiul dumneavoastră. l 

Era un compliment aşa de limitat, încât părea - 
mai degrabă o insultă şi, judecând după zâmbetele rău- 
tăcioase din jur — şi chicotele unei domnişoare —, toate 
doamnele de faţă gândeau la fel. Kitty simţi că se aprinde 
la faţă. Dădu să spună ceva — nici ea nu ştia ce —, dar fu 
întreruptă din nou. 

— Cred că femeia de acolo încearcă să vă atragă 
atenţia, îi spuse doamna Burrell glacial. Ar fi bine să vă 
duceţi la ea până nu... se surmenează. 

Kitty se-uită şi o văzu pe mătuşa Dorothy făcându-i 
semne insistente. Îi aruncă o privire urâtă ca s-o descu- 
rajeze, dar mătușa ei continuă să o cheme. 

— Nu vrem să vă reținem, spuse doamna Burrell 
cu drăgălăşenie şi se auziră din nou chicoteli. 


Luându-şi rămas-bun de la ea cu o reverență, 
femeile se retraseră, lăsând-o roşie la faţă de furie. 


— Pentru numele lui Dumnezeu, lasă mâna jos, îi 
zise Kitty mătuşii Dorothy, şuierând printre dinţi. Mă 
faci de ruşine. 

— Te făceai singură de ruşine, í îi răspunse mătuşa 
Dorothy pe acelaşi ton, luând-o de braţ şi îndepărtând-o 
de ringul de dans. Nu poţi să te duci pur și simplu să te 
bagi în vorbă cu doamna Burrell; până şi eu aș fi putut 
să-ţi spun asta. Nimeni nu ţine la etichetă mai mult ca 
ea şi toată lumea o ştie de frică. Până și Lady Radcliffe 
o găseşte înfricoşătoare. Urma să ai parte de cea mai 
umilitoare punere la punct. 


— Dar ne-am mai întâlnit, se plânse Kitty. Cum să 
pun mâna pe un permis Almack's dacă nu pot să vorbesc 
cu doamnele astea? 

— Scoate-ţi ideea asta din cap, te implor, zise 
mătuşa Dorothy tăios. N-o să se întâmple niciodată şi nu 
poţi să obţii permisul prin astfel de metode. 

— Şi despre asta ai zis că n-o să se întâmple 
niciodată, şi totuşi iată-ne aici! răbufni Kitty furioasă, 
arătând sala de bal în care se aflau. Când o să începi să ai 
încredere î în mine, mătuşă? 


Mătuşa Dorothy părea să facă un mare efort ca 
să-şi păstreze cumpătul. 


— Problema nu e că n-am încredere în tine, spuse 
ea, străduindu-se să nu-şi piardă răbdarea. Nu degeaba . 
e considerat Almack's un club exclusivist chiar şi în 
straturile superioare ale societăţii. Nu are niciun rost să 
încerci să obţii imposibilul. Ai deja câţiva domni înstăriți 
care-ţi fac curte, nu e suficient? 

Kitty de-abia se abţinu să nu-i trântească o nouă 
replică furioasă. Cum să-i explice fără să pară că şi-a 
pierdut minţile? Faptul că se afla în încăperea aceea era 
deja o mare realizare, în privinţa asta mătuşa Dorothy 
avea dreptate, dar nu era reușita decisivă la care sperase 
Kitty. Încă erau locuri în care nu putea să intre, locuri 
în care persoane ca domnişoara Fleming erau invitate, 
iar ea nu. Avantajul pe care li-l dădea Almack's... nu era 
un lucru cu care să poată concura cu ușurință; şi, cum 
domnul Stanfield îi dădea tot mai multă atenţie domni- 
şoarei Fleming, Kitty ştia că s-ar putea să n-aibă nicio 
şansă la nivelul ăsta fără Almack's. 

— De ce ţi-l doreşti așa de mult? insistă mătuşa 
Dorothy, văzând că nepoata ei nu-i răspunde. 

— Pentru că..., se bâlbâi Kitty, ar fi putut să fie al 
meu. Dacă... dacă mama şi tata ar fi avut altă soartă, eu 
m-aș fi bucurat de toate lucrurile astea şi nici măcar n-ar 
fi trebuit să mă gândesc la ele. Nu sunt așa de diferită 
de domnișoarele de aici, mătuşă. Nu sunt mai bune 
decât mine. Totul e atât de aproape... Mi-e greu să nu-mi 
doresc să obţin lucrurile astea. 


Se uită la mătuşa Dorothy, căutând o urmă de 
simpatie, și văzu că privirea îi devine ceva mai blândă. 

— Înţeleg de ce ţi se pare nedrept, spuse mătuşa 
Dorothy încetişor. Dar nu poţi să încerci să îndrepţi 
toate relele trecutului. Nu uita de ce suntem aici. Nu 
putem lăsa nimic să ne abată atenţia de la scopul nostru. 
Trebuie să mă crezi de data asta, când îţi zic că: încerci să 
obţii imposibilul. Îmi promiţi că renunţi? 


Kitty îşi plecă privirea, primind mustrarea. Mătuşa 
Dorothy avea dreptate, iar ea o ştia prea bine. Mai aveau 
doar șase săptămâni. Nu putea să se abată de la scopul 
ei — trebuia să ia decizii cu capul, nu cu inima. 


— Da, bine, fu ea de acord. O să renunţ. 

— Bun, zise mătuşa Dorothy cu o mişcare scurtă 
din cap. Acum trebuie să-l găsesc pe domnul acela 
fermecător cu care am vorbit noaptea trecută. Cred c-o 
să-i placă foarte mult noua mea rochie. 


Mătuşa Dorothy plecă mai departe, la vânătoare de 
complimente. Cum tot nu se împăcase cu felul în care 
stăteau lucrurile şi simţea nevoia să i se plângă cuiva de 
situaţia nedreaptă în care se găsea, Kitty se uită după 
Cecily. 

— Simt că parcă nu mi-e prins bine colierul, îi zise 
Cecily, ducând mâna la bijuteriile de la gât (artificiale, 
desigur). 


Kitty îi făcu s semn să se întoarcă cu spatele ca să 
verifice. 


— Ah, făcu ea, identificând problema imediat. Nu 
le-ai înnodat bine. Stai nemişcată. 

Își miji ochii, bucuroasă că sarcina aceea migăloasă 
îi abătea atenţia de la grijile ei. 

— Poeţii ăia ai tăi ar trebui să scrie mai des despre 
astfel de lucruri, îi spuse ea lui Cecily într-o doară, având 
grijă să nu-i ciupească pielea delicată. Despre reguli de 
etichetă şi politică... Ar putea să umple cărţi întregi, sunt 
sigură. 

— Păi... au şi scris cărţi despre asta, îi răspunse 
sora ei. Chiar destul de multe. 

— Oh. 

Pentru a treia oară în seara aceea, Kitty se simţi 
caraghioasă. Trase aer adânc în piept şi se întoarse 
la luptă. Nu lipsiseră mult, iar mătuşa Dorothy avea 
dreptate: Kitty trebuia să rămână concentrată asupra 
misiunii sale. Nu era momentul să-şi piardă capul, 
lăsându-se pradă sentimentelor. 

_Era 20 aprilie. Kitty mai avea doar șase săptămâni 
ca să pună mâna pe o avere. Din fericire, avea măcar 
câţiva pretendenți dintre care să aleagă. Unul era domnul 
Pemberton, de departe cel mai insistent. Cu o avere la fel 
de mare ca mustaţa, era şi cel mai bogat. 


Şi totuşi, deşi Kitty trebuia mereu să-şi spună că 


nu are nicio importanţă, era şi cel mai enervant. Dacă era. 


să-i găsească vreo calitate, ar fi insistat asupra inimii lui 
bune. O inimă atât de bună, încât lua forma unei aroganţe 
insuportabile în toate conversațiile lor, Pemberton expli- 
cându-i toate lucrurile de pe lumea asta despre care ea 
- o femeie gingaşă şi inocentă — cu siguranţă nu putea 
să ştie decât prea puţine. Era atât de bun, încât nici nu 
avea nevoie să audă gândurile sau opiniile lui Kitty în 
vreo privinţă şi nici nu i-ar fi trecut vreodată prin cap 
să i le ceară. Mai mult, în rarele ocazii când ea încerca 
să contribuie în vreun fel la monologul lui, Pemberton 
ridica pur şi simplu vocea ca s-o acopere. 

Pretendentul ei preferat, dacă era să-şi îngăduie să 
aibă aşa ceva, era domnul Stanfield. Kitty se resemnase 
de mult cu gândul că n-ar trebui să se aştepte să-i placă 
soţul ei. Ştia bine că principala lui calitate trebuia să fie 
averea, dincolo de care nu trebuia să aibă alte pretenții. 
Şi totuşi... ar fi frumos dacă ar putea găsi un soţ care să-i 
placă. Sau cu care să-i placă să-şi petreacă timpul. Iar cu 

domnul Stanfield, lucrul ăsta părea foarte posibil. Viitorul. 
era ceva mai luminos cu el în rolul de soţ. Cu un venit 


„de şase mii pe an, avea chiar mai mult decât îi trebuia 


lui Kitty, dar nu asta îi făcea compania aşa de plăcută. 
Conversaţia lor era distractivă, Kitty era conştientă de 
prezenţa lui într-o încăpere chiar şi când nu-şi vorbeau 
şi, în plus, recunoștea în sinea ei că se gândea la el când 
nu erau împreună — lucru care se întâmpla mai ales 
în serile de miercuri, desigur, când el era la Almack's, 


_flirtând cu alte femei departe de privirea lui Kitty, iar ea 


se ducea la ce alt eveniment se întâmpla să găsească. 


Dar Kitty trebui să-şi abată gândurile de la domnul 
Stanfield în ziua aceea, pentru că trebuia să-l însoţească 
după-amiază pe domnul Pemberton la Tattersall's, o 
casă de licitaţii de cai din Londra. Şi, în mod cu totul 
ieşit din comun, chiar era nerăbdătoare să meargă. 
Întotdeauna crezuse că, dacă familia Talbot ar fi fost 
mai bogată, i-ar fi plăcut să fie crescătoare de cai. Dar, 
aşa cum stăteau lucrurile, singurul ei acces la un grajd 
fusese prin familia Linfield, aşa că dragostea ei de cai 
rămăsese mai mult teoretică. Prin urmare, când domnul 
Pemberton se oferise galant să cumpere şi să ţină o iapă 
în grajdul său pentru Kitty, ca să poată călări când vrea 
ea, domnişoara Talbot îşi spuse că trebuie să profite de 
ocazie. Casele de licitaţii erau mai mult un loc unde se 
duceau domnii, dar, curioasă să-l vadă cu ochii ei, Kitty îl 
convinsese s-o invite şi pe ea. Nu fusese uşor, dar dorinţa 
lui de a-şi etala cunoştinţele se dovedise până la urmă 
mai puternică decât orice reţinere. 


Înăuntru era multă gălăgie şi locul era plin de tot 
felul de cai: suri frumoşi, numai buni să fie înhămaţi la 
faeton; pagi de proporţii uluitoare, pe care i-ar fi plăcut 
să-i călărească prin Hyde Park; cai pursânge ameţitor de 
înalţi, strălucitori şi cu muşchii încordaţi. Kitty inspiră 
adânc, savurând izul acela inconfundabil de paie, păr 

de cal şi bălegar — un miros care ar fi trebuit să fie res- 
pingător, şi totuşi era minunat —, după care îşi îndreptă 
atenţia spre însoţitorul ei şi ceea ce aveau de făcut. 

— Doamne, nici nu ştiu de unde să începem, spuse 
ea cu tremur în glas, ca şi cum ar fi fost copleşită, şi duse 
mâna la inimă, prefăcându-se încurcată. 

— Nu vă faceţi griji, domnişoară Talbot, vă ajut eu, 
o asigură Pemberton. Nu e nici pe departe aşa de greu 
cum pare. 


Se vedea că îl încânta să joace rolul bărbatului 
îndatoritor. Domnişoara Talbot se felicită în gând. 
După-amiaza aceea trebuia să fie un punct de cotitură 
în efortul ei de a-l cuceri pe domnul Pemberton. Nimic 
nu-i plăcea mai mult decât să-şi etaleze înţelepciunea, 
mai ales dacă o putea eclipsa pe a ei. Însă, după doar 
câteva minute, Kitty înţelese că făcuse o mare greşeală. 
Cum domnul Pemberton avea nişte cai așa de frumoşi, 
domnișoara Talbot presupusese că poate să aibă 
încredere în alegerea lui, dar, după ce ascultă câteva clipe 
comentariile lipsite de orice logică pe care le făcea pe 
când treceau oferta în revistă, Kitty începu să creadă că 
grăjdarul domnului Pemberton nici nu-l lăsa pe stăpânul 
său să se apropie de cai. Doamne sfinte, oare avea să se 
vadă nevoită să laude orice mârțoagă s-o nimeri să aleagă 
el, ca să nu-i şifoneze orgoliul? Începu să se teamă c-o să 
plece de acolo cu o achiziţie cât se poate de neinspirată. 

— Ce multe știți! exclamă ea, chinuită de o 
presimţire sumbră pe când îl urmărea pe domnul 
Pemberton trăgând prea tare de botul unui murg frumos. 

— Aveţi grijă, mormăi un ajutor de grăjdar, luând 
mâna domnului Pemberton de pe cal, dar acesta nu păru 
să audă. | 

— Mi-am petrecut mulţi ani cultivându-mi cunoş- 
tintele despre cai, explică el tare, dându-și importanţă. 

Odată ce ştii ce cauţi, credeţi-mă că e de fapt foarte 
simplu. 

Cum faptele îl contraziceau mereu, domnişoara 
Talbot nu mai putu să-şi şteargă zâmbetul de pe faţă, mai 
ales când domnul Pemberton începu să laude virtuțile 
unei iepe, deşi oricine nu era chior ar fi putut să vadă 
că avea nu doar picioare scurte, ci şi un temperament 
năvalnic. O astfel de iapă ar fi aruncat-o din şa în mai 
puţin de-o săptămână; Kitty era de-a dreptul îngrozită. 
Nu mergea aşa — nu putea să rişte să-şi piardă viaţa 
înainte de a se fi căsătorit, nici măcar ca să grăbească 
nunta. Tocmai se pregătea să-l anunţe că-i vine să leşine, 
fiindcă asta i se părea singura cale de scăpare, când, 
deodată, îl observă cu groază pe Radcliffe plimbându-se 
prin apropiere şi studiind caii cu un ochi de expert, în 
compania unui tânăr care, după livrea, părea să fie 
valetul său. 

Domnişoara Talbot îşi plecă privirea şi își întoarse 
capul. Deşi ultima lor întâlnire nu se încheiase în 
termeni prea ostili, nu uitase promisiunea lui Radcliffe 
de a o pedepsi pentru disconfortul pe care i-l pricinuise. 
Şi bănuia că nici el nu uitase. Speră din toată inima ca 
ei să treacă mai departe fără s-o vadă... dar era prea 
târziu. Fusese zărită, iar acum Radcliffe venea spre ei, 
cu o scânteie de răutate în priviri, vădit hotărât să-i 
provoace o neplăcere. Se opri lângă ei. Uitându-se de la 
domnişoara Talbot la cal şi apoi la domnul Pemberton 
— care, ocupat să-și ţină singur prelegeri, încă nu-i 
observase sosirea —, Radcliffe păru să înţeleagă imediat 

situaţia. Buzele i se arcuiră într-un zâmbet. Domnişoara 
Talbot îi aruncă o privire amenințătoare, pe care el n-o 
luă în seamă. Oare dacă îi făcea semn cu mâna să plece, 
ar fi fost prea nepoliticoasă? 


— Doamne, Pemberton, doar nu te gândeşti serios 
să cumperi creatura asta, nu? spuse Radcliffe apăsat, iar 

valetul său râse pe înfundate în spatele lui, clătinând din 
"cap. l 
Zbârlindu-se, domnul Pemberton se întoarse 
spre el. 
— Ăsta e calul pe care și-l doreşte domnişoara 
Talbot, da, se răsti el, depărtându-se cam mult de adevăr. 
Îl cumpăr în numele dumneaei. 


— Şi mai rău, comentă Radcliffe. Vă credeam mai 
înțeleaptă, domnişoară Talbot. Pemberton, mai bine 
te-ai uita la pagul frumos de lângă intrarea dinspre vest. 
Ăsta o să-i tragă o copită domnișoarei Talbot încă din 
prima lună. 


Şi, cu aceste cuvinte, plecă, nu înainte de a-i face 
lui Kitty o plecăciune batjocoritoare, care-i dădu de 
înţeles că ştia foarte bine ce dezastru a lăsat în urma 
lui. Pemberton nu mai vru să zăbovească nicio clipă 
- mai ales când văzu indignat cu cât jind se uita Kitty 
la pagul pe care li-l arătase Radcliffe. Asta fu picătura 
care-i umplu paharul mâniei şi Pemberton ieși vijelios, 
îndreptându-se spre birja sa, cu Kitty pe urmele lui, de ` 
teamă să n-o lase acolo. În ciuda începutului promiţător, 
evenimentul nu mai putea fi considerat un succes, îşi 
spuse ea posomorâtă în timp ce asculta răbufnirile de 
furie ale lui Pemberton în drumul spre casă. Nu numai 
că Pemberton fusese umilit, dar umilirea avusese loc în 
public şi, pe deasupra, sub ochii femeii pe care încerca 
s-o cucerească, iar asta era pur şi simplu prea mult 
pentru un bărbat care punea aiâta preţ pe imaginea sa 
în societate. 


Kitty fusese pusă într-o lumină proastă de această 
întâlnire întâmplătoare şi, cu toate că avea resursele 
necesare pentru a-şi recâştiga vechea poziţie, avea să 
fie foarte solicitant pentru ea. Scoase un oftat, ignorând 
insultele lui Pemberton la adresa Lordului Radcliffe şi 
doar ţinându-i isonul din când în când, deşi în sinea 

ei găsea din belşug altele mult mai inventive la adresa 
lui Radcliffe. Aşa se face că, atunci când ajunse în 
sfârşit acasă — domnul Pemberton urându-i cu răceală 
o după-amiază plăcută —, Kitty era deja foarte supărată 
pe Radcliffe. 

Mai târziu, Kitty, îmbrăcată cu -o rochie de crep 
bleu, Cecily, în atlaz de un roz pal şi mătuşa Dorothy, - 
într-un violet îndrăzneţ, ajunseră la balul din seara aceea. 
Zărindu-l pe Lordul Radcliffe, Kitty le părăsi imediat pe 
Cecily şi Dorothy şi se duse întins la el, supărată foc. 

— Dansaţi cu mine, îi porunci ea. 

— Mulţumesc, dar nu, spuse el, uitându-se la ea cu 
precauţie. Ar fi trebuit să vă spun că nu dansez nici 
cu persoane care par să vrea să mă omoare. 


— Dansaţi cu mine, repetă ea. Am nişte lucruri pe 
- care vreau să vi le spun. 


— Doamne sfinte, mormăi el. Ce mai e? 


— O să vă spun eu „ce mai e”, şuieră Kitty. Ce v-a 
- venit azi la Tattersall's? Ce-a fost aia? 


— Am vrut doar să-l ajut pe Pemberton să evite să 
facă o achiziție foarte neinspirată. Doar ați văzut şi dum- 
neavoastră că nu era o alegere bună, nu? 

— Fireşte c-am văzut, zise ea tăios. Dar nu l-aş 
fi lăsat să cumpere calul, iar metodele mele nu i-ar fi 
produs atâta neplăcere domnului Pemberton. M-aţi 
făcut să scad cumplit de mult în ochii lui. Să nu mai faceţi 
niciodată aşa ceva! 

Singurul răspuns al lui Radcliffe fu un zâmbet 
discret în colţul gurii, ceea ce o făcu pe Kitty să răbuf- 
nească de-a binelea. | 

— Eo glumă pentru dumneavoastră? Fiindcă de ea 
atârnă soarta familiei mele. Sora mea, Jane, care are zece 
ani, n-o să mai aibă unde să stea dacă n-am ce să le dau 

creditorilor care o să ne bată la ușă în mai puţin de şase 
săptămâni. 

Radcliffe rămase înmărmurit, dar ea continuă fără 
milă. 

` — Sora mea, Harriet, are paisprezece ani şi e cea 
mai romantică făptură care s-a pomenit vreodată. Nu 
ştiu cum o să-i dau vestea că n-o să poată să se căsă- 
torească din dragoste pentru că nu i-am putut asigura 
viitorul. Iar Beatrice... 

Radcliffe ridică o mână s-o oprească: 

— Am înţeles, spuse el. 

Kitty se uită urât la el, răsuflând greu din cauza 
patosului cu care vorbise. 

— Îmi cer scuze, spuse el cu simplitate. N-o să se 
mai întâmple. 

Kitty clipi nedumerită, iar furia din priviri îi 
dispăru. Nu se aşteptase să primească scuze. 

— Mulţumesc, zise ea într-un târziu. 

Rămaseră aşa câteva clipe, uitându-se unul la altul. 

— Cred că e prima dată când chiar aţi făcut ce v-am 
cerut, fără să vă certaţi cu mine, spuse ea, șovăind puţin. 

Nu ştia cum să-i vorbească acum, că animozitatea 
„dispăruse. 

— N-aţi mai întâlnit niciodată pe cineva care să 
nu se supună imediat voinţei dumneavoastră? întrebă el 
curios. | 

— Într-adevăr, de obicei mi se face pe plac, re- 
cunoscu ea. Sunt cea mai mare dintre surori, poate e din 
cauză că aşa m-am obişnuit. 

— Da, cum să nu, zise el imediat. Sigur n-are nicio 
legătură cu planurile de campanie pe care le faceţi sa sau cu 
voinţa dumneavoastră de fier. 

Kitty se uită la el uşor surprinsă, iar cuvintele lui îi : 
încălziră inima. 


— Dacă n-aş şti mai bine, aş crede că mi-aţi făcut 
un compliment, domnul meu. 

— Înseamnă că-mi pierd îndemânarea. Trebuie 
spus că vă lipseşte şi orice noţiune de integritate şi-mi 
închipui că şi asta joacă un rol important. 

— Desigur, spuse ea, zâmbind. 

Nu era nicio urmă de răutate în cuvintele lui şi 
în ochii cenuşii i se citea doar amuzamentul, aşa că îi 
acceptă tachinările cu plăcere. Nu mai fusese tachinată 
de mult şi... nu era deloc neplăcut. 

— Îmi permiteţi să vă aduc ceva de băut, ca dovadă 
a căinţei mele? întrebă el, oferindu-i braţul. 

Kitty dădu să-l ia de braţ — din reflex, fără ezitare, 
de parcă ar fi fost a suta oară când se întâmpla şi nu 
prima —, dar se opri. Avea multe de rezolvat şi singurii 
bărbaţi cu care ar fi trebuit să-şi petreacă timpul erau 
pretendenţii ei.. . 

— Nu mi-e sete, zise ea, respingându-i propunerea 
şi refuzând să-l ia de braț. În schimb, de-acum îmi sunteți 
dator cu o favoare. 

— A, serios? făcu el, iar buza îi zvâcni la auzul unor 
vorbe aşa de trufaşe. Îmi sună periculos de vag. Sunteţi 
sigură că nu mă pot revanşa cu un pahar de vin? 

— Sunt sigură, zise ea impunător. O să fie o favoare 
la alegerea mea şi o s-o îndepliniţi când hotărăsc eu. 

Radcliffe se uită la ea bănuitor. 

— Să mă aştept la o nouă vizită matinală? Vă 
averiizez, Beaverton are instrucţiuni ferme să tragă în 
oricine apare înainte de ora zece. 

Kitty zâmbi misterios. l 

— Presupun c-o să trebuiască să aşteptaţi să vedeţi. 

— Şi atunci eu i-am spus... . 

Mătuşa Dorothy făcu o pauză de efect, zâmbind 
misterios şi cu cochetărie. | 

— ... De ce să joc whist cu un lord, când aş putea să 
joc faro cu un prinţ? l 

Lady Radcliffe izbucni în hohote de râs când auzi 
poanta, iar domnul Fletcher, domnul Sinclair şi Lordul 
Derby începură să râdă şi ei. Kitty asista la scenă cu un 
surâs îngăduitor pe buze. Dacă ar fi avut un suflet mai 
meschin, poate că i-ar fi făcut plăcere să-i amintească 
mătușii sale că nu trecuseră decât câteva săptămâni de 
când o avertiza pe nepoata ei, cu un aer apocaliptic, să se 
ţină departe de înalta societate. Însă Kitty nu avea niciun 
motiv să-i strice cheful mătușii Dorothy — atât timp cât nu 
depășea limitele bunei-cuviinţe, desigur. Kitty se hotărî 
să urmărească îndeaproape prietenia tot mai puternică 
dintre mătuşa sa şi Lady Radcliffe. În ultima vreme, cele 
două doamne își formaseră obiceiul de a flirta din ce în ce 
mai neruşinat cu toţi domnii care le ieşeau în cale. 

Kitty, Cecily şi mătușa Dorothy se mai relaxaseră. 
Depăşiseră de-acum cele mai mari provocări ale Sezonului; 
acum cunoşteau regulile, erau înăuntru şi nu le ameninţa 
nimic, nici măcar o şoaptă care să le pună la îndoială acest 
drept. Mătuşa Dorothy nici măcar nu-şi mai făcea griji 
c-ar putea fi recunoscută — cea mai mare temere a ei la 

primele câteva baluri, când se uitase cu suspiciune la toţi 
bărbaţii. Chiar în acel moment domnul Fletcher — cel mai 
nou admirator din coteria doamnei Kendall, un domn cu 
păr grizonant şi cu niște perciuni care-i ofereau multă 
distincţie — o provoca ştrengăreşte pe Dorothy la un duel 
de whist în camera alăturată, invitaţie pe care ea o acceptă 
fără discuţie. Kitty refuză cu un zâmbet invitaţia de a 
asista la joc. Era sigură că avea să fie impresionant, mai 
ales că ştia că mătuşa Dorothy era cea mai mare trişoare, 
dar Kitiy avea treabă. 

Ea şi domnul Stanfield dansaseră deja o dată în - 
seara aceea, un cadril, dar privirea lui Kitty se tot îndrepta 
spre el. Adeseori se uita la el şi-l surprindea pe domnul 
Stanfield uitându-se la ea, iar privirile le rămâneau unite 
pentru lungi clipe, din nou şi din nou, făcându-i inima 
să-i bată mai tare în piept. Faptul că flirtul avea loc din 
capete opuse ale sălii de bal nu-l făcea cu nimic mai puţin 
palpitant, iar Kitty nu voia să piardă nicio secundă. 

Nezărindu-l pentru moment pe domnul Stanfield, 
Kitty se uită într-o doară după Cecily. Deşi pretindea că 
n-o interesează balurile, în ultima vreme Cecily se topea 
în mulțime cu multă siguranță de sine. Ea era cea de 
colo? Kitty se încruntă. Zărise, preţ de o clipă, o siluetă 
într-o rochie roz în spatele detestabilului Lord Arden 
şi-şi lungi gâtul ca să vadă mai bine. Erau așa de mulţi 
oameni înghesuiți acolo, încât îi era greu să desluşească 
feţe. Da, iat-o pe Cecily... ferindu-se de Lordul Arden, 
care o domina cu statura lui. Kitty porni cu hotărâre spre 
ei, croindu-şi cu viteză drum prin mulţime. 

— Cecily! strigă ea de îndată ce ajunse suficient de 
aproape ca sora ei s-o audă. 

— A, domnișoara Talbot, zise Lordul Arden şi-i 
adresă un zâmbet mieros, deloc tulburat de apariţia ei 
bruscă. Tocmai o întrebam pe sora dumneavoastră dacă 
îmi acordă următorul dans. 

Lordul Arden îşi plimbă cu lăcomie privirea peste 
silueta lui Cecily, iar fata făcu din instinct un pas în spate. 
Kitty, din contră, făcu un pas în faţă. 

— Carneţelul ei de bal e deja plin, spuse ea cu 
fermitate, iar Lordul Arden ridică arogant din sprâncene. 

— Şi totuşi, văd că acum nu dansează, spuse el 
încetişor şi buza de sus începu să i se arcuiască într-un 
rânjet. 

— O domnişoară mai are nevoie şi de odihnă, 
domnule, zise Kitty, zâmbind larg. Sunt sigură că- 
înţelegeți. | 

Lordul Arden nu se lăsă descurajat. 

— Mai sunt multe dansuri în seara asta, spuse el 
mieros. Pentru unul dintre ele tot cred c-o să fiţi odihnită, 
domnişoară Cecily. 

— Carnetul ei de bal e plin, insistă Kitty. 

Poate că o tânără cu o fire mai slabă ar fi considerat 
atenţiile acestui om respingător ca pe o povară necesară, 
dar nu și Kitty. 

— Şi v-aş sugera, domnul meu, „să-l consideraţi plin 
pentru totdeauna. 

Cineva își ţinu răsuflarea şi, când se întoarse să vadă 
cine e, Kitty o văzu pe Lady Kingsbury, care trăsese cu 
urechea şi care, uluită, îşi dusese mâna la gură cu un gest 
teatral. Lordul Arden se făcu violet la faţă de ruşine. 

— N-am fost insultat aşa în viaţa mea! spuse el cu 
glasul tremurându-i de furie. 

Se îndepărtă de ele cu paşi apăsaţi. Lady Kingsbury 
încă se holba la ele. Kitty se uită la ea, aşteptându-se să 
vadă pe chipul ei o urmă de simpatie — la urma urmei, toată 
lumea ştia ce fel de om era Arden -—, dar Lady Kingsbury 
clătină din cap cu un mic surâs, după care le întoarse 
ostentativ spatele. Ca și cum nici nu le-ar cunoaşte. 


— Crezi că s-a supărat foarte tare? şopti Cecily. 

— Nu cred c-o să te mai deranjeze, răspunse Kitty, 
fără să-i pese dacă Arden se supărase sau nu. Hai să luăm 
un pahar de şampanie. 

l Dar chiar când vorbea, fisurile bârfelor pe marginea 
„acestei altercaţii î îşi întindeau rețeaua prin sala de bal ca 
niște crăpături în pavaj. Începură să simtă o oarecare 
răceală încă pe când îşi croiau drum prin mulţime în 
căutarea sălii cu răcoritoare. Kitty observă că erau mai 
multe priviri îndreptate asupra ei decât de obicei — şi încă 
priviri dezaprobatoare. Îi zâmbi doamnei Sinclair când 
trecu pe lângă ea, dar aceasta îi evită privirea. Ciudat. Cu | 
ce o fi jignit-o? Când primi aceeaşi reacţie şi a treia oară, | 
Kitty începu să înţeleagă că se întâmplase ceva foarte rău. 

— Am auzit că aţi fost foarte nepoliticoasă, îi şopti la 

ureche vocea domnului Stanfield. 
Kitty se întoarse repede spre el. 
| — Ce vreţi să spuneţi? întrebă ea şi inima începu 
să-i bată mai tare. l 

— Umblă zvonul că l-ați pus la punct pe Arden î în 
modul cel mai vulgar și mai mitocănesc cu putință. Eu, 
unul, zic că foarte bine ați făcut. 

Părea să i se pară amuzantă situația, dar lui Kitty nu 
prea-i venea să râdă. . 

— Chiar îi pasă cuiva? Aveam impresia că lumea 
oricum nu prea îl place. 

— Ei, doar ştii cum sunt, spuse domnul Stanfield, 
fluturând nepăsător din mână. Nu-i lua în seamă. În fine, 
eu am venit să-mi iau la revedere, trebuie s-o conduc pe 
mama acasă. 

O părăsi, iar Kitty îşi roti privirea prin sala de bal. 
„Doar ştii cum sunt”, zisese el. Dar Kitty nu ştia. Nu se 
aşteptase deloc la o astfel de reacţie. La urma urmei, le 
auzise pe aproape toate femeile de acolo plângându-se cel 
puţin o dată de pipăielile Lordului Arden. Şi totuşi, regula 

nescrisă îţi cerea să nu-l critici decât pe la spate, să nu 

i-o spui niciodată în faţă. Și, dacă femeile ca Lady Jersey 

„puteau să treacă drept nepoliticoase fără ca asta să aibă 
consecinţe asupra reputației lor, era tot mai limpede că 
acest tratament nu i se aplica şi lui Kitty. 

Lady Kingsbury — o femeie odioasă, după cum 
tocmai descoperise Kitty — răspândea bârfa ca pe o otravă 
cu efect rapid. Nicicând nu se întorsese roata aşa de repede 
şi, când cele două surori fură tratate cu răceală de încă 
două doamne pe care le considerau prietene, Kitty începu 
să se alarmeze în sinea ei. Doar nu avea să le distrugă 
acest incident! 

— Cred c-ar trebui să le căutăm pe mătușa Dorothy 
şi Lady Radcliffe, îi spuse ea lui Cecily, care încuviinţă, cu 
buzele strânse. 

La adăpostul aprobării protectoare a lui Lady 
Radcliffe, Kitty era sigură că povestea asta nu mai avea 
să conteze. Numai că nu le găsiră pe cele două doamne 
nicăieri. Pe când le căutau în sala în care se jucau cărţi și 
în sala de bal, Kitty simţea cum temperatura metaforică a 
simpatiei scade și mai mult în jurul lor. Încercă să găsească 

„un chip prietenos — orice chip prietenos — lângă care să 
se refugieze, fiindcă începuseră să resimtă spaţiul gol 
din jurul lor ca pe o carantină. Căută privirea domnului 
Pemberton când trecu pe lângă el, dar el o evită, prefăcân- 
du-se absorbit de o conversaţie cu domnişoara Fleming. 

— Oare ar trebui să plecăm, Kitty? şopti Cecily.. 

Firea ei visătoare şi distrată era ca o pavăză care de 
obicei o împiedica să observe astfel de afronturi, dar acum 
până şi ea părea neliniştită. 

— Nu, spuse Kitty apăsat. Nu, nu piten să ne 

.retragem. 

Însă ce alte opțiuni aveau? „Fă ca ei”, așa ar fi zis 
maică-sa. ar ei se pregăteau de dans. Acum, că domnul 
Stanfield plecase, Kitty nu credea că vreun alt pretendent 

i-ar sări în ajutor. Cui altcuiva dintre oile astea nu i-ar 
păsa de căderea ei în dizgrație? 

În celălalt capăt al sălii de dans, ochii îi căzură pe 
Radcliffe. Nu era tocmai un chip prietenos. Kitty o luă 
pe Cecily de mână şi o conduse într-acolo, neluându-i în 
seamă pe cei care se fereau de ele. 

— Lord Radcliffe, domnule căpitan Hinsley, bună 
seara, îi salută ea pe un ton serios, ca şi cum tocmai se 
pregătea să discute afaceri cu ei. 

— Domnişoară Talbot, îi răspunse căpitanul Hinsley 
cu o plecăciune şi un zâmbet, ca unei vechi prietene. 

— Ai grijă, Hinsley, s-ar putea să fie înarmată, îl 
avertiză Radcliffe. l 

` — Nudansaţi, domnilor? întrebă Kitty fără ocolișuri, 
ignorând remarca lui Radcliffe. Cred că se pregătesc să 
înceapă chiar acum. 

Era o mişcare îndrăzneață, lipsită de orice subtilitate, 
iar cei doi bărbaţi ridicară din sprâncene. l 

Căpitanul Hinsley îşi reveni primul din surpriză şi 
făcu o plecăciune galantă. 

— Pot oare să sper că mâna dumneavoastră nu este 


` deja promisă, domnişoară Talbot? 


— Nu este, spuse ea, punându-și mâna într-a lui. 

Se uită drept în ochii lui Radcliffe, ca şi cum i-ar 
fi lansat o provocare. Se gândea la favoarea pe care i-o 
datora el şi știa că nici Radcliffe n-a uitat. El ridică din 
sprâncene şi mai mult. Kitty îşi împinse bărbia în faţă, 
sfidător, şi făcu semn din priviri spre Cecily. Radcliffe oftă. 

— Domnişoară Cecily, îmi faceţi onoarea? 
întrebă el. l 

Lui Cecily îi scăpase conversaţia mută dintre sora ei 
mai mare şi Radcliffe — nu şi căpitanului Hinsley, care o 
urmărise foarte intrigat —, dar zâmbi recunoscătoare. Se 
îndreptară spre ringul de dans. 

— Ştiţi ce dans urmează? întrebă Cecily. 

— Cadrilul, cred, răspunse Radcliffe. 

— Se spune cadri, îl corectă Cecily, accentuând 
pronunția franţuzească a cuvântului. 

Radcliffe rămase năuc pentru o clipă, dar ce altceva 
putea face decât să zică: 

— Vă mulţumesc, domnişoară Talbot. 

Radcliffe dansase doar de două ori în Sezon, o dată 
cu domnișoara Talbot şi o dată cu mama lui. Toată lumea 
ştia că e încăpățânat ca un catâr în privinţa asta, aşa că 
oaspeţii urmăriră cu mirare şi interes cum o conduce pe 
domnişoara Cecily Talbot spre ceea ce era de-abia al treilea 
lui dans din Sezon. Kitty se uita la ei cum îi urmăreau cu 
privirea pe cei doi şi spera ca gestul lui Radcliffe să fie 
suficient ca să le amintească de ce le primiseră pe surorile 
Talbot în sânul lor. 

Kitty era aşa de neliniştită, încât habar n-avea ce-ar 
fi putut să-i spună căpitanului Hinsley când îşi ocupară 
locurile, dar, din fericire, el părea perfect capabil să 

conducă singur conversaţia. 

— Domnișoară Talbot, cred c-ar trebui să vă 
mulţumesc, zise el. A fost deja cel mai interesant Sezon pe 
care l-am văzut în ultimii ani. 

— Serios? spuse ea, încercând să ia pulsul mulţimii 
fără să pară că face asta. 

— Şi să-l convingeţi şi pe Radcliffe să danseze... E 
un dansator foarte bun odată ce-l aduci pe ringul de dans, 
deşi n-ai zice când te uiţi la el, nu-i aşa? adăugă Hinsley, 
zâmbindu-i ştrengăreșşte lui Kitty, ca pentru a o invita să-l 
bârfească pe Radcliffe împreună. 

— Aşa credeţi? spuse ea, încă distrată. E de-ajuns 
să-l vezi călărind ca să ştii că e grațios. 

Muzica începu înainte ca Hinsley să apuce să 
răspundă — deşi ridicase şi mai mult din sprâncene — și în 

scurt timp fură prea ocupați executând chassés and jettés 
ca să mai poată face conversație. Cadrilul tinu doar şase 
minute, dar când se termină, Kitty observă că poziția ei în 
ierarhia socială era mult mai puțin precară. Radcliffe o lăsă. 
pe Cecily în compania unui Lord Montagu foarte supărat 
— el de-abia sosise la bal —, iar Kitty se lăsă însoțită de 
căpitanul Hinsley la masa cu răcoritoare. Acolo, Hinsley 
se despărţi de ea cu uri zâmbet plin de subînţeles, care o 
nedumeri pe Kitty, fiind chemat înapoi pe ringul de dans 
de Lady Derby, iar Kitty fu uşurată să accepte o limonadă 
din partea unui alt domn, simțind că în sfârşit poate să 
respire mai uşor. 

— Nu cred că ne cunoaştem, îi spuse ea străinului 
cu un zâmbet, fiindcă acum era gata să se poarte afabil cu. 
orice domn. 

— Aşa e, deşi eu de mult îmi doresc să fac cunoştinţă 
cu dumneavoastră, domnişoară Talbot. Eu sunt Selbourne, 
spuse bărbatul, tărăgănând cuvintele. Mărturisesc că sunt 
un mare admirator al operei dumneavoastră. 

— Al operei mele? repetă ea, încruntându-se 
nedumerită. | 

— Ei, haideţi, o dojeni el. N-avem de ce să nu - 
vorbim deschis. Ştiţi, sunt prieten cu domnul de Lacy, 
iar el mi-a povestit despre dumneavoastră. Deşi nu-și dă 
seama, desigur, cum sună povestea pentru urechile unui 
__om ca mine. 

— Mi-e teamă că nu ştiu ce vreţi să spuneţi, 
domnule, zise ea încetişor. 

— Noi doi suntem la fel, spuse el mieros. Amândoi 
suntem la periferia lumii ăsteia, explică Selbourne, 
arătând spre cameră cu un gest larg, amândoi ne străduim 
să răzbim în ciuda tuturor opreliştilor. 

— Aşa credeți? întrebă ea politicos, deși i se făcuse 
pielea de găină. Trebuie să vă cred pe cuvânt, domnul 
meu, pentru că eu, una, nu văd nicio asemănare. 

— Văd că ştiţi şi să daţi replica, zâmbi el aprobator. 
Domnişoară Talbot, simt că vă cunosc dintotdeauna. 

Ea nu-i răspunse, nevrând cu niciun chip să 
încurajeze o conversaţie așa de tulburătoare, dar 
Selbourne-insistă. 

— Aş vrea să vorbesc pe şleau cu dumneavoastră. 
„Cred că... ne-am putea ajuta mult unul pe altul. 
| — Aş vrea să pot spune și eu același lucru, zise Kitty 
cu asprime, dar cred că mă confundați. . 

El zâmbi, fără să pară descurajat. 

— Văd că sunteţi hotărâtă să nu vorbiţi cu mine. 

Îi făcu o plecăciune graţioasă chiar când muzica era 
pe sfârşite. 

— Dar mai gândiţi-vă, domnişoară Talbot. Sunt mai 
multe feluri de a face bani în oraşul ăsta şi nu e nevoie să 
treceţi singură prin asta. 

Kitty se despărţi de el cât de repede putu şi fu 
uşurată să o vadă în sfârşit pe mătuşa Dorothy. 

— Unde ai fost? o întrebă Kitty. 

— Mergem, draga mea? spuse mătușa Dorothy, prea 
absorbită de un fir deşirat de la manşetă ca să răspundă. 

Kitty fu de acord şi o căută şi pe Cecily. Nu era bine să 
se arate prea insistente. Pe când aşteptau să-şi primească 
mantiile, Radcliffe apăru din nou lângă ea. 

— V-aţi gândit ce-o să faceţi când o să mă întorc în 
Devonshire şi n-o să mai puteţi să smulgeţi dansuri de la ` 
mine când aveţi chef? întrebă el cu glas scăzut. 

— Presupun c-o să trebuiască să găsesc altceva, zise 
ea, zâmbind cu amărăciune. Sau să învăţ să-mi ţin gura. 

_— Vă referiţi la ofensa pe care i-aţi adus-o abomi- 
nabilului Arden? ghici el şi apoi adăugă, privind-o pieziş: 
L-aţi pus la punct cu o replică usturătoare? 

Buzele lui Kitty se arcuiră într-un zâmbet scurt. 

— Cea mai usturătoare pe care am dat-o până acum. 
Dara stârnit o reacţie aşa de puternică, încât mi-era teamă 
că până aici ne-a fost. 

Radcliffe ridică din umeri — un gest informal care nu 
avea ce căuta într-o'sală de bal şi pe care nu-l mai făcuse . 
niciodată în faţa ei. Şi-l închipui deodată plimbându-se pe 
pământurile lui din Devonshire. Acolo era cu siguranţă 
mai în largul lui decât aici — dar nu mai puţin fermecător. 

— Când vine vorba despre titluri și avere, sunt nişte 
oameni nestatornici şi lipsiţi de principii, îi critică el pe un 
ton firesc şi apoi adăugă: Nici eu n-aş vrea să dansez cu el. 

O zisese de parcă ar fi fost un motiv suficient pentru 
un refuz, iar simplitatea cuvintelor lui o ajută pe Kitty 
să-şi mai domolească neliniştea. | 

— Da, exact, spuse ea, puţin surprinsă că erau de 
acord. 

Radcliffe îşi luă rămas-bun cu un zâmbet, iar Kitty 
se urcă în birjă în urma surorii sale. În drum spre casă, 
încercă să-i explice lui Dorothy tot ce pătimiseră, dar 
constată cu mâhnire că mătușa ei nu avea niciun strop de 
înţelegere. 

— Nu trebuie toată lumea să danseze la un moment 
dat și cu un bărbat care nu-i place? întrebă Dorothy, con- 
trariată de gestul radical al lui Kitty. 

— Asta nu înseamnă că e bine, murmură nepoata ei 
cu încăpățânare. 

— Poate ar fi fost mai bine dacă pur şi simplu 
dansam cu el, şopti Cecily din colţ. Poate că n-ar fi fost aşa 
de rău. . 

Kitty o luă de mână pe întuneric. 
— Ba nu, spuse ea simplu, strângând-o de mâna ei 
mică. 

înserat. Era ziua lui Archie, iar familia se aduna la cină ca 
să-l sărbătorească. Răsunetul vocilor din salon îl întâmpină 
încă de la intrare şi gălăgia îl făcu să zâmbească. Familia 
de Lacy mereu ţinuse la aniversări — Lady Radcliffe 
fiind de părere că era foarte important să marcheze astfel 
de momente cum se cuvine —, dar Radcliffe lipsise din 
Londra la ultimele două aniversări ale fratelui său. Aşa că 
lui Radcliffe încă i se părea straniu că tatăl lui nu avea să 
fie şi el în salon. 


Rămase în hol o clipă mai mult decât era necesar, 
lovit din nou de această stranietate. Nu era un lucru 
cu care să te poţi obişnui vreodată, îşi zise el, zâmbind cu 
amărăciune. Intrase pe uşa aceea de o mie de ori — poate 
- chiar de o sută de mii de ori —, ştiind că-i va găsi înăuntru 
pe amândoi părinţii săi. Iar acum să accepte că nu va mai 
fi aşa? I se părea imposibil. Ce-i drept, dacă tatăl lui ar 
mai fi în viaţă, sigur ar găsi imediat ceva să-i reproşeze 
lui Radcliffe — să-i amintească de o sarcină pe care ar fi 
trebuit s-o îndeplinească, dar n-o făcuse, sau de vreo faptă 
urâtă pe care o săvârşise, deşi n-ar fi trebuit. Dar oare 
chiar aşa ar fi? Radcliffe îşi spuse că nu putea şti sigur. 
Pe tatăl lui îl înfuriase teribil refuzul fiului său de a se 
întoarce în Anglia când izbucnise din nou războiul — se 


mâniase încă şi mai mult decât când îl izgonise pe James. 

invocând vag stilul lui de viaţă frivol. Radcliffe sperase ca 
tatăl lui să ajungă cu timpul la sentimente mai bune. Ceea 
ce în ochii tatălui său era o nouă încălcare gravă a îndato- 
ririlor de familie fusese pentru Radcliffe singura conduită - 
onorabilă pe care o putea urma şi sperase că şi tatăl lui 
va ajunge să înţeleagă asta. Dar nu mai avuseseră ocazia 
să vorbească după Waterloo. Tatăl lui murise înainte ca 
James să se întoarcă acasă. Aşa că Radcliffe nu avea să afle 
niciodată dacă faptul că luptase în război îi răscumpărase 
greşelile în ochii tatălui său, dovedind în sfârşit că era un 
fiu vrednic. 
— Milord? se auzi vocea lui Pattson, care-l smulse 
din visare şi-l aduse în prezent, făcându-l să tresară. 
Probabil că i se citea pe chip în ce direcţie o luaseră 
gândurile sale, fiindcă aerul de profesionalism sobru al lui 
Pattson se îmblânzi infinitezimal. Nu mulţi ar fi sesizat 
schimbarea, dar Radcliffe îl ştia pe Pattson la fel de bine 
şi de la fel de mult timp ca oricare alt membru al familiei. 
— Ceilalţi sunt în salon, îl anunţă Pattson încetişor, 
"privindu-l cu ochi blânzi, cunoscători. 
— Sigur, o să mă duc şi eu. | 
Când trecu pe lângă el, Pattson îi puse mâna pe umăr 
— o încălcare a bunei-cuviinţe pe care în mod obişnuit nu 
şi-ar fi permis-o. Fără să-şi ridice privirea, Radcliffe îşi 
puse mâna peste a lui şi rămaseră aşa o clipă, în tăcere, 
după care se despărţiră fără să-şi fi spus o vorbă. 
— La mulţi ani, Archie, zise Radcliffe, bătându-l 
călduros pe fratele său pe braţ. 
Archie îi strânse mâna cu un zâmbet larg, dar fără 
vigoare. Lui Radcliffe i se păru că e cam palid. 
— Eşti bine? nu se putu el abţine să nu-l întrebe în 
şoaptă. | 
— Da, da, zise Archie cu un zâmbet şters, care-i 
dispăru repede de pe chip. Să ştii că ai avut dreptate în 

legătură cu domnişoara Talbot, adăugă el din senin după 
-o clipă de tăcere. | 

— Ah, făcu Radcliffe şi i se strânse inima de 
vinovăţie. | 

Uitase cu desăvârşire că Archie s-ar putea să sufere 
de pe urma poveștii cu domnişoara Talbot, deşi fu ușurat 
că măcar nu era vorba de ceva mai grav. 

— Da, m-a dat uitării deja, spuse Archie cu o 
amărăciune care nu-i stătea în fire. Aleargă după toţi 
„bărbaţii în afară de mine, se pare. Noroc cu Selbourne, el... 

— Sigur nu vrei o petrecere, Archie? îi întrerupse 
Lady Radcliffe, poftindu-i nerăbdătoare să ia loc. Să 
ştii că încă mai e timp. Că doar majoratul e un moment 
important, toţi vrem să sărbătorim! 

— Eu nu, spuse Lady Amelia cu acreală. De ce-aș 
sărbători faptul că Archie şi-a primit moştenirea? 

l — Nu, mamă, răspunse Archie fără să o ia în seamă 
pe sora lui. M-am săturat de... Adică sunt cam obosit. A 
fost un... Sezon aglomerat. 

Radcliffe se uită bănuitor la el. Nu-i stătea în fire 
să spună așa ceva, fiindcă Archie întotdeauna se dăduse 
în vânt după ziua lui de naştere, după Sezon şi, de fapt, 
după orice pretext de petrecere. Dar poate că nu mai era 
adevărat. Radcliffe îşi alungă acest gând şi, în scurt timp, 
zumzetul conversaţiei familiale înecă orice alte preocupări. 
Pe parcursul cinei, Archie păru să-şi revină într-o anumită 
măsură, iar Radcliffe se bucură s-o vadă. l 

La felul al doilea, Lady Radcliffe şi Amelia îşi reluară 
vechea discuţie despre momentul când ar trebui Amelia 
să participe la primul ei bal. 

— La anul, insista Lady Radcliffe.. Eşti încă foarte 
tânără. 

— Toți prietenii mei merg la cel puţin un bal anul 
ăsta, se plânse Amelia. Nu-şi fac propriu-zis intrarea în 

societate, doar văd puţin cum este. Serios, mamă, o să fiu 
considerată foarte neexperimentată dacă sunt singura 
care nu face asta. Te rog, doar un bal! N-are ce rău să facă. 
La urma urmei, sunt doar cu un an mai mică decât Cecily, 
iar ea a fost deja la o groază de baluri. 

În inima lui Lady Radcliffe părea să se dea o luptă. 
O înţelegea pe Amelia, dar tot o înfricoşa gândul de a-şi 
şti toți copiii în societate — şi, cu siguranţă, dând de belele 
— în acelaşi timp. Ezita, neputându-se hotărî. Anul ăsta, 
viaţa parcă o forţa să ia o mulţime de hotărâri pline de | 
consecinţe şi, de la moartea soţului ei, nu mai avea cu 
cine să le discute. Dar acum, îl avea pe Radcliffe. Plină de 
speranţă, se întoarse spre fiul ei mai mare. 


` — James, tu ce părere ai? îl întrebă ea. 


Radcliffe încremeni cu un fir de sparanghel f în 
furculiță. 

— Ce părere am despre...? zise el circumspect. 

— Dacă s-o las pe Amelia să participe la un bal 
Sezonul ăsta. Poate că n-ar face niciun rău, dar, pe de altă 
parte, dacă n-ar face niciun rău, atunci de ce să nu mai 
aştepte? 

Se uită la el, așteptând. De cealaltă parte a mesei, 
Amelia îi arunca priviri rugătoare. Radcliffe se uita când 
la una, când la cealaltă. 

— Aş vrea să ştiu ce crezi, James, insistă Lady 
Radcliffe, văzând că el nu răspunde. 

Radcliffe simţi că-l trec toate nădușşelile. Nu ştia 
ce părere să aibă şi nici dacă ar fi ştiut, nu ar fi crezut că 
e treaba lui să-şi dea cu părerea. Era rău dacă Amelia 
participa la un bal? Amelia avea doar şaptesprezece ani, 
vârstă la care lui i se părea încă foarte tânără — dar oare nu 
era asta opinia pe care ar fi avut-o şi ursuzul de taică-său? 
Sau poate era totuşi opinia corectă, chiar şi aşa? Începea 
să-l strângă cravata. 

— Tu hotărăşti, mamă, spuse el într-un târziu, 
trăgând de gulerul cămăşii. Nu pot şti mai bine decât tine. 
Lady Radcliffe păru dezamăgită să vadă că răspun- 

derea i-a fost aruncată înapoi pe umeri aşa de repede. 

— O să mă gândesc, Amelia, îi spuse fiicei sale. 

Radcliffe ştia că nu-i trecuse testul. Dar de ce să 
apeleze la el în astfel de chestiuni, când el abia dacă era 
cu zece ani mai mare decât Amelia? Doar pentru că acum 
avea titlul de conte, asta nu însemna că avea mai multă 
experienţă sau înţelepciune decât când tatăl lui era încă în 
viaţă. Răposatul Lord Radcliffe ar fi avut o opinie, cu 
siguranţă, şi ar fi aflat-o cu toţii, pentru că şi-ar fi susținut-o 
tare şi răspicat, cu forța cu care băteau clopotele de la 

“St. Paul's Cathedral, se gândi James cu amărăciune. I-ar 
fi păsat: l-ar fi interesat ce se cuvine şi ce nu, ce făceau 
celelalte familii şi ce părere ar fi avut despre ei. În schimb, 
Radcliffe nu reuşea deloc să înţeleagă ce rost avea să-ţi. 
baţi capul cu astfel de lucruri, deşi era clar că, cu cât stătea 
mai mult în Londra, cu atât avea să fie mai solicitat în 
acest sens. Pentru a nu ştiu câta oară, dorinţa de a pleca 
- de a evada — se războia în inima lui cu dorinţa de a 
rămâne. Viaţa era mai simplă la Radcliffe Hall; acolo era 
liber de presiunile familiale, şi totuşi... Sezonul londonez 
îl atrăgea anul ăsta mai mult decât înainte. Recunoştea în 
sinea lui că asta se datora în parte domnişoarei Talbot şi 
imprevizibilităţii pe care o adusese ea, şi acum, că prinsese 
începutul Sezonului, nu-şi putea stăpâni curiozitatea de 
a vedea unde avea să ducă — şi unde avea s-o ducă pe 
domnişoara Talbot. 

Restul serii trecu în mod plăcut, cu schimburi de 
cadouri şi urări de bine. Mâncarea fusese excelentă, ca de 
obicei, iar cina se încheie cu un tort cu mai multe etaje, 
din care Archie se înfruptă cu mult entuziasm. Radcliffe 
zâmbea şi râdea cu ceilalţi, dar se tot gândea la întrebarea 
mamei sale, cea pe care o pusese şi cea care rămăsese în 

subtext, iar când veni vremea să plece, nu avea încă un 
răspuns la niciuna dintre ele. Archie îl conduse la uşă, 
mulţumindu-i din nou pentru cadou. 

— O să vii la mine dacă ai nevoie, nu-i aşa, Archie? 
zise Radcliffe din senin chiar când Archie se pregătea să 
urce scările. 

Fratele lui păru surprins, iar Radcliffe îşi roti 
stânjenit pălăria în mâini. 

— Poate că n-o să ai nevoie, desigur, dar... dacă ai 
nevoie. Știu că n-am petrecut prea mult timp împreună în 
ultimii ani. Poate facem o excursie călare la Wimbledon 
din nou. Sau mai departe, dacă vrei. 

Archie încuviinţă, cu maxilarul încleştat. 

— Mi-ar plăcea, zise el într-un târziu. Mi-ar plăcea 
foarte mult. . 

Se uită lung la fratele său, iar Radcliffe se uită şi 
el la Archie, puţin surprins de neaşteptata încărcătură 
emoţională a momentului. 

— James..., dădu Archie să zică, făcând un pas spre 
el, dar nu apucă să spună mai mult, pentru că Amelia 
dădu buzna în hol, întrerupându-i. 

— N-ai plecat? îi zise ea cu impertinenţă fratelui ei 
mai mare. . 

— Acum plec, mormoloc obraznic ce eşti, o puse el 
la punct. 

Însă momentul pe care-l avusese cu Archie trecuse. 
Şi încă aşa de repede, încât Radcliffe se întrebă dacă nu 
cumva îşi închipuise doar vulnerabilitatea de pe chipul 
fratelui său, pentru că acum se purta din nou degajat. 
Radcliffe îşi reproşă că abordase o temă serioasă într-o zi 
care ar fi trebuit să fie cu totul lipsită de griji şi îşi spuse 
că neîndemânarea asta cu care se băga în viaţa altora nu 
făcea decât să dovedească din nou că astfel de lucruri 
trebuiau lăsate pe seama mamei lui. 

O femeie mai slabă de înger ar fi găsit cam 
stresant calendarul social al lui Kitty pentru următoarele 
săptămâni. Dar Kitty, care nu uita niciodată că are un 
termen-limită, era hotărâtă să înghesuie în fiecare zi cât 
mai multe baluri, serate, spectacole de teatru, plimbări, 
expoziţii şi concerte. Şi chiar dacă era cam descurajant 
să-şi analizeze calendarul în dimineaţa aceea, nimic 
nu-i putea strica buna dispoziţie, căci fusese invitată 
împreună cu familia acasă la doamna Stanfield. Lui Kitty 
i se părea că e un semn foarte încurajator. 


— Bine, dacă vrea să mă ceară în căsătorie, asta nu 
înseamnă şi că trebuie să accept, îi spuse ea lui Cecily 
cu inima uşoară pe când se îndreptau spre casa doamnei 
Stanfield, cu Sally urmându-le la doi paşi distanţă. Ar 
trebui să fie cea mai bună ofertă, fireşte. 

Cecily se mulţumi să mormăie ceva în chip de 
răspuns. Mătușa lor nu le însoțea, fiindcă se scuzase 
invocând o durere de cap. Avea cam multe migrene în 
ultima vreme, deşi cauza lor — dată fiind cantitatea mare 
de şampanie pe care o consuma în fiecare seară — nu era 
câtuși de puţin misterioasă. 

Când ajunseră, câţiva musafiri erau deja în salonul 
luxos, dar Kitty fu copleşită de atenţiile asidue ale 
doamnei Stanfield de îndată ce intră pe uşă. Şi ăsta era 


SA 


un semn bun, fără îndoială, iar Kitty îşi reţinu un zâmbet 

de satisfacţie. Din celălalt capăt al camerei, domnul 
Stanfield îi făcu cu ochiul. Pe când vorbea cu doamna 
Stanfield, care era călduroasă şi primitoare, Kitty nu se 
putu abţine să nu-şi imagineze o viaţă în care le-ar putea 
avea pe amândouă — atât fericire personală, cât şi o avere 
pentru surorile ei. Ar fi fost... minunat. Şi nu-i venea să 
creadă ce aproape părea să fie de idealul acesta. 


Asta până când doamna Stanfield duse discuţia pe 
o cărare foarte familiară. Se interesă mai întâi de familia 
lui Kitty — de unde erau, în ce regiune îşi aveau casa — şi, 
cu toate că doamna Stanfield era în continuare senină, 
zâmbetul lui Kitty se cam ofili. 


— Ce aer curat! ciripi doamna Stanfield, lăudând 
Dorsetshire. Dealurile. Pur şi simplu încântător! 


Vorbise despre aer şi dealuri probabil din teama 
de a nu face vreo eroare, îşi spuse Kitty, din moment ce 
puteai fi sigur că toate districtele au şi una, şi alta. 


— Trebuie să-mi spui unde aveţi casa, draga mea, 
căci s-ar putea chiar să fi fost pe acolo. E pe lângă moşia 
Radcliffe, nu-i aşa? întrebă doamna Stanfield, prefăcân- 
du-se că doar face conversaţie. 

Ce voia ea de fapt era să afle care era A situaţia | 
financiară a lui Kitty, lucru care nici n-ar fi contat pentru 
ea, din moment ce familia doamnei Stanfield era deja 
foarte bogată. Şi totuşi, iată că întrebase. 

— Într-adevăr, căsuţa noastră nu e foarte departe 
de Devonshire, spuse Kitty cu o voce stinsă. E cel mult la 
o zi de mers cu poştalionul. 

— Căsuţă? repetă doamna Stanfield, ciugulind 
dintr-o tartă, dar fără s-o scape din ochi pe Kitty, ca să 
- fie clar că aşteaptă un răspuns la întrebare. - 

Era foarte tentant să mintă. Foarte, foarte tentant. 


— Căsuţă, da, întări Kitty. Unde locuiesc cu cele 
patru.surori ale mele. 


220 


12 săptămâni pentru a cuceri un lord 


— Patru! Ce frumos, exclamă doamna Stanfield 
cu un entuziasm exagerat. Foarte frumos. Şi încă într-o 
căsuţă! Ce binecuvântare! Trebuie să mă ocup şi de 
ceilalţi musafiri, draga mea, dar neapărat să gușşti din 
tarta de mere, e pur şi simplu delicioasă. 

Până să mai âpuce Kitty să mai spună ceva, doamna 
Stanfield se făcu nevăzută. Kitty se uită lung în urma ei, 


fără să înţeleagă prea bine ce se întâmplase. O urmări ` 


strecurându-se printre grupuleţele de oaspeţi şi trecând 
pe lângă fiul ei. Nu-şi vorbiră, dar doamna Stanfield îi 
făcu probabil un semn fiului ei — poate îi aruncase o 
privire semnificativă sau făcuse un mic gest din mână —, 
pentru că domnul Stanfield se uită imediat la Kitty şi îi 
zâmbi. Dar nu era zâmbetul ştrengăresc pe care Kitty 
credea că îl folosea doar cu ea, ci mai degrabă un zâmbet 
drept scuză. Înţelese în clipa aceea că domnul Stanfield 
nu avea s-o mai viziteze. Kitty trase aer adânc în piept 
-— încercând să-şi revină după şocul loviturii pe care o 
simţea în stomac — şi se apucă din nou să schimbe ama- 
bilităţi cu oaspeţii de acolo. Când ea şi Cecily plecară, 
domnul Stanfield era adâncit într-o conversaţie cu 
domnişoara Fleming și păreau să se distreze de minune. 


Vremea superbă de primăvară de care se bucurau 
de atâtea săptămâni se strică în seara aceea. Nori joşi 
acoperiră cerul Londrei, oprind şi ultima geană de 
lumină şi aşternând peste oraş o negură cenușie. Era o 
vreme potrivită pentru starea de spirit a lui Kitty. Îşi puse 
la urechi şi la încheieturi diamantele false ale mătuşii 
Dorothy, pregătindu-se de o nouă ieşire, hotărâtă să nu 
ia în seamă durerea ascuţită care i se instalase sub osul 
pieptului de când se întorsese de la doamna Stanfield. 
Nu-şi permitea să se lase complezent în voia melancoliei, 
mai ales că era numai vina ei că suferea acum. Fusese 
naiv din partea ei să întreţină iluzii romantice — şi iată 

dovada că temerile îi fuseseră îndreptățite. Acum nu-i 
rămânea decât să treacă mai departe. Mai avea încă 
multe de făcut — nu primise încă nicio cerere în căsătorie 
şi nu putea fi mulţumită cu o situaţie în care trebuia să-și 
pună toate speranţele în domnul Pemberton. 

Pe când stătea la marginea ringului de dans în 
seara aceea, adâncită în astfel de gânduri, Radcliffe . 
apăru lângă ea, oferindu-i un pahar de şampanie. Ea îl 
luă cu un murmur de mulțumire şi îi spuse deschis: 

— N-am chef să mă cert azi. l 


Radcliffe ridică nevinovat o sprânceană, arătân- 
du-şi uimirea şi simțindu-se chiar rănit că l-ar putea 
bănui de motive aşa de urâte. Dar văzând-o indispusă, 
nu se supără. 

— Am înţeles, zise el în schimb, întorcându-se la 
rândul lui cu faţa spre mulţimea de dansatori şi urmă- 
rindu-le cu privirea paşii şi piruetele. Cum merge 
vânătoarea? 

Kitty încercă să depisteze vreo urmă de batjocură 
în tonul lui, dar, negăsind niciuna, îi răspunse sincer: 

— Cred că e uşor de ghicit. Domnul Pemberton e 
suficient de bogat ca să-mi acopere nevoile. 

— Nu-l mai plasați pe domnul Stanfield printre 
favoriţi? Aveam impresia că pe el îl preferați. 

Kitty îşi cercetă evantaiul, căutând imperfecţiuni — 
oare văzuse o.gaură în dantelă? 

— Era, murmură ea. Dar se pare că e hotărât să-și 
găsească o soţie bogată. 

— Aha, zise el grav. Presupun că nu e vreo surpriză. 
Cei din familia Stanfield sunt înstăriți, dar sunt mână 
spartă. Au aşa nişte cheltuieli, încât au nevoie de o nouă 
infuzie de avere la fiecare alianță matrimonială. 

— N-are importanţă, zise ea cu o urmă de 
amărăciune. Pemberton are suficienţi bani ca să-mi 
întreţină surorile şi să ne ajute să ne păstrăm casa, dar 
- am nevoie de o alternativă, pentru orice eventualitate. 

Radcliffe cântări lucrurile câteva clipe. 

— Trebuie să recunosc că ambiția dumneavoastră 
de a vă păstra casa părintească e destul de surprinzătoare. 

— Cum âşa? întrebă ea, hotărându-se să âştepte 
să-i audă răspunsul înainte de a se simţi jignită. 

— Se vede că vă simţiţi în elementul dumneavoas- 
tră aici, la oraş. De ce n-aţi rămâne în Londra? 

— Ce surpriză, domnul meu! zise ea ştrengăreşte. 
Şi eu, care credeam că de-abia așteptați să scăpaţi de 
mine. 

— De ce n-aţi renunţa la Netley? Ati putea s-o 
vindeți şi să vă faceți casa în altă parte, sugeră el, fără să 
dea atenţie ironiilor ei. 

— E adevărat că mi-a plăcut Londra mai mult 
decât mă aşteptam. E un oraş foarte viu, dar Netley a fost 
casa mea şi alor mei. Nu mă grăbesc să renunţ la ea, iar 
vânzarea ei oricum nu ne-ar acoperi toate datoriile. 

` — Deci o faceţi din raţiuni sentimentale, spuse 
el, zâmbind uşor. Vă credeam mai presus de astfel de 
sentimente. 

Kitty se îmbujoră, dar îşi ridică bărbia cu semeţie. 

— Şi ce dacă? Am pierdut foarte multe, domnul 
meu. Dumneavoastră aţi vinde Radcliffe Hall dacă ar fi 
nevoie? | 

— Aveţi dreptate, admise el uşor amuzat. Așa e, 
n-aş vinde, oricât de tentant ar fi. Dar Radcliffe Hall e a 
familiei mele de generaţii întregi. Face parte din identi- 
tatea mea. 

— Înseamnă că nu suntem chiar aşa de diferiţi, 


conchise Kitty, ridicând din umeri. 


— Poate că nu suntem, într-adevăr, spuse el 
încetigor. 


— Vă surprinde? îl întrebă ea cu o scânteie 
malițioasă în priviri, dându-i de înţeles că i-ar face mare 
plăcere dacă răspunsul lui ar fi „da”. 

— Ce mă surprinde pe mine e conversaţia asta, zise 
el în schimb. Cred că nu sunt obişnuit să discut cu femei 
despre afaceri imobiliare. 


Kitty pufni. 


— Sunteţi aşa de obişnuit ca femeile să nu deţină 
proprietăţi, încât vă închipuiţi că nu au gust pentru așa 
ceva? 

Radcliffe își plecă fruntea, dându-i dreptate. 

— Şi totuşi, dacă vă căsătoriţi, n-o să mai locuiţi 
acolo, insistă el. 


— De ce nu? 


— Nu-l văd pe domnul Pemberton renunțând la 
reşedinţa familiei sale ca să se mute în a dumneavoastră. 


— Poate că nu, zise ea, înclinându-și capul. Dar 
poate c-o să vrea una dintre surorile mele să locuiască 
acolo când o să împlinească vârsta. E scump să ai o casă, 
Lord Radcliffe, şi aş vrea ca surorile mele să nu fie nevoite 
să se mărite ca să facă rost de una. 

Lăsă cuvintele să plutească o clipă în aer, r, după care 
zise cu veselie: 

— Oricum, cine zice că nu l-aş putea face pe 
Pemberton să vrea să trăiască acolo dacă aşa mi-aş pune 
în cap? l 

Radcliffe pufni, iar simpatia lui dispăru în fața 
acestei replici care îi aduse din nou aminte de firea ei 
manipulatoare. 

— Sunt sigur că aţi putea. La urma urmei, de ce-ar 
conta ce-și doreşte soțul dumneavoastră? Ar putea foarte 
pine să fie o pOREIE, după câtă libertate de mişcare i-aţi 
acorda. 


Kitty îl privi pe sub gene, iritată de tonul lui. 


— Şi unde, mă rog, vă gândiţi c-o să stea viitoarea 
- dumneavoastră soţie? Într-o casă a ei... sau la Radcliffe 
Hall? 
Radcliffe se încruntă. 


— Nu e acelaşi lucru, după cum ştiţi şi dumnea- 
voastră prea bine, i-o întoarse el. Dacă esămă căsătoresc, 
o s-o fac fără manipulări. 


„Kitty ţâţâi din buze cu îndoială. 
— Nu e acelaşi lucru, zise el din nou. 


— Vai, dar nu e nevoie să fiți defensiv, domnul 
meu, spuse Kitty cu trufie. Că asta doar nu vă face un om 
rău, ci doar ipocrit. 

Kitty îşi lăsă paharul pe tava unui valet care se 
afla în trecere, îi făcu o reverență lui Radcliffe şi plecă. 
Zăbovise destul. Nu se uită în urmă, dar dacă ar fi făcut-o, 
ar fi văzut că Lordul Radcliffe încă se uita după ea, cu o 
expresie indescifrabilă pe chip. 

Kitty stătea la pândă pe hol, uitându-se după 
bărbaţi ca un uliu. Ochii îi căzură însă nu pe un posibil 
pretendent, ci pe o domnişoară stingheră, care părea 
rătăcită. Poate că era din cauză că-i vorbise lui Radcliffe 
despre surorile ei, dar fata avea ceva — poate fruntea 
luminoasă — care îi aminti deodată de Beatrice şi-i 
aprinse dorul de ea. Odată ce observă asemănarea, Kitty 
nu putu să nu se apropie de tânără. 

— Nu cred c-am făcut cunoştinţă, spuse Kitty cu 
blândeţe când ajunsese suficient de aproape ca fata s-o 
poată auzi peste sunetul muzicii. 


225 


SOPHIE IRWIN 


Tânăra îşi ridică speriată privirea. 
— Eu sunt domnişoara Talbot. 
Îşi făcură reverenţe. 


— Domnișoara Bloom, spuse străina cu o voce 
piţigăiată, de fetiță. Mă bucur să vă cunosc. 

Tânăra nu dădu semne că ar vrea să continue con- 
versaţia; se cufundă din nou în tăcere, uitându-se cu dor 
spre celălalt capăt al camerei. Kitty îi urmări privirea și 
văzu un tânăr care se ţinea ţeapăn pe marginea ringului 
de dans, uitându-se la perechi. Avea trăsături foarte 
ascuţite — coatele, umerii şi genunchii i se vedeau chiar şi 
prin jiletca şi pantalonii închişi la culoare, şi croiţi după 
ultima modă. Kitty nu îl mai văzuse. 

— Îl cunoaşteţi pe tânărul acela, domnişoară 
Bloom? întrebă Kitty, iar fata se îmbujoră. 

Aşa deci. 

— Acum nu ne mai cunoaștem, deşi pe vremuri ne 
ştiam bine, explică domnişoara Bloom, poticnindu-se. 
Dar aş vrea să-l cunosc mai bine, de-ar fi posibil. 

— Dece să nu fie posibil? întrebă Kitty nedumerită. 
Că doar sunteţi amândoi aici, nu-i așa? 

Fata clătină cu tristeţe din cap, ca şi cum obstacolul 
era aşa de mare, încât nici nu merita pomenit. 

— Sunteţi amândoi aici, repetă Kitty cu insistenţă. 
Nu e suficient de bogat pentru dumneavoastră? 

Tânăra păru şocată. 

— N-nu, se bâlbâi ea. Din câte ştiu, domnul 
Crawton e destul de bogat, se spune că are cel puţin şapte 
mii de lire pe an. 

— Atunci care e problema? zise Kitty, pierzându-și 
răbdarea. 


— Părinţii. mei ţin morțiş să mă căsătoresc cu un 
bărbat cu titlu, explică fata încetişor. Aşa că mama nu 

: vrea să mă prezinte domnului Crawton. Zice că, aşa cum 
m-am îndrăgostit de un domn fără titlu, pot să mă îndră- 
 gostesc şi de un domn cu titlu. 

Tânăra se uită cu jind spre băiat. 

— Ne ştiam bine când eram mici. Era aşa de 
bun... Ne interesează multe lucruri în comun. Şi suntem 
amândoi timizi, dar când eram împreună, asta nu părea 
să conteze. Ce mult mi-aş dori să mă bage în seamă... 

— Şi totuşi, se pare că nu vă doriţi suficient de 
mult ca să şi faceţi ceva în privinţa asta, comentă Kitty cu 
asprime. Cum să vă bage în seamă dacă dumneavoastră 

“sunteţi aici, într-un colţ, şi vorbiţi cu mine? 

— Ce altceva să fac? spuse domnişoara Bloom 
indignată. Să mă duc pur şi simplu la el şi să încep să 
vorbesc? ` 

— Ar fi chiar aşa de rău? 

— Da! Pur şi simplu nu se face... Şi oricum, ce-aş 
spune? Aş părea de-a dreptul insolentă..., se văicări ea 
mâhnită, frământându-şi mâinile. 

— Inventaţi un pretext, zise Kitty supărată. Ştie 
cumva unde e masa cu răcoritoare? A văzut-o cumva pe 
mama dumneavoastră? Pentru că dumneavoastră nu 
o vedeţi pe nicăieri. Sau scăpaţi-vă evantaiul pe jos și 
rugaţi-l să vă ajute să-l găsiţi. Doamne, dar sunt o mie de 

-posibilităţi! Nu trebuie decât să alegeţi una! 

— Nu pot, murmură domnişoara Bloom, 

uitându-se la Kitty de-a dreptul alarmată. 


Kitty oftă. Oare domnişoara Bloom chiar nu putea 
depăşi caraghiosul obstacol al lungimii acelei săli? Şapte 
mii de lire pe an era o avere frumuşică, nu glumă. Se mai 
uită o dată la domnişoara Bloom. Oare s-o încurajeze 
prin linguşiri să-și ia viitorul în mâini? Să încerce mai 
mult s-o facă să înţeleagă că trebuie să profite de ocazia 
care i se oferea? Ar fi fost cam lipsit de inimă, chiar şi 

pentru Kitty, să încerce să pună ea însăşi mâna pe 
domnul Crawton după ce tânăra îi făcuse așa de multe 
confidenţe. 


Dar trăia într-o lume fără inimă şi nu-i servea 
nimănui la nimic dacă se prefăcea că nu e aşa. Kitty se 
întoarse spre sala de bal cu un foşnet ferm al rochiei, 
luându-și la revedere de la domnişoara Bloom peste 
umăr. Avea un evantai de pierdut. 

Netky Cottage, pierca, 22 aprilie 
Draga mea Kitty, 


Pin citit ultima scrisoare de la tine de cel putin trei 

ori săptămâna asta si ne-a ridicat mult moralul. Harriet 

nu se simte bine în „ch vreme si nu e deloc mulțumită de 

încercările mele de a o ajuta — se pare că nu sunt nici pe 
departe o infirmieră asa de bună ca tine. 

Ne bucură mult povestile pline de strălucire din 
Londra. Probabil că tu te-ai obisnuit deja, dar pentru noi 
e ca si cum te-ai fi dus pe un alt tărâm. Se pare că esti 
înconjurată de admiratori și sunt sigură că o să primeşti 
o cerere în căsătorie în cel mai scurt timp. Sper totusi să 
găsesti printre ei pe cineva care să aibă nu doar avere, ci şi 
caracter. 

S-ar putea ca ăsta să fe ultimul nostru schimb de 
scrisori Kin început reparatiile la acoperis, ASA CUM ai spus, 
dar mi-e teamă că banii pe care ni i-ai trimis nu o să acopere 
cheltuielile Xlvem suficient cât să acoperim nevoile de zi cu zi, 
dar nu o să ne mai permitem să punem scrisori la postă. Să 
nu-ti faci griji, o să Time bine! 


9 trimitem tie si lui Cecily toată dragostea noastră. 


Ne-a plăcut mult poemul pe care l-a trimis Cecily odată 

cu ultima scrisoare, cu toate că, din păcate, niciuna dintre 
noi nu a înteles prea bine ce a vrut să zică. 


Pană vom putea vorbi din KOU, rămân Sora ta 


iubitoare, 


| “Beatrice 


24 


Logodna domnului Stanfield cu domnișoara 
Fleming fu anunţată săptămâna următoare. Nu era nicio 
problemă, absolut niciuna, pentru că nimic din ce făcea 
domnul Stanfield nu schimba în vreun fel soaria lui 
Kitty. Încă îl avea ca admirator pe domnul Pemberton 
- era nedezlipit de ea în ultima vreme — şi, mai nou, i se 
alăturase și domnul Crawton, după care Kitty se ţinuse 
cu perseverenţă şi succes încă de la prima lor întâlnire. 
De fapt, singurul lucru care conta din episodul cu 
domnul Stanfield era că aflase ceva folositor, şi anume 
că venitul anual al unui domn nu spunea aşa de multe 
despre el pe cât crezuse ea. Faptul că s-ar fi putut logodi 
cu domnul Stanfield fără să ştie cât de nepotrivit era 
pentru ea din punct de vedere financiar, în ciuda celor 
şase mii de lire pe an, îi pricinuia nu puţină neliniște, 
dar îi oferise o lecţie prețioasă. Trebuia să se asigure 
de situaţia financiară a fiecărui pretendent dincolo de 
ceea ce moşteneau. Problema era că nu puteai pur şi 
simplu să-i întrebi, pentru că un astfel de subiect nu 
prea se preta la o întrevedere romantică. Şi atunci cum 
să cerceteze finanţele domnului Pemberton — şi acum şi 
ale domnului Crawton —, ca să afle dacă poate să parieze 
pe ei fără riscuri? Nu putea s-o nege: nu avea decât o 
singură cale. Kitty aruncă o privire la orologiul din colţ. 
Era ora nouă fără un sfert. Ar fi trebuit să mai aştepte... 

Dar Kitty descoperi că nu voia să mai aştepte. Când avea 
să ajungă, urma să fie trecut de nouă. 

— După cum ştiţi..., începu Kitty, încercând 
să-l calmeze pe Radcliffe, care se arătase de-a dreptul 
exasperat de sosirea ei în St James's Place, dar fu 
întreruptă de Beaverton, care intră cu o tavă. 


Îi servi pe amândoi cu cafea fierbinte, cu o expresie 
de simpatie reţinută, cum ai vedea la o înmormântare. 
Radcliffe îşi luă ceaşca de cafea cu graba unui om lihnit 
şi se uită suspicios la domnişoara Talbot prin aburul 
băuturii. Ea îşi reluă vorba. | 

— După cum ştiţi, urmează să aleg între preten- 
denţii mei. 

— Vai, vă rog să primiţi felicitările mele, zise 
Radcliffe sarcastic. i 

— Dar mi-am dat seama că e naiv să accept o cerere 
în căsătorie când nu am drept garanţie a averii lor decât 
părerile celorlalţi membri ai înaltei societăţi. 

Radcliffe se uită lung la ea. 

— Şi asta nu vă mulţumeşte? 

— Câtuşi de puţin. Dacă aflu că pretendenţii mei, 
în ciuda venitului bun pe care-l primesc, au şi datorii 
foarte mari? 

Accesul de tuse al lui Radcliffe era menit, după 
cum i se păru lui Kitty, să-i atragă atenţia asupra ironiei 
din spatele acestei obiecţii. 

— Da, ştiu foarte bine că şi eu am datorii mari, zise 
ea ofuscată. Dar n-ar avea niciun sens ca niciunul dintre 
noi să nu fie bogat. Am nevoie de dovezi înainte să fac 
pasul următor. Miza e pur şi simplu prea mare. 

__— Dovezi? se miră Radcliffe, aruncând din nou o 
privire disperată spre ceas. Şi ce legătură am eu cu asta? 

— Speram să puteţi afla dumneavoastră pentru 
mine. Vă daţi seama că eu nu mă pot interesa, adăugă ea, 
văzând că Radcliffe era încă îngrozit. | 

— Îmi dau seama, într-adevăr, dar nu înţeleg de ce 
ar trebui să mă ocup eu de asta, nici de ce vă închipuiti că 
pentru mine ar fi mai uşor. l 

— Aveţi mult mai multe relații decât mine! zise ea 
imediat. La urma urmei, mie mi-ați aflat secretul destul 
de uşor. Ar fi chiar aşa de greu să le puneţi întrebările 
potrivite persoanelor potrivite? Cum aţi proceda dacă 
Amelia ar fi cea care v-ar cere asta? 


— I-aş spune să nu mă deranjeze sâmbăta înainte 
de douăsprezece, mormăi el. 


— Fiţi serios. 


— Vă rog să mă credeţi, domnişoară Talbot, sunt 
cât se poate de serios. 


— Cum aş putea să vă răsplătesc efortul? zise ea 
mieros. Dacă nu vreţi s-o faceţi din preaplinul sufletului 
dumneavoastră, atunci ce-aţi vrea în schimb? Ştiţi că nu 
prea am bani, dar ştiu să mă fac utilă. 

Radcliffe închise ochii şi oftă prelung. Preţ de 
o clipă, suferinţa lui teatrală îi aminti lui Kitty, fără să 
vrea, de Lady Radcliffe şi de-abia reuşi să-și reprime un 
zâmbet. | 

— Aş putea s-o vindec pe mama dumneavoastră de 
următoarea ei boală, propuse ea. 


Radeliffe se uită urât la ea. 


— Ştiţi la fel de bine ca mine că mama o să se simtă 
excelent până la ultimul bal din Sezon, zise el răstit. 


Kitty deschise gura să mai facă o propunere. 


— Bun, zise el înainte ca ea să apuce să spună ce 
_avea de gând. Fie! O să mă interesez. Şi în schimb, dum- 
neavoastră îmi rămâneţi datoare cu o favoare. 

— O favoare, zise ea, uitându-se bănuitoare la e], 
Ce fel de favoare? | 

— O să fie „o favoare la alegerea mea şi o s-o 
îndepliniţi când hotărăsc eu”, spuse el, incepând Să se 
distreze. 

Kitty dădu să protesteze. . 

— Vă rog, zise el, ridicând o mână ca s-o oprească, 
S-o lăsăm aşa. O să mă gândesc la asta când o să fiu mai 
puţin obosit, vă asigur. | 

—- Bine, spuse ea, ezitând. Dar nu-mi puteţi cere să 
plec din oraș înainte să pun nunta la cale. 

— N-o să vă cer, promise el vlăguit. 

— Şi nimic din ce mi-ar putea afecta poziţia socială. 

— În regulă. 

Din nou tăcere. : 

— Poate ar fi mai convenabil să stabilim de-acum 
care-o să fie favoarea. 

— Nu. | 

— Atunci aşa rămâne, spuse Kitty iute. Cât de 
repede puteţi să-mi procurati informaţiile? 

— Vă rog, plecaţi odată, zise el plângăreţ. Sunteţi 
de-a dreptul obositoare. Cu cât plecaţi mai repede, cu 
atât mai repede o să fac rost de ele. | 

— Excelent! spuse Kitty, radioasă ca un înger. 

Se ridică să plece, dar apoi se opri, aducându-și 
aminte de cealaltă sarcină cu care venise. Scoase un plic 
din buzunar. 

. — Mă întrebam dacă..., începu ea, codindu-se, 
Dacă v-aş mai putea cere ceva... Aş vrea să corespon- 
dez cu surorile mele, dar costă așa de mult să primeşti 
scrisori, încât ele... În fine, fiecare bănuţ e numărat. V-aş 
putea ruga să-mi francaţi scrisoarea? 

Îi ardeau obrajii. Îi fusese mult mai greu să facă 
rugămintea asta, deşi era mai puţin îndrăzneață decât 
cealaltă. Membrii nobilimii îşi puteau trimite scrisorile 
gratis, doar semnând plicul, dar Kitty bănuia că doar 
rudele lui Radcliffe şi prietenii apropiaţi ar fi îndrăznit 
să-i ceară așa ceva. Încercă să se pregătească pentru 
un refuz. Dar nu avea de ce să-și facă griji. Radcliffe o 

privi în ochi fără un cuvânt şi întinse mâna — nu purta 

. mănuşi —, iar Kitty îi puse recunoscătoare scrisoarea în 

palmă. Când el îşi îndoi cu grijă degetele peste marginea 

plicului, Kitty îi simţi atingerea ca o adiere pe mâna ei 
înmănuşată. 


— O trimit azi, promise el, iar ea îl crezu. 


Archie mai avea puţin până în St James's Place, 
dar ezita. Nici măcar acum nu era sigur că era necesar ce 
avea de gând să facă. Selbourne nu se purtase urât cu el 
- dimpotrivă! La începutul prieteniei lor, Archie avusese 
grijă, desigur, să ţină seamă de avertismentul lui Gerry. 
Gerry zisese că Selbourne — Selby, cum fusese rugat 
Archie să-i spună — era un afemeiat de cea mai joasă 
speţă. Dar, cum Selby îl asigurase insistent că nu era un 
afemeiat de cea mai joasă speţă, asta tindea Archie să şi 
creadă. Până în acel moment, Selby fusese cât se poate 
de bun cu el, invitându-l la petreceri şi cluburi de faro şi 
însoţindu-l în cele mai palpitante şi mai decadente nopţi 
pe care le trăise Archie vreodată. 

Doar că... Doar că Archie se întreba acum dacă era 
cu adevărat făcut pentru viaţa asta de om de lume. Era 
foarte obosit, având mereu trupul încordat şi mintea neli- 
niștită. Până de curând, când fusese ziua lui, rămăsese 
fără o leţcaie, fiindcă își cheltuise toată alocaţia pentru 
sfertul acela de an în compania lui Selby. Se bucura că 
măcar acum avea acces deplin la întreaga sa moştenire. 

Avea multe dubii, dar era convins că fratele lui o să 
ştie ce să facă. Recâştigându-şi hotărârea, Archie făcu un 
pas mare în faţă, cu privirea pironită în uşa cu numărul 
şapte. Uşa se deschise, iar el grăbi pasul. Lui Radcliffe 
nu-i stătea în obicei să se trezească aşa de devreme, iar. 
fratele lui nu voia să-l rateze. Voia neapărat să-i vorbească 


în acea zi. Dar nu... Silueta aceea era a unei femei, fără 


îndoială. Archie încetini din nou și făcu ochii mari. Ce 
necuviincios, îşi zise în sinea lui. O clipă mai târziu, din 
casă mai ieşi o siluetă feminină — după bonetă, părea să 
fie o servitoare. Slavă Domnului! Asta făcea ca vizita să fie 
ceva mai cuviincioasă — era, aşadar, o vizită oficială, nu o 
întâlnire pe ascuns. Prima femeie care ieşise îşi întoarse 
capul spre locul unde stătea Archie, iar el îşi dădu seama 
— cu un nod în stomac — că era domnişoara Talbot. 
Domnişoara Talbot, care tocmai pleca de la-fratele lui. 
Aceeași domnişoară Talbot cu care crezuse, nu cu multe 
săptămâni în urmă, că se va căsători el. Archie rămase 
încremenit, urmărind-o cum se îndepărtează. Deci așa 
stăteau lucrurile între ei. 


Nici nu-i de mirare că Radcliffe nu a vrut să-l lase 
să se însoare cu ea, îşi zise Archie cu un umor sumbru, 
care nu-i stătea în fire. Ce mai râseseră de el fratele lui 
şi domnişoara Talbot! Râseseră împreună de tânărul 
caraghios îndrăgostit până peste cap, care nici nu ştia ce 
ridicol e. Archie se răsuci pe călcâie și se îndepărtă de 
St James's Place cu paşi leneşi. Poate că ducea o viaţă 
ciudată printre cei ca Selbourne, una care-l făcea să se 
simtă tot mai străin de sine cu fiecare clipă care trecea, 
dar cel puţin noua lui viață nu-l făcuse niciodată să se 
simtă aşa. 

Când luna mai îşi intră în drepturi, începură să 
apară şi primele semne ale verii. Deşi schimbarea nu era 
la fel ca la Netley Cottage — unde câmpurile şi pădurile 
din jur reveneau brusc la viaţă, ca un chibrit pe care-l 
aprinzi într-o cameră întunecoasă —, apropierea verii se 
făcea totuşi simțită şi la oraş. Florile se deschiseseră în 
toată splendoarea, ieșind din mugurii lor strânşi, şi încă 
puteai să simţi mirosul inconfundabil al pământului cald 
uscându-se după ploaia de peste noapte. 


Aici atmosfera era aceeași ca în Biddington în luna 
mai. Indiferent dacă erau în Dorsetshire, în Londra, în 
nord, în sud, în est sau vest, britanicii se lăsau mereu 
înveseliți de vremea caldă şi însorită, fie şi numai pentru 
plăcerea de a se plânge de ceva nou. Şi totuși, deși 
asemănarea ar fi trebuit s-o bucure pe Kitty, pe ea o 
copleşise dorul de casă. La o sută cincizeci de kilometri 
depărtare, Beatrice, Harriet şi Jane poate că munceau în 
grădină sau se duceau la piaţă. Pe Kitty o durea că nu avea 
de unde să ştie asta decât dacă mai primea o scrisoare. 


Profitase de vremea bună ca să-şi planifice plimbări 
atât cu Pemberton, cât şi cu Crawton, unul după altul, 
sperând că iluzia intimităţii — deşi mătușa Dorothy şi 
Cecily erau la doar câţiva paşi mai în spate — ar putea 
încuraja o declaraţie de dragoste de la vreunul dintre 
ei. Avea să fie dezamăgită. Pemberton îi povestise timp 

de o oră, cu lux de amănunte, nu doar cea mai recentă 
predică a vicarului său — o cuvântare cu totul insipidă 
despre două subiecte la fel de plicticoase: răbdarea și 
smerenia —, ci și întreaga conversaţie pe care o avusese 
cu mama lui după predică. Mama lui Pemberton era o 
femeie retrasă, care, după cum i se spusese lui Kitty, 
prefera să nu apară în societate decât când se ducea la 
biserică. Kitty era convinsă că și doamna Pemberton era 
foarte plicticoasă. | 

Îl lăsă pe domnul Pemberton să bată câmpii şi 
mintea îi zbură la picnicul la care le va scoate pe surorile 
„ei de îndată ce ea şi Cecy aveau să se întoarcă acasă. 

— Dar şi mândria e importantă, după cum am 
convenit cu mama mea, spunea Pemberton. Mândria 
legată de familie şi de renumele familiei, desigur. De 
aceea îşi doreşte foarte mult.să mă vadă căsătorit cu o 
creştină adevărată, cu creşterea potrivită, ca să mă ajute 
să-mi lansez cariera politică. 

După părerea lui Kitty, cuvântul „creştere” nu 
trebuia folosit decât pentru animale, sub nicio formă 
pentru femei. 

— Înţeleg, zise ea cu drăgălăşenie. Mi-ar plăcea 
foarte mult s-o cunosc. 

Era chiar adevărat, pentru că numai așa ar fi putut 
să-i dovedească femeii ăleia că are o „creştere” suficient 
de bună ca să-i fie pe plac. Era limpede că mama lui 
Pemberton avea aşteptări mari, la care Kitty trebuia să 
- se ridice, fie şi numai în aparenţă. Dacă acela era motivul 
pentru care Pemberton întârzia să-i ceară mâna, Kitty 
n-avea nicio îndoială că putea s-o cucerească pe mama 
lui cu... citate din Biblie sau ceva asemănător. 


— Am putea să mergem împreună la slujbă într-o 
zi, propuse Kitty cu pioşenie. 

— l-ar plăcea foarte mult, sunt sigur, zise 
pemberton radios. La ce biserică mergeţi? 

O, Doamne... 

— A, la una de lângă casa mătușii mele, spuse Kitty 
vag. Foarte'mică, dar frumoasă. 

Îi distrase atenţia întrebându-l de numele unei 
flori, iar prelegerea care rezultă de aici şi care cuprinse 
- denumirile latinești ale tuturor animalelor şi florilor pe 
lângă care trecură acoperi în întregime restul plimbării 
lor. Kitty avu doar câteva clipe de răgaz înainte să 
sosească domnul Crawton. Deşi era un admirator mai 
recent decât Pemberton, Kitty avea încredere că-l putea 
îmboldi pe Crawton să-i facă o declaraţie de dragoste — 
părea întotdeauna așa de surprins când vorbeau, aşa de 
măgulit de fiecare dată când ea accepta să danseze cu el. 

— Încă unul? şopti Cecily exasperată. Acum? 

— Linişte, draga mea, Kitty. negociază, o dojeni 
mătușa ei cu blândeţe. Ce-ar fi să-mi mai spui o dată 
anecdota aia drăguță despre Shakespeare? Mi-ar plăcea 
s-0 aud din nou. 


Dacă în cazul lui Pemberton cel mai mare obstacol 
era limbuţia lui, în cazul lui Crawton era timiditatea. 
Mergea tăcut pe lângă Kitty — cu ochii mereu mari, ca şi 
cum tocmai ar fi înghiţit ceva ascuţit — şi prefera s-o lase 
„pe Kitty să conducă discuţia. Era cu siguranţă mai bine 

decât cu domnul Pemberton, dar asta nu creştea deloc 
şansele ca domnul Crawton să-şi facă curaj să- şi declare 
intenţiile. Kitty oftă. 
— Povestiţi-mi despre căminul dumneavoastră, îi 
„ceru Kitty călduros, încercând să-l scoată din cochilie. 
Spuneaţi că e în Bedfordshire? Mărturisesc că n-am fost 
niciodată. 
Crawton nu răspunse. Kitty își întoarse privirea 
spre el şi descoperi că atenţia îi zburase în altă parte. 

Urmau să se intersecteze cu un grup de domnişoare. 


locvace, iar domnul Crawton nu-şi mai lua ochii de la ele; © 


Kitty nu s-ar fi aşteptat la asemenea impoliteţe din partea 
lui... dar apoi a zărit-o pe domnişoara Bloom printre ele, 
“Se uita drept înainte, ignorându-i pe Kitty şi Crawton, 
dar cu obrajii atât de aprinşi, încât era limpede că de fapt 
îi observase. Crawton nu-şi putea lua ochii de la ea, ba 
chiar îşi întoarse capul ca să se uite după silueta ei care 
dispărea. Kitty îşi drese glasul, iar Crawton tresări. 
— Îmi cer scuze, domnişoară Talbot, spuse el 
repede. Vă rog mult să mă scuzaţi. Despre ce vorbeam? 
— Despre Bedfordshire, îi aminti ea cu blândeţe. 


Începu să o roadă vinovăția — o emoție cu totul 
inutilă, desigur, dar faptul că ştia că e inutilă nu era de 
ajuns ca să se poată descotorosi de ea. Kitty încercă să-şi 
spună că domnişoara Bloom are avere, obârşie bună şi, 
de ce nu, o mie de alţi bărbaţi cu care i-ar face la fel de 
multă plăcere să se mărite precum cu domnul Crawton. 
Faptul că domnul Crawton părea să-i împărtășească sen- 
timentele era cu totul irelevant şi nu o privea pe Kitty 
câtuşi de puţin. l 

Şi totuşi, nu reuşea să scape de sentimentul de 
vinovăţie. 

— Nimic de raportat, le anunţă ea cu un oftat 
pe sora şi mătuşa sa în drum spre casă. Deocamdată 
niciunul dintre ei nu vrea să-mi spună că mă iubeşte. 

— Nu mai poţi să amâni, draga mea, îi atrase | 
atenţia mătuşa Dorothy. Timpul trece. l 

— Ştiu, zise Kitty încordată. Nu eu trag de timp. 

Mătuşa Dorothy scoase un mormăit de îndoială 
din gâtlej, dar Kitty nu apucă s-o ia la întrebări, pentru 
că sora ei le întrerupse. 

— ÎL iubeşti pe vreunul dintre ei? întrebă ea. 

— Iarăşi întrebarea asta, răbufni Kitty iritată. 
Amândoi mi se par nişte domni foarte cumsecade, cu o 
avere foarte mare. E bine? | 

Cecily se strâmbă. 

— Asta nu-i deloc iubire, spuse ea, puţin neliniş- 
tită. Cel puţin aşa' cred. Tu ce crezi, mătuşă Dorothy? Ai 
fost vreodată îndrăgostită? 


Mătuşa lor păru surprinsă de turnura pe care o 
luase discuţia. 


— Oh, doar o dată, răspunse ea. Dar asta a fost 
acum multă vreme. 

— Şi ce s-a întâmplat? întrebă Cecily cu însufleţire. 

— Am fost fericiţi o vreme, zise mătuşa Dorothy 
încetişor. Dar apoi s-a căsătorit-cu o domnişoară din clasa 
lui socială, iar ea, cum era şi firesc, s-a opus prieteniei 
noastre. Şi aşa s-a terminat. | 

În ochii lui Cecily apăru o sclipire rău-prevestitoare. 


— Vezi, Cecily? zise Kitty, neputându-se abţine să 


nu sublinieze copilăreşte. Dragostea nu e întotdeauna 
egală cu fericirea. 


— Dacă ei te iubesc şi tu nu, atunci îi privezi de 
ceva minunat, Kitty, îi zise Cecily cu glasul încărcat de 
emoție. Mi s-âr părea cam trist, atâta tot. 


Cuvintele ei amplificară sentimentul de vinovăţie 
care nu-i dădea pace lui Kitty, făcându-l cu atât mai greu 
de suportat, iar pe Kitty cu atât mai iritată. 

— Nu e trist, n-avem timp să ne pară rău de ei, 
răbufni ea. Compătimește-ne pe noi, dacă vrei neapărat 
să compătimeşti pe cineva. Sunt bărbaţi — şi bogaţi, nu 
oricum. Pot să aibă ce viitor vor ei şi măcar pot să şi-l 
aleagă. Noi nu. Pe noi nu ne întreabă nimeni pe cine — 
ce — vrem! 

Cecily păru şocată de propria vehemenţă, şi până și 
pe Kitty o tulbură. l 
— Ziceam doar, se apără Cecily. 


— Haideţi acasă, interveni mătuşa Dorothy. . 
Degeaba ne certăm. 


Nu-şi mai spuseră nimic pe drumul de întoarcere, . 
dar Kitty nu se înveseli. Îşi ocupă timpul repetând, în inti- 
mitatea gândurilor ei, argumente în apărarea sa, pe care | 
îşi imagina că i le dă când lui Cecily, când — fără să ştie de 
ce — lui Radcliffe. Niciunul dintre ei nu o înţelegea. Ei nu 
trebuiau să se întrebe ce-o să se aleagă de Jane, Harriet 
şi Beatrice, să se gândească ce grea poate să devină viaţa 
unei femei în absenţa banilor sau să-şi bată capul cu 
miile de căi înfricoşătoare pe care ar putea s-o apuce 
viaţa oricăreia dintre ele dacă Kitty scăpa frâiele din 
mână fie şi pentru o singură clipă. Dar Kitty se gândea la 
toate lucrurile astea şi-şi făcea griji mereu. Şi avea prea 
multe de făcut ca să piardă vremea simțindu-se vinovată. 


Kitty se îmbrăcă în seara aceea cu mişcări scurte şi 
repezite. Nu-şi permiteau să mai cumpere rochii de bal, 
aşa că se străduiau să creeze impresia că poartă haine 
noi prin modificări bine gândite, prinderea unor pene 
ici şi colo şi făcând schimb de rochii între ele la nevoie. 
Kitty era de acord cu această metodă de a face economii, 
dar tot se simţea ca o gâscă ciufulită în rochia roz cu 
volănaşe pe care mătușa Dorothy o cumpărase cu gândul 
la Cecily (cu fustele lăsate jos şi brodate cu trandafiri de 
mătase), în timp ce Cecily purta rochia ei preferată de 
crep albastru (cu fustele ridicate şi împodobită acum cu 
o dantelărie complicată la tiv şi mâneci). 

Începu să-și aranjeze părul şi, până termină, 
agitația i se preschimbase în melancolie, aşa că se duse în 
budoarul mătușii sale. În ultimele săptămâni, devenise 

-un ritual pentru ea să se refugieze acolo, fiindcă îi aducea 
foarte multă alinare să se așeze pe patul mătușii sale, 
cu picioarele sub ea, şi să se uite.cum Dorothy se rujează 
cu mișcări experte. 

— Crezi că sunt un om bun? o întrebă Kitty. 

=. — Hm, făcu mătuşa Dorothy. Vrei să-ţi spun că 
eşti un om bun? - 

— Numai dacă aşa crezi. 

Mătuşa Dorothy se uită la ea în oglindă cu o 
expresie evazivă pe chip. 

— Ce să spun, m-ai liniştit, zise Kitty ironic. 

— Binele e subiectiv, draga mea, spuse mătuşa 
Dorothy, rujându-se. Mulţi ar fi de părere că eu sunt un 
om rău, doar din cauza ocupaţiei mele anterioare. Tu mă 
judeci pentru asta? 

— Fireşte că nu! zise Kitty indignată. Doar nu faci 

rău nimănui. 
— Cu siguranţă nu intenţionat, încuviinţă mătușa 
Dorothy, iar în colţul gurii îi apăru un zâmbet pe care 
Kitty nu-l înţelese. Dar în cazul tău, aş zice că e mai 
important ce crezi tu despre tine decât ce crede lumea. 

— Dar consideri că... adică... ce consideri că ar 
crede mama despre mine? murmură Kitty după o clipă 
de tăcere. l l 

Mătuşa Dorothy se uită lung la ea în oglindă. 

— Adică ce-ar crede despre ce încerci să faci aici, 
în Londra? 

Kitty încuviinţă. 

— Ei bine, îi ştii trecutul. Era o femeie foarte 
pragmatică, îi aminti mătușa Dorothy. Sunt sigură că 
te-ar înţelege perfect. 

Kitty îi cântări vorbele, dorindu-și din toată inima 
` să găsească o consolare în ele... Dar nu i se părea adevărat. 

Neîndoielnic, doamna Talbot fusese pragmatică şi chiar -~ 
foarte şireată, iar lui Kitty îi plăcea să creadă că împăr- 
tăşeau această calitate.. Dar felul necruţător în care se 
purtase Kitty în ultima vreme — mama ei nu fusese așa. 
Kitty nu şi-o putea imagina acţionând vreodată în detri- 
mentul fericirii altcuiva. Dimpotrivă, vedea mereu ce e 
mai bun în oameni şi se încurca în tot felul de scheme şi 
planuri menite să-l ajute pe cutare sau cutare vecin. Ca 
atunci când a făcut în aşa fel ca bietul domn Swift, atât de 
năpăstuit după război, să o întâlnească pe domnişoara 
Glover doar pentru că bănuia că s-ar potrivi. Se căsăto- 
riseră vara trecută, deşi doamna Talbot nu mai trăise s-o- 
vadă. l i 

— Cred..., începu Kitty, căutându-și cuvintele. 
Cred c-ar fi cam dezamăgită că n-am fost mai blândă. 

Dorothy lăsă afirmaţia să plutească în aer, fără 
să-şi exprime nici acordul, nici dezacordul, ci doar cân- 
tărind-o — pe ea și pe Kitty — cu onestitate. 

— Ce dezastruos te-ai: coafat, Kitty, spuse ea 
într-un târziu. 

Kitty nu se aştepta la aşa un răspuns. 

— Serios? zise ea. 

Poate că agitația nu era starea cea mai bună în care 
să încerci să-ţi aranjezi părul cu eleganţă. 

— Vino aici, o chemă Dorothy, ţâţâind din buze. 

Se ridică, o aşeză pe Kitty pe scaun în faţa sa şi 
începu să-i desfacă buclele cu grijă. Lăsa agrafele să cadă 
una câte una, cu un clinchet uşor, într-un vas de argint, 
iar Kitty închise ochii, lăsându-se alinată de căldura 
mâinilor lui Dorothy şi de parfumul ei de vanilie. 

— Poate c-ar trebui să încercăm cu toţii să fim ceva 
mai blânzi, spuse mătușa Dorothy, scoțând încetișor un 
pieptăn din încâlceala buclelor. Poate că asta şi înseamnă 
să fii „bun”: să fii blând cu alţii chiar şi când nu-ţi vine la 

socoteală. Sunt sigură că nu-i prea târziu să începi, dacă 
așa vrei. l 

Kitty medită în tăcere la cuvintele ei. În sfârşit, 
simţi o urmă de consolare. 

— Gata. 

Mâinile mătuşii Dorothy se opriră, iar Kitty 
deschise ochii şi văzu un coc sofisticat în vârful capului, 
prins cu un pieptăn incrustat cu bijuterii, şi cârlionţi — 
făcuţi cu papiota noaptea trecută — încadrându-i chipul 
cu eleganţă. Când venea vorba de coafuri, mătuşa 
Dorothy avea o măiestrie vecină cu alchimia. Kitty îşi 
puse palma pe mâna care se odihnea pe umărul ei. 

— Mulţumesc, îi zise cu simplitate, referindu-se la 
tot ce făcuse mătuşa Dorothy pentru ea. 


Mătuşa Dorothy îi strânse şi ea mâna. 
— Eşti gata, draga mea? întrebă ea. 


26 


În seara aceea toată lumea părea cuprinsă de un 
sentiment al nerăbdării, ca şi cum ar fi simţit cu toţii 
la fel de intens ca domnişoara Talbot că timpul trece. 
Poate că nu era singura care-şi dădea seama de costurile 
tot mai mari şi de oportunităţile tot mai puţine ale 
ultimelor zile din Sezonul londonez. Dansatorii erau 
mai iuți, şampania se bea mai repede, iar râsetele erau 
mai zgomotoase — toată încăperea părea străbătută de o 
fervoare incredibilă. 

Kitty se plimba prin săli, minţindu-se că-l căuta pe 
Pemberton, deşi se uita de fapt după o siluetă feminină. 
O găsi pe domnişoara Bloom stând singură, la fel ca 
prima dată, cu o figură năpăstuită. Kitty oftă cu năduf pe 
nas, îşi apucă poalele rochiei şi se duse la fată cu pași iuți. 

— Domnişoară Bloom! o strigă ea în chip de salut, 
poate prea tare, pentru că tânăra tresări. 

Doamne, tinerele din Londra erau mult prea 
fragile! l 

— Domnişoară Talbot, îi răspunse domnişoara 
Bloom, uitându-se la ea cu răceală. Aţi venit să vă 
savuraţi victoria? l 

Ah. Kitty îşi spuse că poate domnișoara Bloom avea 
dreptate să-i poarte pică, din moment ce o consolase în 
legătură cu trista ei poveste de dragoste pentru ca apoi 

să treacă imediat, cu insistenţă, la cucerirea tânărului 
despre care-i vorbise. ~ 

— Cum vi se pare Sezonul? întrebă Kitty, fără să-i 
ia cuvintele în seamă: V-am văzut dansând cu domnul 
Gray, e un bărbat fermecător. 

— Vai, e într-adevăr fermecător, zise sarcastic 
domnişoara Bloom, cu tremur în glas. Numai că, din 
moment ce i-aţi câştigat inima domnului Crawton, nu 
mai am niciun motiv să mă opun planurilor părinţilor 
mei de a mă căsători cu Lordul Arden. 

Kitty fu aşa de uimită, încât uită cu totul de 
buna-cuviinţă. 

` — Lordul Arden? exclamă ea îngrozită. Dar e un 
om respingător. Şi are de două ori vârsta dumneavoastră! 

— Da, ştie toată lumea ce credeţi despre Lordul 
Arden, aţi fost foarte clară în privinţa asta, i-o trânti 
domnișoara Bloom, după care oftă, iar pe chip şi în glas 
îi apăru o melancolie deznădăjduită. Dar n-are rost să 
mă opun. N-am niciun alt pretendent. 

Când îşi luă privirea de la Kitty şi şi-o îndreptă spre 
sala de bal, Kitty ştia după cine se uită. Nu era treaba ei 
să se ocupe de soarta acestei fete — una care avea cele mai 
bune premise în viaţă şi care totuși ieșea învinsă dintr-o 
bătălie care nu părea făcută să aducă Sieite prea multor 
femei. 

Kitty oftă din nou. Nu putea să lase lucrurile aşa. O 
luă pe fată de cot şi o trase după ea. 


— Ce faceţi? zise domnişoara Bloom alarmată. 

— Nu vă simţiţi bine, îi spuse Kitty cu fermitate. 

— Nu e adevărat! protestă fata, încercând să se 
împotrivească fără să atragă prea multă atenţie asupra 
lor. 

— Ba da, o corectă Kitty. Vă simţiţi rău, aveţi 
amețeli şi vreţi să luaţi o gură de aer proaspăt. Haideţi 
mai repede, încercaţi să ţineţi pasul. 

— Nu înţeleg, unde mă duceţi? se văicări 
domnişoara Bloom. 


— Domnule Crawton! strigă Kitty poruncitor, iar 
bărbatul cu pricina îşi întoarse privirea din tabloul pe 
care tocmai îl admira pe perete. 


Păru uimit, ceea ce era normal pentru el, dar când 
le văzu pe Kitty şi pe domnişoara Bloom împreună, făcu 
nişte ochi şi mai mari decât de obicei. 

— Domnişoară Talbot? zise el nesigur şi ochii îi 
fugiră din nou la domnișoara Bloom, ca şi cum nu i-ar fi 
venit să creadă că era chiar în faţa lui. | 

— Domnule Crawton, trebuie să ne ajutaţi, îl somă 
Kitty. Buna mea prietenă, domnişoara Bloom, e slăbită. 
O duceţi dumneavoastră să ia o gură de aer proaspăt 
până iau eu nişte săruri şi o caut pe mama dumneaei? 
Repede! Poate să vă ia de braţ? 


Domnul Crawton veni numaidecât, iar Kitty se 
bucură să vadă că sub aparenţa de timiditate se ascundea 
o inimă de cavaler. 


— Desigur! zise el, uitându-se la domnişoara 
Bloom cu îngrijorare. Sunteţi bine, domnişoară Bloom? 

— D-da, bâigui tânăra, fără vlagă. 

Spre satisfacția lui Kitty, chipul palid al fetei se 
potrivea bine cu povestea pe care o scornise. 

— Mă întorc cât pot de repede, promise ea, după: 
care se aplecă spre domnişoara Bloom şi spuse pe un ton 
confidenţial, dar suficient de tare ca să audă şi domnul 
Crawton: Nu vă faceţi griji, domnişoară Bloom. Ştiu că 
nu vreţi să vă căsătoriţi cu Lordul Arden, dar sunt sigură 
că există o cale de scăpare! 

Se retrase, constatând cu mulţumire că domnul | 
Crawton înlemnise de indignare la auzul vorbelor ei. Era 
bine de ştiut că bărbaţilor chiar le place să facă pe eroii, 
mai ales faţă de fete aşa de frumoase ca domnişoara 
Bloom. Se uită cum domnul Crawton o conduse cu grijă 
pe domnişoara Bloom pe terasă, rămânând în cadrul ușii, 
desigur, de dragul cuviinţei, dar fiind probabil suficient 
de departe ca oaspeţii dinăuntru să nu-l poată auzi, 
Era aranjamentul perfect — cât se poate de cuviincios şi 
totodată intim. Kitty era mulțumită de opera ei şi se duse 
la bufet, fără să-şi mai bată capul cu promisiunea de a 
se duce după săruri. Nu avea nicio îndoială că domnul 
Crawton avea să se descurce mai departe şi singur. Şi, 
cu toate că stratagema o făcuse să-şi piardă cel mai bun 
pretendent dintre cei rămași... nu putea să regrete. O fi 
fost ea nemiloasă, dar spera ca de-acum să fie şi ceva mai 
blândă. 
| Când tocmai se gândea dacă să ia o bomboană — 
ca să-şi refacă puterile înainte să-l caute pe domnul 
Pemberton —, cineva îi șopti la ureche: 

— Credeam că eşti prea ocupată cu orchestrarea 
propriei logodne ca să mai aranjezi şi alte căsătorii. 

Era Lordul Radcliffe. 

— Nu ştiu la ce vă referiţi, zise ea cu toată can- 
doarea, alegându-și o prăjitură apetisantă şi ducându-se 
sub un portret al regelui George al II-lea. 

Radcliffe veni lângă ea, privind-o foarte curios. 

— Nu era nevoie să faceţi asta pentru domnul 
Crawton,. spuse el cu glas schimbat. Credeam că e unul 
dintre admiratorii dumneavoastră. 


Kitty încuviinţă. 


— Iubea pe altcineva. Nu mi s-a părut corect să 
profit de timiditatea lor, în loc să fac ceva ca să-i ajut. 

— Mă surprindeţi, domnişoară Talbot, spuse 
- Radcliffe sincer. Credeam că Sunteţi prea haină pentru 
aşa ceva. 


Era deopotrivă un compliment şi o insultă, dar 
Kitty nu se simţi jignită. Cuvintele lui surprindeau aşa de 
pine gândurile ei din seara aceea, încât era sigură că el 
înţelesese cât o costase fapta bună şi cât de mult trebuise 
să lupte împotriva înclinațiilor ei. Deodată, simţea că o 
vede așa cum este, şi nu era un sentiment neplăcut. 

— Şi eu credeam la fel, zise ea cu simplitate. 

Nu mai apucară să-şi spună nimic, pentru că fură 
întrerupți. O tânără înaltă, cu părul împletit într-un turn 
foarte elaborat, se lovi cu putere de domnişoara Talbot 
în trecere. Kitty spera că o să plece imediat mai departe, 
dar, din păcate, femeia îl recunoscu pe Radcliffe cu o - 
tresărire și se văzu limpede pe chipul ei că-şi amintise de 
averea şi de titlul lui nobiliar. Clătinându-se, necunos- 
cuta făcu o reverență. Era frumoasă, dar, când se ridică 
nesigură pe picioare, se văzu că era şi cam ameţită. Kitty 

se uită la Radcliffe cu coada ochiului. Oare ăsta era genul 
de femeie cu care Radcliffe era menit să se însoare? Era 
în mod vădit bogată şi la curent cu ultimele tendinţe din 
modă, fiindcă rochia şi coafura erau de o extravaganţă 
care nu le şedea bine decât celor din fruntea societăţii, 
dar, dacă Radcliffe se bucura să o vadă, o Ascunde în 
orice caz, foarte bine. 


— Domnul meu, ce mult a trecut! exclamă ea, 
întinzându-i o mână încărcată de bijuterii și ignorând-o 
pe domnişoara Talbot. 


Radcliffe îi luă mâna şi făcu o plecăciune superfici- 
ală, murmurând câteva cuvinte politicoase, dar privirea 
îi era rece. Amintindu-şi cu un fior prima ei întâlnire 
cu Radcliffe, domnişoara Talbot se bucură că — deşi 
avuseseră nu puţine certuri — nu mai primise de mult 
aşa o privire de la el. Femeia se strădui în zadar să lege 

o conversaţie cu el, căci Radcliffe se eschivă cu încăpăţâ- 
nare, dându-i nişte răspunsuri aşa de scurte, că numai 
o silabă îl mai despărţea de o insolenţă impardonabilă. 


— Chiar a trecut o 'veşnicie de când nu ne-am 
mai văzut, spunea femeia. Am auzit că aţi fost echipat 
admirabil pe continent. Trebuie neapărat să-mi spuneţi 
cum a fost la Waterloo. l 

Radcliffe nu credea că trebuie neapărat, pentru că 
nu răspunse nimic, arborând un zâmbet perfid. Femeia 
nu se lăsă însă descurajată, continuând cu același torent 
de linguşiri. | 

— Ştiţi, a fost şi sora mea acolo. La balul ducesei de 
Richmond. A spus că v-a văzut pe toţi plecând în bătălie 
şi că priveliştea a fost magnifică. 

— La întoarcere sunt sigur că priveliştea a fost 
mult mai puţin magnifică, zise el cu răceală. Având în 
vedere câţi au murit în ziua aceea. 

Replica lui păru s-o convingă în sfârşit pe străină 
că nu are chef de ea, pentru că femeia făcu o reverență 
grăbită şi plecă, aruncându-i lui Kitty o privire urâtă, 
de parcă era vina domnișoarei Talbot că ea nu ştia să se 
adecveze situaţiei. O urmăriră cu privirea în tăcere pe 
când se îndepărta şi, cum răceala încă nu dispăruse de 
pe chipul lui Radcliffe, Kitty se întoarse la contemplarea 
portretului de deasupra lor. 


— Trebuie să fie ciudat să fi fost acolo, iar acum din 
nou aici, zise ea încetişor, 


Nu se uitau unul la altul, pentru că erau amândoi cu 
ochii la tablou. Kitty nu-şi întoarse capul când dădu glas 
acestui gând. Momentul părea prea fragil pentru asta, 
de parcă ar fi fost sub imperiul unei vrăji care, pentru 
o clipă, le îngăduia să se oprească în loc şi să fie sinceri 
unul cu altul, în loc să se scuipe ca nişte pisici maidaneze. 

— Foarte ciudat, fu el de acord, tot cu glas scăzut. 
Mi-a luat ceva timp să-mi regăsesc liniştea după... după 
toate câte s-au întâmplat. 

— Aţi avut coşmaruri? întrebă Kitty. 

Radcliffe întoarse repede capul spre ea, căutând să 
vadă dacă-l ironizează. 


— Da, zise el până la urmă. De unde aţi ştiut? 
— Domnul Swift din Biddington a fost în marină. 
L-a afectat foarte tare. 


Radcliffe dădu din cap şi între ei se aşternu din nou 
tăcerea, dar nu era o tăcere încordată, iar Kitty nu simţi 
că face vreo greşeală dacă o întrerupe. 

— S-a schimbat Londra cât aţi lipsit? 

— Da şi nu, zise el, chibzuind. În multe privinţe, 
Londra pare neatinsă de ce s-a întâmplat. Ca şi cum 
războiul nici n-ar fi fost. Când sunt aici, am clipe în care 
şi mie îmi vine să cred că nu s-a întâmplat. 

O spuse fără niciun fel de prudenţă, iar în glas i 
se simţea doar sinceritatea. Era ca şi cum, în ultimele 
minute, trecuseră un prag în relaţia lor, unul care le 
îngăduia acum să-şi expună astfel de vulnerabilităţi, în 
timp ce balul, cu tot cu oaspeţii lui lipsiţi de importanţă, 
se estompa undeva în fundal. 

— Şi asta... vă ajută? zise Kitty, iar întrebarea fu 
urmată de o tăcere aşa de lungă, încât părea că Radcliffe 
n-avea să răspundă niciodată. | 

. — Foarte mult timp am urât oraşul ăsta, spuse el. 
De aceea m-am și ţinut departe de Londra. Pe vremuri, 
îmi plăcea mult stilul ăsta de viaţă frivol: jocul de cărţi, 
băutura, flirtul. Dar după război, am descoperit că mă 
săturasem de superficialitate, de regulile ridicole pe care 
trebuie să le respectăm. Ca și cum ar mai conta vreuna 

din ele după... după câte s-au întâmplat acolo. După 
oamenii care au murit. 

Făcu un semn spre celălalt capăt al camerei, unde 
căpitanul Hinsley se rotea alături de ceilalţi dansatori. 


— Hinsley e cel mai curajos om pe care-l cunosc. 
Eu am luptat doar în cele O Sută de Zile, dar el a petrecut 
ani întregi pe continent. Și totuşi, el a fost cel care m-a 
ajutat să nu-mi pierd minţile când ne-am întors în 
Anglia. Numai că într-o sală de bal, nimic din toate astea 
nu pare să conteze; viaţa îi e hotărâtă în funcţie de averea 
pe care o are sau nu, nu în funcţie de merit. 


— E nedrept, fu Kitty de acord. 


Şi, cu toate că i-ar fi fost la îndemână să-i atragă 
din nou atenţia că e ipocrit, de data asta pentru că 
empatiza cu Hinsley, deşi nu empatizase cu ea, nu spuse 
nimic. Descoperi că nu-i mai păsa să-i plătească poliţe 
lui Radcliffe. | 

— Spuneaţi că aţi urât Londra. O mai urâţi și 
acum? întrebă ea în schimb. 

— Mai puţin decât mă aşteptam, recunoscu el. 
Nu-mi dădusem seama ce dor îmi era de familia mea, ce 
mult o neglijam ţinându-mă departe de oraş. Şi trebuie 
să recunosc că a fost... distractiv să văd cum le daţi lumea 
peste cap. Un lup în piele de oaie. 


În timp ce vorbea, își întorseseră amândoi privirea 
unul spre celălalt, luându-și ochii de la tablou, şi, când 
buzele lui se arcuiră în sus, la fel făcură şi buzele ei. La 
fel ca la prima lor întâlnire, o izbi ce mult i se schimbau 
trăsăturile când zâmbea. 

— A, deci de-asta aţi acceptat să mă ajutaţi, de 
dragul distracției? 

— Nu ştiu dacă se poate spune că „am acceptat” să 
vă ajut, îi dădu el replica imediat, zâmbind larg. Am fost 
constrâns, şantajat. N-am avut de ales. 


254 


12 săptămâni pentru a cuceri un lord 


Ea râse încetişor. Amintirea aceea deveni deodată 
un episod amuzant din povestea lor, ca şi cum n-ar fi fost 
„niciodată ruşinos sau tensionat — ca şi cum n-ar fi fost 
niciodată în conflict unul cu celălalt, nici măcar pentru 
o clipă. | 

— Ba aţi avut de ales, îl contrazise ea, bătându-l 
ușor pe braţ cu evantaiul strâns. 

— Nu ştiu ce să zic. 

Deși Kitty era sigură că le rostise în glumă, cuvintele 
păreau mult mai serioase spuse cu voce tare şi, judecând 
după uimirea din ochii lui Radcliffe, îl luaseră şi pe el 
prin surprindere. Se uitară îndelung şi gânditori unul la 
altul — ochii lui cenuşii privind adânc în ochii ei căprui, 
iar ochii ei căprui privind în ai lui —, până când, într-un 
târziu, Radcliffe îşi drese glasul, risipind încordarea 
dintre ei. Kitty luă repede o gură de limonadă. 


— O să vă bucuraţi să aflaţi că domnul Pemberton 
chiar e aşa de bogat pe cât se spune, o informă el în clipa 
următoare. 


— A, da? zise ea, străduindu-se să pară veselă. Pot 
să vă întreb ce surse aţi avut? 


— Contabilul lui, majordomul şi croitorul. Își 
plăteşte mereu facturile la timp, servitorii lui nu au 
probleme cu salariul, iar contabilul, după două-trei beri, 
se laudă cu dobânzi foarte bune la investiţii. Pemberton 
al dumneavoastră e curat ca lacrima: opt mii pe an. 
Valetul meu, Lawrence, e cel care a adunat informaţiile. 
E un spion foarte talentat. 


— Sunt veşti bune, zise Kitty încetişor. 


Şi chiar erau, deși nu o bucurau așa de mult pe cât 


s-ar fi aşteptat. 
— Vă ajută să vă lămuriţi pe ce cale să o apucaţi? 


255 


SOPHIE IRWIN 


— Aproape. Mai trebuie să-i alung doamnei 
Pemberton ultimele îndoieli cu privire la felul meu de a 
fi. Dar sper ca în curând să nu mai am de stabilit decât . 
locul şi maniera cererii în căsătorie. | 

— A, doar atât? Bănuiesc c-o să-i lăsaţi totuși lui. 
Pemberton privilegiul de a hotărî ce să vă spună. 

— Da, fireşte, zise Kitty, uitându-se urât la el şi 
întorcându-şi sfidătoare umărul spre el, dar Radcliffe era 
de-acum imun la astfel de ofense. 


— Mă întreb ce fel de cerere în căsătorie v-ar fi 
pe plac, dacă ați putea “să alegeţi, spuse el, făcând un 
exerciţiu de imaginaţie. „Draga mea domnişoară Talbot”, 
începu el, imitând destul de bine vocea monotonă și plină 
de importanţă a lui Pemberton, „deşi am o personali- 
tate foarte neplăcută, sunt întreg la minte şi vă garantez 
că sunt putred de bogat şi c-o să plătesc toate datoriile 
familiei dumneavoastră.” Vă închipuiţi, domnişoară 
Talbot? Cât romantism! Câtă pasiune! 

— Dacă aţi terminat cu ironiile, o să vă părăsesc, 
zise ea, de-abia stăpânindu-şi râsul. Am încă multe de 
făcut. 

Radcliffe îi oferi o mână înmănuşată. 

— În cazul ăsta, îmi permiteţi să vă conduc la 
mătuşa dumneavoastră? se oferi el galant. 

De data asta, Kitty acceptă, iar obrajii i se împur- 
purară aproape insesizabil. 

— E foarte îngrijorător, James, orice-ai zice, insistă 
Lady Radcliffe. Şi oricât aş încerca, nu reuşesc să-l fac să 
vorbească cu mine despre asta! 


— Oare de ce? bodogăni Radcliffe. 


Lady Radcliffe se uită urât la el. James îi evită 
privirea, scoțând capul din landou ca să admire The 
Strand”, cu speranţa că asta o s-o facă să abandoneze 
subiectul. Dacă ar fi ştiut, când îl rugase mama lui s-o 
însoţească la deschiderea expoziţiei anuale de artă de la 
The Royal Academy, că ea o să se folosească de prilej ca 
să-i ţină prelegeri despre comportamentul lui Archie, ar 
fi făcut orice ca să evite. Poate c-ar fi trebuit să bănuiască 
mai din timp că mama lui avea un motiv ascuns — când 
se mai arătase ea interesată de artă? 

— N-are decât să fie iresponsabil, continuă 
supărată contesa, ignorând toate încercările lui Radcliffe 
de a pune. capăt conversaţiei, dar cred că a cam prins 
gustul jocurilor de noroc! 


— Aşa cum anul trecut prinsese gustul boxului, 


iar cu un an înainte, gustul curselor de cai, comentă 


Radcliffe. 


19 Una dintre cele mai importante artere din centrul Londrei 
(n. red.). 

— Nu e acelaşi lucru, protestă Lady Radcliffe, Aud 
tot mai des despre tineri care-şi distrug viaţa din cauza 
jocului de cărţi. Ştii, fratele mai mic al lui Lady Cowper 
a fugit la Paris din cauza asta. Au încercat să mușamali- 
zeze povestea, desigur, dar toată lumea ştie. Şi până anul 
ăsta, nu era câtuşi de puţin interesat de jocul de cărţi! 

— Nici măcar Archie nu ar putea să joace atât de 
prost, mormăi Radcliffe. 


Se întreba dacă așa or fi vorbit părinţii lui iară 
el înainte ca tatăl lui să se hotărască să-l alunge pe 
continent. 


— Mă gândeam să vorbeşti tu cu el, sugeră Lady 
Radcliffe, făcând abstracție de comentariul lui. Să-i bagi 
minţile-n cap, să-l sperii puţin. 

Caleaşca ajunse la Somerset House şi intră în curte, 
spre marea ușurare a lui Radcliffe. 


— N-o s-o fac, mamă, zise el scurt, fără să se uite la 
ea. Archie e bine aşa cum e. 

Nu-şi mai vorbiră cât coborâră din landou și 
trecură pragul. Luând fără chef un exemplar din 
programul expoziţiei, Radcliffe se indispuse și mai tare 
când văzu că încăperile erau pline de membri ai înaltei 
societăţi, care ţineau mai mult să fie văzuţi admirând 
tablourile în ziua vernisajului decât chiar să le admire. 
Ce proşti insipizi! Radcliffe fusese cât pe ce să uite de 
asta în ultimele săptămâni. Domnişoara Talbot îl ţinuse 
aşa de ocupat cu planurile, favorurile şi vizitele ei 
matinale, încât n-avusese timp să se mai gândească şi la 
altceva. Dându-și seama că se uita fără să vrea după ea 

„prin mulţime, îşi cobori privirea şi începu să răsfoiască 
programul expoziţiei. i 


— Ce-ai vrea să vezi mai întâi, mamă? întrebă 
Radcliffe. „Portretul doamnei Gulliver la o sută patru 

“ani” de domnul Ward? Sau crezi c-ar fi mai antrenant 
„Interior de biserică” al domnului Hodgson? 

După tăcerea glacială cu care-i fu întâmpinată 
întrebarea, era limpede că Lady Radcliffe nu era deloc 
mulţumită de el, şi probabil că era încă şi mai iritată că 
trebuia să suporte o după-amiază aşa de plicticoasă acum, 
că principalul obiectiv al excursiei se dovedise imposibil 
de atins. Fură, aşadar, uşuraţi să se audă strigaţi când nu 
intraseră decât în a doua sală. Se întoarseră şi o văzură - 
pe doamna Kendall făcându-le prietenoasă cu mâna 
de lângă domnişoara Talbot, Lady Montagu şi domnul 
Fletcher, care, cu excepția domnişoarei Cecily, după câte - 
ghici Radcliffe, se săturaseră deja de admirat tablourile. 


— Nu-mi vine să cred ce cald e, deşi suntem 
de-abia în mai! se plânse Lady Montagu în chip de salut, 
făcându-şi de zor vânt cu evantaiul. Dacă știam c-o să 
fie aşa înăbușitor aici, nici nu veneam. Deşi, ce-i drept, 
se grăbi ea să adauge, „Dordrecht” al lui Turner trebuie 
neapărat văzut. 


Chiar atunci îşi făcu apariţia şi Pemberton, aducând 
nişte pahare pe care le oferi cu mândrie domnișoarei 
Talbot și mătușii ei. Însă când văzu că li se alăturase și 
Radcliffe, îi mai pieri din entuziasm. Radcliffe îşi aminti 
că Pemberton nu avea cum să-l fi iertat după conversa- 
ţia lor de la Tattersall's. I se părea că trecuse o veșnicie 
de-atunci, dar, după aerul belicos al lui Pemberton, era 
clar că el nu gândea la fel. Doamne, oare domnişoara 
Talbot chiar avea să se mărite cu un asemenea bufon? 


— Am auzit că ducele de Wellington s-a întors la 
Londra, anunţă Pemberton, încercând să treacă peste 
neplăcerea pe care i-o provoca prezenţa lui Radcliffe. 
Credeţi c-o să-l vedem la Almack's săptămâna asta? 

— Ce-i drept, lui Wellington i-a plăcut întotdeauna 
să danseze, zise Radcliffe pe negândite şi suferi imediat 
pedeapsa de a vedea toţi ochii întorcându-se spre el. 

Pemberton se încruntă, supărat că fusese eclipsat. 

— ÎI ştiţi bine? întrebă el îmbufnat. 

— Puțin, răspunse Radcliffe, sperând să încheie 
astfel discuţia. i 

Pemberton îl măsură o clipă din priviri, în inima 
lui dându-se o luptă între antipatia faţă de Radcliffe şi 
pasiunea pentru războaiele napoleoniene — un subiect 
pe care considera că-l cunoaşte foarte bine. În mod 
previzibil, câştigă aceasta din urmă. 

— Eu am studiat campaniile lui Wellington în 
amănunt, anunţă el cu modestie. Sunt expert în bătălia 
de la Waterloo. 


` — Aşa, deci? | 
Zâmbetul lui Radcliffe deveni uşor batjocoritor. Şi 
oare o văzuse pe domnişoara Talbot crispându-se? 


— Bătălia n-a fost tocmai lipsită de erori tactice, le 
zise Pemberton cu un aer confidenţial. Cred că Wellington 
ar fi primul care ar recunoaşte că s-au făcut greșeli. Nu 
trebuie decât să te uiţi la felul în care a folosit cavaleria... 


Părea că Pemberton chiar avea de gând să-i ţină 
lui Radcliffe o prelegere despre Waterloo. Era așa de 
ridicol, încât era aproape amuzant. Aproape. Dar când 
Pemberton se apucă să înșire, cu lux de amănunte, toate 
felurile în care credea că bătălia de la Waterloo ar fi putut 
să fie purtată mai bine, Radcliffe simţi că-l părăseşte 
umorul şi că începe să se enerveze. 

— Fireşte, dacă aş fi fost în locul lui Wellington, eu, 
unul, aş fi... 


— Mă întreb dacă..., încercă domnișoara Talbot. - 


să-l întrerupă, dar în zadar, pentru că Pemberton își 
ridică pur şi simplu vocea ca s-o acopere pe a ei, vorbind 
de-acum cu mare vervă. 


260 


12 săptămâni pentru a cuceri un lord 


— Dar ce să-i faci, asta se-ntâmplă când recrutezi 
din clasele de jos, nu există niciun strop de disciplină 
printre soldaţi... 

Aroganta, ignoranţa şi infatuarea lui erau pur şi 
simplu uluitoare. Cum îndrăznea să vorbească despre 

disciplină, să-i critice pe cei alături de care luptase 
Radcliffe, de parcă clasa socială avea vreo legătură cu 
bravura pe un câmp de bătălie așa de sângeros cum 
fusese Waterloo? Radcliffe simţi că încep să-i tremure 
degetele mâinii stângi. l 

— Ce păcat că un om aga de înțelept ca dumnea- 
voastră n-a putut fi acolo să ne salveze, zise el tăios când 
Pemberton se opri să tragă aer în piept. 

Batjocura din glasul lui era de-acum evidentă 
pentru toată lumea, în afară de Pemberton, se pare, 
fiindcă el se umflă în pene cu satisfacție în timp ce restul 
grupului se crispă. 

— Ei, nu ştiu ce să zic, protestă el, deşi mărturisesc 
că mi-ar fi plăcut să văd bătălia cu ochii mei. 

— Vă asigur că priveliştea nu devine mai clară 
odată cu proximitatea, zise Radcliffe, dar Pemberton nu 
păru să-l audă. 

— Mi-e greu să nu mă gândesc ce mult ar fi contat, 
le spuse el celorlalţi, clătinând ușor din cap cu tristeţe. 
Directorul de internat mereu zicea că mi-am ratat vocaţia 
de general. 

— Da, fără îndoială, îl împunse Radcliffe. 

— Radcliffe, poate că..., dădu să zică Lady Radcliffe, 
punându-i o mână pe braţ, dar el i-o îndepărtă. 

Poleiala de politeţe pe care Radcliffe reuşise s-o 
menţină până acum pe durata Sezonului — întotdeauna 
fragilă când era adus în discuţie războiul — începuse să se 
fisureze de-a binelea. 

— Deşi e mult mai uşor să prinzi gustul războiului 
odată ce lupta s-a încheiat, nu-i aşa? zise el usturător. 

De-abia atunci îi sesiză Pemberton tonul 
provocator. Se înroşi la faţă furios la culme, iar antipatia : 
anterioară față de Radcliffe îi reveni în forță. 

— Ce anuime insinuaţi? 

Mânaţi de instinctul fără greș al nobilimii pentru 
spectacol şi melodramă, oamenii începeau să se uite la 
ei. Lady Kingsbury, care stătea în fața portretului „Bâr- 
fitoarelor” domnului Carse, dusese o mână la gură, 
prefăcându-se tulburată, dar nu făcea niciun efort să 

- mascheze lăcomia cu care urmărea scena. Radcliffe îi ura 
pe toţi, dar pe niciunul atât de mult ca pe curcanul ăsta 
închipuit. 

— Vă rog să mă iertaţi, domnule Pemberton, că 
doar am insinuat ce am vrut de fapt să fac foarte clar, 
zise el. 


Cu coada ochiului, Radcliffe vedea chipul alarmat 
al mamei sale, care se făcuse alb ca varul, şi pe al domni- 
şoarei Talbot — cu buzele strânse, privind cu îngrijorare 
în jur —, dar totul era estompat de furia care-l cuprinsese. 


— Dumneavoastră, domnule, spuse el cu un 
zâmbet necruţător, nu sunteţi decât un... 


— O, Doamne, zise domnişoara Talbot cu voce 
tare. O să leșin de la căldură. 


Odată făcut avertismentul, Kitty se lăsă să cadă 
cu graţie în braţele unui domn Fletcher şocat, atrăgând 
atenţia tuturor celor care-i priveau. 


— Vai, domnişoară Talbot, zise domnul Fletcher, 
care avu prezenţa de spirit s-o prindă, dar care era în mod 
vădit foarte tulburat, mustăţile argintii tremurându-i 
de grijă. Domnişoară Talbot, sunteţi bine? Pemberton, 
adu-i repede ceva de băut! Are nevoie de aer curat. 

Conversaţia fu dată uitării, toţi grăbindu-se să dea 
o mână de ajutor. Pemberton se duse la masa cu răco- 
pitoare, domnişoara Talbot fu încurajată să se sprijine 
de braţul pe care domnul Fletcher i-l oferea cu solicitu- 
dine, doamna Kendall îi făcea vânt nepoatei sale, dând 
ușurel din evantai, iar Lady Montagu îi conducea pe toţi 
spre ieşire. Radcliffe rămase pe margine, calmându-se 
încetul cu încetul şi urmărind scena cu ochii mijiţi. Din 
ce ştia el despre firea şi purtările domnișoarei Talbot, nu 
rămăsese cu impresia că ar fi genul care leşină uşor şi, 

"deşi ea accepta atenţiile cu un zâmbet slab şi glas pierit, 
era la fel de rumenă în obraji ca oricând. 

Pe când era condusă spre ieşire, domnişoara Talbot 
se uită iute peste umăr la Radcliffe. El îi prinse privirea 
şi ridică o sprânceană, iar ea îi făcu cu ochiul, aproape 
insesizabil. 


Trecu ceva vreme până reluară conversaţia, iar, 
între timp, lui Radcliffe îi trecuse furia. Cum mama lui 
se dusese cu Lady Montagu să caute cea mai recentă 
capodoperă a lui Turner, iar Pemberton nu se vedea pe 
nicăieri, Radcliffe se aşezase lângă domnişoara Talbot, 
care se „odihnea” pe o canapea roşie de pluş. 

Să înţeleg din ocheada pe care mi-aţi aruncat-o 
că raicu: spectacol pe care l-aţi făcut a fost spre binele 
meu? întrebă el încetişor. 

— Spre binele dumneavoastră şi al mamei dum- 
neavoastră, confirmă Kitty. 

— Nu ştiu dacă era nevoie. 

— Eu sunt sigură că era. Părea că mai aveți puţin 
şi-i trageţi lui Pemberton o palmă, ceea ce ar fi stricat 
seara pentru toată lumea în afară de amatorii de bârfe. 
Și oricum, vă eram datoare cu o favoare. 

— Iertaţi-mă, credeam că eu hotărăsc în ce constă 
favoarea, nu dumneavoastră. Dar poate că a fost o presu- 
punere cam îndrăzneață din partea mea. 

— Cred că răspunsul potrivit ar fi „mulţumesc”, 
zise ea înțepată. l 

— Recunosc că intervenția a fost oportună, spuse 
el, zâmbind uşor. Mama era deja supărată pe mine când 

‘am ajuns, aşa că aş fi căzut cu totul din grațiile ei dacă 
aş fi stârnit o încăierare. Şi totuşi, adăugă Radcliffe, 
uitându-se pieziş la ea, cred c-aş fi ales o diversiune ceva 
mai puţin teatrală. 

— Asta e pentru că n-aveţi viziune, explică 
domnișoara Talbot cu o mină serioasă, dar cu o scânteie 
de umor în ochii ei căprui, atât de expresivi. De ce e 
supărată Lady Radcliffe pe dumneavoastră? 


Încă uşor iritat după altercaţia cu Pemberton, 
Radcliffe fu ispitit s-o pună la locul ei, dar, văzând pe 
chipul ei că nu îl judeca, oftă adânc. | 

— Crede că nu am o atitudine suficient de respon- 
sabilă faţă de Archie. De fapt, cred c-ar vrea să-mi asum 
un rol mai mare în conducerea întregii familii. 

— Şi nu vreţi? întrebă domnişoara Talbot, 
înclinându-şi capul foarte curioasă. . 

- Radcliffe clătină ușor din cap. 

— Cred că... Cred că mai degrabă nu ştiu cum. Tata 
era... Ar fi fost foarte dur cu Archie. Ştiu sigur, pentru 
_ că aşa a fost şi cu mine. Şi dacă asta înseamnă să fii capul 
familiei, nu ştiu dacă pot s-o fac. 

Domnișoara Talbot reflectă câteva clipe. 

— A fost un părinte sever? tatonă ea. 

— Se poate spune și aşa, râse Radcliffe. Nu prea-i 
plăceau distracţia, excesele. Considera că datoria noastră 

e să apărăm reputaţia familiei în fiecare clipă, iar el o 
făcea cu cea mai mare vigilenţă. o 
~ — Când v-a trimis la Viena, la Wellington... Asta a 

fost pentru că... l 

— Pentru că se temea că pătez renumele familiei? 
Da. Când eram mai tânăr, voiam să mă bucur de tot 
ce avea lumea de oferit: jocuri de cărţi, băutură, toate 
excesele. Tatei i se părea periculos. Se gândea că dacă am 
o ocupaţie, asta o să mă mai vindece de aroganță şi, cum 
Wellington îi era dator... i-am devenit ataşat. 

Domnișoara Talbot trase aer în piept cu lentoare. 

— Sigur, nu se aştepta să înceapă războiul, zise 
„Radcliffe cu inima grea. Nimeni nu se aștepta. Când a 
început, mi-a cerut să mă întorc, dar atunci nu mai 
puteam să plec. Ar fi fost culmea laşităţii. Credeam c-o să 
ajungă să înţeleagă cândva. Că poate până la urmă avea 
să fie chiar... mândru de mine. Dar când s-a terminat 
războiul şi m-am întors acasă, el deja murise. 


Nu-i mai spusese nimănui atât de multe despre 
tatăl lui — despre relaţia lor — şi se simţea uşurat să 
le poată spune cu voce tare, cu atât mai mult cu cât 
domnişoara Talbot nu simţea nevoia să umple tăcerea 
cu platitudini sau consolări mincinoase, lăsându-i măr- 
turisirea să rămână neatinsă în aerul dintre ei. Poate 
c-ar fi trebuit să-l surprindă mai mult faptul că își despo- 
vărase sufletul tocmai în faţa domnişoarei Talbot ~ nu 
a lui Hinsley, nu a mamei sale —, dar Radcliffe nu era 
deloc surprins de turnura pe care o luase conversa- 
ţia. În ultimele săptămâni, indiferent la ce eveniment 
participau, el şi domnişoara Talbot ajungeau undeva pe 
margine, făcându-şi confidente neaşteptate. I se părea că 
i-ar răspunde la aproape orice întrebare. 


Radcliffe luă o gură de limonadă, se strâmbă de 
searbădă ce era şi-şi coborî paharul. 

— Discuţiile de felul ăsta merg mai bine cu coniac, 
zise el pe un ton mai jovial. 
„— Vă cred pe cuvânt, zise domnişoara Talbot, cu 
mai multă blândeţe decât ar fi crezut-o în stare. În orice 
caz, era băutura preferată a tatei. 


— Tatăl dumneavoastră obişnuia să bea? 


— Jocurile de cărți erau viciul lui cel mai mare, îl 
corectă ea. Când era necăsătorit, nu conta — jocurile de 
cărți par să fie o ocupaţie acceptată ca firească în viaţa 
unui gentleman —, dar după ce a fost dezmoşienit, nu 
s-a putut adapta la noile lui circumstanţe. De atunci, 
datoriile au crescut destul de vertiginos. 


-— Atunci a început să bea? întrebă Radcliffe. 


— Nu, zise domnișoara Talbot. Băuse şi înainte. 
Dar după moartea mamei, nu s-a mai putut opri. Sunt 
sigură că asta l-ar fi băgat în mormânt, dacă n-ar fi fost 
tifosul. l l 

Radcliffe încuviință. 

— Şi pe urmă totul a trecut în sarcina ta? 

— Cred că se poate spune şi aşa, zise domnişoara 
Talbot îngândurată. Dar o am pe Beatrice, care e doar cu 
puţin mai tânără decât mine, aşa că nu e atât de rău. Şi, 
cu toate că ne-au lăsat într-o mare încurcătură, le sunt 
recunoscătoare părinţilor mei pentru copilăria fericită 
pe care am avut-o. Casa noastră a fost plină de râsete, de 
muzică, de iubire. 


— Probabil că vi se pare o dovadă de mare slăbi- 
ciune din partea mea că încerc să scap de o răspundere 
pe care dumneavoastră o duceţi de ani de zile, spuse el 
pe un ton neutru. 

— Nu e adevărat, zise ea. Deşi cred că v-ar prinde 
bine să vă gândiţi la problema asta în termeni mai simpli. 


— Ce vreţi să spuneţi? întrebă el, încruntându-se. 

— Aveţi titlu, avere, relaţii. Aveţi o familie care 
vă adoră și, deşi asta mi-a creat dificultăţi în trecut, vă 
pricepeţi destul de bine să o apăraţi când vă daţi silința. 
Cred că sunteţi cât se poate de capabil să alegeţi ce fel de 
conte vreţi să fiți. 

— Cum alegi aşa ceva? 

— Pur şi simplu alegi, zise ea, ridicând din umeri. 

Radcliffe o privi lung, iar Kitty se uită la el la fel 

- de lung. Pentru o clipă, se simţiră de parcă erau singurii 
oameni adevăraţi din întreaga lume, stând și privindu-se 
în ochi în timp ce restul Londrei îşi vedea de mersul ei. 
Dar pe urmă, vraja se rupse. 

— Trebuie să plec, spuse domnişoara Talbot, uşor 
răgușită dintr-odată. Văd că mă caută Pemberton. 

— A, da, iată-l pe general, în carne și oase, zise 
Radcliffe, arcuindu-și buzele într-un zâmbet ironic. 
Chiar vă rog, ţineţi-l departe de mine. 

— Vă rog să vă purtaţi frumos, îl avertiză ea 
ştrengăreşte. Nu uitaţi că, dacă totul merge bine, vorbiţi 
despre viitorul meu soţ. 


— De parcă aş putea să uit, spuse el. 

Draga mea Kitty, 


Ce surpriză să primese scrisoarea ta hancată de 
Lordul Radclile. Postasul era foarte entuziasmat când ` 
a adus-o, asa că, din păcate, până la prânz ştia deja toată 
lumea din oras. Gum era de asteptat, fel de fel de oameni 
şi-au inventat pretexte ca să ne facă o vizită în după. -amiaza 
asta, Sü nu -4 faci griji, nu am suflat o vorbă, desi mai mult 
din nedumerire decât din discretie. Stiam că esti în relatii 
bune cu Radclifk, dar cum se face că sunteţi asa de apropiati 
încât să poti să-l rogi să-ți francheze scrisoarea? 

Să stii că noi suntem bine. SKlarriets-a fnsănătosit (iar 
pe Jane oricum n-o supără niciodată nimic). Desi oremea e 
urâtă acum, nu e atât de necrutătoare încât să ne lină în casă, 
ceea ce e numai bine, pentru că nu sunt atâtea jocuri de cărti 
care se pot juca în trei! 

Nu stăm prea bine cu banii, dar suht sigură c-o să ne 
descurcäm până te întorci tu. Fa pie o să găsesti si o scrisoare 
de la domnul Kustey si domnul Kinsley. Sunt sigură că o să 
mă ierti că am citit-o. Ji-au seris ca să-şi confirme intentia 
de a ne vizita nu mai târziu de întâi iunie. Si au repetat că, 
dacă nu avem până atunci garantia plăţii datoriei... Jn fine e 
fa fel ca ultima lor scrisoare. 


Sora ta iubitoare, 
Beatrice 

Era unsprezece mai. Lui Kitty îi mai rămăseseră trei 
săptămâni şi două lire. Curtea pe care i-o făcea domnului 
Pemberton avansa tot mai bine, dar tot nu reuşise să 
smulgă de la el o cerere în căsătorie, o dezamăgire pe 
care o simţea ca pe o apăsare undeva între gât şi umăr. 


Ce n-ar fi dat să se poată elibera de povara asta măcar. 


o secundă... dar până nu-şi încheia misiunea, nu putea. 


Mama domnului Pemberton — o matroană severă, 
care părea să fie singura persoană de care asculta el — 
„încă nu era convinsă că domnişoara Talbot era potrivită 
pentru fiul ei. Cum Kitty fusese sinceră ca întotdeauna în 
legătură cu situaţia financiară a familiei Talbot, austera 
doamnă Pemberton avea unele îndoieli cu privire la 
femeia pe care o curta fiul ei, iar întâlnirea despre care 
vorbise Kitty cu Pemberton încă nu avusese loc. Kitty 
nu știa care ar trebui să fie următorul ei pas. Oricât de 
improbabil păruse la început, fusese primită în înalta 
societate, iar domnii şi doamnele cu titluri nobiliare îi 
vorbeau de parcă ar fi fost una dintre ei. Ce altceva mai 
putea să facă? | 

În dimineaţa aceea, la micul-dejun, asculta pălă- 
vrăgeala lui Dorothy cu jumătate de ureche în timp ce 
se uita peste corespondenţă şi medita la problemele 
ei cu doamna Pemberton. Deodată, un cuvânt de pe o 

bucată de carton din faţa ei o uimi atât de tare, încât îi 
tăie răsuflarea: Almack's. 

— Ce e, Kitty? întrebă mătuşa Dorothy curioasă. 

— Am primit permise Almack's pentru mâi- 
ne-seară, răspunse Kitty, ridicând cartonaşul cu mâini 
tremurânde. Almack's! De la doamna Burrell. Nu-mi 
vine să cred! 

— A, da, spuse Cecily vag, cu nasul într-o carte. Da, 
a zis c-o să le trimită. 

— Ce?! făcu sora ei. Cine a zis? Despre ce vorbeşti? 

Cecily îşi ridică fără chef ochii din carte. 

— Doamna Bussell sau Biddell, îmi scapă numele. ` 
Vorbeam cu ea despre Sappho la balul de ieri şi se pare 

-că amândurora ne place literatura. A zis c-o să ne trimită 
permise de intrare, pentru că i-ar plăcea să mai vorbească 
cu mine. 

Şi cu asta, Cecily se întoarse la lectura ei, conside- 
rându-şi explicaţia încheiată. 

— Cecily! strigă Kitty. Eşti minunată! 

Se ridică şi-i lăsă un pupic pe frunte. 

— Kitty! protestă Cecily, ferindu-se. 

— Măi să fie, zise mătuşa Dorothy, ocolind masa ca 
să vadă permisele cu ochii ei. Ce întorsătură de situaţie! 
— Chiar e aşa de important? se miră Cecily. 

— Cecy, mai greu de-atât nu e nici să fii prezentat 
la curte, spuse Kitty, nemaiîncăpându-și în piele de 
fericire. Asta ar trebui să-i alunge doamnei Pemberton 
toate îndoielile cu privire la obârşia noastră. Dacă avem 
parafa Almack's, nu mai poate să zică nimic! Ai făcut o 
treabă foarte bună, Cecy! 

În seara următoare, se îmbrăcară cu şi mai multă 
grijă decât de obicei, iar lui Kitty îi tremurară degetele 
când se încheie la nasturi. Pentru ocazia aceea deosebită, 

îşi puseseră cele mai bune rochii — nişte rochii de seară 
- cu mâneci lungi, din voal alb. A lui Cecily era brodată cu 
trandafiri roz de satin, iar a lui Kitty era pusă peste o jupă 
de satin cu dungi care i se părea la distanţa ideală între 
cuminţenie şi îndrăzneală. Cum era deja îmbujorată, nu 
avea de ce să-şi ciupească obrajii, ci dimpotrivă, îşi puse 
palmele reci pe faţă, ca să se răcorească. 

~ Plecară spre King Street cu mult timp înainte, 
Kitty nevrând să lase nimic la întâmplare în seara aceea. 
Almack's era renumit pentru regulile stricte privind 
ţinuta, manierele şi punctualitatea. Uşile se închideau 
la ora unsprezece fix şi se spunea că Wellington însuşi 
fusese lăsat odată pe afară din cauză că întârziase. Deşi 
drumul cu birja nu dura mai mult de treizeci de minute 
nici măcar în cele mai aglomerate seri, Kitty nu suporta 
gândul că li s-ar putea închide uşa-n nas încă dinainte de 
a fi pus vreodată piciorul înăuntru. Însă nu se întâmplă 
aşa, iar cele trei femei intrară în hol fără să întâmpine 
niciun obstacol, găsindu-şi numele pe listă şi permisele 
fiindu-le acceptate. Fură întâmpinate cu multă curtoazie 
de contesa Lieven şi se alăturară celorlalţi invitați cu 
acelaşi aer firesc ca în fiecare săptămână. 


Multe dintre chipurile dinăuntru le erau inascut 
surorilor Talbot, dar, chiar şi aşa, era minunat să poată 
fi printre ele acolo — în locul despre care Kitty auzise 
spunându-se că e însăşi inima Societăţii. Înăuntru erau 
trei camere spaţioase. Prima era aranjată elegant, cu 
candelabre atârnând din tavan şi scaune de-a lungul 
pereţilor pentru cei care nu dansau, deşi, după splen- 
doarea balurilor particulare la care participase Kitty în 
Sezonul acela, încăperile de aici nu i se păreau aşa de 
spectaculoase. Dar nu în splendoarea decorurilor stătea 
puterea clubului Almack's, iar Kitty constată cu satis- 
facţie că efectele se făceau deja simţite. Când domnul 
Pemberton o zări din celălalt capăt al camerei, rămase 

cu gura căscată de uimire. Se grăbi să-şi croiască drum 
până la ele. 

— Domnişoară Talbot, zise el încântat. Nu mă 
aşteptam să vă văd aici în seara asta. 

Kitty îi zâmbi misterios. 

— Doamna Burrell a avut amabilitatea de a ne 
trimite permise de intrare, zise ea cu nonşalanţă şi văzu 
cum Pemberton face ochii mari. 

După cum aflase Kitty între timp, dintre toate 
patroanele clubului, femeia aceea era cea mai cunoscută 
pentru snobismul și aroganţa ei. 

— Trebuie să-i spun şi mamei. Ştiţi ce apropiată 
e de:doamna Burrell, o să se bucure mult să afle că şi 
„dumneavoastră o cunoaşteţi. De fapt, mama zicea că ar 
vrea să vă cunoască. O să fiţi la balul doamnei Jersey de 
mâine-seară? 

„Totul merge ca uns”, îşi zise Kitty cu mândrie. 

— O să fiu, răspunse ea, 

— Foarte bine, zise el mulţumit. Sper că-mi veţi 
acorda primul dans în seara asta, domnişoară Talbot. 
Mi-ar plăcea mult să valsăm, dacă ne dau voie doamnele 
patroane. 

Se uită la ea cu multă ardoare. l 

— Şi mie mi-ar plăcea, spuse Kitty cu glas pierit. 

O' domnişoară nu putea să valseze la Almack's 
decât la invitaţia expresă a uneia dintre patroane, iar o 
astfel de invitaţie nu era garantată. Însă, deşi Kitty ştia 
că ar trebui să se simtă onorată dacă i s-ar fi făcut o astfel 
de invitaţie, nu putea să nu tremure de teamă la gândul 
ăsta. Oricât s-ar fi străduit să-și depăşească slăbiciu- 
nea, o dezgusta perspectiva de a sta aşa de aproape de 
Pemberton. Înţelegea utilitatea dansului, desigur, dar 

nu putea să nege că, atunci când se imagina valsând, nu 
Pemberton era partenerul cu care se vedea. 

Pe când se îndreptau spre sala de mese, domnul 
Pemberton începu să enumere toate legăturile derudenie, 
oricât de îndepărtate, dintre familia lui şi patroanele 
clubului, o oraţie care ţinu până la sfârşitul cinei. Kitty 
fu uşor dezamăgită să descopere că, spre deosebire de 
mesele îmbelşugate de la balurile particulare la care se 
obişnuise de-acum să participe, la Almack's se serveau 
doar felii subţiri de pâine şi chec. Cum nimeni din jur 
nu părea surprins, Kitty deduse că aşa se obișnuia aici — 


tabieturile bogaţilor erau încă foarte misterioase pentru ` 


ea — şi zâmbi la gândul că devenise cam răsfăţată. 


Kitty reuşi să scape de domnul Pemberton după 
cină, vârându-i-l pe gât domnişoarei Bloom — la urma 
urmei, fata îi era datoare după logodna pe care o anunţase 
de curând — şi ocoli ringul de dans cu mătuşa Dorothy 
până fură strigate de Lady Radcliffe, care era cu Lordul 
Radcliffe. 

— Doamnă Kendall! ciripi contesa încântată, abia 
luând-o în seamă pe Kitty, care nu-i luă în nume de rău 
această ofensă neintenţionată. 

Lady Radcliffe o trase pe mătuşa Dorothy deoparte, 
pentru o discuţie confidențială. 

— Domnişoară Talbot, o salută Radcliffe pe Kitty, 
făcând o plecăciune. V-aş spune cât de uimit sunt să vă 
găsesc aici, dar văd că nu sunt deloc surprins. Există 
vreun lucru pe care să nu-l puteţi face? 

Kitty îi primi complimentul cu un zâmbet. 

— M-aţi crede dacă v-aş spune că e meritul lui 
Cecily? zise ea şi-i povesti întâmplarea. 

— Poezia s-a dovedit în sfârşit utilă, după atâta 


vreme? se miră el, ridicând din sprâncene. Sfinte, cine-ar 


fi crezut? 

— Şi când te gândeşti că i-am purtat pică pentru 
educaţia pe care a primit-o, spuse Kitty vinovată. A fost 
` un lucru foarte limitat din partea mea. Nici nu bănuiam 
că doamna Burrell e așa de citită. 

— Cum vi se par sălile acestea grandioase? o 
întrebă Radcliffe, depărtându-și braţele ca să cuprindă 
întreaga cameră. Se ridică la înălțimea aşteptărilor 
dumneavoastră? 

— Da. Nu-mi vine să cred că sunt aici. 

— Mâncarea e cam dezamăgitoare, ştiu, zise el. 

— Nu-i aşa? spuse ea pătimaş şi izbucniră amândoi 
în râs. | 

— Ce-aveţi pregătit pentru seara asta? Mai 
urmează vreun fals leşin? 

` — Dacă nu vă mai pierdeţi cumpătul, n-o să fie 
nevoie. l 

— Fiți färă grijă, i-am promis mamei că n-o să 
vorbesc decât despre vreme şi despre sănătatea mea, 
o asigură el. Deşi, dacă se apropie de mine Pemberton 
al dumneavoastră, cred că răbdarea o să-mi fie pusă la 
încercare. 

— Aţi putea să-i cereţi scuze, sugeră Kitty. Aţi fost 
foarte nepoliticos. 

— Nu i-aş putea niciodată cere scuze unui om cu o 
mustață așa de urâtă, o informă Radcliffe protocolar. Ar 
fi cu totul inacceptabil. Ca să nu mai spun că el e cel care 
s-a purtat prosteşte, nu eu. 

Kitty oftă. 

— Sper să-i îmbunătăţesc stilul de conversaţie 
dacă ne căsătorim, mărturisi ea. Ar fi mult mai uşor de 
suportat dacă n-ar fi aşa de... 

— Nareisist? completă Radcliffe cu maliţiozitate. 
Închipuit? | l 

— Dacă ar asculta mai mult, îl corectă ea. 

— Ah, mi-e teamă că aveţi ambiţii prea mari, o 
compătimi el. 

— Deci nu credeţi că pot? Vă daţi seama că eram 
gata să mă căsătoresc şi cu cineva mult, mult mai rău 
decât Pemberton? 


Zâmbetul lui Radcliffe păli. 


— Vă cred, spuse el într-un târziu. Şi nu cred că 
n-aţi putea. Deşi mărturisesc că aș vrea ca demersul 
dumneavoastră să nu fie... necesar. 


Kitty ezită, uşor tulburată de faptul că el stricase 
amuzamentul cu o afirmaţie așa de serioasă. 


— Pentru asta, ar fi trebuit să fie o cu totul altă 
lume, spuse ea până la urmă, dregându-şi puţin glasul și 
ţinându-şi privirea plecată,-de teamă că altfel momentul 
ar deveni insuportabil de intim. 

— Vă așteptați să fiți invitată să valsaţi în seara 
asta? întrebă el după o clipă de tăcere, iar ea îi fu recu- 
noscătoare că schimbase subiectul. 


— Presupun că trebuie să aşteptăm să vedem, 
deşi cred că e improbabil să se întâmple în seara asta, 
răspunse ea încercând să pară degajată. Vă e teamă să 
nu vă propună una dintre patroane ca partener de dans? 
N-am uitat cu câtă înverşunare m-aţi refuzat ultima dată 
când v-am întrebat. Lady Jersey sigur ar fi şocată să vă 
vadă dând bir cu fugiţii... | 

Kitty o zisese pe un ton jucăuș, dar Radcliffe se uită 
în ochii ei cu o privire intensă. 

— Cred că acum răspunsul meu ar fi cu totul altul 

“dacă m-aţi invita la dans, domnişoară Talbot, zise el 
“încet. 


Kitty rămase tăcută. Se uita la el şi, pentru prima 
dată, nu ştia ce să spună. În loc de asta, îşi îngădui să-şi 

imagineze pentru o clipă cum ar fi să valseze cu Radcliffe, 
şi nu cu Pemberton. Ar fi cu totul altfel, era sigură. Cu 
totul altfel. 


Nu ar fi putut spune cât ar mai fi stat aşa, sub 
vraja cuvintelor lui, dar nu avu ocazia să afle, fiindcă îi 
întrerupse cineva, dregându-şi glasul. Pemberton era în 
faţa lor, uitându-se urât la Radcliffe. 


— Domnişoară Talbot, cred că mi-aţi promis acest 
dans? zise el poruncitor, Este un cotillon. 


Kitty de-abia îşi înghiți nodul din gât. Se strădui să 
nu se uite la Radcliffe. 


— Da... Mulţumesc, spuse ea apatic. 


„Domnul Pemberton îi oferi braţul şi se duse cu ea 
spre celelalte perechi. 


Radcliffe se întoarse imediat cu spatele şi plecă. 
N-avea de gând să stea să se uite. Pe când se îndepărta 
de ringul de dans, dădu nas în nas cu Hinsley. 


— Harry, zise Radcliffe, apucându-l de braţ în chip 
de salut. Mă bucur să te văd. Eşti bine? 


— Nu prea, zise Hinsley acru. Ce îngrozitor, să nu 
serveşti decât limonadă şi ceai! Cum să mă ajute ele să 
trec printr-o conversaţie cu Pemberton? De-abia am 
scăpat cu viaţă. 


— Ei bine, cred că o vreme o să fie ocupat cu 
domnișoara Talbot. Ar trebui să fii în siguranţă. 


Radcliffe era. sigur că vorbise calm și că nu i se 
citea nicio emoție pe faţă, că nu transmisese nimic ieşit 
din comun prin vreun gest sau prin intonaţie, şi totuși 
Hinsley se uita la el de parcă tocmai făcuse o mare 
descoperire. 


— Ah, deci așa stau lucrurile, zise el, începând să 
zâmbească. 


— Care lucruri? spuse Radcliffe tăios. 

— Hei, mai ușor! se apără Hinsley râzând şi 
ridicând mâinile. Şi atunci ce te opreşte? Ţi-e teamă că o 
să-l afecteze pe Archie? 

— Harry, habar n-am despre ce vorbeşti, minţi 
Radcliffe. Dacă ai de gând să continui să îndrugi 
baliverne, te rog s-o faci în altă parte, adăugă el şi, pre- 
făcându-se că zăreşte pe altcineva în depărtare, zise: 
Scuză-mă, cred că mă cheamă Lady Jersey. 

— Mă aştept să te văd mâine în Hyde Park! strigă 
Hinsley după el, cu un rânjet larg pe buze. Nu uita! 

Văzând-o pe Lady Sefton că vine spre el cu o 
scânteie în priviri, căpitanul Hinsley se retrase devreme 
şi otuli din sălile Almack's cât ai zice pește. Hotărându-se 
să se ducă acasă pe jos, pentru că era o noapte senină, o 
luă la dreapta pe Mayfair şi intră în nimeni altul decât 
Archie, care venea grăbit din direcţia opusă. 

— Mai uşor, bătrâne, spuse Hinsley jovial. Unde te 
grăbeşti aşa? l 

— I-am promis mamei c-o însoțesc, zise Archie, 
gâfâind. Am pierdut noțiunea timpului. 

— E trecut de unşpe, Archie, îl anunţă Hinsley cu o 
grimasă. N-o să te mai lase să intri. 

— Fir-ar, zise Archie dezumflat. 


Hinsley îl privi mai îndeaproape. Oare fusese 
întotdeauna așa de palid? Îi lucea faţa şi transpirase, dar 
poate că era din cauza grabei în care venise. 


— Te simţi bine? îl întrebă Hinsley. 
— Da, da, sunt foarte bine, răspunse Archie, dând 
din mână. Am avut un Sezon aglomerat, ştii cum e. 


Hinsley ştia cum e, dar, dacă se gândea mai bine, 
nu-l mai văzuse pe Archie la un bal de săptămâni întregi. 


— Poate ţi-ar prinde bine să dormi, sugeră el. Te 
conduc înapoi, o să-ţi facă bine aerul proaspăt. 

Preţ de o clipă, Archie păru tentat să accepte, dar 

i apoi clătină din cap. 
| — Mai trebuie să ajung undeva, zise el, întorcân- 

| du-se spre stânga, spre oraș. Seară bună, Hinsley! 

| Hinsley se uită lung după el o vreme, întrebân- 
| du-se dacă să se ia după el — să vadă unde se duce —, dar, 
| după câteva clipe de gândire, ridică din umeri şi își reluă 

© ` drumul spre casă. Era doar paranoic. 

| Desigur, dacă ar fi ştiut spre ce fel de local se 

i îndrepta Archie, l-ar fi înșfăcat de-o ureche și l-ar fi dus 
imediat înapoi în Grosvenor Square. Dar nici măcar nu 

i bănuia, așa că Archie se duse liniştit în Soho, în spelunca 
în care ştia c-o să-l găsească pe Selbourne. 


29 


Dacă doamna Pemberton avea să fie şi ea la balul 
doamnei Jersey, Kitty trebuia să fie pregătită. La urma 
urmei, era ultimul obstacol din calea ei şi dacă s-ar mai 
fi lăsat mult aşteptat, ar fi fost prea târziu. Se apropiau 
periculos de mult de luna iunie şi aveau deja mult mai 
puţin timp decât ar fi vrut Kitty. 


Familia de Lacy le invitase pe doamna Kendall 
și pe surorile Talbot în loja lor de la Theatre Royal, să 
vadă matineul The Libertine înainte de balul din seara 
aceea, dar după-amiaza, când a sosit trăsura de Lacy în 
Wimpole Street, Kitty a ieșit doar ca să-şi ceară scuze 
faţă de Lady Radcliffe. 

— Sunt foarte obosită, doamna mea, iar maiga 
m-a rugat să mă odihnesc, spuse ea. 


Radcliffe coborâse din trăsură ca să le ajute să 
urce pe Cecily şi pe mătuşa Dorothy — spectacolele de 
teatru fiind totuși un eveniment social la care sora lui 
Kitty participa cu plăcere — şi, auzind scuzele domni- 
şoarei Talbot, se uită la ea îngrijorat. O ajută pe mătușa 
Dorothy să urce dintr-o singură mişcare lină și, pe când 
ea se aşeza în trăsură, Kitty se apropie de Radcliffe şi îi 
şopti: 

— Doamna Pemberton o să ia parte la balul doam- 
nei Jersey din seara asta. E o femeie foarte credincioasă, 

din ce-am auzit, aşa că vreau să-mi petrec după-amiaza 
studiind Sfânta Scriptură. l 

— Ah, făcu el. Vă urez noroc. Să-mi spuneți 
neapărat dacă găsiți în Biblie pasaje despre căsătoria din 
interes. Mă întreb dacă Domnul nostru Iisus Hristos era 
pentru sau împotrivă. 

Kitty îi aruncă o privire elocventă — ca să-i dea de 
înţeles cât de obositor îl găsea —, iar el zâmbi larg. 

— Mă lăsaţi să apăr singur onoarea domnului 


‘Kemble de privirile lascive ale mamei mele şi ale mătuşii 


dumneavoastră? 


Kitty râse. Noaptea trecută, auziseră amândoi 
întâmplător comentariile fără perdea ale lui Lady 
Radcliffe şi ale doamnei Kendall despre reputaţia de 
„bărbat bine dotat” a actorului din rolul principal. 


— Sunt sigură c-o să vă descurcaţi de minune, îi 
spuse ea, zâmbind. 


— Sunt măgulit. 


„Radcliffe o ajută pe Cecily să urce în trăsură şi, 
după o clipă de tăcere, întrebă: 

— Sunteţi sigură că nu pot să vă conving să veniţi? 
întrebă el, înclinându-şi capul cu drăgălăşenie. 

— Sunt sigură, zise Kitty cu glas pierit. 

Radcliffe îşi luă la revedere, iar trăsura dispăru 
după colţ. Kitty o urmări cu privirea şi, preţ de o clipă, 
îşi dori să se fi dus. Nu pentru că ar fi ţinut neapărat să 
vadă spectacolul, dar compania... compania sigur i-ar 
fi plăcut. „Nu”, îşi zise ea cu asprime, disciplinându-și 
gândurile. „Sub nicio formă.” 

Se întoarse în camera ei şi se dedică — pentru prima 
dată în viaţa ei — studiului Bibliei. Descoperi destul de 
repede că era o carte foarte lungă. Şi, după cum îşi dădu 
seama în scurt timp, cam plicticoasă. Se întrebă cu tristeţe 

dacă Vechiul Testament mai avea vreo importanţă. 
Nu putea să treacă direct la Noul Testament? Că doar 
pentru o puritană ferventă ca doamna Pemberton, lisus 
Hristos ar fi trebuit să fie mai important.. Răsfoi paginile, 
dorindu-și din toată inima să dea peste un index pe care 
să-l consulte şi să economisească astfel nişte timp; ar 
fi putut să caute pur şi simplu paginile despre femeile 
cinstite şi despre căsătorie şi gata. 

Kitty îşi îngădui luxul unui pui de somn -— studiul 
Bibliei dovedindu-se un bun somnifer —, iar în seara 
aceea îşi puse cea mai sobră rochie de seară pe care o 
avea: cea de culoarea fildeşului, de la primul ei bal, doar 
că de data asta nu-şi puse nicio altă bijuterie în afară de 
cercei, şi-şi scoase penele (cu siguranţă cel mai indecent 


accesoriu) de la pălărie. Prima provocare din seara aceea - 


fu faptul că domnul Pemberton şi mama lui întârziau, 


lăsând-o pe Kitty să se consume nervos cu atât mai 


mult cu cât aşteptarea se prelungea. A doua provocare 
veni la ora nouă, când Lady Radcliffe apăru de nicăieri, 
aducându-i nişte veşti foarte proaste. 

— Ce v-am spus eu despre numărul de dansuri pe 
care se cuvine să le aibă o domnişoară cu un domn? îi 
şuieră ea lui Kitty la ureche. 

Kitty era nedumerită, dar pe urmă îi văzu pe Cecily 
şi pe Lordul Montagu înlănţuiţi în ceea ce nu putea fi 
decât al doilea lor dans din seara aceea. O, Doamne, de 
ce în seara asta? Ce încerca Cecily să facă, s-o omoare? 

Mulţumindu-i lui Lady Radcliffe, Kitty se repezi la 
ei de îndată ce se încheie dansul. 

— Lord Montagu, bună seara, zise ea scurt. Mi-e 
teamă că din nou vă caută mama dumneavoastră. O 
vedeţi pe undeva? Doamne, nu văd nimic în înghesuiala 
asta îngrozitoare. 

— „Dă, Doamne, să găsesc un loc mai fericit...”20, 
începu ameninţător Lordul Montagu. 

— Da, da, îl întrerupse Kitty. Shakespeare, nu-i 
aşa? Foarte nimerit. În locul dumneavoastră, eu aş 
căuta-o pe Lady Montagu. 

El se retrase supus, iar Kitty se întoarse spre sora ei, 

— Cecily, doar n-ai uitat ce ţi-am spus despre de 
câte ori se cuvine să dansezi cu acelaşi bărbat, nu? zise 


- ea rugător, 


_ Figura nedumerită a lui Cecily îi dădu de înţeles lui 
Kitty că discuţia aceea fusese uitată cu desăvârşire. 

— Cecily, rişti să pari foarte nerăbdătoare. Știu că 
nu o faci intenţionat, dar lumea o să înceapă să spună 
că alergi după Lordul Montagu şi doar nu vrei să pari 
caraghioasă, nu? | 

— De ce să nu par caraghioasă când e clar că 
asta crezi despre mine? i-o trânti Cecily, neobișnuit de 
mânioasă. Crezi că nu ştiu că aşa mă vezi? 

Plecă furioasă, lăsând-o pe Kitty să se uite lung 
în urma ei. Mda. Nu se aştepta la asta. Dar nu avu timp 
să se gândească prea mult, pentru că lângă ea îşi făcu 
apariţia mătuşa Dorothy. 

— Au ajuns, îi şopti ea. 

Kitty trase adânc aer în piept şi se duse să-şi 
cunoască viitoarea soacră. Primul ei gând fu că mătuşa 
Dorothy se înşală, pentru că o condusese la cea mai 
gătită femeie pe care o văzuse vreodată. Arăta de parcă 
ar fi căzut într-o fântână cu aur, fiindcă era acoperită 
cu pietre preţioase, din vârful degetelor până la pieptul 
ridicat de corset. Şi totuşi, alături era domnul Pemberton, 
deci numai ea putea să fie. 


20 Vers din „London: A Poem” de Samuel Johnson (n. red.). 

— Domnişoară Talbot! zise domnul Pemberton cu 
voioşie. Îmi permiteţi să vă fac cunoştinţă cu mama mea? 

Femeia se uită la Kitty, sfredelind-o cu privirea. 

— E o-onoare să vă cunosc în sfârşit, zise Kitty, 
făcând o reverență. l 

— Hmm, făcu doamna Pemberton, măsurând-o 

“din priviri fără nicio jenă. Da, e frumuşică, Colin, dar 
cam ursuză. 

Fiul ei încuviință. Lady Radcliffe, care se afla lângă 
mătușa Dorothy, tuşi politicos ca să facă să treacă mai 
ușor momentul acela stânjenitor. l 

— Colin spune că v-ar plăcea să mergeţi cu mine la 
biserică, zise mai departe doamna Pemberton, cu aceeaşi 
nepăsare sfruntată. 

— Nimic nu mi-ar plăcea mai mult, minţi Kitty. 

l — Hmm. Foarte bine. Cucernicia e cea mai mare 
calitate pe care o poate avea o femeie. Trebuie să-l iubim 
pe Domnul Dumnezeu mai presus de orice, după cum 
ştiţi. | 

Kitty. dădu din cap, deși era convinsă că doamna 
Pemberton îşi iubea bijutierul încă şi mai mult decât pe 
Domnul Dumnezeu. 

— Aţi auzit că a venit în seara asta şi ducele de 
Leicester? zise Pemberton, lungindu-şi gâtul ca să se uite 
prin mulţime. 

— Aţi zis Leicester? întrebă iute mătuşa Dorothy. 

— A, da, a venit Leicester? se bucură Lady Radcliffe. 
Îl cunosc de ani de zile... O, da, iată-l! Leicester, aici! strigă 
ea, făcându-i cu mâna unui domn înalt şi grizonanit, care 
veni repede şi-i sărută mâna cu mult entuziasm. 

— Domnişoară Linwood, arătaţi splendid, spuse el 
jovial. 

— Alteță, vă rog, au trecut treizeci de ani, trebuie 
să-ncepeţi să-mi spuneţi Lady Radcliffe! îl dojeni ea 
glumeţ. 

— Pentru mine o să fiţi întotdeauna domnişoara 
Linwood. Dar ce aud, s-a întors în Londra băiatul dum- 
neavoastră? N-ar strica să-și ocupe locul în Camera 
Lorzilor. | 


— Nu vorbiţi de politică în seara asta, altfel o să 
creadă toată lumea că sunteţi un plicticos! Daţi-mi voie 
să vi le prezint pe bunele mele prietene, doamna Kendall 
şi domnișoara Talbot. Iar dumnealor sunt domnul şi 
doamna Pemberton, desigur. 


' — Încântat. 


Pemberton şi mama lui păreau foarte impresio- 
nați. Kitty îl salută pe duce cu o reverență. 


— Mă scuzaţi, dar ne-am mai cunoscut? întrebă el 
curios. | 


— Nu cred, Alteță, răspunse ea cu un zâmbet 
politicos. 

Lângă ea, mătușa Dorothy îşi făcea întruna vânt 
cu evantâiul, iar Kitty și-ar fi dorit să înceteze odată. 
Pe lângă faptul că făcea curent, îşi ţinea evantaiul prea 
aproape de faţă, ascunzându-şi-o pe jumătate, ceea ce 
făcea o impresie foarte stranie. 

— Eu sunt sigur că ne-am mai întâlnit, insistă 
Leicester, fără să-şi ia ochii de la domnişoara Talbot. Îmi 
păreţi foarte cunoscută. Familia dumneavoastră e cumva 
din Londra? Poate cunosc vreo rudă de-a dumneavoastră. - 

Kitty se uită la mătuşa Dorothy, sperând să 
intervină, dar văzu că îşi ascunsese acum aproape toată 
faţa cu evantaiul. Lui Kitty îi trecu prin minte un gând 
groaznic. Începea să aibă idee cu care dintre rudele ei 
s-ar fi putut întâlni acest domn și în ce împrejurări. 

— Mi se spune adeseori că am nişte trăsături 
comune, zise Kitty, înciudată că sângele tatălui ei nu 
se dovedise suficient de puternic ca s-o facă să nu mai 


semene atât de mult cu mama ei. Încercă să găsească - 


un alt subiect de discuţie, dar, spre groaza ei, cuvintele 
ducelui stârniseră curiozitatea întregului grup. Acum 
până şi Lady Radcliffe se uita la ea cu interes. 


— Poate vă aminteşte de fata cea mică a doamnei 
Clavering, sugeră Lady Radcliffe. 

— Nu, sunt sigur că nu, insistă Leicester. 

O, Doamne... 

— Mai spuneţi-mi o dată cum vă numiți. 

De spaimă, Kitty de-abia mai putea să gândească. 
Nu putea să refuze să-i spună cum o cheamă, desigur. 
Ar fi fost prea neobişnuit. Dar dacă i-l spunea, nu exista 
riscul ca Leicester să se ducă mai departe cu mintea? 
Dacă o cunoscuse pe vremuri pe mama ei, oare nu avea 
să-și amintească şi de ce rupseseră legătura? 


— Domnişoara Talbot, Alteță, spuse ea, neputând 
să-l refuze. 


— 'Talbot..., repetă ducele, scormonind prin 
amintiri. Şi... mă scuzaţi... dumneavoastră sunteţi 
doamna Talbot? 


“Începuse să se întoarcă spre doamna Kendall, 
care încă îşi acoperea faţa cu evantaiul. Ca să răspundă, 
mătuşa Dorothy trebuia să-şi lase evantaiul mai jos, 
altfel ar fi fost prea ciudat, un gest impardonabil. Oare 
avea s-o recunoască, aşa cum se temea? Lui Kitty nu-i 
venea nicio idee. Habar n-avea ce putea face ca să salveze 
situaţia. Nu-i venea în minte niciun plan, nicio scăpare. 
Nu-i rămânea decât să se uite cu fascinaţie morbidă cum 
întreaga lor lume stă să se năruie chiar în faţa domnului 
şi a doamnei Pemberton. Kitty dădu să spună ceva — 
orice le-ar fi putut ajuta —, dar nu fu nevoie. 

— Cu siguranţă aţi întâlnit ramura din Harrogate 
a familiei Talbot în timpul trecerii dumneavoastră prin 
Yorkshire, Alteță, se auzi vocea lui Radcliffe, care apăru 
lângă ei de nicăieri. Asemănarea e izbitoare, şi eu am 
observat-o. 

— Talbot, din Harrogate? spuse Leicester, iar sus- 
piciunile i se evaporară. Asta e explicaţia, cu siguranţă, 
conchise el, pocnind din degete. Când îmi căşunează 
pe ceva de felul ăsta, pur și simplu nu pot să mă opresc 
până nu-i dau de capăt. Mulţumesc, Radcliffe! Și bine 
aţi revenit! Tocmai îi spuneam mamei dumneavoastră 
că sper să putem conta pe prezenţa dumneavoastră în 


Camera Lorzilor într-una dintre zilele astea! 


"Radcliffe luă o priză de tabac. 

— Mă supun cu bucurie, Alteță, dar nu cred c-o să 
vă placă felul în care votez. 

Leicester râse cu poftă. În dezordinea care urmă, 
Kitty şi mătuşa Dorothy se retraseră pe nesimţite. Kitty îi 
trimise lui Radcliffe mulţumiri mute, la care el răspunse 
cu o ocheadă discretă. 

— A fost cât pe ce, se văită mătușa Dorothy în timp 


-ce se grăbeau să găsească un loc sigur. 


— Să înţeleg că ducele de Leicester vă ştia pe tine şi 
pe mama în tinereţe? întrebă Kitty. 

— Da, chiar foarte intim, suspină mătuşa Dorothy 
visătoare. Noroc cu Radcliffe. Leicester e cel mai rău gen 
de bărbat: imoral în viaţa particulară, dar foarte conser- 
vator în public. Dacă m-ar fi recunoscut, am fi dat de o 
mare belea. 

Kitty se simţea vinovată că pusese la îndoială 
vorbele mătuşii sale când îi vorbise despre acest risc. Îşi 
duse mâna la inimă, de parcă putea s-o facă să bată mai 
încet. 

| — Să apară tocmai el, tocmai acum, murmură 
ea. Deşi presupun că avem noroc că ăsta a fost singurul 
moment în care ai fost recunoscută. 


Mătuşa Dorothy părea distrată şi nu răspunse. 
— A fost singurul, nu-i aşa? insistă Kitty, 
` încruntându-se. | 

— Am nevoie să beau ceva ca să mă calmez, spuse 
cu nerăbdare mătușa Dorothy. O să-mi petrec restul serii 
'ascunzându-mi faţa. Caută-mă când e vremea să plecăm. 


Şi cu asta, se făcu nevăzută. Kitty ar fi vrut nespus 
să facă şi ea același lucru, dar ştia că trebuia să se 
întoarcă la domnul şi doamna Pemberton de îndată ce 
putea. Stătea cu ochii pe ei, așteptând să plece de lângă 
Leicester, dar nu păreau să se grăbească deloc. Se gândi 
că Pemberton era probabil prea nerăbdător să-i detalieze 


ducelui opiniile sale politice ca să se despartă de el prea - 


curând. Oftă. 

— Ce suspin melancolic! Nu merg lucrurile cu 
Pemberton conform planului? 

Kitty se întoarse iute, nerecunoscând vocea. 

— Oh. Lord Selbourne. Bună seara. 

Îi făcu cea mai mică reverență posibilă. El răspunse 
impasibil la această jignire dând din mână a lehamite. 

— V-aţi gândit la oferta mea? 

— Nu, răspunse ea cu sinceritate. Dar nici nu sunt 
sigură că aţi făcut vreuna. 


| — Ce scăpare din partea mea! zise el cu un zâmbet 
de rechin. Prea bine, domnişoară Talbot. Cred că ne 
putem fi de mare folos unul altuia. Ar fi păcat să vă irosiţi 
talentele cu Pemberton, când aveţi la dispoziţie partide 
mult mai bune. Eu v-aş putea ajuta. | 
— Şi ce-aţi cere în schimb? întrebă Kitty, ridicând 

din sprâncene. 

Deşi habar n-avea ce anume voia domnul acesta de 
la ea, era, fără îndoială, un vulpoi lipsit de scrupule. 


Selbourne îşi întinse mâinile cu pretinsă inocenţă. 

— l-aţi putea refuza unui prieten o felie din câştig? 

— Numai că noi nu suntem prieteni, zise Kitty cu 
răceală, dând să-i întoarcă spatele cu dispreţ. 

Dar înainte să plece, el o apucă uşor de braț. 


— Poate aţi prefera să discutăm în particular. O să 
fiu în Wimbledon la sfârşitul săptămânii. Am musafiri 
sâmbăta, dar în rest sunt liber. Haideţi să discutăm mai 
pe larg. Am închiriat Hill Place, lângă Worple Road. 
N-aveţi cum să vă rătăciţi. l l 

„Kitty se plictisise deja de el, iar domnul şi doamna 
Pemberton plecaseră în sfârşit de lângă Leicester. | 

— Bine, acum trebuie să plec, zise ea, făcându-i 
lui Selbourne o nouă reverență, la fel de superficială ca 
prima. 

— Vânătoare plăcută! îi ură el, zâmbind cu toţi 
dinţii. 

Kitty îşi adună tot farmecul şi toată agerimea şi îşi 
petrecu restul serii încercând din răsputeri s-o impresio- 
neze pe doamna Pemberton. Doamna era greu de clasat 
— o combinaţie stranie de evlavie, snobism şi vanitate, 
` care o făcea greu de fermecat. Era ca şi cum ai fi încercat 
să prinzi o pisică foarte arțăgoasă. Dar când îşi luară la 
revedere, Pemberton îi strânse mâna cu multă căldură. 

— Am nişte treburi de rezolvat mâine, dar ne: 
vedem sâmbătă la balul doamnei Hastings? Am ceva 
foarte important să vă rog. 

Ultima dată când fusese aşa de sigură c-o să fie 
cerută în căsătorie, Kitty nu-şi mai încăpuse în piele de 
fericire. Dar acum, oricât s-ar fi străduit, nu-şi putea 
induce din nou acel sentiment de sărbătoare. În noaptea 
aceea bău un ceai cu Dorothy, în ciuda orei târzii. Kitty 
încercă să se gândească ce să-i scrie a doua zi dimineaţă 
lui Beatrice, ca să-i dea vestea cea bună, dar nu-i venea 
nimic în minte, Cum să facă povestea să pară una fericită, 
când de fapt căzuse pradă celei mai severe melancolii? 


— Să înţeleg că seara asta a fost'un succes? o 
descusu Dorothy după ce petrecură câteva minute bune 
în tăcere. 


Kitty dădu din cap în semn că da. . 


— Bravo. Deşi trebuie să te întreb: eşti sigură că 
eşti pregătită pentru ce-o să urmeze logodnei? 

— Ce vrei să spui? 

— Ştiu că te-ai resemnat să te logodeşti cu un > 
bărbat pe care nu-l iubeşti... dar eşti pregătită să fii 
căsătorită cu el? Cu tot ce presupune asta? 

Pe Kitty o tulburară subînţelesurile întrebării. 

— Se pare că n-am încotro, spuse ea într-un târziu. 


Mătuşa Dorothy încuviință, dar cu oarecare 
tristeţe. Preţ de o clipă, Kitty încercă să-şi închipuie cum 
avea să fie ziua nunţii ei. Mama sa vorbea des despre 

a ei, spunând că a fost — cu tot caracterul secret şi cu 
toate necazurile pe care le-a provocat mai apoi familia 
domnului Talbot — una dintre cele mai frumoase zile din 
viaţa ei. „Eram așa de fericiţi”, zicea ea adesea, cu emoție 
şi nostalgie. Kitty ştiuse dintotdeauna că nunta ei avea să 
fie cu totul altfel, dar ceea ce se anunţa acum era mai rău 
decât îşi imaginase vreodată. Mai ales de când... mai ales 
de când începuse să înțeleagă ce ar pierde astfel. 


— Cum era mama în tinereţe? întrebă Kitty 
deodată, întrerupând tăcerea. 


— Adică înainte să-l cunoască pe tatăl tău? zise 
mătuşa Dorothy. 


— Da. 
Mătuşa Dorothy se gândi câteva clipe. 


— Era curajoasă, zise ea. Ar fi făcut orice pentru 
oamenii la care ţinea. 


Kitty nu ştia ce se citea pe chipul ei, dar, văzându-i 
expresia, Dorothy ridică din sprâncene. 

— Nu eşti de acord? 

— Ba da, se grăbi Kitty să spună. E cu siguranţă 
adevărat, dar cred c-am fost cam... supărată pe ea şi pe 
tata că ei au putut să facă ce au vrut, pe când eu... 


Glasul i se frânse. 

— Pe când tu nu poţi, îi încheie Dorothy gândul. 

— Mama nu a avut surori, sublinie Kitty. Poate că 
lucrurile ar fi stat altfel dacă ar fi avut. 

— Poate că da. Nu putem să ne ascultăm cu toții 
inima. 

Kitty luă o înghiţitură mare de ceai. Ştia pe pielea 
ei că mătuşa Dorothy avea dreptate. 

— Dar nici ei nu au dus o viaţă fără sacrificii, îi 
aminti Dorothy cu blândeţe. Fireşte că noi am fi preferat 
ca ei să fi fost ceva mai prudenţi cu banii (aici, Kitty râse 

sec), dar au trebuit să renunţe la tot când s-au căsătorit. 
Ca să-şi asculte inima, au avut totuşi de plătit un preţ. 

— Ai dreptate, spuse Kitty, ridicând din umeri cu 
amărăciune. 

— Am vorbit cu doamna Ebdon azi, zise mătuşa 
Dorothy, sperând că, dacă schimbă subiectul, ar putea 
s-o înveselească puţin pe Kitty. i-am mai pomenit-o: 
Rita conduce localul de faro de pe Morwell Street. Mă tot 
tineam să-ţi spun. 

— A, da? făcu nepoata ei, mimând teresa. 


— I-a scăpat că tânărul domn de Lacy a început 
să umble cu cine nu trebuie. A zis-o doar ca pe o bârfă 
- eu fireşte că nu i-am spus ce legătură e între familiile 
noastre —, dar se pare că domnul de Lacy a fost văzut 
plimbându-se prin Soho în compania individului ăluia, 
Selbourne. E un om îngrozitor, genul pe care Rita nici 
nu-l lasă să intre în localul ei. Trişează la cărți şi-i cam 
place şi opiul, din câte am auzit. 

— Domnul de Lacy, să parieze la ep zise Kitty 
şocată. 

Nu l-ar fi crezut în stare. Şi, deşi Selbourne îi 
zisese că e prieten cu Archie, ea crezuse că asta e doar o 
manevră de manipulare. 

— Şi nu ţi s-a părut că ar trebui să-i spui şi bunei 
tale prietene, Lady Radcliffe? întrebă Kitty tăios. 

Mătuşa Dorothy se uită la ea ca la cea mai fraieră 
creatură care a existat vreodată. 

— Şi cum i-aş explica -lui Lady Radcliffe de unde 
o ştiu pe doamna Ebdon, hmm? Mă gândeam că, dată 
fiind... prietenia ta cu Radcliffe, poate ai vrea să-i pui în 
gardă. 

— Da, mulțumesc, spuse Kitty absentă. 

Când vorbise ultima oară cu adevărat cu domnul 
de Lacy? Trecuseră cel puţin câteva săptămâni. Acum, 
că se gândea, îşi dădu seama că Archie abia dacă-şi mai 
făcea apariţia la evenimentele sociale. Deşi nu mai voia 
să se mărite cu el, nici n-ar fi vrut să-l vadă căzând în 
patima jocurilor de noroc sau umblând cu indivizi cu 
o reputaţie dubioasă. Archie avea o inimă bună şi nu 
ştia să-şi ascundă sentimentele. Tocmai de aceea şi era 
incredibil de uşor de manipulat, după cum Kitty ştia 
foarte bine. 

Îşi promise să-l înștiinţeze pe Radcliffe despre acest 
pericol cu prima ocazie, care, din fericire, se întâmplă să 
fie chiar în seara următoare. Kitty nu-l căuta — niciodată 
nu părea să fie nevoie să-l caute —, dar, de îndată ce se 

făcu ora unsprezece, Radcliffe apăru lângă ea. 


— Pentru dumneavoastră, anunţă el, oferindu-i un 
pahar de şampanie care sclipea chiar şi în lumina aceea 
slabă. l 

— E otrăvită? întrebă ea, prefăcându-se în acelaşi 
timp suspicioasă. 

— Nu, nu. Dacă aş vrea să vă omor, aş avea la 
îndemână alte mijloace, mult mai bune, răspunse Lordul 
Radcliffe, înclinându-şi capul ca pentru a-şi trece în 
revistă posibilităţile. 

— Da, presupun c-aţi putea pur şi simplu să-mi 
daţi una cu o măciucă, sugeră Kitty. Mai puţin elegant, 
dar mult mai simplu, iar în Londra se găsesc cu duiumul 
locuri potrivite în care să te poţi descotorosi de un 
cadavru. 

— Sunt alarmat să văd cât de bine v-aţi gândit la 
asta, zise Radcliffe, uitându-se pieziş la ea. Poate că eu ar 
trebui să-mi fac griji, nu dumneavoastră. | 

Zâmbind, Kitty clătină din cap şi luă o gură de 
şampanie ca să-şi adune curajul. 

— Chiar voiam să vorbesc cu dumneavoastră. 


— Serios? Cum a mers înfruntarea titanilor? se 
interesă Radcliffe şi, la privirea ei întrebătoare, clarifică: 
Aţi reuşit s-o fermecaţi pe doamna Pemberton şi s-o 
faceţi să vă mănânce din palmă? 

— A, a mers destul de bine, zise Kitty cât putu de 
veselă. Nu încape îndoială că e o femeie foarte neobişnu- 
ită, dar am reuşit s-o câştig de partea mea până la sfârşitul 
întâlnirii. Pemberton zice că în adâncul sufletului e o 
fire romantică şi se bucură că fiul ei se căsătoreşte din 
dragoste. l 


— Din dragoste? se miră Radcliffe, înecându-se cu 
şampania. Domnişoară Talbot, prea întindeți coarda. 

— Chiar o să fie din dragoste! Cel puţin din partea 
„lui, ceea ce e suficient, insistă Kitty, îmbujorându-se 
uşor. 

Radcliffe o contemplă câteva clipe, pentru că 
rareori o vedea pe domnişoara Talbot încurcată, iar pri- 
veliștea aceasta trebuia savurată ca o delicatesă rară. 

— Mâine o să-mi ceară mâna, anunță Kitty cu 
bărbia sus, iar Radcliffe îşi mai pierdu din buna dispoziţie. 

— Serios? murmură el, încercând să pară nonșalant 
(cum şi era, de altfel). 

— Da, la balul doamnei Hastings. 


Radcliffe căzu o clipă pe gânduri. 


— Atunci poate c-ar trebui să vă felicit, spuse el 


într-un târziu. 
Ea clătină din cap, uitându-se ştrengăreşte la el pe 
sub sprâncene. 
— E puţin cam prematur. Nu se ştie niciodată, 
„poate c-o să apară fratele domnului Pemberton în ceasul 
al doisprezecelea ca să mă şantajeze. Așa că încă n-aş 
' vrea să sărbătoresc, - 

— Desigur, spuse Radcliffe cu eleganţă. E foarte 


- chibzuit din partea dumneavoastră. Deşi nu cred că-s 
“prea mulţi bărbaţi pe lumea asta suficient de viteji ca să 


vă înfrunte. | 

— Doar unul, de fapt, râse Kitty. Încă nu v-am 
mulțumit pentru ajutorul pe care ni l-aţi dat ieri cu 
Lordul Leicester. A fost foarte frumos din partea dum- 
nâavoastră. Dacă nu aţi fi intervenit, tare mă îndoiesc 
c-ar mai fi vrut-acum Pemberton să se însoare cu mine, 


Mulţumirile lui Kitty erau sincere, dar lui Radcliffe 
nu părură să-i facă plăcere. Râse scurt, cu amărăciune, 
iar Kitty se încruntă, întrebându-se cu ce l-o fi jignit. 

„— Chiar aveţi de gând să vă căsătoriţi cu un bărbat 
pe.care nu-l iubiţi? o întrebă el din senin. | 

Lui Kitty îi tremură mâna când duse paharul la 
gură. l 

— Mulți fac așa, îi aminti ea, iar vocea îi deveni 
mai aspră. Nu e aşa de ieşit din comun. Dumneavoastră 
credeţi că statutul meu de declassâe mă face să mă port 
ca un mercenar, dar căsătoriile aranjate au fost inventate 
de clasa dumneavoastră, nu de a mea. 


_— Nu statutul dumneavoastră social a fost cel care 
m-a pus pe gânduri, domnişoară Talbot, zise Radcliffe 
jignit. Ci doar faptul că eraţi dispusă să sacrificați . 
fericirea lui Archie ca să vă atingeţi scopurile. 
Ea îl cântări din priviri. 
— Şi dacă l-aş fi iubit? 
- — Nu înţeleg. 
- — Ne-aţi fi acceptat relaţia, logodna, dacă 
statutul meu ar fi fost acelaşi, dar sentimentele 


„mele pentru domnul de Lacy ar fi fost sincere? 


— Dacă aş fi fost sigur că ţineţi la el şi el la dumnea- 
voastră, nu văd de ce nu, spuse Radcliffe încet, simțind 
că e o capcană în vorbele ei, dar neputând s-o detecteze. 

— Sunteţi un mincinos, zise ea, aproape cu afec- 
ţiune. N-aţi fi acceptat niciodată. Pretindeţi că ce v-a 
deranjat a fost lipsa mea de sinceritate, dar diferența 
noastră de statut v-ar fi împiedicat să vă daţi acordul 
oricare ar fi fost împrejurările. Nu aţi fi acceptat niciodată, 
nici măcar dacă aţi fi crezut că iubirea mea e sinceră. 


— Cum aş fi putut să cred vreodată că iubirea dum- 
peavoastră e sinceră? ripostă el cu glas răguşit. Când e 
evident că sunteţi dispusă să vă căsătoriţi cu oricine are 
suficienţi bani, fără să daţi doi bani pe sentimente? 

= — Atunci răspundeţi-mi la următoarea întrebare: 

„aţi fi putut vreodată să treceţi peste originea mea socială? 

Peste circumstanţele mele? Ar fi putut cu adevărat să nu 
conteze? 


Vorbise cu mai multă pasiune decât ar fi fost cazul, 

dar nu-i păsa. Avea nevoie să ştie. Fără să-i răspundă, 

Radcliffe se uită la ea cu o privire încărcată de o emoție 
greu de definit. 


— Eu..., începu el, dar se opri. 

— N-aţi fi putut, îi termină ea propoziţia. 

De-acum nu mai vorbeau doar despre Archie și 
ştiau amândoi asta. 


— Iubirea pentru Archie n-ar rfi întrecut niciodată 
neyoia dumneavoastră de banii lui, zise el gâtuit. 


— Şi contează aşa de mult? De ce-ar fi iubirea cu 
mult mai importantă decât nevoia? 


— Iubirea e totul, spuse el cu glas aspru. 

— Înţeleg, zis ea. 

Şi chiar înţelegea. 

Îşi plecă privirea şi apoi îşi drese glasul de două ori. 

— Voiam de fapt să vorbesc cu dumneavoastră 
despre cu totul altceva, spuse ea, trecând peste încărcă- 

tura emoţională a discuţiei lor de până atunci printr-un 
efort suprem de voinţă. 

Radcliffe rămase tăcut o vreme, încercând pesemne 
să-şi recâştige stăpânirea de sine. 

— Da? întrebă el într-un târziu. 

— M-am gândit c-ar fi bine să vă avertizez că 
Archie pare să aibă probleme. A fost văzut în compania 
Lordului Selbourne, bătând toate localurile rău-famate 
în care se joacă jocuri de noroc. 


Radcliffe clipi surprins. Nu se așteptase la asta. 

— Vă mulțumesc pentru grijă, zise el, minimali- 
zând importanţa veştii, dar Archie e bine. E de datoria 
fiecărui tânăr să trăiască puţin periculos mai devreme 


sau mai târziu. 


Era rândul lui Kitty să se arate surprinsă, pentru că 
nici ea nu se așteptase la asta. 


_— Credeţi că e de datoria lui să cadă în patima 
jocurilor de noroc? Pentru că asta mi-a spus mătuşa 
mea: își petrece nopţile în tovărăşia unor indivizi care nu 
sunt primiţi nici măcar în localurile de faro. 

— Iertaţi-mă, dar cred că eu înţeleg situaţia mai 
bine decât doamna Kendall, zise Radcliffe, iar buzele i se 


` arcuiră într-un zâmbet dispreţuitor. 


— Pentru că dumneavoastră înțelegeți lucrurile 
mai bine? răbufni Kitty. Mi-e teamă că aveţi cam multe 
prejudecăţi, domnul meu. 


- — Nu vă pierdeţi cumpătul, domnişoară- Talbot. 
Puteţi să consideraţi că v-am luat avertismentul în 
seamă, dar vă asigur că Archie nu e în niciun pericol. 
Nu credeţi că poate experienţa cu tatăl dumneavoastră 
vă întunecă judecata? 


Kitty se trase în spate, ca şi cum ar fi încasat o 
palmă. Îi spusese despre tatăl ei în chip confidential, 

într-una dintre conversațiile lor liniștite — cele în care 
simţea că i-ar putea spune orice în deplină siguranţă. 
Părea că se înşelase. 

— Poate că dumneavoastră sunteţi cel orbit de 
experienţa tatălui, i-o trânti ea. Poate că avea motive 
întemeiate să vă gonească din Londra, dacă o apucase- 
răţi pe acelaşi drum ca Archie. 


— De parcă vă pasă de fratele meu, se răsti el. V-aş 
ruga să-i ziceţi „domnul de Lacy”, aţi renunţat de mult 
la dreptul de a-i folosi prenumele. Şi, dacă tot facem 


schimb de sfaturi, poate c-aţi face mai bine să vă ocupați 


de familia dumneavoastră decât de a mea. 

— Ce mai înseamnă şi asta? 

— Nuvisse pare nechibzuit să-i lăsaţi pe domnişoara 
Cecily şi pe Lordul Montagu să-şi facă ochi dulci cu atâta 
îndrăzneală? 

— Cecily şi Lordul Montagu? 

Uimirea îi alungă furia pentru o clipă, iar Kitty 
se întoarse să se uite după sora ei. Cei doi erau lângă 
masa cu gustări, cu capetele plecate. Iarăşi singuri — 
ceea ce, într-adevăr, nu era prea chibzuit. Ar trebui să 
discute din nou cu ea, pentru că biata fată habar n-avea 


cum se vedeau lucrurile din afară. Kitty se întoarse spre 
Radcliffe. ; 


— Sunt prieteni, doar atât. Au aceleaşi preocupări 
intelectuale. | | 

Radcliffe pufni în batjocură. 

— Nu vedeţi adevărul: sunt îndrăgostiţi unul de 
altul până peste cap, oricine ar putea să-şi dea seama. 

— Sunteţi supărat pe mine şi de aceea vreţi să-mi 
provocaţi neplăceri, zise ea, neluându-l în seamă. Credeţi 
că n-aş băga de seamă dacă sora mea ar fi îndrăgostită? 

— Iar dumneavoastră credeţi că eu n-aş băga de 
i seamă dacă fratele meu ar fi în pericol? i-o întoarse e] 
| tăios. | | 
Se uitară unul la altul mai urât ca oricând. 
— Ştiţi, zise Kitty fără să-şi mai cântărească 
i vorbele, când v-am cunoscut, am crezut că sunteţi trufaș, 
i încăpățânat, necioplit şi cu un orgoliu cât Anglia de 
mare. Tocmai începusem să cred că v-am judecat greşit, 
dar acum m-am lămurit că ar fi trebuit să mă încred în 
prima mea impresie. l 


; — Sentimentul e perfect reciproc, răspunse el 
glacial. | | 
„Ca la un semn, se răsuciră pe călcâie şi se îndepăr- 
tară. Niciunul dintre ei nu se uită în urmă. 


Sl 


Lordul Radcliffe plecă de la bal turbând de furie şi 
nu se mai deranjă să-și ia la revedere de la gazdă sau de la 
mama lui. Porni cu aşa o viteză pe treptele de la intrare, 
că se lovi de căpitanul Hinsley, care tocmai sosea. 

— James, mai încet! Ce naiba s-a întâmplat? 
întrebă Hinsley cu un aer îngrijorat. 

— Nimic, se răsti Radcliffe şi încercă să plece mai 
departe, dar Hinsley îl apucă de braţ. 

_— Cum nimic? Eşti negru de furie, dă-mi voie să 
te însoțesc până acasă, zise el poruncitor, făcând cale 
întoarsă ca să-și conducă prietenul. 


Radcliffe încercă să se smucească, dar Hinsley i 


ţinea strâns de braţ. 


— Pot să mă duc şi singur acasă, n-am nevoie de 
gardian, Harry, spuse Radcliffe ameninţător. 

— Sigur că poţi, spuse Hinsley cu blândeţe, dar 
fără să aibă vreo intenţie de a-i face pe plac. . 
| Urcă repede în trăsură în urma lui Radcliffe, aşe- 
„zându-se pe locul din faţa prietenului său şi fixându-l cu 
o privire vigilentă. 
l — Ia zi, ce te-a înfuriat aşa? întrebă el din nou. 


— M-am... m-am certat cu domnişoara Talbot, 
recunoscu Radcliffe în sfârşit. Vorbeam despre... despre 

altceva, dar pe urmă am ajuns să vorbim despre Archie. 
A făcut o acuzaţie ridicolă, cum că Archie ar avea un 
anturaj periculos, iar eu nu văd asta fiindcă sunt orbit de 
felul în care a reacţionat tata la distracţiile mele de când 
eram mai tânăr. Se înșală. 

Însă Hinsley se încruntase. 

— Cu cine s-a împrietenit băiatul de a îngrijorat-o 
aşa de tare? 

— Cu Lordul Selbourne şi alţii de teapa lui, zise 
Radcliffe fără răbdare. Dar nu despre asta e vorba, 
Harry... 


„— Cu Selbourne? Nu-mi place deloc ce aud, 
James. Tu ai lipsit mult din Londra, bătrâne; Selby are o 
reputaţie foarte proastă. 


— Cine, Selbourne? E inofensiv. Eu îl cunoşteam 
bine. Sigur, îi plăceau băutura şi jocurile de noroc, dar 
nu era periculos. 

Hinsley nu părea convins. 

— Din ce-am auzit eu, nu se ocupă doar cu băutura 
şi jocurile de noroc. O să fac nişte săpături, să văd ce pot 
să aflu. l 

— Ba te rog să nu faci asta, se răsti Radcliffe. N-ai 
ce afla. Archie e bine şi v-aş fi recunoscător tuturor dacă 
nu mi-aţi mai da sfaturi pe care nu vi le-am cerut. 

— Şi dacă nu e bine? întrebă Hinsley, fără să-l 
supere tonul pe care-i vorbea prietenul său. Şi eu, şi ea 
credem că se întâmplă ceva necurat. Merită să verificăm, 
eu aşa zic. 

— Aşa trăia tata, cu ipoteze. Eu n-o să fac asta 
cu Archie. Doar dacă vrei să te distrezi şi tu puţin, 
asta nu înseamnă că ești un om rău, pentru numele lui 
Dumnezeu! Archie ar trebui lăsat să-și trăiască viaţa, 

să facă greşeli şi să se maturizeze fără să fie apăsat de 
obligaţii familiale şi de ce-o să zică lumea. 

Hinsley îşi ridică mâinile, capitulând. 

— Bine, bine, spuse el, uitându-se cu atenţie 
la prietenul său. Despre ce altceva ai mai vorbit cu 
domnişoara Talbot? întrebă cu perfidie.. 


— Nu contează, i-o reteză Radcliffe. Am stat prea 
mult în Londra. Mult prea mult. O să plec chiar mâine la 
Radcliffe Hall. 


Ajunseră în St James's Place, iar Radcliffe deschise 
ușa trăsurii imediat, fără să-l mai aştepte pe valet. 
_— Trebuie să ne luăm rămas-bun, Hinsley. O să-ţi 
scriu. 
Şi, cu aceste cuvinte, intră în casă, trântind ușa în 
urma lui. | 


Kitty îşi stăpâni sentimentele până la sfârşitul 
balului, îndurând un cadril, trei contradansuri şi un 
cotillon, două pahare de şampanie şi drumul acasă cu 
birja, până se sui în pat. De-abia când Cecily începu să 
sforăie uşurel lângă ea, Kitty eliberă ca pe un secret în 
aerul nopţii suspinul pe care-l ţinuse în gâtlej atâtea ore. 

Era aşa de nedrept — foarte nedrept. Ce om 
îngrozitor! Ce om îngrozitor, plin de privilegii și preju- 
decăţi! Îl ura — şi spera să nu mai dea ochii nici cu el, nici 
cu vreun alt de Lacy câte zile mai avea. 

Se foi toată noaptea, nereuşind să-şi domolească 
furia suficient cât să doarmă, dar a doua zi dimineaţă, 
zorile îi aduseră un strop de tihnă. Se trezi înaintea 
lui Cecily şi începu să-şi facă de lucru prin camera lor, 
deschizând cufărul care zăcea nefolosit sub geam încă de 
la sosirea lor şi împăturind înăuntru câteva dintre haine. 

În spatele ei se auziră un mormăit şi un foşnet, iar Cecily 
deschise ochii. 


— Ce faci? zise ea buimacă de somn în timp ce 
Kitty îşi împacheta rochia de seară care-i plăcea cel mai 
puţin — pentru că după ziua aceea sigur nu avea s-o mai 
folosească. 

— Doar împachetez nişte haine, murmură ea 
absentă. Nu-mi place să las lucrurile pe ultimul moment. 

— Împachetezi? întrebă Cecily, ridicându-se în 
capul oaselor. Unde mergem? 

— Acasă, fireşte, spuse Kitty. După seara asta, nu 
cred că avem de stat mai mult de-o săptămână. Am de 
gând să-l conving pe domnul Pemberton să ne căsătorim 
repede. N-ar trebui să fie greu, că n-are multe rude şi 
probabil o să i se pară romantic. Putem să ne facem luna. 
de miere în Biddington. 

— Săptămâna viitoare? o îngână Cecily cu glas 
pierit. l | 

— Mă mir că te surprinde, Cecily, spuse Kitty 
exasperată. Doar ştiai. Ți-am tot spus, fii mai atentă la ce 
vorbesc alţii, ca să nu mai fii uimită tot timpul. 

‘Cecily părea alarmată. 

— Ba nu am ştiut, zise ea. Aş fi vrut să-mi fi spus 
mai din timp. Nu putem să mai stăm? 

— De ce ai vrea să mai stai? Credeam că urăşti 
Londra, la cât te-ai plâns de orașul ăsta. 

Câteva clipe, nu se auzi nimic din spatele lui Kitty, 
dar apoi Cecily strigă deodată: 

— Sunt îndrăgostită! 

O zisese aşa de tare, că lui Kitty îi sări inima din 
piept. | 
— Doamne, Cecy, nu-i nevoie să urli! Cum adică 
eşti îndrăgostită? N-ai cum. 

— Ba sunt! insistă Cecy. De Lordul Montagu, care 
şi el mă iubeşte pe mine. 

Kitty îşi duse mâna la frunte. 

— O, Doamne, să văită ea. Cecy, îmi pare rău, dar 
n-avem timp de asta. 

— N-avem timp? Kitty, tocmai ţi-am spus că sunt 
îndrăgostită! . 

— Te-am auzit, zise Kitty, începând să-şi piardă 
răbdarea. Dar pur şi simplu nu ne permitem să mai stăm. 
Am rămas fără bani. 

— Există şi lucruri mai importante decât banii! 
strigă Cecy cu pasiune. Uită-te la mama şi tata. 

— Şi unde ne-a adus asta? întrebă Kitty. Tata a pus 
„iubirea mai presus de bani, iar asta a avut consecinţe, 
Cecy! M-a pus pe mine — ne-a pus pe noi — într-o poziţie 
foarte dificilă. 

— Dar..., dădu Cecily să protesteze, însă Kitty îi 
închise gura cu o izbucnire nervoasă. 

— Noi nu putem să ne căsătorim cu cine vrem, 
Cecy! Cum să te fac să înţelegi? 

Kitty trase adânc aer în piept, încercând să se 
calmeze. 

— Ştiu că e greu, dar chiar trebuie să gândim la 
viitor. Trebuie să mă asculți. 

— Tu nu asculţi niciodată! strigă Cecy la ea. Zici de 
mine că nu ascult, dar tu nu mă asculţi niciodată pe mine 
şi m-am săturat. Mereu mă ignori şi minimalizezi tot ce 
spun și nu mă asculţi niciodată. Dar Rupert mă ascultă. 
El mă ascultă şi-l interesează ce am de spus și... şi pune 
preț pe părerile mele. Tu nu! Ţie nu-ţi pasă ce cred. 

Kitty era uluită. Cecily nu mai vorbise de ani buni 
aşa de mult fără să-l pomenească pe Wordsworth. 


— Bun... tu ce crezi? întrebă Kitty. 

O clipă, Cecy rămase cu gura căscată. 

— Nu asta e ideea! se plânse ea. Acum nu-mi vine 
nimic în minte. 

— În cazul ăsta, i-o trânti Kitty, pierzându-și din 
nou cumpătul, n-am timp de izbucnirile astea isterice. 
Maturizează-te odată, Cecy! Dacă nu vrei să ajuţi, ai 
putea măcar să mă laşi să salvez familia de un dezastru 
financiar, în loc să-mi pui beţe-n roate în ceasul al 
doisprezecelea. l 

Cecy ieşi furioasă din cameră, trântind ușa după ea. 

Surorile nu-şi mai vorbiră decât mult mai târziu 
în seara aceea. Imediat după micul-dejun, Cecily ieşi la 
plimbare cu Lady Amelia; o anunţă pe mătușa Dorothy, 
deşi Kitty era şi ea în cameră. Mătușa Dorothy, care se 
pregătea să plece din Londra peste weekend ca să-şi 
viziteze o prietenă din Kent, se amuză de situație. 


— Ai face bine să te împaci cu ea cât mai curând, 
o sfătui ea pe Kitty după plecarea lui Cecily. Şi sub nicio 
formă nu trebuie să păreţi certate una cu alta diseară, de 
faţă cu doamna Sinclair. 


În absenţa lui Dorothy, doamna Sinclair avea să le 
supravegheze în seara aceea. 

— Presupun. că ţi se pare că am fost prea aspră, 
bodogăni Kitty, care încă nu era gata să înţeleagă şi 
punctul de vedere al lui Cecily. 

— Cred că a fost nesăbuit din partea ta, o corectă 
mătuşa Dorothy. E o tânără care tocmai descoperă 
dragostea. Şi e sora ta. Vorbeşte cu ea cum se cuvine. 

Îşi luă la revedere de la Kitty, sărutând-o pe obraz. 

— Mult noroc diseară, îi ură ea încetişor, strân- 
gând-o de mână. O să mă gândesc la tine. Şi... urează-mi 
şi tu mie noroc. Pentru drum, se grăbi Dorothy să 

adauge, văzând-o pe Kitty încruntându-se nedumerită. 
N-am mai călătorit de mult aşa de departe. 

— Desigur, murmură Kitty, lipindu-şi obrazul. de 
al mătuşii sale. Distracţie plăcută cu prietena ta. 

Mătuşa Dorothy dădu din cap, îşi luă valiza şi 
plecă. Kitty se ghemui îmbufnată în fotoliul lui Dorothy. 
I se părea acum că fusese mult prea neînţelegătoare, dar 
fusese luată cu totul prin surprindere. Cecily nu arătase 
niciodată vreo dispoziţie romantică şi, cum Kitty o con- 
siderase mult prea tânără pentru căsătorie, nici nu luase 
în calcul posibilitatea. Şi de cine își găsise să se îndră- 
gostească! Era periculos să alergi după un bărbat cu titlu 
nobiliar — având în vedere întrebările pe care familia s-ar 
simţi obligată să le pună despre statutul lui Cecily —, dar 
mai ales cei din neamul Montagu erau cunoscuţi pentru 
îndârjirea cu care-şi apărau descendența. 


Însă lucrurile astea nici n-aveau de ce să conteze. 
Era limpede că Kitty o 'neglijase pe sora ei dacă Cecily 
ţinuse față de ea un secret aşa de mare. Fusese prea 
absorbită de propriile aventuri ca să-i dea surorii ei mai 
mult decât o atenţie superficială. Când Cecily se întoarse 
de la plimbare, Kitty se convinsese deja singură că era 
probabil cea mai rea şi mai nesimţitoare soră care a trăit 
vreodată. Era aşa de convinsă de asta, încât, când Cecily 
o anunţă cu simplitate că e prea obosită ca să participe la 
balul doamnei Hastings din seara aceea, capitulă destul 
de uşor. La urma urmei, drumul cu birja până la conacul 
Hastings din Kensington era mai lung decât de obicei și, 
deşi Kitty ar fi preferat s-o aibă pe Cecily alături într-o 
noapte aşa de importantă, compania soţilor Sinclair avea 
să fie suficientă. Măcar atât să facă şi ea, după ce fusese 
aşa de aspră cu Cecily în dimineaţa aceea. Trebuia s-o 
lase să se odihnească. . 


Însă dacă ar fi ştiut cum îşi petrecuse sora ei 
după-amiaza, cu siguranţă nu ar fi fost aşa de binevoitoare. 


305 


32 


Problema cu rochiile astea simandicoase, îşi zise 
Kitty cu oarecare indignare pe când se îndrepta spre 
Kensington în hurducăielile trăsurii soţilor Sinclair, e că 
te fac să depinzi foarte mult de vreme. În Biddington îşi 


purta rochiile obişnuite de bumbac, în care dădea piept - 


cu viaţa pe orice fel de vreme. În Londra însă, trebuia 
să fii mai atent, mai ales când stătea să se pornească o 
furtună, aşa cum se anunţa în seara aceea. 


Cu toate că nu avea nici pe departe o dispoziţie 
festivă, Kitty considerase că e important să se îmbrace 
elegant pentru cererea în căsătorie, aşa că îşi pusese cea 
mai bună rochie, din crep albastru, şi mănuşile preferate. 
Erau incredibil de nepractice — de culoare crem, dintr-un 
material moale şi alunecos, cu un şir de nasturi mici de la 
cot până la încheietură —, dar îi plăceau cu atât mai mult 
cu cât evocau decadenţa înaltei societăţi. 


Prinzând curaj, cobori din trăsură după doamna 
Sinclair, cu o mână pe creştet ca să nu-i strice vântul 
buclele şi cu cealaltă ţinându-şi strâns mantia. Seara 
aceea avea să fie o adevărată provocare. 

Pemberton o găsi aproape imediat. 

— Domnişoară Talbot, o strigă el şi apoi îi spuse cu 
un ochi critic: De ce sunteţi aşa ciufulită? 

— Bate vântul foarte tare afară, îi zise ea, întrebân- 
du-se cum ar fi putut să evite să fie ciufulită după ce a 
trecut prin vijelie. ` 

Pemberton se încruntă — în semn de dezaprobare, 
de neîncredere sau amândouă. 

— Ei, atunci presupun că n-aţi avut încotro, spuse 
el fără convingere. Îmi permiteţi să vă conduc în grădină? 
E foarte frumoasă. 

Deci voia să-i ceară mâna imediat. 


— Da, se auzi Kitty spunând, ca de la mare 
depărtare. 


ÎI luă de braţ şi se duseră împreună în grădina 
puternic luminată şi încă aglomerată, deşi vântul bătea 
la fel de tare ca mai devreme. Fără să ţină seamă de asta 
— ca şi cum ar fi putut să oprească vântul pur şi simplu 
prin faptul că alegea să-l ignore —, Pemberton o conduse 
pe Kitty la o bancă dintr-un loc mai ferit, unde se aşezară 
unul lângă altul. Îi luă mâna într-a lui. Kitty de-abia se 
stăpâni să nu şi-o retragă. Nu voia să se lase atinsă de 
Pemberton, se gândi ea înspăimântată. Cum putea să se 
mărite cu un bărbat ale cărui atingeri nu le suporta? 


— Domnişoară Talbot, zise el foarte solemn. 

Venise momentul. o 

— Domnişoară Talbot, repetă el. 

În mod straniu, în ciuda vântului, părea să fie 
ecou în grădină, fiindcă, deşi buzele lui Pemberton nu se 
mişcau, îl auzea strigând-o în şoaptă pe nume. 

— Domnişoară Talbot! | 

Nu era ecoul. Kitty îşi ridică privirea şi-l văzu pe 
căpitanul Hinsley venind în fugă spre ei. Ce Dumnezeu 


se întâmpla? Hinsley ajunsese acum la ei şi se uita când 
la Kitty, când la Pemberton. 

— Fir-ar să fie, spuse el cu disperare. Îmi pare 


teribil de rău să vă întrerup, dar pot să vorbesc o clipă cu 
dumneavoastră, domnişoară Talbot? 

— Acum? se răţoi Pemberton, dar Kitty se ridica 
deja. 

— O urgenţă, nu-i aşa? zise ea cu nerăbdare când 
Hinsley o trase câţiva paşi mai încolo. 

— Aţi văzut-o pe Lady Radcliffe? o întrebă Hinsley 
de îndată ce se asigură că Pemberton nu-i poate auzi. 

— Pe Lady Radcliffe? spuse Kitty nedumerită. Nu, 
n-am mai văzut-o de noaptea trecută. 

— Fir-ar! Pattson a zis c-o să fie aici, dar înseamnă 
că încă n-a sosit... 

Hinsley se întrerupse şi trase o înjurătură, părând 
foarte agitat. 

— Ce se întâmplă? 

— E vorba de Archie. E exact așa cum aţi spus, 
dacă nu chiar mai rău: s-a înhăitat cu cine nu trebuie. 
M-am interesat şi cred că Selbourne l-a păcălit să se 
implice într-un joc cu mize mari, Acelaşi lucru l-a făcut 
nemernicul ăsta şi cu Egerton şi cu tânărul domn Cowper. 
Umblă vorba că îi face pe tineri să se îmbete şi apoi îi 
curăţă de toată averea cu un pachet de cărţi măsluite. Așa 
încearcă el să-şi recapete averea. E înglodat în datorii. 

— O, Doamne, murmură Kitty, pălind. Radcliffe 
trebuie să afle imediat! | | 

— Aplecat azi la Devonshire! spuse Hinsley necăjit. 
Mi-a spus ieri-seară că pleacă, iar Pattson mi-a zis că şi-a 
luat rămas-bun de la familie azi-dimineaţă. Nu ştiu ce-i 
de făcut. Nici măcar nu ştiu unde e Archie. Nu ştiu de 
unde să încep. - 


Kitty îşi aminti vag ceva. 

— Ei bine, eu ştiu..., zise ea încetişor, încercând să 
prindă amintirea mai bine. Cred că ştiu unde s-au dus, 
pentru că ticălosul ăla m-a invitat şi pe mine. l 

— Serios? Ce pramatie! Ce-a zis? o întrebă grăbit 
Hinsley. 

— Nu prea ştiu, nu eram foarte atentă, se plânse 


Kitty, încercând să-şi aducă aminte. Era sigur în 
Wimbledon... 


Se întoarse spre Pemberton, care-i făcu semn cu 
mâna, nerăbdător. Ar fi trebuit să se întoarcă la el. Să-l lase 
s-o ceară în căsătorie. Iar ea să zică da. Ştia bine că asta 
trebuia să facă. Era pur şi simplu unul dintre momentele 
alea teribile în care ceea ce trebuia să faci era să fii egoist. 
Şi, cu toate că o durea inima să-l lase pe domnul de Lacy 
să îndure o asemenea soartă, nu putea să pună în pericol 
viitorul familiei sale. Pur şi simplu nu putea. 

Şi totuşi, fără voie, gândul îi zbură la Radcliffe: cu 
siguranţă era deja la jumătatea drumului spre Devonshire, 
ocărând-o probabil şi neştiind nimic de pericolul în care se 
afla fratele său. Dacă ar fi să i se întâmple ceva domnului de 
Lacy, fără îndoială că Radcliffe nu şi-ar ierta-o niciodată. 
Kitty îşi muşcă buza. 

__— Îmi pare rău, strigă ea, cu un glas care de-abia se 
auzea pe vântul acela puternic. Trebuie să plec. 

Pemberton rămase cu gura căscată, dar Kitty se 
întoarse cu hotărâre spre Hinsley. Inima îi bătea cu 


„putere, să-i sară din piept, şi era aproape sigură că făcea o 


greşeală, dar nu avea încotro. 
— O să-mi amintesc pe drum, spuse ea. Sunt sigură, 
Să mergem. 
Trecură iute prin hol, ca să-şi ia Kitty mantia, și 
coborâră în goană treptele spre locul în care aşteptau 
trăsurile şi unde un valet păzea brişca pe care Hinsley o 
abandonase în grabă. Kitty se uită o clipă în jur, ca să se 

asigure că nu-i vede nimeni dintre cunoscuţii lor, dar, din 
fericire, aleea era pustie şi se urcă iute în urma lui Hinsley. 
— Sunteţi sigură? o întrebă Hinsley, deşi începuse 
deja să mâne caii spre stradă. Nu ştiu dacă Radcliffe ar fi 
de acord... ` l . l 
— Ei, cui îi pasă ce crede el? zise Kitty. Mânați mai 
departe. Eu între timp încerc să-mi amintesc. 


Pentru că renunțase la pălăria care se dovedise 
inutilă, rafalele de vânt îi făceau părul vâlvoi, smulgându-i 
buclele din agrafe. Kitty îşi spuse că aveau totuşi noroc că 
nu ploua, fiindcă altfel ar fi fost deja uzi până la piele. Dar 
chiar și așa, Hinsley de-abia reuşea să mâne caii pe vijelia 
aceea. o 
— Slăbiţi frâiele, îi porunci ea căpitanului Hinsley, 
urmărindu-i cu un ochi critic mișcările mâinilor pe când 
brişca se hurducăia pe Worple Road. _ 

— Nu-mi spuneţi mie ce să fac, şuieră el printre 
dinţi, slăbind totuşi frâiele. 

` — N-aş face-o dacă n-aţi avea aşa de mare nevoie de 
îndrumare, i-o întoarse ea. 

Nu le luase mult să renunţe la politeţuri. 

— Sigur suntem pe drumul cel bun? întrebă el. 

— Da, zise ea cu fermitate, deşi avea îndoieli. Sunt 
sigură că a zis ceva cu „HIll”, cum ieşi de pe Worple Road. 

— Atunci suntem aproape, zise Hinsley, scrutând 
întunericul cu ochii mijiţi. 

— Oare ce-o să găsim acolo? spuse Kitty şi apoi 
repetă întrebarea, pentru că el nu o auzise din cauza 
vântului. - 

— Nu ştiu, zise el sumbru. Am auzit tot felul de 
poveşti: şarlatani, opiu, femei, meciuri de box pe bani. 
Trebuie doar să-l scoatem pe Archie de acolo înainte să 


311 


SOPHIE IRWIN 


parieze prea mult. Am înţeles că Selbourne procedează 
întotdeauna la fel: ademeneşte câte un tânăr, îl lasă să 
câştige primele zece partide, ca să prindă gustul, şi apoi 
întoarce foaia. Archie poate să dispună acum de întreaga 

lui avere, iar Selbourne sigur a pus ochii pe ea. l 


.— Doamne, murmură Kitty. 


Ca şi cum ar fi răspuns la chemarea lui Hinsley, în 
faţa lor răsări un grilaj de fier înalt şi impunător. Poarta 
principală era încuiată, dar la stânga stătea deschisă o altă 
poartă mai mică. 


— Bun, zise Hinsley, e! brusc trăsura şi 
trecându-i lui Kitty hăţurile. 

— Staţi aici, îi porunci el. Plimbaţi caii. Mă întorc în 
cincisprezece minute. 

— Vin cu dumneavoastră, protestă Kitty. 


— Ba nu, spuse el cu vehemenţă. Vă interzic. E mult 
prea periculos. 

— Periculos poate să fie şi aici, ripostă ea. Dacă 
mișună tâlhari sau bandiți? 

— Ar fi nişte bandiți foarte curajoşi să iasă pe aşa o 
vreme, comentă el, dar cu o urmă de ezitare în glas. 

O clipă mai târziu, se aplecă sub banchetă și, 
scotocind pe acolo câteva momente, se ridică, ţinând în 
mână un pistol. 

— Să umblaţi cu grijă cu el, o avertiză Hinsley pe 
Kitty. Îl las pe banchetă, lângă dumneavoastră. Nu puneţi 
mâna pe el decât dacă sunteţi în pericol. Nu cred să mai 
treacă nimeni pe aici, dar... dacă se întâmplă, trageţi un 
foc în aer. Nu lipsesc decât cincisprezece minute. 


Cu aceste cuvinte, sări din trăsură și după câţiva - 
pași fu înghiţit de întuneric. 

Radcliffe se uita pe fereastră la strada părăsită. Un 
vânt puternic se pornise prin Londra la căderea serii, 
smulgând frunze roşiatice din copacii din apropiere și 
izbindu-le de geam, odată cu ropotul ploii. De mulţi ani 
nu mai văzuse aşa o vijelie. În dormitorul din spatele 
lui, bagajele erau făcute. A doua zi dimineaţă avea să 
plece spre Radcliffe Hall — voise să plece încă din ziua 
aceea, dar călătoria ar fi fost periculoasă pe aşa o vreme.. 
Încercă să recheme în minte Radcliffe Hall — locul în 
care se simțea cel mai liber și care de obicei îi aducea 
atâta alinare —, dar efortul nu-i aduse nicio satisfacţie. 
Izolarea nu-l mai atrăgea ca altădată. 

La uşă se auzi un ciocănit politicos. Își ridică 
privirea şi-l văzu pe Beaverton în prag. 

— A venit să vă vadă o domnişoară, milord. 


Radcliffe se uită la ceas. Primul lui gând fu să 
se întrebe dacă ar trebui să se bucure că domnişoara 
Talbot venise la ora nouă seara în loc să vină la nouă 
dimineaţa, dar apoi îşi aminti că ea nu mai avea niciun 
motiv să-l viziteze. Până mâine, avea să fie logodită, 
dacă nu cumva era deja. Asta dacă nu cumva... 

— Pofteşte-o pe domnişoara Talbot să intre, îi 
ceru el lui Beaverton, curios şi cu inima bătându-i puţin 
mai repede. i 

Se ridică şi se duse să se sprijine de poliţa 
şemineului, luându-și un aer nonşalant, dar se îndreptă 
imediat de spate, simțindu-se caraghios. 


Prefăcându-se că nu a observat — ca să apere, ca 
întotdeauna, onoarea stăpânului său —, Beaverton îşi 
drese glasul şi spuse: 

— De data asta, musafira este tânăra care o 
însoţeşte întotdeauna pe domnişoara Talbot. 

— Servitoarea? se miră Radcliffe. 

Beaverton o condusese pe tânără în bibliotecă, 
iar Radcliffe coborî iute s-o vadă. Era, într-adevăr, 


menajera care o însoţise pe domnişoara Talbot în 


vizitele ei — Radcliffe îi recunoscu pletele roșcate, 
precum şi privirea tulburător de directă. 


— Pot să vă ajut cu ceva? întrebă el. E totul în 
regulă? 

— Aşa sper, răspunse fata, muşcându-şi buza. 

Se ţinea dreaptă, dar părea tulburată. 


— Îmi dau seama cât de ciudat e să vin eu singură 
aici, domnul meu, dar nu ştiu ce să fac. Doamna Kendall 
e în Brighton, iar domnişoara Kitty, în Kensington şi... 
n-am ştiut cui să-i cer ajutorul. - i 

— Ce s-a întâmplat? zise el repede. 

— E vorba de domnișoara Cecy, domnule. A fugit, 
spuse fata disperată, arătându-i o scrisoare. 


El o luă, observând că fusese deja deschisă. 


— Îi e adresată domnişoarei Talbot, spuse el pe 


un ton neutru. 

— Dacă aveți impresia că n-aş deschide o 
scrisoare ca asta, când e limpede că aduce veşti proaste, 
vă înşelaţi amarnic, îi răspunse ea cu înverșunare. 

Radcliffe îşi aruncă ochii pe scrisoare şi se 
înnegură la faţă. 

— Domnișoara Talbot ştie? 

— Nu, domnule. După cum ziceam, e la balul 
doamnei Hastings şi până ajungeam eu acolo, 
domnișoara Cecy ar fi făcut deja o bună bucată de drum 
spre Scoţia. Am venit direct la dumneavoastră. 


Radcliffe dădu din cap distrat, bătând darabana 
pe masă. Ar fi putut s-o întrebe pe fată de ce simţise 
nevoia să vină la el anume; ar fi putut s-o certe că-l băga 
într-o problemă care nu-l privea şi care nu avea nimic 
de-a face cu el, din moment ce domnişoara Cecily nu 
îi era rudă şi nici măcar o cunoştinţă apropiată. De ce 
să-i pese? Dar ce rost ar fi avut? Nu avea de gând să 
lase ca domnişoarei Talbot să i se întâmple una ca asta, 
nu după toate câte făcuse ea pentru familia sa. Nu avea 
de ce s-o mai ia pe fată la întrebări, când el de fapt se 
hotărâse din prima clipă s-o ajute. 

__Se duse la ușă cu pași mari, o deschise cu forţă 
şi-şi strigă majordomul: 
| — Beaverton, trimite pe cineva la ieşirea dinspre 
vest şi la cea dinspre nord. Să întrebe dacă au văzut 
trăsura Lordului Montagu şi apoi să se întoarcă de 
îndată ce primesc răspuns. Și trimite-l pe Lawrence la 
mine. 

Din doar câteva propoziţii scurte, mobilizase la 
ordinele sale o întreagă armată. Lawrence sosi în grabă, 
punându-şi vesta chiar când intră în cameră. 

— Pregăteşte trăsura, Lawrence, şi pune şaua pe 
murgul meu, plecăm î în Scoţia cu o misiune de maximă 
urgenţă. 

„Radcliffe se întoarse spre Sally. 

— Veniţi cu mine? o întrebă el, făcându-i o 
plecăciune curtenitoare. 

— Ce-aveţi de gând să faceţi? se interesă Sally 
suspicioasă. 


— Să-i aduc înapoi, spuse Radcliffe sumbru. 


Se îndreptau spre nord cât de repede puteau, 
vântul biciuind cu putere urechile lui Radcliffe. Lawrence 
conducea trăsura, în care se afla Sally, dar Radcliffe îi 
întrecuse aproape imediat, călare pe murgul său. Nu 
aveau cum să se rătăcească unii de alţii pe drumul spre 
nord şi, deşi trăsura şi compania lui Sally aveau să fie 
esenţiale pentru călătoria de întoarcere cu domnişoara 
Cecily, Radcliffe ştia că nu-i putea prinde din urmă pe cei 
doi decât călare. 

Trăsura Lordului Montagu fusese văzută pe drumul 
spre nord cu nici două ore mai devreme — perechea de 
îndrăgostiți nu avusese nici măcar prezenţa de spirit 
de a închiria un vehicul nemarcat, dar, în situaţia . 
aceasta, nesăbuinţa lor se dovedi foarte utilă urmărito- 
rilor. Radcliffe nu credea că trăsura lordului Montagu 
se poate pune cu murgul său şi existau şanse să-i poată 
ajunge din urmă. Scrâşni din dinţi, gândindu-se cum 
i-ar frânge gâtul prostului de Montagu. Ce plan! Familia 
Montagu n-ar accepta căsătoria nici într-o mie de ani, 
cu atât mai puţin dacă domnişoara Cecily şi Montagu 
petreceau câteva nopţi călătorind împreună necăsăto- 
riți. Oare îşi închipuiau c-or să ajungă în Scoția într-o 
singură noapte? În cel mai bun caz, aveau să anuleze 
căsătoria cu discreție, ca să înăbușe scandalul, dar chiar 
şi asta avea să păteze numele familiei Talbot, pe când cei 
din familia Montagu nu aveau să sufere niciun neajuns. 
Domnul Pemberton cu siguranță şi-ar anula logodna cu 
domnişoara Talbot, de ruşine, şi, cu toate că nimic nu 
şi-ar fi dorit Radcliffe mai puţin decât să-l vadă căsătorit 

cu Kitty, n-ar fi suportat s-o lase să îndure o astfel de 
soartă. 


Coti şi trase de hăţuri, văzând undeva mai în faţă o 
siluetă în întuneric. Radcliffe miji ochii prin bezna nopţii, 
de-abia reușind să vadă la câţiva metri distanţă, dar când 
se apropie, desluşi contururile unei trăsuri. 

— E cineva acolo? strigă el prin întuneric, dar 
strigătul îi fu înăbușit de vânt de parcă ar fi fost doar o 
şoaptă. l 

Se apropie călare şi văzu că vehiculul era stricat, 
cu o roată zăcând câţiva metri mai încolo, iar cealaltă 
încă prinsă de osie, dar strâmbă şi cu spiţele rupte. Și, 
când Radcliffe fu suficient de aproape ca să vadă bine 
vehiculul sub cerul negru ca smoala, observă un lucru 
încă şi mai rău: trunchiul unui copac căzuse peste trăsura 
care fusese zdrobită sub greutatea lui. Pe uşă sclipeau 
însemnele familiei Montagu. 


Radcliffe trase o înjurătură. Nu puteau fi departe, 
îşi zise. Cineva trebuie să fi luat caii. Sigur erau la cel mai 
apropiat han. Sperând ca Lawrence să aibă suficientă 
prezenţă de spirit să n-o lase pe Sally să vadă ce mai 
rămăsese din trăsură când aveau să-l ajungă din urmă, 
porni călare mai departe. Nu voia să se întrebe în ce stare 
avea s-o găsească pe domnişoara Cecily Talbot. 


Kitty aşteptă cuminte să treacă toate cele cinci- 
sprezece minute, după care o luă pe alee, pe urmele lui 
Hinsley. În orice caz, sigur trecuseră zece minute, ceea ce 
însemna cam acelaşi lucru. Ştia bine că Hinsley nu avea 
să-i mulțumească pentru intervenţie... Dar dacă avea 


nevoie de ajutorul ei? Pe vântul acela puternic, nu l-ar 


fi auzit dacă ar fi scos vreun țipăt, după cum n-ar fi auzit 
nici şuieratul unui glonţ, dacă se ajungea până acolo. 
Scrută întunericul printre zăbrelele gardului, stând la 

îndoială. Ştia că nu mai poate să stea pe margine. Lăsă în 
urmă siguranţa trăsurii şi se duse iute după el. 

Drumul fu mai scurt decât se aştepta şi Kitty se 
orientă atât cât putu pe întuneric, ajungând în scurt timp 
la o casă — cândva un conac impunător, care acum era 
cam dărăpănat. Uşa era întredeschisă şi în întuneric se 
distingea o dâră de lumină. Kitty trase adânc aer în piept 
şi se strecură înăuntru. 

Primul pe care-l văzu fu Hinsley. Stătea în hol, 
înfruntându-l pe Selbourne. 


— Eu te înţeleg, Hinsley, spunea Selbourne furios, 
dar mi-e teamă că Archie nu e... disponibil şi nu vrea să 
te vadă. 


— Lasă-mă să trec, şuieră Hinsley amenințător. Că 
de nu, te fac eu să te dai din drum. 


După părerea lui Kitty, erau exact genul de prostii 
pe care le spuneau bărbaţii de îndată ce erau lăsaţi prea 
mult timp de capul lor. Erau cu totul lipsiţi de subtilitate. 
Dar şi de eficienţă. Dacă Hinsley nu putea să se ducă la 
Archie, putea Archie să coboare la ei. 


Kitty scoase un țipăt ascuţit, de femeie la ananghie. 
Amândoi bărbaţii tresăriră, întorcându-se şi uitându-se la 
ea şocaţi. 

— Ce naiba? făcu Selbourne. 


— Domnișoară Talbot! zise şi Hinsley, care nu părea 
deloc mulţumit. 


— O, nu mai pot! strigă Kitty, făcând aşa de multă 


gălăgie, că ar fi sculat şi morţii — sau, în orice caz pe cei 


beţi morţi. Ajutor! Ajutor! Am nevoie de ajutor! 
Intră împleticindu-se în cameră şi căzu peste o 


. armură care stătea lângă uşă şi care scoase un zdrăngănit 


de nemulţumire, prăbuşindu-se la podea cât era ea de 
grea, cu un zgomot infernal. Kitty auzi paşi de sus şi o uşă 

se deschise cu putere în capul scărilor, pe ea ieşind mai 
întâi nişte nori de fum de tutun şi mai apoi nişte bărbaţi 
hirsuţi, care se repeziră jos să vadă ce s-a întâmplat. Erau 
descheiaţi la veste, aveau eşarfele dezlegate, iar unul 
dintre ei era mânjit pe obraz cu ceva ce nu putea să fie 
decât ruj. Printre ei, ca un heruvim rătăcit la petrecerea 
unor diavoli, era şi Archie, care clipea nedumerit prin 
pâcla fumului de ţigară. 

— Domnişoară Talbot? zise el, nevenindu-i să-și 
creadă ochilor. Hinsley? Ce căutaţi aici? 

— Se pare că atât căpitanul Hinsley, cât şi 
domnişoara Talbot au găsit de cuviință să-mi încalce 
proprietatea şi să ne strice seara, spuse Selbourne iritat. 
Au impresia că ai nevoie să fii salvat, dragul meu. 

— Să fiu salvat? se miră Archie, uitându-se când la 
Kitty, când la Hinsley. E adevărat? Chiar mă credeţi atât 
dej-jalnic încât să am nevoie să fiu salvat de la o petrecere? 

— Nu jalnic, spuse Hinsley calm. Doar indus în 
eroare. Hai să mergem, Archie. 

.— Nu vin, se încăpăţână Archie. Mă distrez şi nu 
sunt un co... un copil pe care să trebuiască să-l duceţi 
_acasă. Nu mă duc nicăieri. 

— Bine zis, se băgă Selbourne din nou în vorbă, 
luându-şi din nou o mină arogantă. Hai înapoi sus. 
Hinsley, domnişoară Talbot, plecaţi de pe proprietatea 
mea până nu vă dau afară. 

— Archie, încearcă să-ţi fure banii, spuse Kitty 
repede. Nu e prietenul tău. 

— Şi tu eşti? i-o întoarse Archie, râzând batjocoritor. 

— Nu ne ducem nicăieri până nu vii cu noi, insistă 
Hinsley, dând să-l apuce de braţ. | 

— Bine atunci, zise Selbourne, care se săturase. 
Lionel? strigă el cu putere. 

Se mai deschise o uşă, de data asta de la o anticameră 
de la parter, şi îşi făcură apariţia trei indivizi mătăhăloşi. 
Archie se uită la ei contrariat — şi la fel făcură şi ceilalți 
oaspeţi, dându-se uluiţi în spate. Căpitanul Hinsley trecu 
în faţa lui Kitty. 

— N-aş vrea să trebuiască să vă dau afară cu forţa, 
zise Selbourne conciliant. Nu mă provoca, Hinsley. 

— Selby, zău, spuse Archie şocat. Nu ştiu dacă e 
cazul de aşa ceva, e foarte nepoliticos. De fapt, ştii ce, cred 
că plec. Da, cred c-ar trebui să plec. Nu se face deloc așa 
ceva. 

— Archie, mi-e teamă că nu pot să te las să pleci î în 
mijlocul partidei. Ar fi foarte urât. : 

Selbourne o zisese pe un ton destul de cordial, dar 
pe Kitty o trecu un fior pe şira spinării. 

Archie se uită înmărmurit la prietenul său. 

— Selby, de ce m-ai adus aici? întrebă el în sfârşit. 
Chiar ai făcut-o ca să mă înşeli la cărţi? 

— Întoarce-te la masă, Archie, se răsti Selbourne. 
Băiat prost ce ești, tu nu înţelegi: am nevoie să te întorci la 
masă. Nu mă face să te mai rog o dată. 

Lordul Selbourne abandonase orice aparenţă de 
comportament civilizat şi-şi plimba neliniştit privirea de 
la Archie la Hinsley şi apoi la Kitty. Lui Archie i se părea 
că se poartă foarte suspect. 

— Lionel! strigă Selbourne din nou, iar una dintre 
matahale se urni spre ei. Du-l pe Archie înapoi la locul lui, 
te rog. 

— Măi să fie! Ia mâinile de pe uina protestă Archie | 
când indivizii începură să-l tragă de braţe. 

— Ajunge, spuse Kitty cu fermitate. 

ÎL ocoli pe Hinsley, scoase pistolul de sub mantie şi-l 
îndreptă spre Selbourne. Acoliţii lui se opriră. 

— O, fir-ar! mormăi Hinsley. A adus pistolul. 
Domnişoară Talbot, daţi-l încoace. 

— Haideţi să ne calmăm, bine? propuse Kitty 
politicos, fără să-l ia în seamă pe Hinsley. Nu e cazul să vă 
purtaţi aşa de urât. Noi o să plecăm acum, Lord Selbourne, 
şi ne cerem scuze că v-am întrerupt seara. 

Apariţia pistolului îi şocase pe toţi, reducându-i la 
tăcere, și deveni în scurt timp evident că niciunul dintre 
bărbații de acolo nu prea știa cum să procedeze. Urmă 
o tăcere stânjenitoare. Archie se uita la Kitty cu ochii 
mari, de-a dreptul stupefiat că un lucru aşa de vulgar se 
petrecea chiar în faţa sa; Hinsley se uita urât la Kitty, cu 
palma întinsă; iar Selbourne își plimba furios privirea de 
la Archie la Hinsley şi apoi la Kitty, nevenindu-i să creadă 
ce se alesese de petrecerea lui. 


— Domnişoară Talbot, rupse el tăcerea, încercând 
să pară calm. Doar nu vă aşteptaţi să cred că o femeie cu 
maniere alese ca dumneavoastră chiar o să mă împuşte. 


Kitty ţinea pistolul bine, fără să-i tremure mâna. 

— Vă plac pariurile. Chiar sunteţi dispus să pariaţi? 

Selbourne își trecu prin păr palma transpirată. 

— Lăsaţi-i doar să urce puţin, se rugă el. Nu 
înţelegeţi în ce situaţie sunt... Am nevoie de bani... Iar el 
nici nu le-ar simți lipsa. 

— Măi să fie, murmură Archie din nou, uluit. 
| Selby nu mai părea deloc aşa de fermecător când 

implora. 

Kitty se mulțumi să clatine die cap. Se înfruntară 
din priviri o clipă, apoi două. Pe urmă, Selbourne făcu un 
semn din mână, iar acoliţii lui se retraseră. Înţelegând ce 
se întâmplă, Archie se duse lângă Hinsley şi Kitty. 

— Xăă, Selby, îmi pare foarte rău pentru deranj 
şi... şi pentru tot, spuse el, cu o politeţe admirabilă. Dar 

cred c-ar trebui s-o conduc acasă pe domnișoara Talbot 
ştii... dată fiind vremea asta urâtă. Să ai o seară cât mai 


frumoasă. 

Hanul apăru din întuneric pe neaşteptate. 
Radcliffe intră în curte în galop, descălecă şi-i dădu 
frâiele grăjdarului. 


— "Ţine-l! porunci el, intrând în han cu paşi n mari. 
p 


În fața lui, sprijinindu-se de tejgheaua hangiului, 
era lordul Montagu, care se certa de zor cu hangiul. 


— Dacă m-aţi asculta o clipă... e important... ne 
trebuie doar... l 


Se opri din vorbit cu un strigăt ascuțit când 
Radcliffe îl apucă de ureche şi începu să-l învârtă prin 
cameră. 


— Cum îndrăzniţi! protestă Montagu scandalizat, 
lovind cu pumnul prin aer. 


Radcliffe se feri cu ușurință şi-l trase din nou de 
ureche ca să-i câştige atenția. 


— Unde e domnişoara Cecily? întrebă el cu 
severitate. E rănită? 


— Nu cred că e treaba dumneavoastră... 
Radcliffe iarăşi îl trase de ureche. 


— Au, ai daţi-mi drumul! E acolo, n-are 
nimic. 


Radcliffe îi dădu drumul numaidecât. 
— O să vorbim imediat, zise el ameninţător. 

Hagiul urmărea scena cu o satisfacţie arogantă. 

— 'Ţi-am spus eu, băiete, îl dăscăli el pe Montagu. 
Ti-am spus eu c-o să vină după tine. 

— 'Trimiteţi-vă un servitor să aştepte afară, îi ceru 
Radcliffe. Să se uite după trăsura mea şi să-i facă semn. 
Ar trebui să sosească în curând. 


Îi dădu un ban şi apoi se duse repede în anticameră, 
unde o găsi pe domnişoara Cecily lângă foc, cu nasul roşu 
şi o înfăţişare jalnică. Ea își ridică privirea uimită. 

— Radcliffe? Ce faceţi aici? întrebă ea. 


— Aş putea să vă pun și eu aceeaşi întrebare. Aţi 
pățit ceva? Am văzut trăsura. 


O cercetă cu privirea, uitându-se după răni. 
— Nu sunt rănită, spuse ea cu glas pierit. Trășura 


pierduse deja o roată când a căzut copacul, aşa că am . 


scăpat cu toții neatinşi, chiar şi caii. 

— Bun. Atunci ridicaţi-vă, ne întoarcem la Londra, 

spuse el brusc. l 
- — Nu, nu mă întorc, se încăpățână ea. Nu sunt 
obligată să fac ce-mi spuneți dumneavoastră. 

— Am venit din partea surorii dumneavoastră, 
spuse Radcliffe, adunându-şi ultimele fărâme de răbdare. 
V-aţi gândit ce griji o să-și facă? | | 
— De parcă-i pasă! zise Cecy şi se ridică tremurând 
de furie din tot corpul. 

Începuse în ultima vreme să-i placă mult să fie 
melodramatică. | o 

— Ei nu-i pasă decât de petreceri, flirturi şi... 

— Şi de problemele financiare ale familiei dum- 
neavoastră, ca să aveţi un acoperiş deasupra capului? 
completă el. 

Cecily se dezumflă, începând să arate mai mult ca 
un copil rătăcit, cum şi era. 


— N-am ştiut ce altceva să fac, spuse ea. tristă. 
Uneori mi-e aşa de greu să vorbesc cu ea... Chiar am 
încercat. ` 

— Haideţi, o îndemnă el cu blândeţe, înmuindu-se 
când o văzu aşa de necăjită. Cel mai bine cred c-ar fi să 
încercaţi să vorbiţi din nou cu ea. Vă puteţi întoarce la 
Londra în trăsura mea, însoţită de servitoarea dumnea- 
voastră. Montagu o să rămână aici, ca să nu stârnească 
bănuieli legate de moralitatea dumneavoastră. Nu e 
nevoie să ştie nimeni. 


Tremurând, Cecily încuviinţă.- Odată ce conveniră 
să procedeze astfel, Radcliffe se duse să-i aducă niște ceai 
cald, în aşteptarea trăsurii. Dădu nas în nas cu Montagu, 
care se plimba pe lângă uşă, părând să-şi fi regăsit tupeul. 

— Nu puteţi s-o luaţi pur şi simplu. De unde ştiu 
eu că n-aţi venit s-o răpiți? N-o să tolerez aşa ceva! 

— Vorbiţi mai încet, zise Radcliffe cu blândeţe, 
dar ferm. Deja i-aţi pus în pericol reputaţia; nu înrău- 
tăţiți lucrurile. Şi acum, ascultaţi-mă. Ascultaţi. O să 
rămâneţi aici la noapte — luaţi-vă o cameră — şi n-o să 
spuneţi nimănui de prezenţa domnişoarei Cecily aici. O 
să spuneţi că vă duceaţi în vizită la o rudă şi că vi s-a 
stricat trăsura. Nu vreau să circule nici măcar un zvon 
scandalos pe seama ei, aţi înţeles? 

-~ Montagu înghiţi în sec, de-abia stăpânindu-se să 
nu protesteze, şi apoi încuviinţă. 

Părul lui pomădat îi stătea acum turtit. 


— O iubesc, zise el cu simplitate. N-aş vrea să i se 
întâmple nimic rău niciodată. 


— Atunci bucuraţi-vă că am ajuns la timp. Acum 
plecaţi. 

Lawrence ajunse în mai puţin de o oră. Probabil 
mânase caii ca apucatul, dar supraveghea schimbarea 
cailor fără să dea niciun semn de oboseală. Trebuiau 
să lase caii lui Radcliffe la han să se odihnească, ceea 
ce Radcliffe ştia că lui Lawrence nu-i convenea -— şi, 
într-adevăr, băiatul fu foarte critic cu grăjdarul când 
îl dăscăli cu privire la grija pe care trebuia să le-o dea 
cailor. 

— Mă întorc mâine, sublinie Lawrence. După 
ce apucă să se odihnească. Aşa că să nu te prind că-i 


` închiriezi. Caii ăştia preţuiesc mai mult decât viaţa ta. 


— Ajunge, Lawrence, spuse Radcliffe cu blândeţe. 
Nu uita că ei ne fac nouă o favoare. 


— Hmpf, reacţionă Lawrence. 


` Radcliffe o ajută pe domnişoara Cecily să urce în 
trăsură, urmată de Sally. 


— În locul dumneavoastră, aş urca şi eu, îi spuse 
Lawrence cu veselie. N-are sens să răcim amândoi. 


Murgul lui Radcliffe avea să rămână şi el să se 
odihnească alături de caii de la trăsură, dar hanul nu 
avea niciun cal pe care să i-l poată împrumuta. La drept 
vorbind, Radcliffe era chiar bucuros să poată în sfârșit să 
se încălzească. 

— Îţi rămân dator pe veci, îi răspunse el lui 
Lawrence. 

— N-aş zice nu la o mărire de salariu, i-o întoarse 
Lawrence glumet. 


În trăsură, domnişoara Cecily căzu într-un somn 
agitat, iar Sally rămase trează, uitându-se pe geam. 

— Avem noroc că n-a păţit nimic, spuse ea, între- 
rupând liniştea. Mă bucur c-o aduc acasă teafără şi 
nevătămată. 

— Aţi făcut mai mult decât vi se putea cere, îi spuse 
Radcliffe, luptându-se să nu caşte. Aveţi mulţumirile 
mele. Şi sunt sigur că şi ale domnișoarei Talbot. 

Sally încuviinţă. 

— De ce aţi venit la mine? întrebă el curios. Cred 
c-aţi făcut bine, dar de ce am fost eu prima dumneavoas- 
tră alegere? 

— Păi, nu puteam să ajung la domnișoara Kitty în 
timp util, deşi ar fi rezolvat totul cât ai bate din palme, 
comentă ea. 


Radcliffe își spuse cu acreală că nu era prea clar 
cum ar fi rezolvat domnișoara Kitty problema mai bine 
decât o făcuse el, dar îşi stăpâni pornirea de a spune asta. 


— Şi are încredere în dumneavoastră, încheie 
Sally, uitându-se la el cu ochii mijiţi. Ba aş zice chiar că: 
are multă încredere în dumneavoastră. 


De îndată ce ieşiră din casă, ca şi cum ar fi fost 
înţeleşi, Archie, Hinsley şi Kitty o luară la goană. Nu erau 
semne că ar fi fost urmăriţi, dar străbătură aleea în goană, 
cu aripi la picioare. Ieşiră iute pe poartă, se înghesuiră 
toţi trei în trăsură, iar Hinsley dădu bice cailor cât de 
repede putu. Când cotiră prima dată, iai: deja cu 
„şaisprezece kilometri la oră. 


— Ce v-a apucat? o trase Hinsley la răspundere pe 
Kitty. V-am spus să rămâneţi în trăsură! 

— Aşa am şi făcut, până cand am văzut că nu ieşiţi, 
protestă Kitty. 

— Asta e o minciună sfruntată! 

— Avea de gând să-l împuşte, reacţionă Archie cu 
stupoare. 

— Ba nu l-aş fi împuşcat, negă Kitty. 

— Daţi-mi pistolul, zise Hinsley poruncitor, dând 
să-l apuce. Sfinte Doamne, ştiţi măcar cum să-l folosiţi? 
— Drept să spun, nu prea, recunoscu ea. Dar 
se pare că nici dumneavoastră, pentru că nici nu era 
încărcat. Am verificat imediat după ce aţi plecat. Sunteţi 
sigur că aţi luptat în armată? 
|| — Doamne sfinte, făcu Hinsley. Doamne sfinte! 
i — Nu prea aveam altă cale de scăpare, spuse Kitty, 
| care, acum, că era în siguranță în trăsură, îşi recăpăta 
| stăpânirea de sine. Singurul lucru care rămânea de făcut 
i era să-l ameninţăm cât mai zgomotos. 


Hinsley râse cu poftă. | 
- — Hinsley... Hinsley, ce se întâmplă? întrebă 
„Archie vlăguit. 


— Am venit să te salvăm, explică Hinsley cu veselie. 
Fiindcă era să ajungi la sapă de lemn. Drept să spun, e 
prima dată când salvez pe cineva cu ajutorul unei femei, 
dar trebuie să recunosc că v-aţi descurcat admirabil, 
domnișoară Talbot. 

“Îi făcu un semn curtenitor din mână, iar ea îi 
răspunse la gest cu şi mai multă pompă. 

— Daţi-mi voie să spun că nici dumneavoastră nu i 
v-aţi descurcat prea rău, dragul meu domn. i 

Archie începuse să creadă că o luaseră razna | 
amândoi. | o 

— Poate ar trebui să conduc eu, propuse el cu 
prudenţă, iar ei izbucniră din nou în râs. 

— Mai bine nu, dragul meu. Se simte c-ai băut şi 
c-ai fumat, îl refuză Hinsley. Te simţi bine? . 

— Cred că da, spuse Archie nesigur. Dar mă simt 
ca un prost. Cred că până la urmă Selby nu era prietenul | 
meu. | 


— Îmi pare rău, Archie, zise Kitty cu regret sincer. 

— Dar de ce-ai venit, Kitty? o întrebă Archie, 
uitându-se la ea. Nu cred c-a fost deloc potrivit. 


— Nuputeam să nu vin, spuse ea simplu. Indiferent 
dacă a fost potrivit sau nu. De altfel, cum fratele tău a 
plecat la Devonshire, cine ar mai fi putut să vină după 
tine? 

Ea îi zâmbi călduros, iar el avu un presentiment. 
Măi să fie, fata asta încă era îndrăgostită de el! Dacă așa 
stăteau lucrurile, se purta cam ciudat, ce-i drept, dar 
semnele erau limpezi ca lumina zilei. Altfel n-ar fi avut 
de ce să vină după el. | 


În urmă cu câteva luni, revelaţia asta i-ar fi făcut 
mare plăcere lui Archie, dar acum ajungea la concluzia 
dezagreabilă că îi repugna. Acum nu i se mai părea că 
se potrivesc — doar Kitty îi ameninţase prietenul cu pis- 
tolul! Bine, era vorba de un prieten despre care aflase 
între timp că e un ticălos, dar chiar şi așa. 

Nu era deloc ce s-ar fi cuvenit, îşi spuse el sumbru. 
Nici ce-ai vrea să facă -nevastă-ta — să împuște oamenii 
cu una, cu două sau să-i amenințe că-i împușcă, ceea 
ce nu era cu mult mai bine. Dar cum să refuzi aşa o 
domnişoară, se gândi el îngrozit. Probabil ar încerca să-l 
împuște şi pe el! Se lăsă pe spate în trăsură, pur şi simplu 
epuizat. 

Drumul de întoarcere i se păru mai scurt lui 
Radcliffe acum, că nu mai era măcinat de neliniște, şi 
nu trecu mult până când luminile Londrei începură să 
se vadă pe ferestruica trăsurii. Radcliffe bătu în tavan, 
făcând-o pe Cecily să se trezească speriată. 

— Du-ne mai întâi în Wimpole Street! îi strigă lui 
Lawrence. | 

Dar nici zece minute mai târziu, se auzi o bătaie 
în. acoperiş de pe partea cealaltă, urmată de vocea lui 
Lawrence: l 

— Lord Radcliffe, cred c-ar trebui să ieşiţi. 

l Când Radcliffe deschise uşa dinspre stradă, înţelese 
imediat ce a vrut Lawrence să spună, fiindcă drumul 
le era blocat de o trăsură murdară de noroi care venea 
din partea cealaltă şi în care se aflau căpitanul Hinsley, 
Archie şi domnişoara Talbot, toţi trei ciufuliţi de vânt. 

„+ — Radaliffe! strigă uşurat Hinsley. Iată-te! 

În urma lui Radcliffe, coborâră din trăsură și Sally 
şi Cecily, spre marea uimire a lui Kitty. 

— Ce se întâmplă? spuseră în acelaşi timp Radcliffe 
şi Kitty, uitându-se urât unul la altul. 

— Poate ar fi mai bine să intrăm, zise iute Hinsley. 
Decât să ne întindem la discuţii pe stradă. 

— La ce discuţii să ne întindem? întrebă Radcliffe * 


tăios. 

— Cecily, Sally, ce se-ntâmplă? întrebă Kitty, care 
o luase de braţ pe sora ei şi o trăgea spre casă. Haideţi 
înăuntru cu toţii. 

Se grăbiră să intre, bucuroşi să scape de bătaia 
vântului. Cele două poveşti fură spuse la întâmplare, de-a 
valma, întrerupte de exclamaţii de uimire, precum şi de 
cererile imperioase ale lui Radcliffe şi ale domnişoarei 
Talbot de a primi explicaţii pe care nimeni nu avea timp 
să le dea. Însă încetul cu încetul, aşa cum ai asambla un 
puzzle, toţi cei de faţă reuşiră să-şi facă o imagine destul 
de clară despre cum îşi petrecuse celălalt grup seara. 

— Cecily! zise Kitty îndurerată. Cum ai putut să 
faci una ca asta? 


Sora ei izbucni în lacrimi şi ieşi vijelios din cameră. 


` Între timp, Radcliffe îi cerea furios socoteală lui Hinsley. 


— Doamne sfinte, cum ai putut s-o laşi să facă aşa 
ceva? zise el, aprins de mânie. Dacă se rănea? 


— S-o las? protestă prietenul său, de-abia stăpâ- 


nindu-şi indignarea. Pentru numele lui Dumnezeu, tu ai 
încercat vreodată să-i zici ce să facă? 

— E vina mea, mărturisi Archie spăsit. M-am 
lăsat prins în povestea asta, iar Gerry, Ernie şi Hinsley 
au încercat cu toţii să mă avertizeze, dar n-am vrut să-i 
ascult. Pe urmă totul a scăpat de sub control. 

l Părea chinuit de remuşcări. Lui Radcliffe i se 
înmuie inima. 

— Ba eu sunt de vină, zise el gâtuit de emoție, 
punând mâna pe umărul lui Archie. Ar fi trebuit să văd, 
ar fi trebuit să fiu alături de tine. Şi nu doar anul ăsta. 


Archie se topi şi cei doi fraţi se îmbrăţişară. 

— Iartă-mă, Archie, zise Radcliffe, bătându-l pe 
spate. 

— Cred c-ar trebui să mă duc acasă, până nu se 
înfurie mama, zise Archie mohorât, desprinzându-se din 
îmbrăţişare. 

— Să-l duc eu? se oferi Hinsley, uitându-se la ei cu 
un zâmbet. 

— Nu, îl duc eu, spuse Radcliffe şi-i strânse mâna 
lui Hinsley cu putere. Mulţumesc, Hinsley. Trec mâine 
pe la tine. 


Prietenia lor era prea veche ca să aibă nevoie să-și 
spună mai mult decât aceste cuvinte simple. Hinsley îi 
strânse şi el mâna. 

— Aşteaptă-mă în trăsură, bine? îi spuse Radcliffe 
lui Archie. Vin imediat. l 

Archie și Hinsley plecară, nu înainte ca Hinsley 
să-i arunce lui Radcliffe o privire cu subînțeles, pe care 
prietenul său se făcu că n-a observat-o. Pe urmă, în 
salonul slab luminat rămaseră doar domnișoara Tâlbot 
şi Radcliffe — Kitty şi James. 

— Ce-ai făcut în seara asta pentru Archie... Nu 
trebuia, spuse el de îndată ce rămaseră singuri. 


— Nici tu nu trebuia să faci ce-ai făcut pentru 
Cecily, i-o întoarse ea iritată. Dar dacă tot ne-am făcut 
amândoi de râs făcând lucruri pe care nu trebuia să le 
facem, cred că putem să ne vedem liniștiți de restul serii. 

Nu ştia prea bine de ce era supărată și nici de ce îşi 
îndrepta furia tocmai spre el, dar avea din nou senzaţia 
stânjenitoare că el o vede aşa cum e şi îi simţea privirea 
fixată asupra ei. Domnul acesta observă lucruri, nu doar 
vede, își reaminti ea şi nu știa dacă mai suportă. 

— Eşti bine? întrebă el. l 

— Păi, ia să vedem! spuse ea, începând să-și scoată 
mantia cu mişcări repezite, lipsite de orice graţie. Nu 
sunt, fiindcă sperasem ca până la sfârşitul serii să fiu 
logodită cu domnul Pemberton. Nu sunt, cum aş fi crezut, 
o soră suficient de bună cât să n-o neglijez pe Cecily aşa 
de mult, încât să i se pară că fuga e un mod firesc de a-mi 
atrage atenţia. 

Azvârli mantia într-o parte, fără să-i pese unde 
aterizează. 

— Am însă în continuare datorii peste datorii şi — 
a, da — nu sunt deloc mai aproape de vreo soluţie. 


Se chinuia să-şi descheie nasturii de la mănuși, dar 
mâinile îi erau prea reci ca să poată trage mătasea de pe 
ele. Ajunsă la capătul răbdării, Kitty începu să-şi fluture 
mâinile prin aer, într-un mod cât se poate de ineficient. 

— Aşa că da, sunt foarte bine, spuse ea. 

Se tot luptă cu mănuşile până când mâna ei stângă 
fu prinsă în zbor de una mai mare decât a ei. Făcându-i 
semn să stea nemişcată, Radcliffe se aplecă şi începu 
să-i descheie cu calm nasturii minusculi de pe braţ. Ea îl 
urmărea cu privirea, luată prin surprindere. Cu mișcări 
iuți, dar atente, Radcliffe termină cu mănuşa stângă şi 
trase uşurel de vârfurile degetelor ca să i-o scoată de 
pe mână. Gestul păru deodată foarte intim, deşi el nu-i 
atinse deloc pielea, şi, cu toate că în cameră era răcoare, 
Kitty simţi un val de căldură. Fata îi întinse fără să se 
gândească şi mâna cealaltă când el îi făcu semn să i-o 
dea şi se uită la capul lui plecat, furia părăsind-o cu totul. 
Radcliffe mereu o descumpănea prin astfel de 
gesturi. ` i 

— Sper că știți... Vă sunt foarte recunoscătoare 
pentru ce ați făcut în seara asta. Pentru ce ați făcut 
pentru Cecy, spuse ea într-un târziu, când el mai avea 
puţin şi ajungea la încheietură. 

Ultimul nasture îi dădea bătăi de cap, iar Radcliffe 
se încruntă pe când se lupta cu el. Kitty se întrebă dacă îi 
putea simţi pulsul prin material. 


— Şi eu vă sunt recunoscător, spuse el fără să-şi 
ridice privirea. Pentru că l-aţi scos pe Archie din locul 
"ăla. Aţi dat dovadă de un curaj pe care nimeni n-ar trebui 
vreodată să-l demonstreze. 

Cu toate că n-ar fi vrut, Kitty se îriroşi până în 
vârful urechilor. 

— Da, începu ea stânjenită, n-o merita. 

Radcliffe îi trase cu mişcări delicate şi mănușa 
dreaptă, mătasea alunecându-i pe piele ca o mângâiere 
fină, şi îi întinse perechea. 


— Viaţa nu merge întotdeauna aşa cum ţi-ai dori, 
îi aminti Radcliffe. Și amândoi am făcut greşeli față de 
familia noastră. Archie a fost în mare pericol azi, iar eu 
am fost prea preocupat de altele ca să observ semnele şi 
mult prea arogant ca să accept avertismentul dumnea- 
voastră. Asta i-ar fi putut afecta viaţa în moduri irever- 
sibile şi nu mi-aş fi iertat-o niciodată. Nu pot decât să-i 
cer iertare şi să încerc să mă descurce mai bine de-acum 
încolo. 


Se priviră în ochi. În cameră nu se auzea decât 
trosnetul buştenilor din şemineu, pe care îl ascultau 
amândoi, așteptând. Aşteptau să vadă ce-o să se 
întâmple, ca şi cum ar fi fost inevitabil şi nu trebuiau 
decât să aştepte. Tăcerea pluti între ei o clipă, apoi încă 
una. Kitty îşi simţea inima bătându-i cu putere în piept 
şi-şi strânse tare mănușile între palme. Trase aer adânc 
în piept, nemaiputând să îndure încordarea nici o clipă, 
dar, deodată, îi întrerupse un bufnet puternic de la etaj. 
Îşi ridicară amândoi privirea, ascultând zgomotul paşilor 
apăsaţi ai lui Cecily. 

Radcliffe îşi luă pălăria. 

— Vă las să vă odihniţi, spuse el. Şi ne vedem luni 
seară. 

Când Radcliffe ieşi, Archie vorbea amical cu 
Lawrence lângă trăsură, părând să se simtă mult mai 
bine. 

— Mergem acasă? îl întrebă el pe Radcliffe, iar pe 
chip i se citeau deopotrivă uşurarea şi spaima. 


— Da, zise Radcliffe. Hai să ne gândim ce-o să-i. 


spunem mamei. 

— O să fie groaznic, nu-i aşa? întrebă Archie cu un 
geamăt. E 

— Absolut, fu Radcliffe de acord. Cere-ți iertare 
întruna, nu-ți căuta scuze şi încearcă s-o îmbrăţişezi 
imediat cum prinzi ocazia. Te iubeşte; doar că nu vrea să 
te vadă păţind ceva rău. | 

— Poate nici n-a observat absenţa mea, spuse 
Archie, deşi fără să-şi facă speranţe prea mari. Mă simt 
ca un fraier. 

— Trebuie să ne îngăduim din când în când să 
fim şi fraieri, mai ales când suntem tineri, îi răspunse 
Radcliffe. Eu nici măcar nu am scuza tinereţii. Ar fi 
trebuit să te ajut mai mult, Archie, să-mi dau seama că 
ai nevoie să vorbeşti cu cineva. Aș fi vrut totuşi să fi venit 
la mine. 

— Aşa aveam de gând, murmură Archie. Am venit 
chiar până la tine acasă... dar am văzut-o pe domnişoara 
Talbot plecând. Deşi poate că... Nu ştiu. Cum dansai cu 
ea şi-mi spuneai să n-o cer în căsătorie, când am văzut-o 
acolo, am crezut pentru o clipă că poate ai făcut-o 
intenţionat. 

Radcliffe oftă: dintre toate coincidenţele... 


— Am dansat cu domnişoara Talbot în prima seară 
pentru că aşa m-a rugat. S-a gândit c-o să le fie mai 

uşor să-şi facă intrarea în înalta societate dacă păreau 
apropiate de familia noastră. Iar domnișoara Talbot m-a 
vizitat în dimineaţa aia ca să mă întrebe dacă ştiu ceva 
despre... despre felul de a fi al admiratorilor ei. Și ţi-am 
spus să nu-i ceri mâna, Archie, pentru că eu, unul, chiar . 
cred că nu vă potriviţi. 

— Oh, făcu Archie. Da, când zici așa, totul se leagă. 
Ce caraghios din partea mea să cred că ți-a câştigat cineva 
_ inima. Nu se lasă James al nostru așa ușor, nu-i aşa? 


ÎL împunse pe Radcliffe amical în coaste, dar poate 
puţin cam tare, se gândi el îngrijorat, judecând după 
durerea de pe chipul fratelui său. 

Nu i se părea că avea rost să-i mărturisească 
lui Radcliffe că bănuia că domnişoara Talbot încă se 
visa doamna Archibald de Lacey. Nu avea de ce să 
complice lucrurile în acea seară; fusese deja o zi plină 
de evenimente şi, oricum, habar n-avea cum să se scoată 
din situaţia respectivă. Îi era greu s-o dezamăgească pe 
biata fată după ce ea se dăduse peste cap să-l ajute. Dar... 
se tot gândea că poate Radcliffe avusese dreptate și că de 
fapt nu se potriveau prea bine. 


— Oare să-i spunem mamei ce-a făcut domnişoara 
Talbot? întrebă Archie după o clipă de chibzuială. Nu 
ştiu dacă i-ar pica bine, faptul că a mers cu Hinsley n-a 
fost tocmai ce se cade să facă o domnişoară. 

— S-ar putea să te surprindă, zise Radcliffe, 
ridicând din umeri. 


Scena din Grosvenor Square nu fu una plăcută. 
Pattson o înştiinţase pe Lady Radcliffe despre vizita lui 
Hinsley de îndată ce stăpâna lui sosise acasă, aşa că, 
atunci când Radcliffe şi Archie intrară în salon, ea mai 
avea puţin şi chema poliţia= să-i caute în apele Tamisei. 
21 E vorba despre Bow Street Runners, prima poliţie londoneză, 
înfiinţată în 1749 (n. tr.). 

Din clipa aceea, povestirea lui Archie nu merse 
decât din prost în mai prost. La început, Lady Radcliffe 
îşi ieşi din fire pentru simplul fapt că Archie fusese 
în cluburile de cartofori din Soho. Asta îl cam irită pe 
Archie, căruia i se păru exagerat. 

— Dacă aşa o să reacţionezi la tot ce spun, protestă 
el ofensat, înseamnă c-o să ne ia ore întregi, iar eu, unul, 
aş vrea să apuc să merg la culcare înainte de zori. 


Radcliffe se crispă când Archie fu făcut cu ou şi oţet 
pentru că era insensibil faţă de suferinţele mamei sale, pe 
care era s-o bage în mormânt cu felul în care se purtase. 

— Şi când te gândeşti că am deja atâtea boli! îi 
aminti ea. | 

În încheierea prelegerii pe care i-o ţinu, Lady 
Radcliffe îi interzise cu vehemenţă să mai plece vreodată 
de acasă, singur sau însoţit. Când Archie îi atrase atenţia 
că erau aşteptaţi cu toţii la balul lui Lady Cholmonde- 
ley luni seară, mama lui îi dădu o dispensă doar pentru 
baluri. Însă Radcliffe avusese dreptate când se gândise 
că poate mama lui era mai rezistentă decât părea, fiindcă, 
odată ce povestea începu cu adevărat, rămase tăcută, 
sorbindu-i lui Archie fiecare cuvânt fără să-l întrerupă. 
La sfârşit, se întoarse spre Radcliffe şi se uitară înfioraţi 
unul la altul: cât de aproape fusese Archie de ruină. 

— Îi suntem foarte îndatoraţi domnişoarei Talbot, 
le spuse Lady Radcliffe amândurora. Şi trebuie să facem 
tot ce ne stă în putinţă ca să-i arătăm recunoştinţa 
noastră. 


În mod straniu, cuvintele ei îl tulburară pe Archie 


mai mult decât toată discuţia lor din ultimele ore. 


— Chiar trebuie? tatonă el. Tot ce ne stă în putinţă? 
— Archie, şi-a riscat viaţa. pentru tine, îl dojeni 
mama lui. 

Archie oftă şi se întristă din nou. Lady Radcliffe îl 
lăsă să se ducă la culcare curând după aceea, iar el plecă 
ușurat, fiindcă era frânt de oboseală. 


— Doamne, spuse Lady Radcliffe ca pentru sine. 
Doamne, ce noapte! 


— Îţi datorez nişte scuze, spuse Radcliffe din senin. 
Aveai dreptate să-ţi faci griji. Ar fi trebuit să te ascult. 


` — Niciunul dintre noi n-avea de unde să ştie cât 
de grav era, răspunse Lady Radcliffe, fluturând mâna în 
semn de iertare. Şi înţeleg de ce ai ezitat să te implici. 
Amestecul în viaţa copiilor... n-a fost întotdeauna cel mai 
inspirat lucru în familia noastră. 


Radcliffe încuviinţă cu o mişcare stranie din cap, 
cu ochii la tavanul bogat ornamentat. Lady Radcliffe îşi 
aranjă părul, părând încă sub impresia momentului. 

— Şi când te gândeşti că..., începu ea, deopotrivă 
cu îngrijorare şi amuzament. Când te gândeşti că era s-o 
las pe Amelia să meargă la primul ei bal! Mai bine v-aş 
încuia pe toţi cu anii. 

„. Cred c-ar fi o idee bună, zise Radcliffe ăi o 
clipă T gândire, î în continuare fără să se uite la ea. Să o ` 
laşi pe Amelia să meargă la un bal Sezonul ăsta. Tu... tu 
hotărăşti, dar asta e ce cred eu. 


Pe chipul lui Lady Radcliffe apăru un zâmbet 
nesigur. 


— Mulţumesc, James, zise ea simplu. 


Radcliffe îi ură noapte bună şi trecu în hol, dar în 
loc să iasă pe ușă şi să se ducă acasă, urcă scările. Fără să 
ştie prea bine cum a ajuns acolo, deschise a treia uşă de 
la etajul al doilea și intră în biroul tatălui său. Rămăsese 
neatins de la moartea lui, deși părea îngrijit — se vedea 
că trecuse cineva pe acolo să şteargă praful. Radcliffe 
îşi plimbă degetele peste lemnul biroului masiv, adu- 
cându-şi aminte de nenumăratele certuri pe care le 

avuseseră în camera aceea. Cuvinte aruncate la mânie, 
ca şi cum s-ar fi luat la întrecere să vadă cine poate să-l 


rănească mai mult pe celălalt și ar fi pierdut amândoi. Se 


aşeză pe scaun, rotindu-și ochii prin încăpere. 

— Milord? | 

Radcliffe îşi ridică privirea și-l zări pe Pattson în 
prag, uitându-se la el cu un zâmbet slab. 

— Cum îmi stă, Pattson? întrebă Radcliffe, depăr- 
tându-şi braţele. 

— Vă stă foarte bine. 


— Dacă tot e să stau de partea asta a biroului, iar 
tu să stai de partea cealaltă, ar fi cazul să-ţi spun probabil 
cât de mult m-ai dezamăgit. 


Colţul buzei lui Pattson se ridică imperceptibil. 
— Aşa ar cere tradiţia, fu el de acord. 


— Au fost cele mai urâte ore din viaţa mea, îşi 
aminti Radcliffe. Dar ştii ce? De îndată ce-a murit, aş 
fi dat orice să-mi mai ţină una dintre afurisitele alea de 
prelegeri ale lui. Şi le gândea cu multă grijă. Orice s-ar 
zice, ştia să te pună la punct cu măiestrie. Aş fi vrut să fi 
apucat să aud ce perdaf îmi pregătise pentru întoarcerea 
de la Waterloo. Sunt sigur c-ar fi fost de mare forță. 

Pattson se uită la el cu gravitate. 

— Dacă-mi permiteţi îndrăzneala, începu el, vă 
cunosc de-o viaţă. Iar pe tatăl dumneavoastră l-am 
cunoscut de foarte tânăr. Cred că mi-am format o idee 
corectă despre firea fiecăruia. Aşa că vă rog să aveţi 
încredere în mine când vă spun: a fost mândru de dum- 
neavoastră. Ştia c-o să fiți un om mare. Dar nu puteţi 
să rămâneţi în umbra lui. Acum dumneavoastră sunteţi 
Lordul Radcliffe. Şi numai de dumneavoastră depinde 
cât de mult sau de puțin o să însemne asta. 

„. Radcliffe se uită lung la Pattson, cu ochii împăien- 
jeniţi de lacrimi. Îşi drese glasul. 


— Mulţumesc, Pattson. 
— Cu mare plăcere, milord. 


| 
i 

„Kitty nu zăbovi mult în salon, fiindcă ştia că trebuie 
să urce şi să-şi înfrunte sora. 
Cecily nu se întoarse s-o privească; stătea pe pat cu 
faţa la perete şi cu mâinile împreunate în poală. Lui Kitty . 
îi venea s-o certe, dar ştia că trebuia să se poarte mai 
frumos cu ea de-acum încolo. 


— Îmi pare rău, spuse ea în cele din urmă. Îmi pare 
tare rău, Cecily. l 

— Chiar îți pare? întrebă Cecily, întorcându-se 
surprinsă. 

— Ai avut dreptate în toate privinţele. Ar fi trebuit 
să te ascult mai mult, dar n-am făcut-o şi-mi pare rău. 
Am fost atât de preocupată să asigur un viitor familiei 
noastre, încât nu m-am gândit suficient la fericirea ei. 
Vreau să fii fericită, Cecily, dar nu așa se face. 
| — Te-ai gândit vreodată că poate vreau să ajut? 
spuse Cecily cu ochii înlăcrimaţi. Credeam că ideea e să 
te căsătorești cu cineva cu stare. Rupert e bogat. 

— Nu așa. Scandalul n-aduce confort financiar, 
cum bine ştim de la mama şi tata, zise Kitty şi, după o 
clipă, adăugă: Îl iubeşti sincer? 

— Cred că da, spuse Cecily cu timiditate. Mă gân- 
desc des la el şi vreau să vorbesc cu el tot timpul. Noi... 

vorbim despre multe lucruri. Ştii tu, cărţi, artă, idei. Nu l 

mulți vor să discute cu mine despre lucrurile astea. 
Kitty simţi o strângere de inimă. 
— Da, bănuiesc că nu vrem. Şi pentru asta îmi pare 

rău. Cred... Cred că nu vreau să vorbesc despre lucrurile 

astea fiindcă mereu mă simt puţin cam proastă când o 

faci tu. 


— Tu? făcu Cecily, nevenindu-i să creadă. 


— O, da. De fapt, întotdeauna am fost invidioasă 
pe tine c-ai fost trimisă la pension. 

— Serios? 

— Da. Ai venit de-acolo cu toate ideile astea mari, cu 
dragostea de cărţi şi păreai aşa... importantă dintr-odată. 
Pe când eu a trebuit să rămân, să caut soţ şi să am grijă de 

„toţi. Prin comparaţie, m-a făcut să mă simt foarte înceată 
| la minte. 

— Nu te-am considerat niciodată înceată, spuse 

| Cecily repede. Eşti mereu aşa sigură de tot, ştii mereu ce - 
4 să faci şi ce să spui. Eu par să spun mereu lucrul greșit şi 
te bag în tot felul de necazuri. 

i = — Dar când ne-am întâlnit prima dată cu familia 
| de Lacy? Şi când ai obţinut invitaţiile la Almack's? Tu ai 
A făcut lucrurile astea, Cecily, nu eu. N-aş fi putut să le fac 
fără tine. 

Cecily roşi de plăcere, căci mărturisirea aceasta 
îi dăduse curajul să pună întrebări pe care toată seara 
arsese de nerăbdare să le pună. 

— Vrei să mă ţii departe de Rupert acum? zise ea 
în şoaptă. 

Kitty oftă. 

_— Nu, spuse ea fără tragere de inimă. Dar nu e un 
lucru lipsit de greutăţi. Fie şi numai dacă scapă o vorbă 
despre fuga voastră... 

— N-o s-o facă! protestă Cecily vehement. 

— Cum spui tu. Trebuie să înţelegi ce obstacole 
stau în calea iubirii tale — dacă vrei să ţintești aşa de sus, 
Cecily, e foarte important să-ţi gândeşti bine planul. Să 
fii isteață. ` 

Sora ei dădu iar din cap, de data asta cu mai mult 
entuziasm. | 

— Atunci o să fac tot posibilul să te ajut, spuse 
Kitty. Dacă domnul Pemberton îmi cere mâna — deşi s-ar 
putea să n-o mai facă după seara asta —, o să fim mai bine 
poziţionate social decât suntem acum. Ar fi verosimil. 

„— Dartu-ţi doreşti? întrebă Cecily cu timiditate. 

— Ce? o 

— Să te ceară domnul Pemberton în căsătorie. 

— Fireşte! spuse Kitty, foarte aprinsă. 

— După seara asta, mă gândeam că sentimentele 
tale sunt în altă parte, zise Cecily simplu. 

Kitty clătină din cap. 

— Nu se poate, spuse ea gâtuită de emoție. E 
imposibil. 

— Este? Chiar şi după seara asta... 

Dar Kitty dădu iarăşi din cap. 

— Nu pot să vorbesc despre asta. Hai să ne culcăm, 
Cecy. A fost o zi lungă. 

Dar Cecily şi Kitty stătură să uzota în noapte 
mult după ce-au stins lumânările. Vorbiră despre casă, 
despre celelalte surori ale lor, schimbară idei somnoroase 
despre cum s-o facă pe Lady Montagu să o placă pe 
Cecily, până când Kitty fu, pentru prima dată, cea care 
adormi prima, la mijlocul unei propoziții. 

Cecily închise şi ea ochii. O îndurera soarta surorii 
„ei. Ce tragic şi ironic în acelaşi timp — aproape ca la greci, 

de fapt — ca de-abia acum să descopere Kitty că e îndră- 
gostită de Archie de Lacy. 


Furtuna nu încetă nici în zori. Surorile se treziră 
târziu şi — după ce Kitty îi dădu o zi liberă lui Sally, 
cedându-i toate monedele pe care le mai avea drept 
mulțumire pentru tot ce făcuse pentru familia lor — îşi 
petrecură ziua în salon, încălzindu-se la foc şi privind 
ploaia. 


— Ai vrea să vezi ceva mâine? o întrebă Kitty pe 
Cecily, sorbind din ciocolata caldă. Să mergem iar la 
marmurele Elgin? Ultima noastră vizită a fost cam 
scurtă. Sau la vreun muzeu? 


Cecily zâmbi, recunoscând în invitaţie ramura de 
măslin. A doua zi, cerul fu senin şi văzură multe, iar Cecily 
trecu prin toate locurile din Londra pe care-și dorise să - 
le vadă. Începură cu marmurele Elgin şi apoi colindară 
aproape întregul British Museum, admirând exponatele. 
Frunzăriră nişte cărţi în bibliotecă și îşi petrecură restul 
după-amiezii în Astleys Amphitheatre. Cecily fu puţin 
dezamăgită că Physic Garden era închisă, dar se linişti 
când Kitty îi promise că aveau să se întoarcă a doua zi. 


— Serios? întrebă Cecily. 
— Da, mai avem timp, dădu Kitty din cap, trăgând 
în piept aerul cald de vară. Aşa-i că Londra e frumoasă 


„azi? 


— „Nimic mai frumos nu s-a mai pomenit pe 
pământ”, cită Cecily. 
— Chiar aşa, fu Kitty de acord. 


22 Vers cu care începe poemul „Composed Upon Westmin- 
ster Bridge, September 3, 1802” de William Wordsworth, închinat 
Londrei (n. tr.), 

Se întoarseră pe Wimpole Street abia la apusul 
soarelui, ca să se pregătească pentru seară. Acolo o găsiră 
pe mătuşa Dorothy, sorbindu-şi ceaiul în salon. 


— Ei bine? spuse ea, aruncându-le o privire sfre- 
delitoare. Sally îmi spune c-aţi avut un weekend agitat, 
deşi totul s-a rezolvat în cele din urmă spre satisfacția 
voastră? 

Kitty era bucuroasă că Sally nu reuşise să-şi ţină 
gura, fiindcă aşa nu mai trebuia să-i spună întreaga 
poveste mătuşii. În orice caz, mătuşa Dorothy nu părea 
să fie pe cât de nemulțumită s-ar fi aşteptat Kitty. 
Dimpotrivă, îi apăruse un mic zâmbet în colţul gurii şi 
era mai rumenă în obraji. 

— Da, până la urmă am avut noroc, spuse Kitty, 
privind-o cu atenţie pe mătuşa ei. Cum a fost în Kent? 

— Nici eu n-am dus lipsă de aventuri, răspunse 
mătuşa Dorothy, lăsându-şi jos ceașca de ceai cu un 
clinchet. De fapt, dragile mele, am și eu niște vesel, m-am 
măritat. 

Își întinse mâna, arătându-le inelul de logodnă 
care strălucea pe degetul ei. Cecily rămase cu răsuflarea 
tăiată, iar Kitty ridică din sprâncene. 

— Te-ai măritat? o îngână ea, nevenindu-i să 
creadă. Când? Cine? 

. — — Cu cine, draga mea, o corectă mătuşa Dorothy 
cu afectare. Ieri, cu domnul Fletcher. 

— Vrei să spui că v-aţi căsătorit pe ascuns? zise 
Kitty cu glas pierit. . 

Oare ea fusese singura care nu încercase să se 
mărite pe ascuns noaptea trecută? l 

Mătușa Dorothy ţâţâi din buze în chip de mustrare. 

— Copilă prostuţă ce eşti! Fireşte că nu. Nunţile pe 
ascuns sunt pentru femeile tinere şi n-ar fi avut niciun 

rost în cazul meu. Domnul Fletcher a aranjat să primească 
o dispensă specială şi ne-am căsătorit în biserica mamei 
sale, sâmbătă seara. Totul s-a întâmplat la vedere. 

Urmă o tăcere lungă, în care nepoatele nu făcură 
decât să se uite la ea cu ochi mari, uluite de anunţ. 

— Aş fi vrut să fiţi şi voi acolo, desigur, spuse 
mătuşa Dorothy cu părere de rău. Dar nu voiam să-i 
distrag atenţia lui Kitty de la Pemberton. Și nici eu, nici 
domnul Fletcher n-am simţit că trebuie să mai aşteptăm. 

— Să mai aşteptaţi? repetă Kitty, simțindu-se ca 
un papagal. Mătuşă, de câtă vreme vorbiţi? 

— De ani de zile, bănuiesc. 

Mătuşa Dorothy zâmbi din nou. 


— Ne-am cunoscut acum multă vreme; despre 
domnul Fletcher vorbeam în ziua aceea în parc, dacă mai 
ţii minte. Acum este văduv şi m-a recunoscut imediat 
ce-am vorbit la balul doamnei Montagu. Ţi-am zis că s-ar 
putea întâmpla, draga mea, dar nu pot să fiu supărată, 
fiindcă de-atunci a început el să-mi facă curte. 

Lui Kitty îi era greu să înghită povestea şi nu prea 
ştia ce să creadă. Era caraghios, desigur, că atât mătușa, 
cât şi sora ei îşi trăiau poveştile de dragoste de săptămâni 
bune, fără ca ea să bage de seamă şi să bănuiască nimic; 
dar peste asta mai putea trece. În schimb, se obişnuise 
mult în ultimele luni cu ideea că mătuşa Dorothy era 
a lor. Faptul că domnul Fletcher le-o răpise... gândul 


- ăsta o tulbura puţin. 


— Felicitări, mătuşă, spuse Cecily, ducându-se să 
o sărute pe obraz. l 

— Kitty? făcu mătuşa Dorothy. 

Kitty îşi veni în fire — nu era momentul să fie 
geloasă. După tot ce făcuse mătuşa pentru ele — pentru 

două fete cu care de fapt nici nu era rudă —, merita toată 
bucuria de pe lume. Kitty o îmbrăţișă cu un nod în gât. 

— Mă bucur mult pentru tine, spuse ea cu glas 
sugrumat. | 

Mătuşa Dorothy îşi şterse o lacrimă din colţul 
ochiului. 

— Dragile mele, zise ea, luându-le de mâini. 

Pe urmă se ridică în picioare, dând cu hotărâre din 
cap. 

— Şi acum, să ne pregătim de seară, decretă ea, 
bătând din palme şi adăugă, făcându-le ştrengărește cu 
ochiul: La urma urmei, nu s-ar cuveni ca nunta mea să 
fie singura din Sezon. 


37 


Tăcerea în care străbăteau Londra în acea seară 
avea un aer de final. Chiar şi fără să vorbească, toate 
ştiau că acela avea să fie ultimul lor bal londonez. Orice 
s-ar fi întâmplat în seara aceea, Kitty şi Cecily aveau să se 
întoarcă acasă la surorile lor. Trăsura opri lângă intrare. 
Kitty îşi aduse aminte cu o strângere de inimă ce minunat 
şi straniu i se păruse totul în prima seară. Amintirile îi 
scânteiau în minte ca nişte artificii: lumânările, marea de 
rochii colorate şi bijuterii strălucitoare, gustul şampaniei, 
căldura mâinii domnului Radcliffe. | 

— Am petrecut de minune, nu-i aşa? o întrebă pe 
Cecily, întrerupând tăcerea. 

— A fost extraordinar, fu de acord Cecily. 

Pătrunseră încă o dată în mulţime. 


Kitty nu-l vedea pe domnul Pemberton înăuntru şi 
era recunoscătoare pentru asta. Odată ce-l întâlnea, avea 
să-şi petreacă toată seara cerându-şi iertare, încercând 
să repare ofensa şi manipulându-l ca să obţină de la el 
cererea în căsătorie pe care o aşteptase cu câteva nopţi 
în urmă. Și cu toate că era la fel de important în seara 
aceea, ca şi până atunci, să plece de-acolo — din cameră, 
din oraș — cu o cerere în căsătorie, simţea nevoia să-și ia 
mai întâi câteva clipe pentru sine. 

Mătuşa Dorothy se despărţi deele aproape imediat, 
căutându-şi soţul — soţul, îşi repetă Kitty, încă şocată -, 
iar Cecily plecă şi ea. 


— 'Trebuie să-l găsesc pe Montagu, îi explică surorii 
sale. 

— Sigur, du-te, răspunse Kitty cu blândeţe. Dar ai 
grijă să stai unde te putem vedea. 

Cecily îi aruncă o privire peste umăr — de parcă 
sora ei i-ar fi spus cine ştie ce lucru ridicol, de parcă n-ar - 
fi încercat să fugă cu o zi în urmă — şi traversă camera 
în grabă. Se întâlni cu domnul de Lacy în sala de mese 
şi schimbară un mic zâmbet complice, ca o mărturie a 
nopţii stranii de care avuseseră parte. Cecily îl opri, 
punându-i mâna pe braţ; ştia că Kitty nu voia ajutorul ei, 
dar trebuia măcar să încerce. - 

— Trebuie să vorbiţi cu sora mea, spuse ea 
imperios. 

— Trebuie? întrebă domnul de Lacy fără tragere de 
inimă. 

| — Da, sper c-o puteţi ierta, continuă Cecily cu 
înflăcărare. Ştiu că totul pare foarte straniu şi că ea s-a 


“purtat foarte confuz, dar vă iubeşte, domnule de Lacy. 


— Serios? scheună el cu un glas piţigăiat. O, 
Doamne! 


Cecily zări silueta lui Montagu în camera alăturată. 

— Gândiţi-vă la ce-am zis, îi spuse ea domnului de 
Lacy cu oarecare extravaganţă înainte să-l părăsească. 

— Doamne, o să mă gândesc, nu vă faceţi griji, 
spuse Archie cu un geamăt de suferinţă. 


Kitty se plimba prin sala de bal, fără să ştie prea 
bine de ce. Se gândi c-ar putea să-şi spună că-l caută 
pe Pemberton, deși nu el era cel pe care-l căuta de fapt 

cu privirea. O văzu pe Lady Radcliffe în celălalt capăt al 
camerei, iar contesa îi făcu cu mâna. Kitty îi răspunse 
la gest şi-l zări şi pe domnul de Lacy lângă ea, deși el 
păli când îi întâlni privirea. Lady Amelia era și ea acolo, 
cu părul strâns în coc şi cu fustele lăsate. Lady Radcliffe 
simţise probabil că era un moment potrivit ca fiica ei 
să vadă ce însemna Sezonul înainte să-şi facă intrarea 
anul următor. Lady Amelia arăta într-adevăr foarte bine, 
lângă mama ei, deși avea în privire un oarecare militan- 
tism care nu promitea nimic bun. 


Se auziră primele acorduri, anunțând dansul. 
Perechile începură brusc să se formeze, doamnele ridi- 
cându-şi poalele fustelor, iar domnii întinzându-le 
mâna. În clipa aceea, îl zări şi pe el, la doar trei metri 
depărtare; probabil că aşteptase ca lui Kitty să-i cadă 
privirea asupra lui, căci când în sfârșit îl văzu, el nu făcu 
decât să ridice din sprâncene uşor batjocoritor, ca pentru 
a-i spune: „Ai întârziat”. 


Kitty miji ochii drept răspuns. El îi întinse mâna, 
invitând-o la dans, iar ea se apropie fără să stea be 
gânduri. 


— Nu credeam că regulile dumneavoastră privi- 
toare la dans permit aşa ceva, îi zise ea de îndată ce 
ajunse în faţa lui. 


— Am hotărât să fac o excepţie, spuse Radcliffe. 
Îmi acordaţi acest dans, domnişoară Talbot? 


Era ultima lor ocazie. După seara aceea, Kitty 
probabil că nu avea să-şi mai îngăduie un asemenea 
moment vreodată, dar măcar l-ar fi avut pe acesta. În 
chip de răspuns, îşi puse mâna într-a lui. Se duseră în 
tăcere spre mijlocul podelei. Muzica începu de-a binelea; 
părea un vals. Primul ei vals. 

Mâna lui îi căzu pe talie, iar a ei îi urcă pe umăr. Era 
altfel decât primul lor dans — foarte diferit. Atunci era 

între ei o distanţă infinită, pe când acum stăteau foarte 
apropiaţi. Radcliffe era mult mai aproape decât şi l-ar fi 
putut imagina vreodată. Kitty îi simţea căldura corpului, 
stofa fracului frecându-se de rochie, presiunea palmei lui 
pe spatele ei şi sunetul respirației sale, deşi muzica ar fi - 
trebuit să o facă imposibil de auzit. 

~ Nuse uită în ochii lui — nu putea — când începură 
să dea ocol camerei, învârtindu-se la unison la fiecare 
doisprezece paşi. Nu se aşteptase deloc la aşa ceva şi, 
pentru prima oară în viaţă, nu ştia ce să spună — cum să 
întoarcă toată situaţia în avantajul ei. Şi el părea surprins 
de situaţie, fiindcă după câteva clipe îi spuse amuzat: 

— Nu vă stă în fire să fiţi aşa tăcută. 

Kitty îi întâlni privirea preţ de o clipă înainte să 
şi-o retragă, temându-se de ce-ar putea să vadă în ochii 
lui. Nu se mai simţise aşa tulburată în prezenţa lui de 
săptămâni întregi. | 

— Nu ştiu ce să spun, recunoscu ea în şoaptă. 
Credeţi-mă că este la fel de neobișnuit pentru mine ca și 
pentru dumneavoastră. 


Radcliffe o mai învârti o dată, camera rotindu-se 
în jurul lui Kitty în timp ce el o conducea cu blândeţe, şi 
apoi se îmbrăţişară din nou, mână în mână. 

— Poate c-ar trebui să vorbesc eu atunci, spuse 
Radcliffe şi trase adânc aer în piept. Am învăţat... multe 
lunile astea, de când vorbesc cu dumneavoastră. De 
când mă cert cu dumneavoastră, mai bine zis. M-aţi 
făcut să-mi înfrunt ipocrizia, mi-aţi pus convingerile la 
încercare, m-aţi făcut să-mi dau seama de toate felurile 
în care, după atâţia ani, încă mă cert cu tata. 

Dacă înainte nu-l putuse privi, acum Kitty 
nu-şi mai putea lua ochii de la el. Cuvintele lui păreau 
coborâte dintr-un vis, dar de-abia reuşea să le asculte — 
eră prea mult, prea aproape de tot ce şi-ar fi dorit să i se 

întâmple, dar nu-şi îngăduise niciodată să spere. Făcu 
o nouă piruetă — nu era deloc atentă la paşi, fiindcă își 
îndrepta toată atenţia asupra lui, dar se mişcau repede 
şi în sincron. 


— Cred că acum sunt un alt om, continuă el, fără să 
o scape din priviri, fiindcă v-am întâlnit şi... şi-mi place 
cine sunt, cine-am devenit în preajma dumneavoastră. 

Degetele lui Kitty îi strânseră mâna şi mai tare. 
Fiecare cuvânt pe care-l rostea Radcliffe îi izbea pieptul ca 
un fulger necruţător şi nu era sigură că poate să suporte, 
că poate să-l audă spunându-i asemenea cuvinte dacă 
n-avea să se schimbe nimic. 


. — M-aţi întrebat odată, spuse Radcliffe cu 
privirea fixată asupra ei şi vocea răguşită, dacă trecutul 
dumneavoastră ar mai conta dacă sentimentele dum- 
neavoastră ar fi sincere. Trebuie să ştiţi că pentru mine 
nu mai contează. l 

Kitty trase aer în piept, dar se simțea mai mult ca 
un oftat. l 

— Nu? întrebă ea. 

Muzica se înălța deasupra lor, dansul era aproape 
de sfârşit. Se rotiră o ultimă oară, pierzându-se din 
vedere unul pe altul vreme de o clipă, înainte ca Radcliffe 
să o tragă înapoi în braţele sale. 


— Nu, spuse el. 


Muzica se opri. Dansatorii îşi făcură reveren- 
tele. Kitty se trase înapoi clipind — mâinile lui Radcliffe 
întârziau pe spatele ei de parcă n-ar fi vrut să-i mai dea 
drumul şi camera i se păru mai rece de îndată ce se 
dezlipi de ea. Își împreună palmele, încă sub impresia 
momentului. Însă în clipa următoare văzu mutra moro- 
cănoasă a domnului Pemberton în spatele lui Radcliffe, 
apropiindu-se rapid. 

— Repede, îi spuse ea lui Radcliffe. Haideţi să ne 
plimbăm prin grădină înainte să... 

— Înainte să ce? întrebă el, oferindu-i braţul. 

— Nimic, spuse ea, însă nu se putu abţine să nu. 
mai arunce o privire peste umărul lui spre Pemberton. 

Radcliffe îi urmări privirea. Se duseră repede la 
uşile care dădeau în grădină şi avură noroc s-o găsească 
goală, luminată doar de stele şi de lumina lumânărilor 
care se revărsa pe fereastră. De îndată ce păşiră în aerul 
rece, Radcliffe se trase în spate. 


— N-aţi... Încă aşteptaţi o cerere în căsătorie de la - 
domnul Pemberton? o întrebă el, neputând să-şi ascundă 
cu totul durerea din glas. 


Lui Kitty i se strânse inima de durere când îl auzi. 
De ce alesese Pemberton tocmai momentul acela ca să 
apară, de ce?... Putea să mintă, dar descoperi că nu vrea. 


— Da, spuse ea. Aştept. 


El se întoarse cu faţa spre grădină câteva clipe, 
vrând parcă să se adune. 


— Aşa. Mă gândeam că poate aţi anulat lucrurile 
aseară. Dar înţeleg că a fost prostesc din partea mea. 


Când se întoarse din nou spre ea, avea privirea mai 
rece. 

— Îmi permiteţi să vă întreb dacă vreţi să-i 
acceptaţi cererea în căsătorie? 

— Milord, începu ea cu glas tremurând. Nu s-a 
schimbat nimic în situaţia mea. Încă trebuie să plec 
din Londra cu un logodnic bogat, pentru că altfel o să 
trebuiască să vând singura casă pe care surorile mele au. 
avut-o vreodată. şi să găsesc alte mijloace să le întreţin 
de una singură. Mă gândeam... Mă gândeam că lucrurile 
astea nu mai contează pentru dumneavoastră. 

Făcu un semn spre camera de bal, ca şi cum s-ar fi 
referit la toate confidenţele pe care i le făcuse acolo. 


— Nu mai contează, spuse el, trecându-şi mâna 
peste faţă. Dar nu-mi place că sunteţi gata să Accepta jo o 
cerere în căsătorie din partea unui alt bărbat. 


— Atunci nu ştiu ce vreţi de la mine, strigă ea, 
ridicându-şi braţele într-un gest de exasperare. Fiindcă 
nu-mi pot schimba situaţia. Trebuie să mă mărit, Şi până 
acum nu mi-a cerut nimeni mâna. 

Radcliffe nu o privea. 

— Întrebaţi-mă, spuse ea cu glas sugrumat, 
întrebaţi-mă dacă aş mai vrea să mă mărit cu Pemberton 
dacă aş avea de ales. 

Radcliffe se întoarse spre ea. 

— Aţi face-o? 

— Nu, zise ea cu glas frânt. Acum întrebaţi-mă 
dacă încă v-aş iubi dacă alegerea ar fi doar a mea. 

Radcliffe făcu un pas spre ea. 

— Aţi face-o? întrebă el din nou. 

— Da, recunoscu ea. O să-mi aleg întotdeauna 
surorile. Aş pune nevoile lor deasupra dorințelor mele 
în fiecare zi. Dar vă vreau pe dumneavoastră tot atât de 
mult pe cât am nevoie de bani. Mă vedeţi așa cum sunt, 
cu bune şi rele, aşa cum nu m-a văzut nimeni niciodată. 

Se uită drept în ochii lui, fără nicio prefăcătorie, 
cu chipul transfigurat de emoție. Acum era mai aproape. 
Suficient de aproape să întindă mâna şi să-i mângâie 
obrajii cu degete uşoare şi atente. 

— Ai vrea... Ai vrea să te măriţi cu mine, Kitty? 
întrebă Lordul Radcliffe — James — cu glas răgușit. 

Kitty nu-şi putu reţine râsul când auzi o întrebare 
aşa absurdă, de parcă Radcliffe n-ar fi ştiut deja 
răspunsul. 


357 


SOPHIE IRWIN 


— Da, spuse ea. Dar mai întâi cred că trebuie să-ți 
spun că vin cu patru surori, un acoperiş găurit şi un 
morman de datorii. 

- Radcliffe începu să zâmbească; de îndată ce începu, 
nu se mai opri şi zâmbetul i se întinse pe toată faţa. 


— Îți mulţumesc pentru onestitate, spuse el 
cordial, iar ea izbucni în râs. Te asigur că de-abia aştept 
să-ţi întâlnesc surorile, acoperişul sună fermecător de 
rustic, iar datoria nu mă descurajează. Fireşte, înţeleg 
dacă vrei să-mi vezi conturile înainte să accepţi să te 
măriţi cu mine, adăugă el după o clipă, iar ea râse din 
nou, din toată inima. 

— Sunt sigură că nu e cazul. Dacă promiţi că eşti 
putred de bogat și plăteşti toată datoria familiei. 

— Sunt putred de bogat. Şi voi plăti toată datoria 
familiei. 

-~ — Atunci sigur, spuse Kitty, zâmbind larg. Mi-ar 
plăcea să ne căsătorim. 

- Radcliffe o luă de bărbie. Sărutul nu avu nimic 
ezitant, nimic nesigur. Era de parcă amândoi ar fi citit 
scenariul dinainte şi tot timpul nu făcuseră decât să 
aştepte momentul. De îndată ce venise, trăiră scena 
cu toată inima şi trecu ceva vreme până reuşiră să reia 
conversaţia: 

— James! James! 

Îşi ridicară privirea, despărţindu-se grăbit din 
îmbrăţişare. Archie dădu buzna în curte. 

— Aici erai! Mamate caută, a pierdut-o pe Amelia... 
dar e totul bine? 

Se uită la ei cu suspiciune. 

— Da, Archie, mai mult decât bine. De fapt, 
domnișoara Talbot a fost de acord să se mărite cu mine, 
spuse Radcliffe, luând-o de mână pe Kitty. 

— Măi să fie! exclamă Archie, ca trăsnit. Măi să fie! 

Kitty îşi aduse aminte că această veste ar putea 
să nu-i fie pe plac; la urma urmei, nu trecuse mult de 
când se crezuse îndrăgostit de ea. După privirea ezitantă 
pe care o avea James, poate că şi el se gândea la acelaşi 
lucru. 

— Archie? tatonă Kitty. 

Archie ieşi din stupoare şi făcu un pas în faţă ca 
să-i strângă mâna fratelui său. 

— Ceveşti splendide, felicitări! zise el cu entuziasm. 
M-ai luat prin surprindere, dar acum mi-am revenit. 
Foarte prostesc din partea mea — creier de tărâţe, zău 
aşa — , dar eu crezusem că vrei să te măriţi cu mine, Kitty. 
În orice caz, sunt ușurat că nu se mai pune problema. Nu 
sunt foarte sigur că ne potrivim, de fapt, şi poate că e mai 
bine că lucrurile s-au aranjat aşa. Înţelegi, sper... 

O spuse cu blândeţe, de parcă i-ar fi dat veşti 
nedorite, pe care Kitty trebuia să le suporte cu stoicism. 

Kitty se zbârli. 

— Archie, zise ea indignată, tu mă refuzi pe mine? 

James începu să râdă. 

— Să nu te aştepţi la nimic ieşit din comun, îl sfătui 
Kitty. Netley este un loc mult mai modest decât Radcliffe 
Hall. 

— O să am grijă să am aşteptări modeste, spuse 
James, 

Kitty se încruntă. 

— Deşi nu m-ar surprinde dacă de fapt ți s-ar părea 
mult mai plină de personalitate decât Radcliffe Hall. 

Sezonul se sfârşise. Nunta fusese pusă la cale. Iar 
surorile Talbot se întorceau în sfârşit acasă. Ascunse în 
trăsura perfect proporţionată şi confortabilă a familiei 
Radcliffe, călătoria lor spre casă era infinit mai plăcută 
decât cea de plecare, iar copacii, câmpurile şi gardurile 
vii se perindau încetişor pe la fereastră. Mare parte 
din călătorie, Radcliffe călătorise pe lângă trăsură, 
dar în după-amiaza aceea alesese să le ţină companie 
doamnelor — observând, poate, că viitoarea lui soţie era 
tot mai agitată pe măsură ce se apropiau. de casă. Kitty 
îşi petrecuse călătoria întrebându-se cât de schimbate o 
să le găsească pe surorile ei, ce ratase în lunile în care 
fusese plecată şi, totodată, ce aveau să creadă ele despre 
schimbarea ei. Fiindcă şi ea se schimbase între timp. În 
sfârşit, fusese eliberată de presiunea datoriei de familie 
care o strivea. 

De fapt, nici nu-i venise să creadă cât de uşor se 
rezolvase problema până la urmă. În dimineaţa de după 
logodna lor, Radcliffe se prezentase în pragul casei 
din Wimpole Street neanunţat, cu un bilet la ordin de 
la banca sa. Stătuseră amândoi în salon, ea scriindu-i 
o scrisoare domnului Ansley ca să-l anunţe că factura 
fusese achitată în totalitate, iar el adăugând biletul său de 
ordin, fără să clipească la suma uriașă pe care o scrisese 
ea. Totul se terminase în doar câteva clipe. Cum putuse 
un plic aşa de subţire să aibă o atât de mare greutate? 
Kitty de-abia se stăpânise să nu rupă plicul ca să mai 
citească o dată. Doar ca să fie sigură că într-adevăr se 
terminase. Se uită la James, vrând să-i spună că încă nu-i 
venea să creadă, dar apoi îşi dădu seama că erau singuri 
din nou, pentru prima oară de când vorbiseră pe terasa 
luminată de lumânări. Privirea lui îi dădea de înţeles că 
nu era singura care îşi dăduse seama. 


— Mătuşa ta e în vizită la domnul Fletcher? întrebă 
el încet în liniștea salonului. 


— Da. 

Spaţiul dintre ei părea mai îngust ca oricând. 

— Cecily încă doarme? 

— Da. 

Radcliffe îi zâmbi uşor. 

— Ar trebui să plec, spuse el, dar fără să schiţeze 


vreun gest de a se ridica de pe scaun. S-a dus vorba l 
de-acum, trebuie să începem să fim atenți. 


— Ce plictisitor, spuse Kitty iute, aplecându-se 
spre el. Nu ştiu dacă-mi place cum sună. 

El încă râdea când li se împreunară mâinile şi o` 
trase uşor spre el, de pe scaunul ei. Când li se întâlniră 
buzele, aerul dintre ei păru mai uşor, aproape conspi- 
rativ. Şi în ciuda avertismentului împotriva lipsei de 

bună-cuviinţă, mai trecu o vreme înainte ca Radcliffe să 
plece în dimineaţa aceea. 


Un sforăit uşor o smulse pe Kitty din amintirea ei. 
Se uită la Cecily şi văzu că adormise cu bărbia în piept. 
În mână ţinea o scrisoare de la lordul Montagu — scrisă 
toată într-un foarte discutabil pentametru iambic —, iar 
Kitty o citi încruntată. Trebuia să se gândească bine cum 
să le susţină povestea de dragoste. 

— Se citeşte pe faţa ta că pui ceva la cale, băgă de 
seamă James. Ce ai de gând? 

„_. — Ba nu pun la cale nimic, spuse Kitty, cu mare 

demnitate. 


James se uită bine la ea, dar nu păru convins. 
Ea îşi schimbă expresia feţei, încercând să-şi ia o mină 
inocentă. 

— Chiar crezi că sunt aşa intrigantă? întrebă ea cu 
o expresie angelică pe chip. 

— Da, spuse James prompt, deşi nu fără afecţiune. 
De multă vreme ştiu că eşti o femeie foarte parşivă. 


Poate că e cam neobişnuit să fii făcută „parşivă” 
de către logodnicul tău, dar Kitty trebuia să recunoască 
faptul că acuzaţia nu era cu totul nefondată. Și totuşi, 
cine s-ar fi putut plânge de rezultatele ei? Desigur, nu 
se cuvenea să se laude singură, dar nu se putu abţine să 
nu-şi spună că se descurcase minunat în ultimele luni. 
Se întorsese acasă fără datorie şi cu un logodnic despre 
care putea spune că-l iubeşte — era de fapt Un Rezultat 
Foarte Bun. 


Trăsura începu să scârţâie uşor, trecând peste o 
porţiune de drum cu hârtoape. Kitty se uită pe fereastră 
şi văzu că peisajul îi devine tot mai cunoscut. 

— Aproape am ajuns, anunţă ea emoţionată, 
atingând-o pe sora sa pe genunchi. Cecily, trezeşte-te! 

Trăsura încetini de-a dreptul şi o luă la dreapta 
pe o cărare neîngrijită pe care Kitty o ştia ca-n palmă. 
Netley Cottage se ivi în zare cu o lentoare dureroasă, iar 
ea admiră cu ochi lacomi iedera care acoperea cărămizile 
casei, fuiorul de fum care ieşea de pe coşul bucătăriei, 
magnolia care ascundea parţial fereastra din faţă. Se 
gândi că n-o văzuse înflorind şi că nu văzuse petalele pe 
pământ. Kitty şi Cecily abia dacă putură să mai aştepte 
oprirea trăsurii înainte să se dea jos, într-o manieră care 
nu li se cuvenea deloc unor fete bine-crescute. Kitty 
auzea deja strigătele de entuziasm dinăuntru şi paşii care 
veneau grăbiţi pe podea. Rămase nemişcată un moment, 
trăgând cu lăcomie în piept aerul despre care ar fi putut 
să jure că avea un alt gust. 


Mai avea încă multe de făcut, ştia bine — multe 
de rezolvat, de discutat, de hotărât —, dar după luni 
de incertitudine, în care se îndoise neîncetat dacă era 
bine să-şi asume nişte riscuri aşa de mari, dacă făcuse 
. alegerea potrivită, dacă un plan era mai potrivit decât 
altul, îşi dădu voie să se bucure de uşurarea adâncă ce-i 
invadase corpul. Erau în sfârşit acasă. Reușiseră. Şi când 
uşa de la intrare se dădu la perete și surorile porniră în 
fugă spre ele, Kitty simți că în clipa aceea era exact unde 
trebuia să fie. 

Cred că mi-ar fi mai uşor să-i numesc pe cei care nu 
m-au ajutat să scriu cartea aceasta decât să le mulţumesc 
tuturor celor care m-au ajutat, dar, dacă aveţi răbdare, o 
să încerc oricum. 


În primul rând, le mulţumesc lui Maddy Milburn 
şi întregii ei echipe că mi-au acceptat manuscrisul. 
Bunătatea, pasiunea și — nu pot să nu zic — inepuiza- 
bila voastră ambiţie sunt o sursă constantă de uimire 
pentru mine. Vă mulţumesc, Maddy, Rachel Yeoh şi 
Georgia McVeigh pentru redactarea primelor variante 
ale manuscrisului — voi aţi înţeles încă de la început ce 
vreau eu să spun chiar mai bine decât mine — şi vouă, 
Liv Maidment, Rachel din nou, Giles Milburn și Emma 
Dawson, că aţi avut răbdare să răspundeţi la nenumăra- 
tele mele întrebări. Multe mulţumiri şi lui Liane-Louise 
Smith, Valentinei Paulmichl şi Georginei Simmonds că 
mi-au scos cartea în lume cu atâta energie, că au format 
o echipă internaţională pur şi simplu minunată şi că. 
scriu mereu e-mailuri așa de frumoase. 

Le mulţumesc din inimă minunatelor Martha 
Ashby și Pam Dorman, pentru căldura, inteligenţa şi înţe- 
lepciunea lor. Oare v-aţi născut amândouă din ţeasta lui 
Zeus? Poate că da — în orice caz, cu nimeni nu mi-ar face 
mai mare plăcere'să discut despre virtuțile unei pălării 
` din blană de castor. Vă mulţumesc pentru tot ce-aţi făcut 

